REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Četvrto vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

01 Broj 06-2/151-23

19. jul 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, molim sve da zauzmu svoja mesta.

Otvaram sednicu Četvrtog vanrednog zasedanja Narodne skupštine Republike Srbije u Trinaestom sazivu.

Tehnička služba smatra da je sistem u ispravno stanju. Sad ćemo da vidimo.

Na osnovu službene evidencije o prisutnosti narodnih poslanika, konstatujem da sednici prisustvuju 98 narodnih poslanika.

Podsećam da je članom 49. Zakona o Narodnoj skupštini predviđeno da kvorum za Narodne Skupštine prilikom svakog odlučivanja postoji ako je na sednici prisutna većina od ukupnog broja narodnih poslanika.

Radi utvrđivanja broja narodnih poslanika prisutnih u sali, molim sve da ubace svoje identifikacione kartice u elektronski sistem.

Naravno, pratite svako svoju karticu kada to uradite.

Konstatujem da je, primenom elektronskog sistema, utvrđeno da je u sali prisutno 167 narodnih poslanika, odnosno da postoje uslovi za rad.

Neko ima problem sa karticom?

Ako treba da sačekamo, recite.

Svakako prisutna je većina od ukupnog broja narodnih poslanika.

Obaveštavam vas da su sprečeni da sednici prisustvuju narodni poslanici: Đorđo Đorđić, Janko Veselinović i Branimir Jovančićević.

Saglasno članu 86. stav 2. Poslovnika, obaveštavam vas da je ova sednica sazvana u roku kraćem od roka utvrđenog u članu 86. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz određenog dnevnog reda.

Najpre ćemo da se izjasnimo o zapisnicima.

Dostavljeni su vam zapisnici Druge i Treće sednice Prvog redovnog zasedanja Narodne skupštine Republike Srbije u 2023. godini.

Pošto ovoj sednici prisustvuje većina od ukupnog broja narodnih poslanika, konstatujem da postoji kvorum za usvajanje zapisnika sa navedenih sednica.

Obaveštavam vas da je proverom u Službi za poslove Odbora za administrativno-budžetska i mandatno-imunitetska pitanja utvrđeno da tom Odboru niko od narodnih poslanika nije dostavio u pisanom obliku primedbe na navedene zapisnike.

Prelazimo na odlučivanje.

Stavljam na glasanje Zapisnik Druge sednice Prvog redovnog zasedanja Narodne skupštine Republike Srbije u 2023. godini, održane 21, 25, 27. i 28. aprila 2023. godine.

Molim Skupštinu da se izjasni.

Možemo li da zaključimo glasanje?

Zaključujem glasanje: za – 141, nije glasalo – 43, od ukupno 184 poslanika.

Konstatujem da je Narodna skupština usvojila Zapisnik Druge sednice Prvog redovnog zasedanja Narodne skupštine Republike Srbije u 2023. godini.

Stavljam na glasanje Zapisnik Treće sednice Prvog redovnog zasedanja Narodne skupštine Republike Srbije u 2023. godini, održane 18, 19, 23, 24, 25. i 29. maja 2023. godine.

Zaključujem glasanje: za – 140, nije glasalo – 46, od ukupno 186 poslanika.

Konstatujem da je Narodna skupština usvojila Zapisnik Treće sednice Prvog redovnog zasedanja Narodne skupštine Republike Srbije u 2023. godini.

Poštovane dame i gospodo narodni poslanici, uz saziv sednice Četvrtog vanrednog zasedanja Narodne skupštine Republike Srbije u Trinaestom sazivu, koje je sazvano na Zahtev 103 narodna poslanika, saglasno članu 106. stav 3. Ustava Republike Srbije, članu 48. stav 3. Zakona o Narodnoj skupštini i članu 249. Poslovnika Narodne skupštine, dostavljen vam je Zahtev za održavanje vanrednog zasedanja Narodne skupštine, sa određenim dnevnim redom sadržanim u Zahtevu.

Za sednicu Četvrtog vanrednog zasedanja Narodne skupštine Republike Srbije u Trinaestom sazivu, određen je sledeći

D n e v n i r e d

1. Predlog zakona o dopunama Zakona o ozakonjenju objekata;
2. Predlog zakona o potvrđivanju Sektorskog sporazuma između Vlade Republike Srbije, Evropske komisije o mehanizmima primene finansijske pomoći Unije Republici Srbiji u okviru instrumenta za pretpristupnu pomoć u oblasti podrške programa ruralnog razvoja (IPARD III);
3. Predlog zakona o Privremenom registru majki i drugih lica kojima se uplaćuje novčana pomoć;
4. Predlog zakona o izmenama i dopunama Zakona o finansijskoj podršci porodici sa decom;
5. Predlog da se za ministra prosvete u Vladi Republike Srbije izabere prof. dr Slavica Đukić Dejanović;
6. Predlog zakona o izmenama i dopunama Zakona o vazdušnom saobraćaju;
7. Predlog zakona o izmenama i dopunama Zakona o energetici;
8. Predlog zakona o izmenama i dopunama Zakona o planiranju i izgradnji;
9. Predlog zakona o izmenama i dopunama Zakona o železnici;
10. Predlog zakona o interoperabilnosti železničkog sistema;
11. Predlog zakona o izmenama i dopunama Zakona o zapošljavanju stranaca;
12. Predlog zakona o izmenama i dopunama Zakona o strancima;
13. Predlog zakona o prestanku važenja Zakona o posebnim postupcima radi realizacije projekata izgradnje i rekonstrukcije linijskih infrastrukturnih objekata od posebnog značaja za Republiku Srbiju;
14. Predlog zakona o izmeni Zakona o posebnim uslovima za realizaciju projekta izgradnje stanova za pripadnike snaga bezbednosti;
15. Predlog zakona o potvrđivanju Sporazuma o zajmu (Prvi zajam za razvojnu politiku zelenog rasta u Republici Srbiji) između Republike Srbije i Međunarodne banke za obnovu i razvoj;
16. Predlog zakona o potvrđivanju Sporazuma o zajmu (Projekat unapređenja upravljanja javnim finansijama za zelenu tranziciju) između Republike Srbije i Međunarodne banke za obnovu i razvoj;
17. Predlog zakona o potvrđivanju Ugovora o zajmu (Projekat Nauka) između Republike Srbije i Evropske banke za obnovu i razvoj;
18. Predlog zakona o zaduživanju Republike Srbije kod Banca Intesa AD Beograd za potrebe finansiranja Projekta izgradnje saobraćajnice Ruma – Šabac - Loznica;
19. Predlog zakona o potvrđivanju Ugovora o kreditu u iznosu od 300 miliona evra između Republike Srbije koju zastupa Vlada Republike Srbije, postupajući preko Ministarstva finansija, Merill Lynch International, kao Aranžera i finansijskih institucija navedenih u Prilogu 1, kao Prvobitnih zajmodavaca i Global Loan Agency Servicies Limited, kao Agenta;
20. Predlog zakona o izmeni Zakona o potvrđivanju Multilaterarne konvencije za primenu mera koje se u cilju sprečavanja erozije, poreske osnovice i premeštanja dobiti odnose na poreske ugovore;
21. Predlog zakona o potvrđivanju Okvirnog sporazuma o zajmu LD 2114 iz 2022. između Banke za razvoj Saveta Evrope i Republike Srbije – Projektni zajam – Zatvorski objekti u Kruševcu i Sremskoj Mitrovici;
22. Predlog zakona o davanju garancija Republike Srbije u korist OTP banke Srbija AD Novi Sad i Banca Intesa a.d. Beograd po osnovu zaduženja Elektrodistribucije Srbije d.o.o. Beograd;
23. Predlog zakona o potvrđivanju Sporazuma o zajmu (Projekat razvoja tržišta kapitala), između Republike Srbije i Međunarodne banke za obnovu i razvoj;
24. Predlog zakona o potvrđivanju Okvirnog sporazuma o zajmu LD 1981 ADD 1 (2022) između Banke za razvoj Saveta Evrope i Republike Srbije – Zajam za finansiranje javnog zdravstvenog sektora (PFF);
25. Predlog zakona o potvrđivanju Ugovora o izmenama i dopunama koji se odnosi na MIGA Ugovor o kreditu u iznosu do 400.000.000 evra, od 10. decembra 2021. godine između Republike Srbije koju zastupa Vlada Republike Srbije, postupajući preko Ministarstva finansija kao Zajmoprimca i J.P. MORGAN AG kao Agentom i JPMORGAN CHASE BANK, N.A., LONDON BRANCH kao Prvobitnim mandatnim vodećim aranžerom i Credit Agricole Corporate and Investment Bank, Raiffeisen Bank International AG i Santander Bank N.A. kao Mandatnim vodećim aranžerima i CaixaBank, S.A. i UBS Switzerland AG kao Vodećim aranžerima i Banco Santander, S.A., CaixaBank, S.A., Credit Agricole Corporate and Investment Bank, JPMorgan Chase Bank, N.A., London Branch, Raiffeisen Bank International AG i UBS Switzerland AG kao Prvobitnim zajmodavcima, koji se odnosi na neobezbeđeni zajam u cilju finansiranja određenih građevinskih usluga od strane Bechtel Enka UK Limited, koji posluje u Srbiji preko Bechtel Enka UK Limited Ogranak Beograd za potrebe privrednog društva „Koridori Srbije" d.o.o. Beograd u vezi sa izgradnjom infrastrukturnog koridora autoputa E-761 deonice Pojate - Preljina (Moravski koridor);
26. Predlog zakona o zaduživanju Republike Srbije kod OTP banke Srbija ad Novi Sad za potrebe finansiranja Projekta izgradnje brze pruge saobraćajnice, deonica Požarevac – Golubac (Dunavska magistrala);

27. Predlog liste kandidata za izbor jednog člana Saveta Komisije za kontrolu državne pomoći;

28. Predlog odluke o davanju saglasnosti na Statut Regulatornog tela za elektronske komunikacije i poštanske usluge;

29. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koje je podnela Poslanička grupa JEDINSTVENA SRBIJA;

30. Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa „ALEKSANDAR VUČIĆ – ZAJENO MOŽEMO SVE“;

Narodni poslanik Vladimir Orlić, na osnovu člana 92. stav 2. člana 157. stav 1, člana 170 i člana 192, a shodno članu 157. stav 2. Poslovnika Narodne skupštine, predložio je da se obavi zajednički načelni i jedinstveni pretres o predloženim tačkama dnevnog reda.

Stavljam na glasanje ovaj predlog.

Molim da se izjasnite o predlogu za spajanje dnevnog reda.

Zaključujem glasanje: za - 140, protiv - 38, nije glasalo - 13 od ukupno 191.

Konstatujem da je Narodna skupština prihvatila ovaj predlog.

Prelazimo na rad po dnevnom redu.

Saglasno članu 90. stav 1. Poslovnika Narodne skupštine, obaveštavam vas da su pozvani da sednici prisustvuju Ana Brnabić, predsednik Vlade, Siniša Mali, potpredsednik Vlade i ministar finansija, Goran Vesić, ministar građevinarstva, saobraćaja i infrastrukture, Jelena Tanasković, ministar poljoprivrede, šumarstva i vodoprivrede, prof. dr Darija Kisić, ministar za brigu o porodici i demografiju, Dubravka Đedović, ministar rudarstva i energetike, Nikola Selaković, ministar za rad, zapošljavanje, boračka i socijalna pitanja, Bratislav Gašić, ministar unutrašnjih poslova, dr Jelena Begović, ministar nauke, tehnološkog razvoja i inovacija, Marko Blagojević, ministar za javna ulaganja, Maja Popović, ministar pravde, Aleksandra Damjanović, Mihajlo Mišić i Vladimir Džamić, državni sekretari, dr Željko Brkić, dr Danilo Stevandić, državni sekretari, Ana Tripović i Slavica Savičić, državni sekretari, Sandra Dokić, državni sekretar, Vukašin Grozdić, državni sekretar, Jelena Lalatović, vršilac dužnosti sekretara, Miroslav Panić, vršilac dužnosti sekretara ministarstva, Sonja Talijan, Verica Ignjatović, dr Dragan Demirović i Ognjen Popović, pomoćnici ministra, Đorđe Milić, Ranko Šekularac, Verica Ječmenica i Anita Dimovski, vršioci dužnosti pomoćnika ministra, Jovana Joksimović, vršilac dužnosti pomoćnika ministra, Tatjana Paulica Milovanović i Dragica Dejanović, vršioci dužnosti pomoćnika direktora Uprave za javni dug, Dragan Samolovac, načelnik Uprave granične policije, Veljko Kovačević, posebni savetnik ministra, mr Dejan Dabetić, viši savetnik i rukovodilac grupe, Vladimir Pejčić, viši savetnik u ministarstvu, Dragan Babić, viši savetnik u Upravi za javni dug, Olga Antić, viši savetnik u ministarstvu, Danilo Golubović, savetnik ministra, Danica Uskoković i Tanja Ivanović, samostalni savetnici u ministarstvu, Ivana Peković, savetnik u ministarstvu, Teodora Milenković, mlađi savetnik u ministarstvu, Radica Pejčinović Bulajić, Sanja Gavranović i Aleksandar Radojević.

Pozdravljam sve prisutne, predsednicu Vlade, ministre i sve njihove saradnike.

Molim poslaničke grupe, ukoliko to već nisu učinile da podnesu prijave za reč sa redosledom narodnih poslanika.

Mnogi već jesu, ko nije do sada, može to da učini sada.

Saglasno članovima 157. stav. 1, 170, stav 1, 192. i 269. Poslovnika, a shodno članu 157. stav 2. Poslovnika, otvaram zajednički, načelni i jedinstveni pretres o tačkama od prve do tridesete.

Pitam da li predlagač, odnosno predstavnici predlagača žele reč?

Reč ima predsednica Vlade, Ana Brnabić.

ANA BRNABIĆ: Hvala vam.

Poštovani predsedniče Narodne skupštine, poštovani narodni poslanici, poštovane građanke i građani Republike Srbije, ja ću u interesu vremena predstaviti i predlog za ministra prosvete, kao i predloge svih zakona, odnosno potvrđivanja, ratifikovanja sporazume koje smo kao Vlada zamolili da danas budu na dnevnom redu i da zamolimo za podršku Narodne skupštine i narodnih poslanika. Dakle, predstaviću sve to i trudiću se da budem kratka, jasna, da idem direktno na suštinu, da ljudi razumeju o čemu se radi zašto predlažemo ove zakone, odnosno izmene i dopune zakona.

Počeću sa predlogom za ministra prosvete. To je prof. dr Slavica Đukić Dejanović koja je završila Medicinski fakultet, magistarske i doktorske studije, specijalizaciju iz neuropsihijatrije na Medicinskom fakultetu Univerziteta u Beogradu. U sedam mandata je bila poslanik u Narodnoj skupštini Republike Srbije, Saveznom parlamentu SRJ i Državne zajednice SCG, u prelaznoj Vladi Republike Srbije je bila ministar za brigu o porodici i član Interparlamentarne unije. Obavljala je funkciju predsednika Narodne skupštine Republike Srbije od 2008. do 2012. godine i funkciju v.d. predsednika Republike Srbije od početka aprila do kraja maja 2012. godine.

Od 2012. godine do 2014. godine je bila ministar zdravlja u Vladi Republike Srbije, a od avgusta 2016. do oktobra 2020. godine je obavljala funkciju ministra bez portfelja u Vladi Republike Srbije zaduženog za demografiju i populacionu politiku.

Ja sam prof. dr Slavicu Đukić Dejanović zamolila nakon toga da obavlja funkciju moje specijalne savetnice zadužene za implementaciju agende UN za održivi razvoj, odnosno Agende 2030 u kojoj obrazovanje, borba protiv siromaštva, borba protiv klimatskih promena i princip da niko u društvu ne sme biti zaboravljen, da niko ne sme da ostane isključen u okviru koje obrazovanje, klimatske promene, borba protiv siromaštva, održivi razvoj zauzimaju centralni deo i verujem da će i ova saradnja i sa telim UN za Agendu održivog razvoja i sve njeno ranije iskustvo, ali i iskustvo kao redovnog profesora i šefa katedre za psihijatriju, kao i mesto prorektora za međunarodnu saradnju Univerziteta u Kragujevcu pomoći prof. dr Slavici Đukić Dejanović da uspešno i dobro obavlja funkciju ministra prosvete.

Ona je takođe autor sedam knjiga, dva udžbenika za studente redovne nastave, jedan od koautora tri udžbenika za studente postdiplomske nastave, autor i koautor preko 200 naučnih i stručnih radova, od kojih je samo u poslednjih pet godina 31 objavljen u na NSA listi.

Ona je bila najmlađa žena doktor medicinskih nauka u Šumadiji, osnivač dnevne psihijatrijske bolnice, nosilac priznanja psihijatrijske sekcije Srpskog lekarskog društva, Povelja za doprinos rasta grada Kragujevca, kao i Đurđevdanske nagrade. Član je Udruženja psihijatara Srbije, obavljala je i funkcije predsednika ovog udruženja u dva mandata. Dakle, ovo je predlog za ministra prosvete.

Sada ću preći na zakone. Predlog zakona o dopunama Zakona o ozakonjenju objekata. Kao što znate postojećim zakonom je propisana zabrana naknadnog priključenja na komunalnu i ostalu infrastrukturu svih objekata koji su u postupku ozakonjenja kao i objekata izgrađenih bez građevinske dozvole. Prema ovom zakonskom rešenju trenutno postojećem, građani koji žive u nezakonito izgrađenim objektima nemaju pravo na priključak na struju, vodu, gas i grejanje. Prema proceni ED samo u Beogradu imao oko 55 hiljada ovakvih objekata, a u njima živi bar po troje ljudi. Ministarstvo građevinarstva, saobraćaja i infrastrukture koje je i predlagač ove dopune zakona obratio se i Zaštitnik građana inicijativom za izmenu zakona, kao i grupa građana "Želimo struju u 21 veku".

Na osnov ovoga predlagač je smatrao da bi u jednom ograničenom vremenskom periodu bilo opravdano da se građanima koji su gradili ili kupovali stanove izgrađene suprotno zakonu i time rešavali svoje stambene potrebe omogući pristup po osnovnim pravima, odnosno stvori zakonska mogućnost da se privremeno priključi na električnu energiju, vodovod i kanalizaciju i gasnu infrastrukturu, čime bi se njima direktno popravili uslovi života, a za širu zajednicu bi to značilo uvođenje u legalne tokove ovih objekata privremeno do okončanja postupka ozakonjenja.

Ono što mi je važno da naglasim da bi se predložena rešenja pored ograničenog trajanja odnosila isključivo na lica koja su na ovaj način trajno rešavala svoje stambeno pitanje, odnosno predložena rešenja isključuju investitore vlasnike objekata drugih namena i investitore stambenih objekata, odnosno oni koji su gradili za prodaju na tržištu. Dakle, u ovome se sastoji predlog izmene i dopune Zakona o ozakonjenju objekata.

Što se tiče predloga zakona o potvrđivanju sektorskog sporazuma između Vlade Srbije i Evropske komisije o mehanizmima primene finansijske pomoći EU Republici Srbiji u okviru instrumenta predpristupne pomoći u oblasti poljoprivrede, odnosno programa IPARD 3. Važno mi je da naglasim sledeće stvari.

Usvajanjem ovog zakona mi bi otvorili put za bespovratnu pomoć EU u iznosu od 288 miliona evra, koja će dodatno doprineti razvoju naših ruralnih područja. Pored finansijskog doprinosa EU od 288 miliona evra i nacionalnog doprinosa od 89 miliona evra kroz IPARD 3 program za period do 2027. godine mobilisaće se i značajna sredstva kroz doprinose korisnika, te se ukupna vrednost investicija procenjuje na oko 600 miliona evra.

Kroz IPARD 3 program i toko dalje rasprave, resorni ministar, odnosno ministarka poljoprivrede će svakako moći to dalje da obrazloži i odgovori na pitanja i pruži dodatne informacije. Važno mi je da kažem da smo predvideli implementaciju sedam mera, uključujući i nove mere kako bi se podržali mladi poljoprivrednici, sertifikovani proizvođači organskih proizvoda, investiciju u obnovljive izvore energije u cirkularnu ekonomiju. Dakle, to je suština ovog zakona.

Što se tiče Predloga zakona o privrednom registru majki i drugih lica kojima se uplaćuje novčana pomoć, a čiji je predlagač Ministarstvo finansija, ovaj Predlog zakona definiše pitanje isplate po 10.000 dinara za svako dete do 16 godina starosti. Radi preciziranja. Ova novčana pomoć može se dobiti za svako dete koje je državljanin Republike Srbije koje je rođeno 21. novembra 2006. godine ili nakon tog datuma.

To znači da su zakonskim predlogom obuhvaćena i deca koja sada imaju 16 godina, a koje prošle godine nisu ispunjavala uslove za pomoć mladima od 16 do 29 godina starosti, jer su imala manje od 16 godina.

Predlogom zakona je definisano da pravo na uplatu novčane pomoći ima majka deteta, a izuzetno otac, staratelj ili hranitelj, pod uslovima propisanim navedenim zakonskim rešenjem. Prijava za ovu novčanu pomoć biti moguća, naravno ukoliko Narodna skupština ovaj predlog usvoji. Od 20. avgusta do 20. septembra ove godine elektronski, preko portala Uprave za Trezor, a sa isplatom će se početi od 25. septembra 2023. godine.

Takođe mi je izuzetno važno da naglasim da su od prijavljivanja za ovu novčanu podršku izuzeti hranitelji deteta za koje se isplaćuje novčana pomoć i primaoci novčane socijalne pomoći, što znači da će njima automatski biti uplaćena pomoć od po 10.000 dinara za svako dete, bez podnošenja prijave. To je suština ovog predloga.

Što se tiče Zakona o izmenama i dopunama Zakona o finansijskoj podršci porodicama sa decom, nekoliko stvari koje su mi suštinski važne. Pod jedan, kada govorim o finansijskoj podršci porodicama sa decom, ona je zaista nikada veća u istoriji Srbije. U ovoj godini se za mere finansijske podrške porodicama sa decom iz republičkog budžeta izdvaja 87 milijardi dinara.

Posebno mi je drago i mislim da svi treba time da se ponosimo, što ove mere konačno daju rezultate. Posle skoro četiri decenije uspeli smo da zaustavimo negativan trend pada ukupnog broja novorođene dece i čak da budemo jedina zemlja u regionu i to širem regionu, ne govorim o regionu zapadnog Balkana, već širem regionu u koji je uključena i Bugarska, Mađarska, Rumunija, koja je tokom prošle godine zabeležila rast broja novorođene dece.

Godine 2011. ukupna stopa fertiliteta u Republici Srbiji bila je 1,4, prošle godine bila je 1,52, 2019. godine prvi put posle 15 godina je prešla 1,5. Sada je ta vrednost 1,63. Novim izmenama koje predlažemo Narodnoj skupštini Republike Srbije dodatno podržavamo roditeljstvo, posebno žene preduzetnice i njihove porodice. Predložili samo, a u skladu sa Odlukom Ustavnog suda, izjednačavanje statusa majki preduzetnica, budući da je predviđeno ostvarivanje prava vezanih za odsustvo sa posla za treće i svako naredno dete u trajanju od dve godine.

Predloženim izmenama omogućeno je da očevi koji su u radnom odnosu, a čije su supruge preduzetnice nakon tri meseca od rođenja deteta mogu da koriste pravo na odsustvo sa rada radi nege deteta, odsustvo sa rada radi posebne nege deteta i naknadu zarade, odnosno naknadu plate.

Otac deteta ova prava može ostvariti posle navršena tri meseca života deteta za preostali period do godinu dana za prvo i drugo dete, odnosno do dve godine za treće i svako naredno dete. Dakle, ovo su suštine Predloga izmena i dopuna zakona.

Idemo dalje. Što se tiče Predloga zakona o izmenama i dopunama Zakona o vazdušnom saobraćaju, čiji je predlagač Ministarstvo građevinarstva, saobraćaja i infrastrukture, ovim Predlogom smo uzeli u obzir posebnosti organizacije radnog vremena u uslovima povećanog intenziteta vazdušnog saobraćaja kod poslodavca koji se bave komercijalnim letenjem.

Trenutno, po važećem zakonu, se prilikom definisanja rasporeda i promene rasporeda radnog vremena koriste odredbe Zakona o radu koju propisuju da je poslodavac dužan da obavesti zaposlene o rasporedu i promeni rasporedu radnog vremena najmanje pet dana unapred, kao i da poslodavac u slučaju potrebe posla usled nastupanja nepredviđenih okolnosti može da obavesti zaposlene o rasporedu i promeni rasporeda radnog vremena u roku kraćem od pet dana, ali ne kraćem od 48 časova unapred.

Navedene odredbe Zakona o radu nisu primenjive kod operatera vazduhoplova imajući u vidu specifičnost delatnosti koju obavlja, naročito iz razloga što regulativa EU ostavlja mogućnost da se izmena rasporeda i promena rasporeda radnog vremena vrši u roku kraćem od pet dana, tj. 48 sati.

Tokom prošle letnje sezone domaći avio prevoznici su se suočili sa poteškoćama u realizaciji reda letenja koje su bile izazvane nepredviđenim okolnostima van uticaja operatera vazduhoplova, koje su imale za posledicu otkazivanje i kašnjenje letova, a samim tim i neprijatnost putnike, povećane troškove avio prevozioca.

Iz ovog razloga, kao i iz razloga usklađivanja sa regulativom EU neophodno je da se tekst zakona dopuni odredbama kojima se operateru vazduhoplova daje mogućnost hitne izmene rasporeda radnog vremena od članova posade vazduhoplova u slučaju nepredviđenih okolnosti uz ograničenje koje podrazumeva poštovanje propisanog odmora. To je, dakle, suština izmene, odnosno predložene izmene ovog zakona.

Što se tiče Predloga zakona o izmenama i dopunama Zakona o energetici, čiji je predlagač Ministarstvo rudarstva i energetike, ovim izmenama praktično završavamo proces razdvajanja u sektoru energetike, odnosno proces „san bandlinga“.

Cilj Predloga zakona je da zatvori poglavlje gde su Republika Srbija i energetska zajednica imale različita pravna viđenja i shvatanja razdvajanja vlasničkog upravljanja, što je do sada i trenutno onemogućava punu sertifikaciju naših operatora prenosne mreže i transportnog sistema prirodnog gasa.

Mi ovde govorimo o razdvajanju vršenja upravljačkih prava nad proizvođačem električne energije i operatora prenosne mreže, sa jedne strane, i distributera i snabdevača prirodnim gasom od operatora transportnog sistema, sa druge strane.

Do sada i u ovom trenutku je njihovo vlasničkog razdvajanje bilo izvršeno na način da su „Elektroprivreda Republike Srbije“, EPS i „Srbijagas“ praktično bili u nadležnosti Ministarstva rudarstva i energetike, a „Elektromreža Srbije“, EMS i „Transportgas“ u nadležnosti Ministarstva privrede, pa smo tako posmatrali da su razdvojeni.

Međutim, iznad oba ova ministarstva se nalazi Vlada, dakle jedan pa te isti organ upravljanja, tako da ovo nije zadovoljavalo standarde EU ni energetske zajednice. Posledica ovoga je bilo da energetska zajednica nije prihvatila sertifikaciju „Elektromreže Srbije“, a sertifikacija „Transportgasa“ nije sprovedena ni na nacionalnom nivou jer nije bila prihvaćena od strane našeg nezavisnog regulatora.

Šta mi sada predlažemo? Predlažemo potpuno upravljačko razdvajanje tako što bi EPS i „Srbijagas“ ostali u nadležnosti Ministarstva rudarstva i energetike, odnosno Vlade Republike Srbije, a EMS i „Transportgas“ bi prešli u nadležnost Republičke komisije za energetske mreže koju bi praktično osnovali ukoliko usvojite ovaj Predlog zakona kao nezavisni organ čije je osnivanje i kontrola rada u nadležnosti vas, narodnih poslanika, odnosno Narodne skupštine, tako da bi sa jedne strane imali nadležnost Vlade, a sa druge strane nadležnost Skupštine.

Dve važne stvari koje bi nam usvajanje ovakvog Predloga zakona o energetici donelo. Sa jedne strane, usaglašavanjem sa evropskim direktivama dobijamo to da će u najkraćem mogućem roku naši operatori biti sertifikovani od strane Agencije za energetiku i da će ta sertifikacija biti potvrđena od strane Energetske zajednice. Sa druge strane, dobićemo dodatnu vrlo značajnu ulogu Narodne skupštine u srpskoj energetici, imajući u vidu da će Narodna skupština, odnosno ukoliko ovo odobrite, da bi Narodna skupština imenovala predsednika i članove Republičke komisije za energetske mreže, usvajala Strategiju razvoja vlasničkog upravljanja „Elektromreža Srbije“ i „Transportgasa“, kao i godišnji izveštaj o ostvarivanju opštih godišnjih ciljeva ova dva energetska preduzeća, tako da se radi o suštinskoj i ozbiljnoj reformi i ja moram da kažem da sam izuzetno srećna što smo došli do te tačke, našli neko rešenje i što imamo priliku kao odgovorna Vlada da ovo rešenje predložimo vama na usvajanje.

Što se tiče Predloga zakona o izmenama i dopunama Zakona o planiranju i izgradnji, čiji je predlagač takođe Ministarstvo građevinarstva, saobraćaja i infrastrukture, značajne izmene i dopune. Ja ću se opet potruditi da zaista samo suštinski kažem šta je ono što je najvažnije. Dakle, dodatno olakšavanje, ubrzavanje izdavanja građevinskih dozvola, dodatna podrška našem građevinskom sektoru, što direktno znači veći BDP rast, što direktno onda znači, naravno, i veće plate i veće penzije, veći angažman građevinske infrastrukture, više dodatnih radnih mesta, itd.

Ovo bi postigli dodatnim unapređivanjem elektronskog sistema za izdavanje građevinskih dozvola, uvođenjem novih funkcionalnosti i poboljšanjem postojećih, naročito uvođenjem e-prostora kojim postupak za izradu i izmenu planske dokumentacije postaje efikasniji i brži, uvođenjem novih elemenata iz oblasti Zelene agende, što nam je izuzetno važno, i ono što mislim da će i ministar Vesić naglasiti u daljoj raspravi, ovim izmenama i dopunama Zakona o planiranju i izgradnju mi zaista dobijamo jedan zeleni zakon o planiranju i izgradnji.

Mi uključujemo izdavanje sertifikata ovde zelene gradnje, unapređenje odredbi o energetskoj efikasnosti, promociju i povećanje elektromobilnosti, preciziranje postojećih odredbi o izgradnji solarnih parkova, ali takođe kada pričamo o daljem rastu investicija u Republici Srbiji mi predlažemo ukidanje Zakona o konverziji uz naknadu određenoj kategoriji lica, ali i ukidanje leks specijalisa za linijski infrastrukturne objekte, što je bila jedna od dugogodišnjih primedbi EU.

Predlažemo formiranje agencije za prostorno planiranje i urbanizam Republike Srbije, čime se deo nadležnosti sa državnog organa prenosi na agenciju, uvođenje glavnog državnog urbaniste i glavnog urbaniste AP Vojvodina, čime će dodatno biti uveden red u oblasti prostornog i urbanističkog planiranja na teritoriji Republike Srbije, povećanje zaštite na zaštićenim prirodnim i kulturnim područjima. Na polju zaštite objekata kulture uveden institut konzervatorskog nadzora i mogućnost da nadležni zavod može zahtevati izradu studije o zaštiti kulturnih dobara, koja postaje sastavni deo planske dokumentacije, čime se stvaraju uslovi za efikasnu zaštitu objekata od kulturno-istorijskog značaja.

Preći ću, s tim u vezi, odmah i na Predlog zakona o prestanku važenja Zakona o posebnim postupcima radi realizacije projekata izgradnje i rekonstrukcije linijskih infrastrukturnih objekata.

Kao što se sećate, Zakon o posebnim postupcima radi realizacije projekata izgradnje i rekonstrukcije linijskih objekata, odnosno praktično leks specijalis za linijske i infrastrukturne objekte, je usvojen na predlog Vlade Republike Srbije na osnovu iskustva u realizaciji ovih projekata, imajući u vidu da je praksa pokazala da u procesu realizacije projekata jako mnogo vremena oduzima rešavanje imovinsko pravnih odnosa pre izdavanja potrebnih dozvola i da zbog toga radovi često kasne sa realizacijom, posebno kod projekata pravolinijske infrastrukture.

Međutim, imajući u vidu da je Evropska komisija više puta pisanim putem i na neposrednim sastancima skretala pažnju predstavnicima Vlade Republike Srbije da odredbe ovog zakona nisu u skladu sa pravnim tekovinama EU, posebno u delu koji se odnosi na javne nabavke i izbor tzv. strateškog partnera, mi smo doneli odluku da se ovaj zakon stavi van snage i predlažemo stavljanje ovog leks specijalisa van snage.

Idemo dalje. Predlog zakona o izmenama i dopunama Zakona o železnici, praktično, da budem sasvim jasna i da pojednostavim, ovim izmenama i dopunama izvršavamo usklađivanje sa trećim paketom evropskih direktiva iz oblasti železničkog saobraćaja i to je praktično to.

Što se tiče Predloga zakona i interoperabilnosti železničkog sistema, takođe se predlogom ovog zakona nastavlja usklađivanje sa pravnim tekovinama EU, obzirom da je 2016. godine doneta Direktiva Evropskog parlamenta i Saveta o interoperabilnosti železničkog sistema, ali će, naravno, u perspektivi ovo imati višestruki pozitivni uticaj i na sve učesnike u železničkom saobraćaju i na Direkciju za železnice, koji će ovim zakonom, ukoliko ga usvojite, biti data ovlašćenja za donošenje propisa od značaja za interoperabilnost železnice, imaće pozitivan uticaj na privredu Republike Srbije, a posebno na železničku industriju. I ovim se usklađujemo sa četvrtim paketom evropskih direktiva iz oblasti interoperabilnosti.

Dalje, Predlog zakona o izmenama i dopunama Zakona o zapošljavanju stranaca, čiji je predlagač Ministarstvo za rad, zapošljavanje, boračka i socijalna pitanja. Lično sam o ovom zakonu, kao i o Predlogu zakona o izmenama i dopunama Zakona o strancima razgovarala sa predstavnicima sindikata u okviru Socioekonomskog saveta, radili smo zajedno sa njima da obezbedimo dodatnu sigurnost, takođe, i za naše radnike i da poslodavci ne koriste ove zakone ukoliko ih bude usvojila Narodna skupština Republike Srbije, za dampingovanje cene rada i za zamenu naših radnika stranim radnicima. Dakle, u tom smislu garantujem da smo čak unapredili sisteme kontrole i da će, ukoliko usvojite ovakve zakone, takve stvari u budućnosti biti onemogućene. Nisu postojale u najvećoj mogućoj meri ni u ovom trenutku, ali imali smo nekoliko slučajeva za koje mi znamo i protiv kojih se borimo, a koji će biti onemogućeni ovakvim zakonom.

Svakako jedan od osnovnih razloga izmena i dopuna ovog Zakona o zapošljavanju stranaca jeste uvođenje jedinstvene dozvole za boravak i rad. Dakle, neće više biti radna dozvola, dozvola za boravak, jer će to sad biti jedinstvena dozvola, izdavaće se isključivo elektronskim putem, čime će se povećati i efikasnost, ali će se takođe povećati i transparentnost.

Dodatna novina je da smo predvideli, odnosno predložili produženje izdavanja dozvola na period važenja do tri godine umesto do jedne godine, koliko je u trenutnom zakonu.

Ali, ono što mi je važno da naglasim, iako uvodimo fleksibilniji koncept zapošljavanja stranaca, to uvodimo uz primenu koncepta sprovođenja testa tržišta rada, što znači da tek kada se utvrdi da na evidenciji nacionalne službe za zapošljavanje nema domaćih državljana koji ispunjavaju uslove iz zahteva poslodavca za konkretno radno mesto, dakle, tek tada nacionalna služba za zapošljavanje može dati saglasnost za zapošljavanje stranaca.

Predloženim zakonskim rešenjima dalje se unapređuje sprovođenje testa tržišta rada, tako da će biti sastavni deo zahteva za izdavanje jedinstvene dozvole za zapošljavanje. I ovaj postupak će biti potpuno digitalizovan, da bi uneli dodatnu transparentnost u taj postupak, da bi svi mi imali uvid u taj postupak, u test tržišta rada i da bi mogli da obezbedimo da se ne ugrozi domaća radna snaga, a opet da se otvori prostor za dodatni privredni rast i razvoj.

To je praktično uređeno predlogom ova dva zakona, Zakon o strancima i Zakona o zapošljavanju stranaca.

Idemo dalje. Što se tiče zakona o izmeni Zakona o posebnim uslovima za realizaciju projekata izgradnje stanova pripadnika snaga bezbednosti, ovde predlažemo izmenu samo jedne odredbe, da se ukida gornje ograničenje od 500 evra po metru kvadratnom stana koji se prodaje pripadnicima snaga bezbednosti i da se predviđa da će komisija Vlade na osnovu uslova koje propiše Vlada utvrđivati kupoprodajnu cenu na svakoj pojedinačnoj lokaciji, što je neophodno uraditi zbog usklađivanja sa rastom maloprodajnih cena materijala i ukupne izgradnje.

Što se tiče Predloga zakona o potvrđivanju Sporazuma o zajmu između Republike Srbije i Međunarodne banke za obnovu i razvoj, gde je predlagač Ministarstvo spoljnih poslova, na predlog Ministarstva finansija, osnovni cilj ovog sporazuma je podrška zelenoj tranziciji, ugovorenim iznosom zajma do 149 miliona 900 hiljada evra, radi podsticanja institucionalnih reformi i reformi javnih politika, povećanje otpornosti Srbije na negativne uticaje klimatskih promena, jačanja ekološke održivosti i modernizacije energetskog sektora Srbije.

Idemo dalje. Predlog zakona o potvrđivanju Sporazuma o zajmu između Republike Srbije i Međunarodne banke za obnovu i razvoj. Projektom unapređenja upravljanja javnim finansijama za zelenu tranziciju sa ugovorenim iznosom zajma do 69 miliona 300 hiljada evra, Međunarodna banka za obnovu i razvoj bi podržala Republiku Srbiju u daljem unapređenju sistema upravljanja javnim finansijama, kako bi se omogućio oporavak nakon pandemije, izvršila priprema za sadašnje i buduće rizike i izazove, da bi se krenulo ponovo u zelenu tranziciju Srbije.

Tako da možete da primetite da je veliki deo ovoga što predlažemo u vezi sa zelenom tranzicijom, novom energetskom politikom Republike Srbije, obnovljivim izvorima energije, unapređenjem kvaliteta vazduha, unapređenjem zaštite naših voda i sveukupne zaštite životne sredine.

Što se tiče Predloga zakona o potvrđivanju Ugovora o zajmu između Republike Srbije i Evropske banke za obnovu i razvoj, IBRD, ovaj projekat vrednosti od 80 miliona evra bi poslužio da nastavimo sa ulaganjima u naučnu infrastrukturnu podršku inovacijama u Republici Srbiji. Kao što znate, mi smo do sada izgradili i otvorili Naučno-tehnološki park u Beogradu, Naučno-tehnološki park u Novom Sadu, Naučno-tehnološki park u Nišu i Naučno-tehnološki park u Čačku. Sada bi ovom podrškom, ukoliko odobrite, od 80 miliona evra imali sredstva za drugu fazu Naučno-tehnološkog parka u Nišu, tako da bi gradili novu zgradu NTP u Nišu, za dodatne start ap inovacione kompanije, za dodatno zapošljavanje, za dodatnu podršku nauci, inovacijama, digitalizaciji i našim, pre svega, mladim ljudima, drugu fazu Naučno-tehnloškog parka u Čačku, i još jednu zgradu NTP u Čačku, i izgradnju regionalno- industrijskog tehnološkog parka u Kruševcu na preko 11 hiljada kvadratnih metara, ali bi tu izdvojili 10 miliona evra kao dodatnu podršku projektu izgradnje BIO četiri Kampusa.

Što se tiče Predloga zakona o zaduživanju Republike Srbije kod banke „Inteze“ za potrebe finansiranja projekta izgradnje saobraćajnice Ruma-Šabac-Loznica, čiji je predlagač Ministarstvo finansija. Vi znate da je izgradnja autoputa Ruma-Šabac i brze saobraćajnice Šabac-Loznica jedan od prioritetnijih projekata Republike Srbije u drumskom transportu. S obzirom da je reč o projektu koji je važan za povezivanje oko 600 hiljada ljudi u Mačvanskom i Sremskom okrugu, ali i Podrinja i Zapadne Srbije sa Vojvodinom, kao i da taj deo Srbije povežemo sa regionom, posebno BiH. Izvođenje radova obuhvata izgradnju tri deonice – deonica jedan je izgradnja autoputa Ruma-Šabac dužine nešto preko 21 kilometra, deonice dva je izgradnja mosta preko reke Save u Šapcu dužine nešto preko 1,3 kilometra i deonice tri što je izgradnja brze saobraćajnice od Šapca do Loznice dužine nešto preko 54 kilometra za brzinu od 100 kilometara na sat, a predmetnim ugovorom je predviđen iznos zaduživanja od 15 milijardi dinara za finansiranje dela realizacije ovog projekta.

Što se tiče Predloga zakona o potvrđivanju Ugovora o kreditu u iznosu od 300 miliona evra između Republike Srbije i finansijskih institucija kao prvobitnih zajmodavaca i Global low agency services limited kao agenta, vrednost ovog sporazuma je 300 miliona evra, sredstva će biti iskorišćenja za finansiranje investicionih programskih projekata u infrastrukturi, obnovu i izgradnju objekata javne namene u oblasti zdravstva, prosvete, nauke, socijalne zaštite, kulture, sportske infrastrutkure i za finansiranje državnih subvencija za nabavku prirodnog gasa i električne energije.

Dalje, Predlog zakona o izmenama Zakona o potvrđivanju Multilateralne konvencije za primenu mera koje su u cilju sprečavanja erozije poreske osnovice i premeštanja dobiti odnose na poreske ugovore. Multilateralna konvencija je ratifikovana 2018. godine. Republika Srbija je kandidovala sve ugovore o izbegavanju dvostrukog oporezivanja koji su u to vreme bili u primeni ili su bili potpisani, ali još uvek nisu bili u primeni radi usklađivanja sa Multilateralnom konvencijom. Nakon ratifikacije ove konvencije, stupila su na snagu još dva ugovora o izbegavanju dvostrukog oporezivanja i to sa Marokom i sa Indonezijom, a o čemu je potrebno da se formalno obavesti OECD u skladu sa propisanom procedurom, a preduslov za obaveštavanja OECD o stupanju na snagu ta dva ugovora jeste da se usvoje izmene ovog zakona, i to je praktično cela suština.

Što se tiče Predloga zakona o potvrđivanju Okvirnog sporazuma o zajmu između Banke za razvoj Saveta Evrope i Republike Srbije, ovaj projektni zajam od 30 miliona evra je potreban da bi izgradili zatvorske objekte u Kruševcu i Sremskoj Mitrovici, odnosno novi zatvor u Kruševcu kapaciteta 450 lica i izgradnju novog paviljona u zatvoru u Sremskoj Mitrovici za 200 zatvrorenika u cilju smanjenja prenaseljenosti i omogućavanju rehabilitacije za lica lišena slobode.

Dalje, Predlog zakona o davanju garancija Republike Srbije u korist „OTP banke“ i banke „Inteze“ po osnovu zaduženja Elektrodistribucije Srbije, predlagač Ministarstva finansija. Ovim dajemo garancije države u iznosu od 50 miliona evra za projekat unapređenja distributivne mreže, što podrazumeva zamenu drvenih stubova na postojećim mrežama visokog napona sa ugradnjom betonskih stubova, zamenu neizolovanog provodnika samonosećim kablovskim snopom i sa prilagođavanje ključnih priključaka. Elektrodistribucija već ima lokacije na kojima je potrebno izvesti ove radove, utvrđene prioritete za rekonstrukciju za distributivna područja Kraljevo, Niš i Kragujevac. Ovo će svakako povećati sigurnost napajanja, smanjiće gubitke, povećaće eksploatacioni vek i povećaće bezbednost napajanja za ljude u ovim područjima, ali takođe i za privredu.

Ja sam, evo, govorila manje od 45 minuta. Trudila sam se zaista da dam siže i suštinu svih predloga zakona koje smo uputili Narodnoj skupštini.

Želim da vam se zahvalim što ste zaista u izuzetno kratkom roku uzeli ovo u razmatranje. Mislim da su zakoni odnosno predlozi zakona izuzetno važni za direktno unapređenje kvaliteta života građana Republike Srbije, pre svega dece, porodica, ali onda takođe i ekonomskog rasta i razvoja Republike Srbije kroz dodatno ulaganje u zdravstvenu infrastrukturu, putnu infrastrukturu, ali takođe i kao ogroman fokus energetike i Zelene tranzicije. To je praktično suština ovoga što predlažemo kao Vlada Republike Srbije. Hvala vam mnogo.

PREDSEDNIK: Hvala lepo.

Reč sada imaju izvestioci odbora.

Ispred Odbora za odbranu i unutrašnje poslove, zamenik predsednika Odbora, Aleksandar Marković. Izvolite.

ALEKSANDAR MARKOVIĆ: Zahvaljujem, gospodine predsedniče.

Uvažena gospođo Brnabić, poštovani članovi Vlade, dame i gospodo narodni poslanici, pa na dnevnom redu današnje sednice nalazi se i Predlog zakona o izmenama i dopunama Zakona o strancima. Stoga je Odbor za odbranu i unutrašnje poslove Narodne skupštine na sednici održanoj danas doneo odluku da predloži Narodnoj skupštini da prihvati Predlog zakona o izmenama i dopunama Zakona o strancima.

Ja bih se za ovo kratko vreme koje imam u najkraćem osvrnuo na najvažnija predložena rešenja i izneo zaključak da je naročito vođeno računa o sledećim principima. Principu efikasnosti i transparentnosti. Dakle, predloženim izmenama i dopunama ovog Zakona kao i izmenama i dopunama Zakona o zapošljavanju stranaca kao, da kažem, dva komplementarna zakona, omogućava se da strani državljani u jedinstvenom postupku, dakle, pre jednim državnim organom u ovom slučaju Ministarstvu unutrašnjih poslova ostvare u isto vreme i pravo na privremeni boravak i pravo na rad u Republici Srbiji.

Dalje, imamo princip poštovanja ljudskih prava i dostojanstva. Ovde bih napomenuo da su predložene izmene i dopune uskladile trenutno važeće propise sa Direktivom, ako se ne varam, 2011/98 EU o jedinstvenom postupku obrade zahteva za izdavanje jedinstvene dozvole za boravak i rad stranim državljanima u Republici Srbiji.

Ja bih ovde istakao još dve važne stvari. Propisani osnov za sticanje stalnog nastanjena u posebnim slučajevima, odnosno srpsko poreklo se propisuje kao osnov za podnošenje zahteva i odobrenja stalnog nastanjena u Republici Srbiji, a imajući u vidu i interes Republike Srbije da stranim državljanima koji imaju srpsko poreklo olakša pravni položaj u Republici Srbiji.

Istakao bih i to da izdavanjem biometrijskog dokumenta stranim državljanima kojima je izdata jedinstvena dozvola i oni će na taj način biti izjednačeni sa državljanima Republike Srbije u korišćenju, odnosno u pogledu korišćenja svih prava i obaveza. Dakle, kako kada je reč o korišćenju usluge e-uprave, itd, tako i kada govorimo o svim drugim obavezama i pravima koje imaju.

Takođe, imamo i princip zaštite granica i bezbednosti i to nije do sada, ja mislim, pomenuto. Dakle, predloženim rešenjima podižu se standardi vezani za bezbednosni aspekt i kontrolu kretanja stranih državljana na teritoriji Republike Srbije.

Budući da su se svim strancima kojima se odobrava privremeni boravak, odnosno izdaje jedinstvena dozvola koju smo pominjali, uzeti biometrijski podaci, fotografija, otisci prstiju, potpis itd, a u skladu sa Zakonom i imamo princip integracije i inkluzije. Kao što sam već rekao pravo na korišćenje elektronskog popisa prilikom ostvarivanja svojih prava i obaveza i uzimanje u obzir srpskog porekla kao osnova za podnošenje zahteva i odobrenja stalnog nastanjena u Republici Srbiji, stiču se povoljne pretpostavke za unapređenje dakle celokupnog poslovnog, pravnog, ali i sve obuhvatnog demokratskog i pravnog kapaciteta Republike Srbije kako u regionu tako i na svetskom nivou.

I iz svih ovih razloga koje sam pobrojao, želim da pozovem narodne poslanike da u Danu za glasanje podržimo ove Izmene i Dopune Zakona. Zahvaljujem.

PREDSEDNIK: Hvala.

Sada reč ima predsednica Odbora za ustavna pitanja i zakonodavstvo, Jelena Žarić Kovačević. Izvolite.

JELENA ŽARIĆ KOVAČEVIĆ: Hvala vam, predsedniče.

Uvažena predsednice Vlade, uvaženi ministri, predstavnici ministarstava, dame i gospodo narodni poslanici, na sednici Odbora za ustavna pitanja i zakonodavstvo ocenili smo da su predlozi o kojima ćemo raspravljati u plenumu u skladu sa Ustavom i pravnim sistemom Republike Srbije.

Ja ću iskoristiti ovo vreme koje imam kao izvestilac Odbora i posebno se na kratko osvrnuti na Predlog zakona o izmenama i dopunama Zakona o finansijskoj podršci porodici sa decom iz razloga što je i ministarka Kisić-Tepavčević bila na sednici Odbora za ustavna pitanja i zakonodavstvo i zbog toga što smatram da tu postoje informacije koje su važne da ih evo ja ponovim posle ministarke i predsednice Vlade.

Izmene se dakle odnose na žene preduzetnice kako bi ostvarivale ista prava kao i žene koje su u radnom odnosu. Dakle, izmena se odnosi na dužinu porodiljskog odsustva nakon rođenja trećeg i svakog narednog deteta, gde period odsustva nije više od godinu dana, već dve godine.

Takođe je izmena u korišćenju odsustva radi nege deteta, odnosno to je odsustvo posle trećeg meseca od rođenja deteta, gde je omogućeno da zapravo očevi dece žena preduzetnica mogu da koriste porodiljsko odsustvo, baš kao i očevi dece žena koje su u radnom odnosu.

Najvažnija činjenica zapravo koju bih ja želela da sada istaknem jeste da su mere populacione politike koje smo primenjivali u proteklom periodu dale rezultate, jer statistika kaže da Srbija ima porast broja novorođene dece u 2022. godini u odnosu na 2021. godinu i sada se nalazimo na prvom mestu u regionu po broju novorođene dece.

Takođe, Ministarstvo za brigu o porodici i demografiju saopštilo je, a to je važno za naše građane da čuju da od 1. jula roditeljski dodatak za rođenje prvog deteta iznosi 366.122 dinara, roditeljski dodatak za drugo dete sada iznosi 324.772 dinara, za treće dete milion 948 hiljada 632 dinara, za četvrto dete dva miliona 922 hiljade 948 dinara. Naravno, isplate se vrše u više mesečnih rata određeni broj meseci.

Što se tiče jednokratne pomoći, ona za rođenje drugog i trećeg deteta za decu rođenu 1. jula i kasnije sada iznosi 122.040 dinara, a paušal za nabavku opreme za dete iznosi 6.766 dinara.

Zašto sam ovo pomenula? Zbog toga što sam i sama mnogo puta pitana i od žena i uopšte od građana i od mojih sugrađanki iz Niša kako se sada kreću ove jednokratne pomoći i davanja.

Želim da vas sve podsetim da se iznosi roditeljskog dodatka i paušala za opremu za dete, dakle cenzus za ostvarivanje prava na dečiji dodatak i iznos tog dodatka usklađuju dva puta godišnje 1. januara i 1. jula na osnovu naravno podataka organa nadležnog za poslove statistike i sa kretanjem indeksa potrošačkih cena u Srbiji u prethodnih šest meseci.

Ovo samo znači da ćemo mi nastaviti dalje sa merama populacione politike. Naravno, ja se nadam i znam da se svi ostali nadamo da će te mere i nadalje dati dobre rezultate.

U svakom slučaju, smatram da su izmene koje su predložene u zakonskom tekstu o kome sam govorila dobre, kao i drugi predlozi zakona i odluka koji su na dnevnom redu na ovoj sednici i zbog toga ću na kraju samo iskoristi priliku da koleginice i kolege pozovem da u Danu za glasanje ponovo damo podršku Vladi Republike Srbije za zakonska rešenja koja su pred nama. Hvala.

PREDSEDNIK: Hvala.

Reč ima predsednik Odbora za poljoprivredu, šumarstvo i vodoprivredu, Marijan Rističević.

MARIJAN RISTIČEVIĆ: Dame i gospodo narodni poslanici, ovi što dobacuju imaju nedostatak kulture i pristojnosti. Dame i gospodo narodni poslanici, ja ću govoriti o Predlogu sporazuma između EU i Republike Srbije o podršci poljoprivredi i ruralnom razvoju. To je program IPARD 3.

Prethodio je IPARD 2 i moj apel poljoprivrednim proizvođačima je da pokušaju u programu 3 da iskoriste ono što nismo iskoristili u IPARD 2. Dakle, od 184 miliona koliko je EU u IPARD 2 na određen način darivala srpskoj poljoprivredi, mi smo iskoristili svega 30%.

Zato apelujem da podrška koja je vredna u IPARD-u 3 od 337 miliona evra, od čega su evropski novac 288 miliona evra, da bolje koristimo nego što smo to koristili u prethodnih nekoliko godina iz prostog razloga što su nacionalne mere u budžetu Republike Srbije uvek korišćene sa 120 i 130%.

Uvek smo trošili više nego što je Skupština agrarnim budžetom dodeljivala i uvek smo rebalansom budžeta taj novac dopunski dodeljivali.

Što se tiče IPARD-a 3 imamo 115 miliona fizičku imovinu poljoprivrednih gazdinstava, imamo za preradu itd. u fizičkoj imovini još 80 miliona, u agroekološkim, klimatskim programima, što je veoma zanimljivo ovima koji dobacij, imamo 16 miliona evra itd. Sveukupno 377 sa onim što će sami poljoprivrednici investirati i što bi trebali. Program je između 500 i 600 miliona evra i kao predsednik Odbora bih preporučio da se maksimalno posveti pažnja razvoju našeg stočarstva.

Mi smo više puta, tu moram da pohvalim članove Odbora, donosili predloge zaključaka, odnosno zaključke u kojima smo preporučivali da naša poljoprivredna proizvodnja biljna bude posvećena razvoju našeg stočarstva i prerađivačke industrije i recimo za samo trećinu ovog novca možemo da pribavimo recimo 50 hiljada junica i možemo da pribavimo oko 100 hiljada nazimica, što bi razvilo naše stočarstvo.

Sad zamislite kada bi danska poljoprivredna proizvodnja odustala od svog stočarstva kako bi završila njihova poljoprivreda, odnosno kada bi počeli da izvoze samo žitarice. Verujem da ni danska poljoprivreda ne bi potrajala duže od tri godine, a o prerađivačkoj industriji ne treba ni govoriti zato što kroz razvoj stočarstva mi dižemo prerađivačku industriju za preradu mleka, mesa. Takođe, kroz razvoj stočarstva zanavljamo kvalitet poljoprivrednog zemljišta, jer smo mi ovo zemljište, kako kaže ona izreka, pozajmili od svojih potomaka, odnosno moramo kvalitet zemljišta da očuvamo, odnosno procenat humusa u poljoprivrednom zemljištu se sve više gubi zbog toga što nema organski i stajski đubriva kojima treba nađubriti temeljno parcele poljoprivrednog zemljišta i zato je moj apel svim poljoprivrednicima da ovog puta iskoristimo sva sredstva koja nam EU dodeljuje, kao što koristimo nacionalne mere i da im skrenem pažnju da svo po tome daleko izdašniji nego prethodna vlast.

Dakle, u ovom trenutku na godišnjem nivou mi ćemo izdvajati negde četiri puta više za poljoprivrednu proizvodnju i ruralni razvoj iz nacionalnih mera, nego što je to bio slučaj do 2013. godine kod bivših vlasti.

Dogodine, sledeće godine po opredeljenju ministarstva i uz dobru odluku Narodne skupštine očekujem da podsticaji u poljoprivrednoj proizvodnji dostignu milijardu evra, odnosno da budu šest puta veći nego što su bili do 2013. godine.

Ponovo želim da zahvalim svima koji su ove godine davali podršku Odboru za poljoprivredu, pre svega članovima zato što sve odluke koje smo donosili su bile jednoglasne, pa i ova o IPARD-u je na Odboru doneta jednoglasno, znači, Odbor je usvojio ovo gotovo, ja mislim da je bio samo jedan glas uzdržan. S tim u vezi želim da zahvalim članovima Odbora iz opozicionih stranaka što su glasali bez obzira na stranačke razlike za program IPARD 3. Hvala.

PREDSEDNIK: Hvala i Odboru za poljoprivredu.

Reč ima predsednica Odbora za evropske integracije Elvira Kovač.

ELVIRA KOVAČ: Zahvaljujem.

Uvažena predsednice, članovi Vlade sa saradnicima, predsedniče, predsedništvo, dame i gospodo narodni poslanici, nije lako u nekoliko minuta govoriti o ovolikom dnevnom redu, ali u svojstvu predsednice Odbora za evropske integracije kao jedan od aktivnijih odbora koji izvršava svoje zadatke na vreme, i složiće se svi članovi i zamenici članova, mi smo o usklađenosti određenih predloga zakona sa tzv. "Akijem" razgovarali toliko davno da sam želela da iskoristim ovo vreme jer naravno nismo mogli da planiramo dinamiku rada Narodne skupštine, pošto smo imali i drugu sednicu koja je trajala, a i da se zahvalim i svim predstavnicima ministarstva.

Dakle, mi smo raspravljali najpre o Predlogu zakona o izmenama i dopunama Zakona o strancima, o izmenama i dopunama Zakona o zapošljavanju stranaca, o Interoperabilnosti železničkog saobraćaja, o izmenama i dopunama Zakona o železnici i naravno o vrlo obimnom Predlogu zakona o izmenama i dopunama Zakona o planiranju i izgradnji.

Zahvaljujem se, kažem, još jednom svim predstavnicima ministarstava koji su neštedeći sebe i vreme odgovarali na sva pitanja. Mi smo u specifičnoj situaciji, jer zapravo zadatak Odbora za evropske integracije je da nadgleda usklađenost, a naravno pohvalila bih i poslanike najviše iz opozicionih stranaka koji su imali jako puno pitanja i pripremali se, ali moramo da raščistimo mi nismo matični Odbor.

Dakle, paralelno sa nama o određenim temama matični odbori koji se bave tom tematikom pričaju o tome, a mi samo o usklađenosti tih predloga. Oni su uglavnom u potpunosti usklađeni, tamo gde nisu postoji objašnjenje ili plan za neke sledeće izmene i dopune, kada će doći do potpune usklađenosti.

Ono što bih volela da naglasim i što je značajno za Srbiju je što svi znamo da se priprema novi izveštaj Evropske komisije, koji se očekuje na jesen. Veliki je posao uložen sa svih strana u pripremu ovog izveštaja, pa i od strane pregovaračkog tima, određenih grupa.

Ja sam u svojstvu predsednice Odbora imala tu čast i privilegiju da zajedno sa većinom njih budem i na sednici Odbora za stabilizaciju i pridruživanje i kada su postavljena konkretna pitanja, evo, kolega se smeška, državni sekretar, za određene pripreme i kada će Srbija, na primer, konačno usvojiti, odnosno Narodna skupština, predložene Izmene i dopune Zakona o planiranju i izgradnji, koje su sada na dnevnom redu, oni su rekli - mi smo svoje odradili, od maja je to u skupštinskoj proceduri, sve je do Narodne skupštine. Raduje me što je dinamika našeg rada dozvolila ne samo da se štiklira, već da zaista imamo kvalitetne usvojene izmene i dopune. Kažem, mi smo ustanovili da je to usklađeno sa tzv. "Akijem" i leks specijalis i raduje me što je predsednica Vlade to rekla, da su takođe Evropska komisija i naši evropski partneri su to očekivali od nas i nekoliko puta je postavljeno pitanje ispred Evropske komisije prošle nedelje, gde je naravno i ministarka za evropske integracije prisustvovala.

Mi kao radno telo Narodne skupštine, kao Odbor za evropske integracije, se zaista trudimo da doprinesemo tome da i ocene o ovom izveštaju koji očekujemo budu što pozitivnije, što bolje. Jer, podsetila bih sve nas, Evropska komisija je u poslednja dva izveštaja rekla da Srbija jeste spremna za otvaranje Klastera 3, za veliki novi korak, a ipak do toga nije došlo u proteklih godinu i po dana.

U decembru će biti skoro dve godine da ispada da su nama evropske integracije skoro zamrznute. Zbog toga treba svi glasno, na svim stranama, da pričamo o tome, a sa druge strane potrebno je da nam se to i vrednuje. Stoga ja mislim da mogu da govorim zaista u ime svih članova Odbora, bez obzira da li su oni iz stranaka vladajuće većine ili iz opozicije, da je cilj svih nas da se ovo vrednuje i da se vidi konkretan korak.

U nadi da će naš rad u ovom Odboru i dalje biti konstruktivan, evo, dogovorili smo se i sa ministarkom da pre letnje pauze koju planira Narodna skupština, imamo još i izveštaj o sada već prethodnom predsedavanju Švedske, kako bi zaokružili i zapravo doprineli tome da saradnja između izvršne vlasti i nas bude što bolja. Zahvaljujem na pažnji.

PREDSEDNIK: Zahvaljujem Odboru za evropske integracije.

Reč ima u svojstvu predlagača predsednik Odbora za finansije, republički budžet i kontrolu trošenja javnih sredstava, Veroljub Arsić.

VEROLjUB ARSIĆ: Dame i gospodo narodni poslanici, gospodine predsedavajući, koristiću priliku da govorim i kao izvestilac Odbora i kao ovlašćeni predstavnik predlagača kandidata za Komisiju za kontrolu državne pomoći.

Gospođo Brnabić, vi ste spominjali određena javna zaduženja preko kojih se finansiraju javni radovi za teritoriju Republike Srbije i na sednicama Odbora za finansije, budžet i kontrolu trošenja javnih sredstava, moje kolege iz bivšeg režima su stalno tvrdili da nemaju ništa proti da se Srbija gradi, izgrađuje, ali zašto to mora da se radi iz kredita, zašto se to ne radi iz sopstvenih izvora? Znate šta? To je i moguće, ali ako finansirate iz sopstvenih prihoda javne radove neće biti povećanja penzija, neće biti povećanja plata, neće biti povećanja životnog standarda građana Republike Srbije, a opet ako povećavate životni standard građana Republike Srbije bez javnih radova usporavate svoj razvoj, usporavate rast i na kraju doći ćemo u jednu situaciju u kakvoj smo bili 2008, 2009, 2010. i 2011. godine. Svakako da ne želimo da se u ta vremena vraćamo.

Bilo je tu raznih primedbi čak i onih koji nisu u nadležnosti Odbora, pa su stalno upozoravali na to da su otkupne cene poljoprivrednih proizvoda zbog povećanja troškova visoke, pa su onda upozoravali na inflaciju koju građani trpe, tako da meni nije jasno u kom trenutku, čiji su to oni interes branili? Da li poljoprivrednih proizvođača kada kažu da su cene niske ili životni standard građana kada kažu da su cene visoke? Neka se odluče već jednom koga i čiji će interes da brane. Ne možete sve da branite odjednom, ali niko od njih nije rekao da je sada više od tri puta veće subvencije u poljoprivredi, nego što su bile za vreme njihove vlasti.

Preko 63 milijarde, mislim sa ovim novim dogovorima, i preko 70 milijardi će da bude u narednom periodu naspram njihovih 23, 24 milijarde koliko je to bilo za vreme njihove vlasti.

Gledali smo i ovde, mogu da kažem jako lažu brigu, oko zaposlenih u Srbiji. Jedna koleginica iz bivšeg režima izašla je ovde i čitala srceparajuće pismo ili šta god već neki svoj govor oko toga kako je Gruner otpustio 60 radnika, jel tako? Zamislite. Desilo se čudo u Srbiji, 60 radnika je zbog problema koje ima poslodavac ostalo bez posla iako je Vlada Republike Srbije uradila sve da tih 60 radnika dobiju novi posao. Samo gospođo predsednice to nije bila nikakva vest za vreme njihove vlasti 60 radnika. Jedan članak pročitaću, više puta sam ga pročitao, ali sad ću da iskoristim priliku.

Članak je iz 13. aprila 2011. godine Dojče vele. Znači, mediji koji su apsolutno njima naklonjeni. Kaže ovako – početkom godine Republički zavod za statistiku iznelo je alarmantan podatak da su u Srbiji bez posla svakog meseca u proseku ostane grad veličine Loznice.

S obzirom na to da svakog dana otkaz dobije 555 radnika. Sad zamislite, oni koji plaču nad sudbinom 60 radnika za koje se Vlada pobrinula da dobiju novi posao, ni traga, ni trunke odgovornosti kada je svakoga dana pod tom lopovskom vlašću 555 radnika gubilo posao. Bivši režim sa kojim vidim kompletno svi sarađujete. Tako da to njih pitajte, a mene ostavite da završim svoju diskusiju. Znači, to nije bio problem kada 555 radnika svakog dana izgubi posao.

Kada je u pitanju državna pomoć stalno napadaju Vladu Republike Srbije da novac daje stranim investitorima. Opet bih te iste, najviše ove sa juga Srbije podsetio na „Geoks“, šta su uradili i kakav su problem napravili državi, kako su zloupotrebljena državna sredstva. Ugovor je potpisao tadašnji predsednik Republike Srbije Boris Tadić, gde je „Geoks“ trebao da dođe u Vranje. Mi nismo imali komisiju za kontrolu državne pomoći. Zašto je baš namenski „Geoks“ tražio Vranje, zašto njega nisu poslali u Vlasotince, a „Gruner“ doveli u Vranje. U Vranju su imali kompletnu obučenu radnu snagu za proizvodnju koju je imao „Geoks“. Zahvaljujući ugovoru koji je potpisao Boris Tadić „Geoks“ je dobijao sredstva od države Republike Srbije, finansirao u to da preotme radnu snagu našeg domaćeg investitora. O tome ćute. O tome se ne govori.

Zamislite, oni koji brane navodno domaće investitore, otvore fabriku koju finansira država pored domaćeg investitora i jednom nelojalnom, nezdravom konkurencijom ga uništavaju. To su te priče o tom lažnom moralu koji ne postoji kod bivšeg režima. Moral kod vas ne postoji. Svaku priliku ste koristili da nanesete štetu državu. Tu državnu pomoć valjda zbog svojih rezultata stalno napadaju. Samo ću da pročitam određene statističke podatke. Gledaću da budem što je moguće kraći.

Godine 2008. u Srbiji je radilo 2.821.000 zaposlenih, 2012. godine 2.259.000. Preko 600.000 radnika je izgubilo posao, za vreme njihove vlasti. To je onih 555 dnevno. To su one lažne suze za 60 zaposlenih iz „Grunera“. Godine 2013. već povećanje za nekih 80.000, 2014. godine povećanje za 112.000, 2015. godine povećanje za 50.000, 2016. godine i da ne nabrajam sve, 2022. godine zaposleno je 2.954.000, odnosno 562.700 radnika od kojih je 500.000 na stalnom radu. To je ta državna pomoć koja je dala taj rezultat.

Tu imamo još jednu, mogu da kažem suludu ideju, da ubede ljude, neprestano pokušavaju da prikažu kako je 334 evra prosečne plate za vreme njihovo više nego što je sada 800 evra, koliko je sada prosečna plata u Srbiji. To što rade kosi se sa zdravom logikom. I ovo što se desilo sa „Geoksom“ ne bi moglo da se desi da su tada imali Komisiju za kontrolu državne pomoći, jer oni su vrteli negde u svojoj glavi da oni kontrolišu da li su ispunjeni uslovi da neko dobije državnu pomoć.

Pre svega, uloga Komisije za kontrolu državne pomoći jeste da se državna pomoć ne zloupotrebljava stvaranjem nelojalne konkurencije na tržištu. Zato je mnogo važno da ta komisija nastavi da radi u punom sastavu, jer mi nemamo svoj „Geoks“, niti želimo da ga imamo. Ne želimo da otvaramo pogone stranim investitorima, a domaćima da zatvaramo kao što ste vi radili, jer koristi od toga nije bilo. Nije se povećala ni zaposlenost, nije se povećao ni dohodak, samo su radnici promenili poslodavca, koji je na kraju otišao. Takve ste poslodavce dovodili u Srbiju.

Jako ružnu sliku šaljete i prema „Geoksu“, jer je ovde bilo priče i oko toga kako on namerava da ne vrati sredstva koja je dobio od Vlade Republike Srbije. izmišljamo saopštenja, pišu oni umesto njih. Samo da bi se stvorio privid kako Vlada Republike Srbije se ne ponaša domaćinski prema sredstvima koje dobija od građana Republike Srbije. Cela njihova politika je politika na osnovu izmišljenih afera, konstrukcija događaja koji se nikada nisu desili, a podaci koje sam čitao, nisu izmišljeni, nego su verodostojni i to se vidi po tome kako naši građani žive.

Nikako da odgovore na još jedno pitanje kada spominju inflaciju koja nije samo kod nas. Mogu da vam čitam i podatke za inflaciju da vidite koja je bila samo kod nas i da je svake godine bila kod nas i da je svake godine bila dvocifrena. Svake godine od 2008. do 2012. samo kod nas, ali nikako da odgovorim na pitanje da li još neka zemlja koja ima inflaciju povećava plate i penzije svojem stanovništvu?

To pokazuje da je državna pomoć koju je davala Vlada Republike Srbije i one reforme koje je započeo tada premijer, a sada predsednik Republike Srbije, Aleksandar Vučić daju rezultate koje osećaju građani, zato i nemojte da se čudite zašto ja vama više ne verujem.

PREDSEDAVAJUĆI(Usame Zukorlić): Da li predsednici, odnosno predstavnici poslaničkih grupa žele reč?

Povreda Poslovnika, Tamara Milenković Kerković. Izvolite.

TAMARA MILENKOVIĆ KERKOVIĆ: Zahvaljujem uvaženi predsedavajući.

Želim da kažem da je povređen član 106. Poslovnika, jer je prethodni govornik trebalo da govori …

PREDSEDAVAJUĆI: Izvinite, trenutno mikrofon vam …

TAMARA MILENKOVIĆ KERKOVIĆ: Nešto nije u redu. Hvala. Izvinjavam se.

Prethodni govornik je trebalo da govori o tačkama dnevnog reda koje su bile na dnevnom redu Odbora za finansije koji vodi, tako da je povređen član 106, a bogami i član 107, jer umesto da je govorio o ovih jedanaest međunarodnih sporazuma kojim je Srbija zadužena za još milijardu i gotovo 600 miliona evra, on je govori o gresima bivše vlasti. Time je učinio i povredu ovog drugog člana Poslovnika 107, jer među ministrima su mnogi predstavnici bivše vlasti, nije lepo govoriti ružno o ljudima kada su tu. Hvala lepo.

PREDSEDAVAJUĆI: Da li želite da se Skupština izjasni o povredi Poslovnika? (Da)

Hvala.

Reč ima ovlašćeni predstavnik poslaničke grupe SVM gospodin Akoš Ujhelji. Izvolite.

AKOŠ UJHELjI: Hvala.

Poštovani potpredsedniče, predsedništvo, poštovana premijerko, poštovani ministri sa saradnica, poslanička grupa SVM će podržati predloge koji se na nalaze na dnevnom redu. Ja ću u svojstvu ovlašćenog predstavnika poslaničke grupe SVM govoriti o Predlogu zakona o izmenama i dopunama Zakona o planiranju i izgradnji o IPARD 3 i o setu zakona vezano za železnicu. Koleginica Ekres Rozalija će govoriti o paketu zajmova.

Od 2009. godine Zakon o planiranju i izgradnji je menjan 15 puta kako iz razloga usklađivanja sa promenama u realnom životu, tako i sa odlukama Ustavnog suda.

U decembru 2014. godine smo podržali predložene sistemske promene zakona kojim je prvi put uveden elektronski sistem za izdavanje građevinskih dozvola što je rezultiralo ubrzanjem postupka, dobijanja građevinskih dozvola i povećanjem učešća građevinarstva u BDP, ali i unapređenjem energetske efikasnosti i olakšalo građanima da pod povoljnim uslovima izvedu energetsku sanaciju objekta.

Da nismo pogrešili potvrđuju i podaci pred 10 godina na građevinsku dozvolu se čekalo u proseku 240 dana, u 2020. godini građevinska dozvola se izdala za devet dana. U 2015. godini na teritoriji Republike Srbije bilo je izdato ukupno 10.438 građevinskih dozvola u 2021. godini taj broj je iznosio 30.177, a vidimo kako raste broj izdatih dozvola i na premeru jednog grada. U Subotici je u 2011. godini izdata 141 dozvola, dok je taj broj u 2021. godini iznosio gotovo šest puta više 815 dozvola.

Takođe, podrška poslaničke grupe SVM prethodnim izmenama Zakona o planiranju i izgradnji značila je podršku velikim infrastrukturnim projektima koji su započeti nakon 2015. godine. Navešću kapitalni projekat, izgradnju železničkog koridora Beograd-Budimpešta kao projekat od strateškog značaja. Uz ovu prugu naveo bih i izgradnju pruga Subotica-Segedin i Subotica-Baja, čime se stvaraju uslovi da Subotica ponovo postane nakon Beograda značajniji železnički čvor u zemlji.

Takođe, pokrenut je projekat „Čista Srbija“, najveće ulaganje u komunalnu infrastrukturu u celoj Srbiji, u Vojvodini, u Subotici, Somboru, Adi, Sremskoj Mitrovici, Molu, Novom Bečeju, Inđiji i Novom Sadu. Za Suboticu koja će po završetku projekta imati izgrađenih 110 kilometara kanalizacije i dva prečistača otpadnih voda u naseljima Čantavir i Bajmok, ove he najveće infrastrukturno ulaganje u istoriji.

Za poslaničku grupu SVM predložene izmene zakona koje imaju za cilj unapređenje elektronskog sistema za izdavanje građevinskih dozvola, ulaganje u komunalnu infrastrukturu, obavezu investitora da sanira i popravi sva oštećenja nastala tokom radova, posebno na putevima na građevinskom, šumskom i poljoprivrednom zemljištu, obaveza investitora da u svom trošku popravi ulice koje je oštetio prolaskom kamiona prilikom izgradnje objekta, obavezu priključenja svih vrsta objekata na postojeću infrastrukturu vodovoda, kanalizacije, gasovoda i daljinskog grejanja i slično, su ne samo deo našeg programa već su deo našeg dnevnog angažovanja, zalaganja da se izgradi železnička infrastruktura, pronađu načini sanacije gradske deponije Aleksandrovačka bara u Subotici i reke Krivaje, spreči zagađenje Kunderaskog jezera kod Bajmoka.

Za poslaničku grupu SVM je od posebnog značaja usklađivanje našeg zakonodavstva sa pravnim tekovinama EU i zbog toga je važno delimično preuzimanje EU direktiva kojima se uređuju standardi građevinskih radova i proizvoda, kao i regulisanje energetskih performansi zgrada. Takođe, podržavamo predloženo ukidanje leks specijalis Zakona o linijskoj infrastrukturi, što predstavlja ispunjenje preporuka Evropske komisije iz izveštaja o napretku Srbije u procesima evropskih integracija iz prethodnih godina.

U osnovnim načelima predloga zakona se propisuju osnovni zahtevi za objekte, na primer da sve nove zgrade moraju imati sertifikat o energetskim svojstvima. U Srbiji postoji više od četiri i po miliona objekata koji podležu energetskoj sertifikaciji. Pre gotovo pet godina Srbija je na samitu u Sofiji u okviru Berlinskog procesa potpisala Deklaraciju o Zelenoj agendi i za poslaničku grupu SVM je od posebnog značaja da se predloženim izmenama i dopunama regulišu pitanja zelene transformacije energetske efikasnosti i održivosti.

Za poslaničku grupu SVM je od posebnog značaja i odredba člana koja propisuje dužnost priključenja svih vlasnika objekata na postojeću infrastrukturu vodovoda, kanalizacije, gasovoda, daljinskog grejanja, s tim da korisnik koji se priključuje ima obavezu naknadne samo stvarnih troškova nabavke opreme, uređaja i materijala.

Spomenuo sam da će kroz projekat „Čista Srbija“ biti izgrađeno 110 kilometara kanalizacione mreže, biće pokriveno 245 ulica u Subotici, Paliću, Čantaviru i Bajmoku, a u kojoj meri je to značajno pokazuje podaci. Pre otpočinjanja projekta kanalizacionom mrežom je bilo pokriveno 54% teritorije Subotice i 15% teritorije Bajmoka. U godišnjem izveštaju o stanju životne sredine za 2021. godinu Agencija za zaštitu životne sredine navodi da iako je procenat priključenog stanovništva u Vojvodini na javni vodovod u pet okruga sto posto, voda za piće u odnosu na fizičko hemijske pokazatelje je generalno najslabijeg kvaliteta i preko 40% stanovništva na području Bačke i Banata snabdeva se vodom za piće koja sadrži arsen u količinama koje su preko dozvoljenih.

Iako prioritet izgradnje kanalizacione mreže sama po sebi nije dovoljna već je neophodno uporedo graditi sisteme za prečišćavanje otpadnih voda, ali i pripremati kadar koji će se baviti tim poslom i održavati sistem. Pomenuo sam da će se u okviru projekta „Čista Srbija“ u Čantaviru i Bajmoku graditi prečišćavači otpadnih voda, a u koalicionom sporazumu SVM i SNS naveli smo da ćemo se zalagati za izgradnju završetak izgradnje prečišćivača otpadnih voda u Malom Miljušu, Srbobranu, Sivcu, Kovačici i Debeljači, kao i završetak radova u Kanjiži. Za sanaciju zagađenog toka Krivaje završetak izgradnje postrojenja za prečišćavanje vode za piće u Kikindi i Zrenjaninu kao i rekonstrukciju mreže i izgradnju postrojenja za prečišćavanje vode za piće u Novom Knježevcu, Senti, Adi, Bečeju i Čoki.

U kojoj meri je važna predložena odredba da će investitori morati pre dobijanja upotrebne dozvole da prilože dokaz o kretanju građevinskog otpada kako se ne bi stvarale divlje deponije, govore i nezvanične procene da je, imajući u vidu infrastrukturne radove u Srbiji gradnju i rekonstrukciju objekta u gradovima i izgradnju brzi puteva i autoputa, količina otpada koji se stvara građenjem i rušenjem veća od 100 miliona tona godišnje. Građevinski otpad u Srbiji čine više od 75% ukupnog smeća.

Potrebno je pronaći ravnotežu između rasta građevinskih aktivnosti i zaštite životne sredine. Posebno je osetljivo pitanje odlaganja otpadnog građevinskog otpada koji se ne može reciklirati. Posle rekonstrukcije i rušenja starih objekata ostaje dosta takvog materijala, u prvom redu azbest. Zato bi se morale odredite posebne lokacije i sprovesti obuka i standardizacija kako se on skida, sklada i odlaže. Po podacima iz Programa zaštite životne sredine u Vojvodini od 2016. do 2025. godine jedina sanitarna deponija u Kikindi ima dozvolu za odlaganje azbesta i to pod kontrolisanim uslovima.

Zato je važno da je nakon sedam godina počela sa radom regionalna deponija koja pokriva Suboticu i opštine Bačku Topolu, Mali Iđoš, Sentu, Čoku, Kanjižu i Novi Kneževac i Fabrika za reciklažu i upravljanje otpadom u Bigovu u koju je uloženo 24 miliona evra i time je omogućeno da započne proces sanacije Aleksandrovačke bare.

Poslanička grupa Savez vojvođanskih Mađara je stava da je važno dalje raditi na usaglašavanju odredbi sektorskih zakona, raditi na otvaranju deponija za odlaganje građevinskog otpada, a jedinice lokalnih samouprava treba da pripreme planove za upravljanje otpadom od rušenja i građenja. Ono što je takođe važno je i školovanje kadrova koji će se time baviti.

Poslanička grupa Savez vojvođanskih Mađara podržava odredbe Predloge zakona koje štite imovinska prava građana kao javnu svojinu, a kojima je propisano da će investitori morati da prilože dokaz o osiguranju eventualne štete trećim licima pre prijave radova, ali i eksplicitne garancije da će platiti popravku eventualne štete na lokalnoj infrastrukturi koja bi mogla da nastane tokom izgradnje.

Dosadašnja praksa je pokazala da nažalost ukoliko investitori ne želi da popravi štetu niko ga nije ni prisiljavao na to. U tom slučaju ostaje jedino tužba suda, ali taj spor može da traje godinama. Sada se Predlogom zakona propisuje da je investitor dužan da nadoknadi štetu koju je učinio izvođenjem radova, prolazom i prevozom, odnosno da vrati zemljište u prvobitno stanje.

Takođe, investitor će morati da priloži i polisu osiguranja prema trećim licima u kontekstu zaštite od mogućih oštećenja susedskih objekata prilikom izvođenja radova.

Savez vojvođanskih Mađara je na ovaj Predlog zakona podneo amandman radi ostvarivanja pune primene prava pripadnika nacionalnih manjina, na očuvanju posebnosti garantovane članom 79. Ustava, što se, osim Ustavom, garantuje zakonskim propisima, od kojih su najznačajniji Zakon o zaštiti prava i sloboda nacionalnih manjina i Zakon o nacionalnim savetima nacionalnih manjina.

Budući da Predlog zakona o izmenama i dopunama Zakona o planiranju i izgradnji reguliše materiju očuvanja i upravljanja nepokretnim kulturnim dobrima uz primenu propisa o zaštiti životne sredine, neophodno je osigurati primenu propisa koji garantuju zaštitu kolektivnih prava i sloboda pripadnika nacionalne manjine, kako se nadležnosti nacionalnih saveta nacionalnih manjina ne bi smanjile i obezbedilo ostvarivanje ustavne garancije da se dostignuti nivo ljudskih i manjinskih prava ne može smanjivati.

Poštovani narodni poslanici naša poslanička grupa smatra veoma važnim i potvrđivanje Sporazuma između Vlade Republike Srbije i Evropske komisije, jer time se omogućava mogućnost razvoja poljoprivrede koja je u jako teškoj situaciji. Ne samo zbog vremenskih nepogoda, odnosno suše, već i zbog niskih otkupnih cena.

IPARD III program će doprineti dostizanju sledećih ciljeva: povećanje konkurentnosti poljoprivredno-prehrambenog sektora, poboljšanje efikasnosti i održivosti proizvodnje na poljoprivrednim gazdinstvima, stimulisanje razvoja poslovanja rasta i zapošljavanja u ruralnim područjima, poboljšanje položaja poljoprivrednih proizvođača u lancu vrednosti i privlačenje mladih u poljoprivredu, doprinos ublažavanju klimatskih promena i podsticanje održivog upravljanja prirodnim resursima, unapređenje razvoja zajednice i slično.

Naša poslanička grupa će podržati set zakona o železnici, jer je ona ključni element infrastrukture i prevoza u našoj zemlji. Ona bi mogla da nam omogući brz i efikasan prevoz robe i putnika, te da pruži mogućnost povezivanja različitih regija i gradova u Srbiji. Zbog toga je razvoj železničke infrastrukture ključan za dalji ekonomski razvoj i napredak naše zemlje.

Modernizacija i proširenje postojeće železničke mreže omogućava brži, sigurniji i efikasniji prevoz robe i ljudi. To će povećati konkurentnost Srbije na tržištu, te privući nove investitore i poslovne partnere.

Razvoj železničke infrastrukture takođe može imati pozitivan uticaj na životnu sredinu. Železnica je ekološki prihvatljiv način prevoza od automobila i aviona, te može smanjiti emisiju štetnih gasova u atmosferu.

To će pomoći u zaštiti životne sredine i borbi protiv klimatskih promena, što je vrlo važno za našu zemlju. Za našu zajednicu je od posebnog značaja nastavak izgradnje pruge između Budimpešte i Beograda, a u najskorije vreme između Novog Sada i graničnog prelaza Kelebija.

U potpunosti se slažemo sa ministrom Vesićem da je projekat od strateškog značaja za našu zemlju. Smatramo da je važno rešiti carinsku kontrolu na brzoj pruzi između Beograda i Budimpešte i na pruzi Segedin – Subotica na takav način da putnici ne čekaju satima na graničnim prelazima.

Pokretanje železničkog saobraćaja na liniji Horgoš – Subotica preko Bačkih Vinograda, Hajdukova i Palića u što kraćem roku, kao i početak radova u što kraćem roku na železničkoj pruzi između Subotica – Baja, jer je železnička pruga Segedin – Subotica – Baja zapravo regionalna pruga koja povezuje gradove u graničnom području na teritoriji Srbije i Mađarske.

Ulaganje u razvoj železničke infrastrukture je sigurno od ključne važnosti za dalji razvoj Srbije, jer će omogućiti napredak naše zemlje. Zbog toga će naša poslanička grupa u danu za glasanje podržati predložene zakone, kao i ostale predloge koji se nalaze na dnevnom redu sednice.

Hvala na pažnji.

PREDSEDNIK: Hvala vam.

Reč ima Radomir Lazović.

RADOMIR LAZOVIĆ: Hvala, predsedavajući.

Goreo sam od želje da nešto kažem, zaista, na ovoj sednici.

Imamo jednu situaciju. Ponovo dolazimo do toga da se 30 tačaka, veoma važnih, zaista važnih, zaista velikih, zaista značajnih ponovo spaja u jednu tačku da bi se onemogućilo vreme zapravo za diskusiju o njima, te tako moja poslanička grupa, ako bi hteli o svakom zakonu da kažemo po nešto, imali bi verovatno manje od minut, nisam tačno izračunao, da o svakom nešto govori.

Nema veze. Hajde da ja počnem kako je red kada se dese neke velike stvari. Kada se dese u našem društvu, red je, brate, da se čestita. Jel tako? Evo, ja čestitam kolegama iz vlasti, iz SNS-a. Vi ste uspeli da postanete ponovo šampioni ovog izokrenutog sistema u kome živimo. Uspeli ste da javni dug Srbije podignete toliko da ste sada zadužili Srbiju više nego sve druge vlade ukupno. Bravo! Sada taj dug iznosi preko 36 milijardi evra, jer se u ovim zakonima, u ovim potvrđivanjima zaduživanja mi prelazimo sada za 1,35 milijardi evra. Povećavamo dug sa ovih 11 zaduživanja. Bravo, šampioni! Uspeli ste ponovo da budete u ovom za nas najgori u nečemu.

Govorite nam kako se zadužujemo da bi uložili u infrastrukturu. Hajde da vidimo koji je rezultat tog zaduživanja? Rezultat tog zaduživanja je da, evo, danas, nakon deset godina vaše vlasti Mladenovac nema vodu, Zrenjanin nema vodu, 30% Beograda nema kanalizaciju, pola Srbije nema kanalizaciju.

Pa, koliko još zaduživanja je potrebno, koliko još godina vaše vlasti je potrebno da se reše ti infrastrukturni problemi o kojima govorite? Jel treba sto godina da čekamo da bi se došlo do toga da se zaista nešto reši kada govorimo o infrastrukturi?

Hvalite se železnicom. Danas železnica, danas vozovi idu sporije nego što su išli na početku prošlog veka. Da li treba da vam nađem koliko je… Jel smešno, gospodine? Znate li kojom brzinom je išao voz od Beograda do Subotice, po voznom redu? Dva sata i nekoliko minuta. A danas, koliko ide ta pruga? Nije važno.

Idemo dalje. Red je da se čestita i značajan jubilej, bio je nedavno rođendan SPS-a, pa bih citirao mog kolegu Dobricu Veselinovića, budućeg gradonačelnika Beograda, koji povodom 33 godine ove partije kaže - siromaštvo i beda, sankcije i ratovi, izolacija i bombardovanje, zločini, politička ubistva i nasilje, vlast mafije i kriminalaca, stotine hiljada ljudi napustilo je zemlju, mnogi će pomisliti da je to SNS, ali nije, zaboravili smo, to je 33 godine SPS-a. Čestitam vam na tome.

Ja ću se danas više baviti ovom obrazovnom politikom, pošto biramo novu ministarku, pa me zanima, ministarka, da li ćete uraditi nešto od onoga o čemu smo govorili toliko dugo u prethodnim danima, da li ćete učiniti da se, recimo, BDP poveća, deo BDP-a koji se ulaže u obrazovanje, poveća na preko 5%, kao što smo tražili? Da li ćete se založiti za veće plate nastavnicima od onih koje im se obećavaju? Da li ćete se založiti da imamo više nastavnika, profesora? Da li će oni imati bolje uslove rada? Da li će se nastaviti njihovo tretiranje kao administrativnih radnika tako da oni ne mogu da se posvete deci? Da li ćete zaposliti više psihologa i pedagoga u školama, jer je njihov broj dosta mali, socijalnih radnika, takođe? Imamo pad socijalnih radnika u prethodnom periodu. Da li ćete omogućiti da ovi ljudi mogu da se specijalizuju, da nemamo samo po jednog u školi, nego više? Evo prave prilike da o tome razgovaramo.

Mi smo pokušali da o tome pričamo kada se govorilo o tragedijama u "Ribnikaru" i Mladenovcu. To je bila dobra prilika da se nešto uradi, da se napravi neki iskorak, da se krene dalje. Znate li koji smo mi odgovor dobili - sistem nije zakazao, sve je u redu.

Ja vas držim, ne vas lično, ali držim vašu partiju koja je tako dugo imala uticaj na obrazovanje i nastavu, držim vas odgovornim zbog toga što smo došli u ovu lošu situaciju i sa nastavnim kadrom i sa uslovima u školama.

Da li znate, a verujem da znate, da imamo jednu apsurdnu situaciju, 40% đaka je imalo odličan uspeh u osmom razredu osnovne škole, ali takođe, tek svaki treći petnaestogodišnjak nam je funkcionalno pismen, odnosno oni su nepismeni? Izvinjavam se, pogrešio sam, trećina je nepismena, po PISA testovima.

Dakle, mi imamo ovde situaciju da sistem zapravo ne radi. Ponovo imamo odgovore da sistem nije zakazao, a kada vas suočimo sa ovakvim stvarima, vidimo da sistem ne radi.

Moja treća čestitka za danas, a o njoj ću govoriti malo duže, jeste čestitka svim onim tajkunima koji su učestvovali u privatizacijama velikih firmi, uništili su te firme. Znamo mi da je njihova ideja od starta bila da ih rasparčaju, da na njima zarade, a danas su kao nagradu za devastiranje tih firmi dobili to da mogu da koriste zemljište u vlasništvo, koje nikada nije bilo deo privatizacije.

Dakle, građani, danas se donosi Zakon o planiranju i izgradnji. Ovaj zakon je jedan od najznačajnijih zakona zbog toga što on uređuje jednu veoma značajnu oblast. Taj zakon je vredan, ako gledamo koliki uticaj ima, desetine milijardi evra. Zašto je on tako važan? Zato što je onim ljudima koji su kupovali, privatizovali firme, omogućeno da, iako tada kada su ih kupovali vlasništvo nad zemljištem tih firmi nije ulazilo u vrednost kompanija, oni danas mogu, iako za njega nisu platili, da ga besplatno koriste, odnosno moći će kada se usvoji ovaj zakon.

Ovaj zakon ima još raznih manjkavosti, ali ću se ja fokusirati na ovo, zbog toga što je to najveći uticaj po naše društvo. Konverzija je bila moguća i ranije, ali za nju su morali da plate, morali su da plate tržišnu vrednost zemljišta koje će sada dobiti besplatno.

Ovde se radi o oko pet hiljada lokacija, 15 miliona kvadratnih metara potencijalno, dakle, jedna veoma značajna stvar. Ne možemo to poreći. Radi se o desetinama milijardi evra uticaja na naše društvo. I danas neko dođe i kaže - nama taj novac ne treba, pa taj zakon mi nismo sprovodili ni do sada. Ali, ljudi, vi niste sprovodili taj zakon, da li je to možda zbog toga što su upravo gospodin Siniša Mali i gospodin Vesić i u prethodnim vlastima učestvovali, pa su možda oni obećavali tim firmama da ne moraju da plaćaju, nego će doći trenutak kada će im oni omogućiti da besplatno koriste ono što nisu plaćali?

Podsećam vas da je ministar finansija Siniša Mali pravosnažno osuđen za malverzacije prilikom privatizacija. Dakle, ako niste vi, odgovorite.

Šta si rekao? Šta si rekao?

PREDSEDNIK: Lazoviću, ponašajte se pristojno. Dobili ste reč, možete da govorite, a ne da se obraćate bilo kome. Govorite po Poslovniku.

RADOMIR LAZOVIĆ: Izvinite, gospodine Mali, ja znam da ste vi navikli, i vi i premijerka, da se ovde obraćate bez poštovanja ljudima. Upravo ste me nazvali budalom. Pre toga nas je premijerka nazvala govnarima. Sećate li se toga?

PREDSEDNIK: Nemojte predstavu da izvodite ovde. Ako hoćete, govorite po Poslovniku.

RADOMIR LAZOVIĆ: Znači, za ovo ćete odgovarati sigurno.

PREDSEDNIK: Da li me čujete?

Ako hoćete da govorite, radite to po Poslovniku, a ne da predstavu izvodite.

RADOMIR LAZOVIĆ: Izvinjavam se, jeste li vi svesni da me je ministar upravo nazvao budalom?

PREDSEDNIK: Ne, nije.

RADOMIR LAZOVIĆ: Nije me nazvao budalom?

PREDSEDNIK: Nije.

Vi ste krenuli da se obraćate njemu lično.

RADOMIR LAZOVIĆ: Molim ljude koji pišu stenogram, ukoliko ovo nije ušlo, tražim da mi se omogući da pogledam stenogram. Tražim da se omogući da vidimo kamere i da jednom zauvek stanemo na put nasilju koje dolazi od strane vladajuće većine ovde, posebno ministara čija se smena već traži zbog istog ponašanja koje je do sada vršeno.

PREDSEDNIK: U direktnom ste prenosu, Lazoviću. Možete da se gledate u kameri koliko god hoćete.

RADOMIR LAZOVIĆ: Ja ću se vratiti na temu, pošto vidim kolika vam je frka, kakav je strah, da morate da vređate sa jedne od najodgovornijih funkcija ministara, da morate da vređate ljude.

Dakle, radi se o Zakonu o planiranju i izgradnji, koji je takođe i neustavan, o čemu se izjasnio Ustavni sud, o čemu je govorio i Savet za borbu protiv korupcije.

Znači, on je ne samo protivan javnom interesu i Ustavu, već je proglašen neustavnim. Privatizacija ne podrazumeva da ste dobili zemljište u vlasništvo. Ona podrazumeva isto ono što su te firme imale, korišćenje zemljišta. Na ovaj način, omogućićete novi pritisak izgradnje koja se sprovodi neplanski. Ono što vi radite, a što je vaša politika protiv koje se mi borimo, jeste nekontrolisana gradnja. Mi nemamo ništa protiv gradnje, nemamo ništa ni protiv toga da ljudi zarade, oni koji grade. Smatramo da je to dobro za sve, ali imamo protiv toga da betonirate svaku zelenu površinu, da u svaki ćošak ovog i svih drugih gradova Srbije, pošto ovo nije zakon samo za Beograd, ovo je zakon za sve gradove Srbije, gde će se slobodne površine popunjavati novim zgradama, betoniranjem, omogućavati investitorima da bez kontrole grade.

Poenta vlasti, poenta onih koji vrše vlast jeste da nađu balans između toga da se gradi i da se sačuva interes građana. Ono što vi radite, u potpunosti se stavljate u interese onih koji treba da grade i zaboravljate na interese ljudi da žive u lepo uređenim gradovima, da mogu negde da prošetaju decu, da mogu da imaju park, da mogu da imaju slobodne površine, a dokaz za to vam je, kada god padne manja kiša u Beogradu, vaše reke, koje vi održavate, to su naše reke, ali ih vi održavate, pretvore se u reke, ulice, izvinjavam se.

Dakle, kroz ovaj Nacrt zakona o planiranju i izgradnji otvaraju se vrata legalizovanju korupcije i otimanju javne svojine. Gubici u javnom budžetu procenjuju se na desetine milijardi evra. Podstiče se intenzivna i nekontrolisana stambena izgradnja. Smanjuje se javni budžet, što podrazumeva manje novca za ulaganje u javne servise i projekte za dobrobit svih građana. Produbljuju se ekonomske nejednakosti i koncentracija političke i svake druge moći vrši se u rukama privilegovanih.

Za kraj, želeo bih da kažem da je preko 50, zapravo čak i više, organizacija civilnog društva ustalo protiv ovog zakona, tražilo je da se prvo on povuče, kako bi moglo detaljnije da se o njemu priča, ali naravno da se tražilo i da se od njega odustane.

Kako vi gledate ovaj zakon možda najbolje govori trenutak u kome je on usvojen na Vladi. On je na Vladi usvojen samo dan nakon masovnih ubistava u Osnovnoj školi „Ribnikar“, a znate li kada je održano javno slušanje za ovaj zakon? U isti sat, u isti minut, u isti sekund je počela javna rasprava kada je formiran Anketni odbor povodom ubistava u „Ribnikaru“ i Mladenovcu.

Zbog ovoga, gospodo, treba da vas bude sramota, treba da ne smete ovde da se pojavite, a ne da nam govorite o štetnosti ili važnosti ovog zakona. Za vas je on važan toliko da ga donosite u trenutku najveće tragedije kako ljudi ne bi imali vremena, snage i emocija da se njemu posvete na pravi način. Sramota!

PREDSEDNIK: Svaka priča o sramoti, da vam kažem, mora da počne od vašeg glasanja za dnevni red te sednice, vaših nedolazaka na tu sednicu i vašeg odsustvovanja sa glasanja. Sramota i priča o tome ko treba, a ko ne treba da bude, vi koji ste to tražili, pokazali ste da baš za tu sramotu ne znate i da vas je u suštini baš briga vašim prisustvom, odnosno odsustvom.

Sad idemo na pravo na repliku.

Dva minuta, Milenko Jovanov.

MILENKO JOVANOV: Imali smo reprizu, bar u delu govora koji smo već slušali na prethodnim sednicama. To jednostavno mora da bude kao pokvarena ploča, pošto je počeo da studira čovek u vreme kad su još ploče slušane, pa se kao pokvarena ploča i ponaša. Nije još diplomirao, a nije savladao ni terminologiju ovde u Skupštini.

Dakle, kad vam pišu te govore, ajde da se izrazim tako da me razumete, apdejtujte to. Apdejtujte to i ne možete da pričate o nacrtu zakona, jer ovde pred nas ne dolaze nacrti zakona, nego predlozi zakona. Makar savladajte tu terminologiju, ako je moguće, ako može.

Prošli put ste pokušali da razumete, da nam objasnite kako to poslanici koji su tražili smenu ministra ne brane tog ministra, a sada ne znate da li je nacrt ili predlog zakona i to je stvarno smešno.

O obrazovanju nam ponovo držite predavanje vi. Šta je sledeće? Da nam ovaj drži predavanje o zaštiti pasa? Jel to sledeće? Ili Ćuta o tome da ja alkohol štetan. Jel to sledeće? Jel to treba da doživimo ovde, pa da imamo potpunu komediju.

Zaduženje, ajde da pokušam da objasnim da razume, jednom sam to već radio ali izgleda nije pazio na času. Ajde, ponovićemo.

Ako zarađujete 500 dinara i dužni ste 250 dinara, to vam je 50% od onoga što zarađujete… Polako, da razumeš, ajde.

(Narodni poslanik Radomir Lazović dobacuje iz klupe.)

Kaže – polako, ne razume ovako brzo kad pričam.

PREDSEDNIK: Samo lakše malo. Bez vikanja. Samo lakše.

MILENKO JOVAN: Znači, zarađujete 500 dinara, a dužni ste 250 dinara. To znači da ste zaduženi sa 50%. Jeste li me to razumeli? To ste ukačili?

E sad, ako zarađujete 1.000 dinara, a zaduženi ste 300 dinara posle toga, to znači da vam je u nominalnom iznosu taj dug porastao za 20%, ali ste suštinski manje zaduženi, jer zarađujete 1.000 dinara i to vam je 30% duga. Jeste li ukačili sad to? Jel treba da vam pošaljem grafikon da to razumete?

Na kraju samo, kaže – išao je voz, kaže, dva sata do Subotice, koliko ide sad? Pa, nula. Sad ne ide uopšte, rekonstruišemo prugu i dolaziće se u Suboticu za sat vremena. To će biti brza pruga kao ova od Beograda do Novog Sada. Ajde raspitajte se malo o zemlji u kojoj živimo, nije Srbija krug dvojke, gospodo patkice. Hvala.

PREDSEDNIK: Ovo nije bilo pitanje za vas, ovo je pruga. Za vas je prohodnost Gazele. Mislim, vas koji ste tamo.

Pravo na repliku, Snežana Paunović.

SNEŽANA PAUNOVIĆ: Hvala, predsedniče.

Poštovana predsednice Vlade, uvaženi ministri, poštovane kolege i građanke i građani Srbije, ovo izlaganje koje smo čuli od kolege je tako tipično. Lepo je to rekao kolega Jovanov. Ja sam očekivala bar malo više kreativnosti.

Prva zamerka je bila da ima mnogo tačaka na dnevnom redu o kojima se razgovara, pa ne možemo studiozno da razgovaramo, onda kreće da priča čovek o svemu, samo ne o dnevnom redu.

Tako inspirisan, nekada su ljudi u njegovim godinama, koje su prilično zrele, kada žele da ispadnu pametni i mudri, citirali Dobricu Ćosića, pa i kada govore o socijalistima, tim pre što nismo uvek kao politička partija bili na istoj liniji sa gospodinom Ćosićem. On danas citira Dobricu Veselinovića sa „Tvitera“. Ja mogu da čestitam na tom nivou uspeha koji ste postigli da jedne druge citirate kada sednete uveče i napišete po neki tvit dok vam suflira neko ko je pametan.

Nisam vas čula, koleginice Tepić, da li imate potrebu da me nešto pitate dok repliciram?

Kako znam daje tvit? Znam da nije naučno delo, uvaženi kolega Lazoviću. Otvoriću vam prostor da mi odgovorite. Jedino što možete da citirate je tvit. Jedino odakle crpite informacije o tome šta su radili socijalisti su vaše neostvarene političke ambicije. Politička ubistva nisu tekovina SPS-a, nego onih koji su SPS rušili.

Čula sam ovu vašu priču jutros i pre vas od jednog vašeg kolege iz SPO, što me prilično iznenađuje da ste na istoj liniji. Na jednoj televiziji. Jesam li možda čula za Ivana Stambolića? Jesam. Da li ste vi možda čuli da postoje dokazi o onome štos pričate ili su neki ljudi osuđeni za svoje krivično delo bez da je iko rekao da je nalog stigao iz SPS-a? Jeste li možda čuli da je predsednik Republike Slobodan Milošević izručen od strane te državne bezbednosti koja je, kolega Lazoviću, odjednom postala apsolutno demokratska kada ste zahvaljujući svojim mentorima sa zapada došli na vlast?

Ne opominjite me na vreme. Ja vreme nemam koliko hoću. Vi vaše trošite uzaludno i jeftino. Hvala.

PREDSEDNIK: Reč ima potpredsednik Vlade Siniša Mali.

SINIŠA MALI: Hvala puno.

Poštovani narodni poslanici, ja ću ukratko samo oko ovih neistina i oko laži kada je javni dug Republike Srbije u pitanju. Ja ću se nekako nadovezati na ono što je kolega, odnosno poslanik Jovanov i rekao.

Da bi svi razumeli i da razbijemo tu famu, na kraju krajeva, oko javnog duga, moja poruka građanima Srbije je da su naše javne finansije izuzetno stabilne, javni dug apsolutno pod kontrolom uprkos ogromnoj globalnoj ekonomskoj krizi, a sa druge strane, naša zemlja se razvija, gradimo autoputeve, gradimo brze pruge. Informacija za one koji nisu znali, postoje brzi vozovi od Beograda do Novog Sada koji idu 200 kilometra na sat. Toga nije bilo nikada u našoj zemlji. Imamo mrežu autoputeva koju smo već izgradili i koju dalje nastavljamo da gradimo. Pred vama su danas samo tri zakona koja nam upravo omogućavaju da nastavimo gradnju Moravskog koridora, Ruma-Šabac-Loznica i Dunavske magistrale. Dakle, od toga ne odustajemo i to je naša ekonomska politika i veoma je to važno naglasiti.

Međutim, da bi razumeli oni koji se ne razumeju u ekonomiju precizno oko javnog duga, ja ću još više, uvaženi kolega Jovanov, uprostiti. Zamislite da zarađujete i da vam je prihod pet dinara i zamislite da dugujete, takođe, pet dinara. Dakle, u velikom ste problemu. Zaradite pet dinara, sve što ste zaradili vratite zbog duga i ostaje vam apsolutno ništa. Zamislite situaciju da zarađujete 10 dinara, a da vam je dug ostao isti – pet dinara. Dakle, 10 ste zaradili, pet ste vratili, ostaje vam pet. Zamislite da zarađujete 1.000 dinara, a neka bude isto da je 50% dug, vraćate 500 dinara duga, ali vam je ostalo 500 dinara. Dakle, BDP Republike Srbije 2012. godine bio je 33,4 milijarde evra. Prošle godine je prešao cifru od 60 milijardi. Ove godine će biti 68 milijardi evra, a naš udeo javnog duga u BDP na današnji dan je 51,7%. U petak, s obzirom da nam dospeva jedna obveznica iz 2016. godine, kada vratimo tih čak 95 milijardi dinara, imaćemo udeo javnog duga u BDP 50,5%. Dakle, skoro 50% u odnosu na nivo Mastrihta koji je 60%, u odnosu na prosek EU koji je 95%, u odnosu na ostale i velike razvijene zemlje u odnosu na nas, i Francuska, i Nemačka itd. koje su 120, 130, 150, Italija itd.

Dakle, jedna mala Srbija mnogo ekonomski stabilnija i od mnogo jačih i većih zemalja.

Znate li vi, uvaženi narodni poslanici, poštovani građani Srbije, koliki je javni dug jedne Nemačke? Dakle, 2,4 milijarde evra, izvinjavam se, 2,4 hiljade milijardi evra. Sada, da ne znate o kojoj se zemlji radi, da ne znate broj stanovnika, da ne znate projekte koje rade, da ne znate visinu plata, visinu penzija itd, vi biste rekli – čekajte, pa, ta zemlja je u velikom problemu, a udeo javnog duga u BDP Nemačke je negde oko 60%. Dakle, ta zemlja nije prezadužena.

Zato, da naučim ponovo one koji ne znaju, nikada se ne gleda apsolutni iznos javnog duga, gleda se udeo u BDP, novac i koji uzimamo i za koji se zadužujemo i kredite koje uzimamo ulažemo u ono što utiče na rast našeg BDP, što utiče na kvalitet života građana.

Siguran sam da se svako od nas nekada provozao u nekom trenutku i auto putem „Miloš Veliki“ i obilaznicom sada oko Beograda, Sektor B koju smo završili, i krakom ka Bugarsoj „Koridora 10“ i kraku ka Makedoniji i velikom broju drugih puteva koje smo napravili ili koji se prave ili su se pak vozili brzim vozom od Beograda do Novog Sada, jer pre samo par godina to je bila misaona imenica za sve na da ćemo imati brze pruge, a da znate i kao što znate, ta brza pruga sve do Budimpešte se gradi i biće gotova početkom 2025. godine.

Dakle, naša ekonomska politika i ekonomija nije ni igra, nije ni predmet, ne treba bar da bude predmet ni besmislenih laži i neistina, je veoma ozbiljna i odgovorna stvar. Srbija u ovom trenutku i dalje ima pozitivan rast BDP, uprkos ogromnoj ekonomskoj krizi, uprkos činjenici da je već jedna Nemačka dva kvartala za redom, negativna dakle ušla je u recesiju, uprkos činjenici da evro zona takođe već dva kvartala zaredom negativna u smislu rasta. Dakle, ušla je u recesiju.

Jedna Srbija se upravo zahvaljujući investicijama u infrastrukturu, u Zelenu agendu, u vodovod, u kanalizaciju, kanalizacija koja se radi u celoj Srbiji zajedno sa fabrikama za prečišćavanje otpadnih voda, ono o čemu je i premijerka pričala, nove investicije u naučno-tehnološke parkove.

Hoću da podsetim građane Srbije i vas takođe, evo, za mesec i po dana, idemo sa povećanjem plata za naše prosvetare, za one koji su zaposleni u medicini, dakle oni koji rade u medicinskim ustanovama, medicinske sestre, tehničari, negovateljice u ustanovama socijalne zaštite, njima sledi još jedno povećanje plata od 10% od januara, od 10% povećanje plata i za sve ostale zaposlene u javnoj upravi. Našim najstarijim sugrađanima ide vanredna indeksacija penzija 5,5% od 1. oktobra, onda još najmanje 14,5% od 1. januara.

Ako pogledate, evo, samo za penzionere, dakle, povećali smo prošle penzije za preko 20%, sa ovim povećanjem koje je takođe preko 20%, kumulativno, dame i gospodo, uvaženi narodni poslanici, samo su penzionerima penzije povećane za 55% u dve godine. To se nikada nije desilo i već za pet i po meseci imaćemo prosečnu penziju u Republici Srbije 390 evra.

Samo poređenja radi 2012. godine, prosečna penzija u Srbiji bila je 205. evra. Dakle, ogromna promena, nikada veće penzije nisu bile, sigurne su, bezbedne, najmanje doprinose imamo iz budžeta prema PIO Fondu. Zašto? Zato što imate ogroman broj zaposlenih u Srbiji, nikada veći, koji upravo doprinosi kroz poreze i doprinose budžetima i Republike Srbije i PIO Fondu i na takav način gradimo održivi sistem razvoja naše ekonomije.

Tako da, dame i gospodo, još jedna lekcija, osim ove koju sam rekao, kada govorite o finansiranju infrastrukturnih projekata, jedan od prvih, da kažem, pravila oni koji se bave finansijama, je da ročnost kredita treba da odgovara ročnosti ili dugoročnosti investicije.

Dakle, nikada iz tekućeg keša, tekuće gotovine ne finansirate dugoročne projekte. Upravo je to politika i koju radimo, dakle radimo odgovorno, radimo precizno, vodimo računa o svakom dinaru, zato trenutno imamo 650 milijardi dinara na računu. Nikada više, apsolutno smo likvidini, sve svoje obaveze isplaćujemo na vreme.

Upravo zato što sam sada objasnio, ne slušate, dakle, nikada dugoročne projekte ne finansirate novcem sa računa, nego dugoročnim izvorima finansiranja. Tako se to znate, radi u svetu, tako se to radi u ozbiljnim ekonomijama, a ono što je posebno važno, mi kroz našu ekonomsku politiku rezultat ostvarujemo.

Dali smo obećanje – 1.000 prosečna plata do 2025. godine, biće ispunjeno. Dali smo obećanje 450 evra prosečna penzija, u toku smo po planu, biće ispunjeno. Gradimo i ne kasnimo ni u gradnji jednog auto-puta, jedne brze saobraćajnice, „Zelene agende“. Imate i nekoliko ovde projekata koji su važni za naš energetski sektor. Dakle, bavimo se onim što je važno za građane Srbije.

Konačno, ono o čemu je premijerka i pričala, imate i pred sobom Zakon o jednokratnoj pomoći majkama. Dakle, za svu decu, za sve majke do 16 godina Vlada Republike Srbije, država Srbija, naša zemlja isplatiće do kraja septembra 10.000 dinara jednokratnu pomoć. Ako vratimo sada film u protekle tri godine, kada pogledate koliko smo dali, koliko smo pomogli kada je krenula korona, dakle onih 100 evra ako se sećate, pa kada smo pomagali jednokratnu pomoć, kada smo isplaćivali nekoliko puta penzionerima. Samo prošle godine smo tri puta našim mladima od 16 do 29 godina isplatili jednokratnu pomoć.

Nikada nismo stali ni u jednom trenutku sa investicijama. Iz dana u dan, iz meseca u mesec, iz godine u godinu povećavamo i podižemo i plate i penzije, dakle životni standard građana Srbije.

Gospodo, sa druge strane, upravo ta ulaganja su nama omogućila rast BDP. Iz rasta BDP onda finansirate izgradnju infrastrukture, povećanje plata. Pogledajte samo rezultat prošle godine. Nama su strane direktne investicije iznosile 4,4 milijarde evra prošle godine.

Rekord, uprkos krizi, a pogledajte krizu kakva je, koja lomi i mnogo jače i veće ekonomije od naše, godina dana pre toga stranih direktnih investicija u Srbiju bilo je 3,9 milijardi, tada je to bio rekord. Godinu dana pre toga 3,8 milijardi. Dakle, uprkos toj krizi Srbija je postala atraktivna, postala je konkurentna, postala je pravo i najbolje moguće mesto za ulaganje i zato nam je nikada manja stopa nezaposlenosti. Zato, na kraju krajeva, radimo ovo što radimo, a to je da kroz dalje ulaganje u infrastrukturu, kroz dalje podizanje plata i penzija hoćemo ne samo našim mladima da obezbedimo bolje i lepše mesto za život, nego da podignemo kvalitet života u Srbiji u celosti kako bi smo imali još više investicija, još više brzih vozova, još više kilometara novih auto-puteva i to je politika od koje nećemo odustati.

Na kraju krajeva, ne kaže to Siniša, ne kaže to Ana ili bilo ko drugi, to potvrđuju sve međunarodne finansijske institucije, uključujući i naš kreditni rejting koji je, dame i gospodo, kao što znate, samo jedan korak od investicionog, to nikada u istoriji Srbije nije bilo i to je najveći i najbolji pokazatelj naše makroekonomske stabilnosti. Hvala.

PREDSEDNIK: Hvala vam.

Reč ima ministar, Goran Vesić. Izvolite.

GORAN VESIĆ: Dobro je kada se ima više emocija, ako to nije gluma. To neki put znači nedostatak kontrola, ali znači možda i ljudskost. Nije dobro kada se govori bez argumenata, kada se govore neistine i kada se govore, nažalost, bez elementarnog znanja.

Danas ćete, dame i gospodo narodni poslanici, ovde čuti od mnogo onih, pošto znam šta su pričali u javnosti da se izmenama i dopunama Zakona o planiranju i izgradnji, odnosno ukidanje konverzije uz naknadu nekome poklanja građevinsko zemljište bez naknade, da će država, navodno, ostati uskraćena za prihode i da će biti ugrožena prava određenih građana. Sve su to floskule i neistine.

Da krenemo redom. O firmama koje će navodno postati vlasnici zemljišta pričaju oni u čije vreme kada su bili na vlasti su te firme privatizovane. Ni jedna od tih firmi nije privatizovana posle 2012. godine, ni jedna. Ono što želim da kažem i ono što zaista mislim da treba da je potpuno jasno svim poslanicima, uloga Vlade je da ponudi najbolja rešenja u svakoj oblasti koja će na optimalan način da uposli sve resurse kojima Srbija raspolaže.

U tom smislu se donose zakoni i ti zakoni treba da promovišu određene ekonomske politike.

U razvijenim zemljama donose se zakonski sistemskog karaktera. U zemljama u razvoju donose se nekada i tranzicioni zakoni. Tranzicioni zakoni se donose kada se napušta jedan ideološki koncept, najčešće kada je u pitanju vlasništvo ili kada se modernizuje država.

Zakoni se nikada ne donose u cilju nekog pojedinca kao što ne bi trebalo da se donose, ni zato da se kazne pojedinci. Zakoni se donose radi opšteg dobra.

Nikada nijedna razvojna vlast u svetu nije donela zakon kao što je donet 2009. godine u cilju obračuna tadašnjeg predsednika države Borisa Tadića sa pojedinim privrednicima sa kojima nije imao dobre odnose.

Svi znamo da je zakon o kome pričamo, odnosno da je konverzija uz naknadu uvedena zbog sukoba koji je tadašnji predsednik države imao sa vlasnicima „Luke Beograd“ i da je taj zakon posledica njegovog ličnog obračuna.

Da stvar bude paradoksalnija taj zakon je uveden 2009. godine na početku velike svetske ekonomske krize koja je posebno imala efekte na sektor nekretnina i sve zemlje su u to vreme donosile zakone kojima se podsticale razvoj nekretnina, sektor, odnosno tržišta nekretnina, zakone koji su podsticale izgradnju, a Srbija je zahvaljujući tome donela zakona da bi se tadašnji predsednik obračunao sa dvojicom privrednika sa kojima nije imao dobre odnose, donela zakon koji je zaključao nekoliko hiljada, sada već pet hiljada lokacija na kojima može da se izgradi potencijalno oko 15 miliona kvadrata.

Srbija je inače poslednjih nekoliko godina lider u ovom delu Evrope kada je u pitanju tržište nekretnina i kada je u pitanju građevinarstvo, ali posledice onoga što se dogodilo 2009. godine ni danas ne možemo da dostignemo. Upravo zato Beograd danas ima milion i 200 hiljada kvadrata poslovnog prostora, a Sofija ima 2,6 miliona kvadrata, Bukurešt 2,7 miliona kvadrata, Budimpešta ima 4,8 miliona kvadrata poslovnog prostora. To su te godine, tih 14 godina zabluda zbog kojih smo dovedeni u situaciju da nemamo dovoljno izgrađenog poslovnog prostora, što znači manje firmi, manje investicija, manje radnih mesta i sve drugo što sledi iz toga.

Ono što želim da kažem to je da je ovaj zakon donet, odnosno taj propis, zakon je donet kasnije, 2009. godine, od 2010. godine do 2012. godine Republika Srbija je od konverzije zaradila 3.645.334.435,79 dinara. Znači, za 12 godina Srbija je zaradila nešto malo više od 30 miliona evra, a zarobili smo preko pet hiljada lokacija.

Ima mnogo lokacija od preduzeća u stečaju. Nedavno mi je gradonačelnik Pirota pričao o lokaciji o centru grada koja je namenjena za Intermodelni terminal, koju grad ne može da otkupi zato što je preduzeće koje je vlasnik nominalno te lokacije otišlo u stečaj i zato što stečajni upravnik ne može da sprovede konverziju i stečajni upravnik nije nikakav tajkun. Stečajni upravnik zastupa interese poverilaca u tom preduzeću u stečaju i svima je interes da se ta lokacija proda, gradu Pirotu da kupi tu lokaciju, da se sagradi Intermodelni terminal, a poveriocima naravno da se naplate iz stečaja, jer će tako vratiti ono što imaju kao svoja potraživanja.

Znači, za 12 godina imamo institut koji je doneo ovoj zemlji malo više od 30 miliona evra. Samo jedna od ovih lokacija da je bila razvijena, samo jedna, sa prosečno dvadesetak hiljada kvadrata mogla je da donese više para Republici od poreza na imovinu, od poreza od PDV, od plata za ljude koji bi radili u građevinskoj industriji, od onoga što bi se platilo za građevinski materijal, od poreza na prenos apsolutnih prava, od naravno kupoprodaje nekretnina. Samo jedna lokacija da je bila aktivirana imali bismo više nego što smo dobili za ovih 12 godina.

Kako je izgledala inače ta zabrana? Pokazaću vam dve odluke Vlade Srbije iz 2009. godine, koje su donete za svega manje od tri meseca posle zabrane konverzije, u kojima piše da se NIS, da prevede na srpski – izuzima iz konverzije, a zašto se izuzima? Pa, zato što kažu da je potpisan ugovor o prodaji, a prvi put čujem, i to svako ko je pravnik, ne mora da bude pravnik, reći će u ovoj Skupštini da je zakon iznad bilo kog ugovora, posebno kupoprodajnog ugovora.

Prema tome, NIS nije platila konverziju. Znači, već tada posle tri meseca kada su uveli ovo shvatili su da je ovaj institut apsolutno neupotrebljiv.

Još nešto, po sadašnjem zakonu, koji je na snazi i koji će biti ukinut ako budete glasali za Zakon o izmenama i dopunama Zakona o planiranju i izgradnji, zemljište ispod objekta, kao i zemljište za redovnu upotrebu nije predmet konverzije, na njega se ne plaća konverzija.

U većini slučajeva o kojima se govori sve je zemljište ispod objekta i sve je zemljište za redovnu upotrebu. Zato skoro 94 konverzije u Srbiji je urađeno bez naknade, za nula dinara, zato što je svaka od ovih firmi dokazala da ima zemljište za redovnu upotrebu, koje je parkinzi, putevi, tehnički ulazi i sve ostalo i da ima naravno zemljište ispod objekta.

Čuli smo priču o tome kako kada su prodavani objekti nije prodavano zemljište ispod objekta. Inače, član 102. Zakona o planiranju i izgradnji, koji inače postoji u Zakonu o planiranju i izgradnji od 2003. godine, nije unet sada i nije unet kada su poslednji put menjani zakoni, među svim zakonima o planiranju i izgradnji postoji, uvodi princip jedinstva nepokretnosti, što znači da kupujući objekat kupujete i zemljište ispod objekta i kupujete zemljište za redovnu upotrebu i zato se nikada na to nije ni plaćala konverzija. Zato imamo situaciju u kojoj većina ovih objekata, o kojima se priča, ne bi ni platiti konverziju, ali bi se desilo nešto drugo – izgubili bi dve, tri, četiri, pet ili šest godina da dokažu da ne moraju da plate konverziju, zato što prvo imate lokalnu samoupravu, pa Poresku upravu, pa žalbu Ministarstva finansija, pa mogućnost da idete na Upravni sud, pa pre toga Pravobranilaštvo i zato se gubi vreme.

Znači, imamo institut koji ne donosi novac u državni budžet. Imamo institut gde u skoro 94% slučajeva nije naplaćeno ništa, nula. Zato imamo ovih 30 miliona evra u budžetu. Inače bi bilo verovatno milijarde. Imamo institut koji koči razvoj lokacije, od kojih su većina u stečaju, zapuštena i to manje – više svaki grad u Srbiji ima. Imamo institut koji ne donosi prihode, a koči razvoj i sada i hoćemo da se taj institut zadrži. To nije ni racionalno i to ne bi uradila nijedna vlada u svetu.

Da ne pričamo o tome da čak i oni koji su bili, koji su uživali pravo korišćenja na zemljištu, građevinskom gradskom zemljištu, su po našim zakonima plaćali uredno porez na imovinu. Znači, možemo da im napravimo porez na imovinu, ali ih sprečavamo oko toga kako će da koriste svoje zemljište, a pri tom zemljište koriste u skladu sa planovima koje donose lokalne samouprave, urbanističkim planovima, pa su lokalne samouprave mogle da kažu da je negde put ili park ili mogli su da stave šta god želeli.

Znači, nije normalno da nekom se naplaćuje porez na imovinu, a da se istovremeno zabranjuje tome ko plaća porez na imovinu uredno da raspolaže tim zemljištem.

Da, ne pričamo o tome, da je u zakonu iz 2009. godine član 101. stav 1. zakona kaže se da lica koja su upisana kao nosioci prava korišćenja na izgrađenom građevinskom zemljištu u državnoj svini i Javnoj knjizi o evidenciji nepokretnosti i pravima na njima prestaje pravo korišćenja na građevinskom zemljištu i prelazi u pravo svojine bez naknade. I, kada su kompanije koristeći ovo pravo ili stečajni upravnici se obraćali organima, postojao je politički pritisak da se ne donose odluke, pa su se onda različite kompanije žalile Upravnom sudu, pa je Upravni sud donosio presude u njihovu korist i posledica toga je ogroman broj nerešenih predmeta, posledica toga su milioni neizgrađenih kvadrata, posledica toga je da smo došli u situaciju da umesto da imamo dva ili tri miliona kvadrata poslovnog prostora u Beogradu, mi danas imamo 1,2 miliona, što je manje nego u Sofiji, što je manje nego u Bukureštu, što je četiri puta manje nego u Budimpešti.

Nijedna zemlja bivše Jugoslavije, neću da govorim o zemljama bivše Istočne Evrope, hajmo da se sada držimo samo Jugoslavije, nijedna zemlja bivše Jugoslavije, pošto smo mi imali jedinstven sistem na građevinskom zemljištu u socijalizmu, nije postojala privatna svojina. Inače u Srbiji nije postojalo do 2006. godine, do novog Ustava. Nijedna zemlja bivše Jugoslavije nije i nema ovaj institut, nijedna. Slovenija je to rešila 1997. godine dozvoljavanjem bez naknade konverzije, Hrvatska 1996. godine, Bosna uvela 2003. godine i brže bolje ukinula pošto su shvatili da to ne može da funkcioniše, Makedonija je davala za jedan denar, što znači besplatno i ovaj zakon, ukidanjem ovog prava znači završetak svojinske transformacije u Republici Srbiji.

Uradićemo to poslednji u bivšoj Jugoslaviji, jer naš Ustav je iz 1990. godine, je još imao recidive komunizma i nije prepoznavao privatno vlasništvo na građevinskom zemljištu, pa je Zakon o planiranju i izgradnji iz 2003. godine pravio neka hibridna rešenja kako bi se na neki način omogućilo privatno vlasništvo.

Tek Ustavom iz 2006. godine uvedeno je prvi put privatno vlasništvo na građevinskom zemljištu. Da ne govorim o tome da je između 2006. i 2009. godine bila potpuna omogućena konverzija bez naknade i nikakav problem oko toga nije postojao.

Na kraju želim da kažem – ukidanjem konverzije bez naknade. Prvo ćemo osloboditi zarobljeni potencijal srpske privrede. To je antirecesiona mera, jer na taj način omogućavamo privredi da može da nastavi da gradi.

Drugo, oslobodićemo se zabluda iz prošlosti, da svaki put država treba da uzme pare od svojih privrednika, što nije tačno i što je inače bio manir države u prošlosti.

Treće, imamo način da se borimo sa recesijom u građevinskoj industriji koja postoji u čitavoj Evropi, jer ćemo dati novi zamajah građevinskoj industriji. Dobitnici su prvo država koja će imati mnogo veće prihode, koja će imati prihode od poreza na dohodak, koja će imati prihode od PDV-a, od poreza na imovinu, od poreza na prenos apsolutnih prava. Dobitnici su privrednici koji će moći da grade i samim tim zaposleni u njihovim kompanijama i naravno građani koji će imati niže cene nekretnina.

Juče na javnom slušanju i time ću završiti, čuo sam jedan argument koji je ideološki i koji donekle ne mogu da razumem, ali mogu da shvatim zašto se neko protivi ovome i zašto želi da sačuvamo jedan poslednji recidiv komunizma u ovoj zemlji. To je ovo. Poslednji recidiv komunizma.

Čuli smo argument da treba uvesti moratorijum na izgradnju i treba zabraniti svaku izgradnju u Srbiji. To je legitiman stav, politički. Ima onih političara koji misle da ne treba više da se gradi. Politika naše Vlade je da se gradi. Politika naše Vlade je da se Srbija razvija. Ima onih i to građani samo treba da znaju, da oni koji kažu da ne treba ništa više da se gradi, znači nema novih stanova za one koji nemaju stanove i biće više cene postojećih cena, kao i više cene zakupa. To je posledica neznanja, posledica toga da želimo da ostanemo poslednja zemlja u Evropi sa recidivima komunističkog upravljanja građevinskim zemljištem i to je cena neodgovornosti.

Mogu da razumem da je to politika, ali ne mogu da ne kažem da je to neodgovorno. Zato, nemojmo da pričamo neistine kada je u pitanju ukidanje konverzije uz naknadu. Taj institut ne samo da nikada nije doneo koristi, nego skoro da nije primenjivan. Nije primenjivan ne od jedne Vlade, nego od mnogo različitih Vlada, što znači da nije ni mogao da bude primenjivan. Sada, nam neko kaže – vi niste hteli da primenjujete taj institut i zato ga ukidate, pa ne on da je mogao da se primenjuje, primenjivao bi se.

Čućete priče o milijardama bez kojih će navodno ostati država. Ne, država će ukidanjem ovog instituta dobiti milijarde kroz investicije i kroz prihode za državu, a te milijarde da su mogle da budu naplaćene, a nisu nikada naplaćene, te milijarde bi se već naplatile. Da ponovim za 12 godina kao Republike Srbije naplatili smo nešto malo više od 30 miliona evra, a zarobili preko 5.000 lokacija. Vreme je da se sa tim raskrsti i vreme je da se ova zemlja razvija i da ova zemlja poslednja u bišvoj Jugoslaviji raskrsti sa društvenom svojinom i komunističkim upravljanjem na građevinskom zemljištu.

PREDSEDNIK: Reč ima Usame Zukorlić.

(Radomir Lazović: Replika, pomunuo me je.)

Ne vičite, niste.

USAME ZUKORILIĆ: Dame i gospodo narodni poslanici, poštovani članovi rukovodstva Vlade Republike Srbije, pred nama je …

PREDSEDNIK: Jel možete da ne galamite. Reč ima Usame Zukorlić. Dao sam reč. Budite dovoljno pristojni i strpljivi da saslušate pa psole toga ako imate nešto da kažete vi se javite.

USAME ZUKORLIĆ: Pred nama je obiman, opširan i opsežan dnevni red. Od svega što nam je na dnevnom redu, poseban fokus ću staviti na oblast poljoprivrede, socijalne zaštite, infrastruktre i bezbednosti.

Pre svega želim istaći da kao poslanički klub za pomirenje SPP-USS-DSHV podržavamo izbor Slavice Đukić Dejanović za novu ministarku prosvete u Vladi Republike Srbije. Ministarstvo prosvete je veoma važno. Tamo ima jako puno posla i oni koji upravljaju školama na terenu znaju koliko je bitno da se što pre nastavi sa radom na polju prosvete i obrazovanja.

Budućnost sveta je u rukama poljoprivrednika. Ja dolazim iz oblasti ruralne, gde je poljoprivreda jako važna i gde utiče na svakodnevni život. Od poljoprivrednika nam zavisi da li ćemo imati hrane. Zato ulaganje u poljoprivredu je jako važno. Što se tiče Zakona o pristupu IPARD 3 programa koji ozbezbeđuje EU, na tom primeru vidimo benefite integracije Srbije u procesu pristupanja EU. Smatram da je jako važan projekat i trebamo olakšati našim poljoprivrednicima da apliciraju na tom programu.

Kao što smo već čuli, u prošlom IPARD 2 programu svega 30% programa je iskorišćeno. Imao sam prilike razgovarati sa poljoprivredncima i konsultovati se vezano za ovu tačku dnevnog reda i istakli su da postoje značajni problemi u procesu prijavljivanja i konkurisanja na ovom programu. Zato smatram da …Molim vas da govorim, da ne upadate u reč.

PREDSEDNIK: Lazoviću, možda niste primetili postoje mikrofoni koji se uključuju kad neko dobije reč. Trenutno je uključen kod gospodina Zukorlića, vaš nije. Jeste utvrdili to? Nije mnogo teško.

(Radomir Lazović: Namigni, namigni.)

Ja mislim da je to jasno svima koji su poslanici i u ovom sazivu, sem vama, ali ne vi hoćete da budete zvezda dana, jel tako? Evo, svi smo oduševljeni. Raspametili smo se od snage utiska koji ste ostavili na nas. Jel sad u redu, može da nastavi gospodin Zukorlić? Hoće da nastavi gospodin Zukorlić?

Ne, ne može, vi hoćete da bude prvi koji je danas postao slavan time što je dobio neku opomenu, jel tako? To hoćete? Ne interesuje vas šta imate da kažete, pa ne interesuje ni nas šta imate da kažete.

Nastavite gospodine Zukorliću, izvinite još jednom.

USAME ZUKORLIĆ: Ja bih zaista voleo da budemo kolegijalni i da se poštujemo, da ne upadamo jedni drugima u reč i dozvolite, evo govorim konkretno o dnevnom redu i o konkretnim stvarima.

(Narodni poslanik Radomir Lazović dobacuje.)

PREDSEDNIK: Poslednje upozorenje za Lazovića.

USAME ZUKORLIĆ: O konkretnim stvarima od kojih zavisi budućnost građana Republike Srbije i molim vas saslušajte, ako neko ima repliku ili povredu Poslovnika, ima procedura, molim vas da ne upadate u reč.

Što se tiče poljoprivrede potrebno je olakšati našim poljoprivrednicima na terenu da apliciraju na IPARD programu. Postoje određene poteškoće, treba pojednostaviti procedure, elektronificirati sve što je moguće preko e-uprave, zatim smanjiti troškove i vreme da bi cela procedura bila lakša našem običnom građaninu seljaku, poljoprivredniku koji želi koristiti ove benefite.

Ono što smatram da je važno, ja bih apelova na Ministarstvo poljoprivrede da organizuju što veći broj obuka ljudima na terenu da bi što veći broj poljoprivrednika i ljudi koji su zainteresovani za ove programe naučila na koji način mogu da iskoriste benefite ovog programa.

Takođe, povećati, ukoliko je moguće, dakle, to sam dobio kao apel sa terena, procenat bespovratnih sredstava što bi ukupno za posledice imalo veći broj prijavljenih i olakšati procedure kao što su obavezne garancije banaka kada je u pitanju avansno plaćanje što dodatno komplikuje i smanjuje broj onih koji se mogu prijaviti na ove programe.

Druga tema o kojoj sam hteo govoriti jeste oblast socijalne zaštite pogotovo jer se tiče dece, porodica. Ulaganje u decu je ulaganje u budućnost. Zakon o finansiranju podrške porodicama sa decom je važan, podržaćemo ga, ali smatram da je potrebno olakšati procedure porodicama kada je u pitanju dečiji dodatak. Znam iz iskustva, znam gledajući na terenu, razgovarao sam sa mnogo porodica iz Novog Pazara i kraja iz kojeg dolazim, prilično su komplikovane procedure. Nova porodica uđe u sistem dečiji dodatak.

Takođe, pored dečijeg dodatka, koji postoji već decenijama, želim pohvaliti i sve promene koje Vlada Republike Srbije donela na polju podsticaja rađanja kroz podršku drugom, trećem i četvrtom detetu. Želim i apelovati da se uđe u razmatranje i u podršku porodicama za peto i šesto i sedmo dete. Ako neke porodice već žele, rađaju, zašto ih ne podržati sa time i izjednačili prava četvrtog i petog deteta. Ovim trenutno četvrto dete ima velika prava, dok peto, šesto, sedmo trenutno nemaju.

Što se tiče dečijeg dodatka želim još jednu stvar spomenuti, potrebno je uzeti u obzir, kada su u pitanju cenzusi za dečiji dodatak, ako dva roditelja imaju minimalac, rade na minimalcu, oni nemaju pravo na dečiji dodatak, a žive u jako teškim okolnostima i apelujem, možda ćemo i amandman podneti, da Vlada Republike Srbije i nadležna ministarstva i to pitanje stave u svoj fokus.

Treća stvar kojom se želim baviti danas jeste i pitanje infrastrukture, želim pohvaliti promene koje nastupaju novim zakonom koje će olakšati građanima koji su u proceduri, dobijanje građevinske dozvole, da se priključe na električnu, komunalnu, vodovodnu i gasnu mrežu. Znam da ima mnogo problema i u Beogradu i širom Srbije, ali znate u Novom Pazaru je 95% objekata nelegalno i bili bi krajnje nehumani uslovi života da im se onemogući pristup struji, vodi i drugim mrežama. Postoje brojne porodice u Novom Pazaru koje nemaju struju, nemaju vodu, a ja se nadam da će se ovim zakonom te stvari rešiti.

Što se tiče železničkog saobraćaja, neću propustiti nijednu priliku, a da ne lobiram da se u projektovanju, projektima Ministarstva infrastrukture isplanira i ubrza proces ka izgradnji pruge do Novog Pazara. Mi imamo prugu do Raške. Govorio sam to i na prethodnih skupštinskim zasedanjima, još 50 i neke godine su novine komunističke objavile da je gotova pruga do Novog Pazara, a u stvari ona je samo stigla do Raške, mi 70 godina kasnije još uvek nemamo prugu.

Kada su u pitanju naučno-tehnološki parkovi, to su zaista jako važni i veliki projekti koji pomažu privredu, koji utiču da se omladina zadrži na našem prostoru i generalno ulaganje, pozdravljam ulaganje u naučno-tehnološke parkove s tim što želim napomenuti da Novi Pazar kao najmlađi grad u Srbiji, najmlađi grad na Balkanu i najmlađi grad u Evropi očekuje naučno-tehnološki park što bi doprinelo da omladina se manje osipa u inostranstvo. Novi Pazar kao grad i generalno regija Sandžaka gde nemamo značajnih investicija, jedan investicija Vlade Republike Srbije te vrste bi značajno doprinela privredi i tog kraja Republike Srbije.

Prokomentarisaću, kada sam čuo da će se ulagati i u zatvore, u dva zatvora u Republici Srbiji, ne mogu da ne kažem, da je zatvor u Novom Pazaru u prilično lošem stanju, nalazi se u užem centru grada, malih kapaciteta, na neadekvatnom mestu. Apelovao bih na Vladu i nadležno ministarstvo da stave u fokus i to pitanje, naročito jer Tutin koji je blizu Novog Pazara nema ni pritvorsku stanicu i bilo bi vrlo značajno da se izgradi savremeniji zatvor i u gradu Novom Pazaru.

Za kraj, pozdraviću i zakon koji olakšava strancima boravak i rad u Republici Srbiji. Ja vidim Srbiju kao razvijenu državu u koju će rado dolaziti stranci da rade.

Treba zaista na tom polju olakšati svakome i pozitivno je da će se procedura olakšati i objediniti izdavanjem dozvole za boravak i rad.

Koliko god bilo izazovno, ja vidim Republiku Srbiju kao zemlju, odnosno dom sigurnosti, pravde i jednakosti.

Hvala na pažnji.

PREDSEDNIK: Zahvaljujem.

Reč ima Boško Obradović.

BOŠKO OBRADOVIĆ: Poštovani predsedavajući, poštovani predstavnici Vlade Republike Srbije, kolege narodni poslanici, poštovani građani, dozvolite da na početku analize ovih tačka dnevnog reda probam da suočim sve nas sa činjenicom da se navršilo 33 godine od uvođenja višestranačja u Srbiji i da bi možda bila prilika da sagledamo gde smo i šta smo posle 33 godine velikih nadanja, da će posle pada komunizma doći do nekog velikog boljitka, oporavka, demokratizacije i svakog napretka države Srbije.

Dakle, i posle 33 godine SPS i dalje kandiduje ministra prosvete. Posle nekoliko mandata na čelu prosvetnog sistema u Srbiji gde su kadrovi SPS dominirali, mi imamo situaciju da se na tom polju, apsolutno ništa nije promenilo i da ćemo iznova imati ministra iz redova SPS-a, koji naravno ništa neće promeniti, niti uraditi u prosvetnom sistemu, jer da su imali bilo koju dobru i kvalitetnu ideju to bi uradili u prethodnih više mandata kada su gazdovali ovim ministarstvom.

Druga stvar koju treba istaći jeste naći se u poziciji nekog osnivača SNS od pre 15 godina koji je, sticajem okolnosti, recimo, prespavao ovih 15 godina i posle, evo, 15 godina se probudio i čuo da je na vlasti njegova SNS koju je osnivao pre 15 godina i zainteresovao se za to da vi ko od njegovih najbližih saboraca i članova osnivača SNS, sada, recimo ministar u Vladi Republike Srbije i uključuje se baš na ovu sednicu Narodne skupštine i vidi da u ime Vlade Republike Srbije, koju predvodi i njegova SNS, govori, recimo, Siniša Mali.

Zamislite šok tog osnivača SNS koji je u SNS ušao da bi se borio protiv prethodne žute Tadićeve vlasti, protiv Siniše Malog kao učesnika u pljačkaškim privatizacijama? Šta može da razmišlja nekadašnji osnivač SNS videći Sinišu Malog, koji mu sada objašnjava da su nam potrebna nova i nova zaduženja, više od milijardu i po evra, iako nam sve vreme objašnjava kako je budžet stabilan, kako u budžetu ima viška. Ako ima viška, zašto se zadužujemo? Zašto ne investiramo iz sopstvenih budžetskih sredstava? Šta je istina onda o našem budžetu i o našem ekonomsko-finansijskom stanju?

Zamislite tog istog osnivača SNS i njegov šok kada se probudio posle 15 godina velike borbe protiv bivšeg režima i onda na ovoj sednici u Vladi Republike Srbije vidi Gorana Vesića, koji obrazlaže nekakve izmene i dopune Zakona o planiranju i izgradnji i pokušava taj osnivač SNS da pronađe bar jednog člana SNS iz tog vremena u toj Vladi, a da nisu predstavnici bivšeg režima, da nisu večiti kadrovi SPS, da nisu agenti stranih interesa i ne može tako lako da uđe u trag nekome od autentičnih naprednjaka od pre 15 godina.

Naravno da sve ovo postaje dodatno dramatično kada se podsetimo i nekih drugih kadrova koji su na čelu svih nivoa vlasti u ovom trenutku, pa je tako, primera radi, gradonačelnik Beograda najbliži saradnik i zamenik gradonačelnika Dragana Đilasa iz vremena bivše vlasti.

Postavlja se pitanje šta je slede? Hoćemo li uskoro videti i Dragana Đilasa ovde u Vladi Republike Srbije ili Mariniku Tepić, koju ste juče glasovima SNS izglasali za predsednika Anketnog odbora? Tu skidam kapu SPS koja je bila uzdržana i Jedinstvenoj Srbiji, koja je bila protiv izbora Marinike Tepić, koja je na kraju imala samo 11 od 23 glasa članova Anketnog odbora i ne bi mogla uopšte da bude izabrana da nije priteklo u pomoć pet članova Anketnog odbora iz redova SNS i iznova izabralo jednog predstavnika bivšeg režima koji je promenio ne znam koliko stranaka do sada za predsednika Anketnog odbora koji treba nešto da utvrdi.

Pa, kako će neko ko je deo sadašnje i bivše vlasti da utvrdi kako smo došli do urušavanja kompletnog sistema vrednosti u našem društvu kada ste vi na tome zajedno radili?

Isti ljudi već 33 godine vladaju ovom državom. Isti ljudi koji se zamenjuju u tim istim strankama ili tim istim režimima i predstavljaju nam se kao novi i kao nešto drugačije i drže monopol na bavljenje politikom u Srbiji, ne dozvoljavajući da u bilo koju poziciju dođe bilo ko ko nije deo njihova dva kartela sadašnje i bivše vlasti.

Vi kada slušate Gorana Vesića vi n iste sigurni da li on govori u ime sadašnje ili u ime bivše vlasti, jer su oni jedno. To je jedan režim, jedan sistem koji ovde traje 33 godine.

Zamislite da vam posle 33 godine SPS opet predlaže nekog svog kadra, koji je već bio na svim mogućim funkcijama u ovoj državi? Čekajte, nije dovoljno Slavici Đukić Dejanović što je bila predsednik Narodne skupštine, ministar zdravlja i da ne nabrajam još deset funkcija na kojima je bila, potrebna je i jedanaesta? Dakle, gde je kraj? Gde je kraj vašoj potrebi da vladate, vašoj potrebi da se reciklirate, vašoj potrebi da menjate stranke i učestvujete u svim režimima, bez obzira na ono gde ste pre toga bili?

Zaista, tu dolazimo do ključnog pitanja koje se tiče, recimo, ovog paradoksa, da nam ovde sada o Zakonu o planiranju i izgradnji govori čovek svih režima, Goran Vesić, koji je simbol divlje gradnje u Beogradu, koji je simbol urbanističkog haosa u prestonici, jer svako ko prošeta ili se provoza Beogradom može da vidi u šta se ovajo grad pretvorio, kako su najmanje površine pretvorene u stambene zgrade, kako tu nema ni trotoara, ni zelenih površina, ni parking mesta, ni komunalne infrastrukture za takvu divlju gradnju koja, jednostavno, remeti i urbanistički i komunalni i životni uopšte smisao postojanja naše prestonice?

Sada se ta divlja gradnja i urbanistički haos po istom principu beogradskom prelivaju i na druge najveće gradove i opštine u Srbiji, kojima neki mali Vesići gazduju, na isti način. Jednostavno, zloupotrebljavajući i pravila struke i urbanističke zakone i svako planiranje i izgradnju u Srbiji koja je potpuno izgubila smisao.

O čemu mi danas pričamo? O planiranju i izgradnji u sistemu divlje gradnje koji vlada Srbijom, betonskog haosa koji je zavladao Srbijom, nepoštovanja više nijednog zakona, nijednih planova, nijednih urbanističkih planova? Pogledajte na šta nama liče gradovi od kada ste vi na vlasti. Pogledajte kako ste ulice u kojima su nekada bile kuće i porodična domaćinstva, pretvorili u ulice nabacanih zgrada, koje ne liče ni na šta? Pogledajte kako ste ubili svaki smisao arhitekture i urbanizma u ovom društvu i državi za ove 33 godine vaše zajedničke vlasti?

Dakle, suštinska stvar je kako da dođemo do vaše odgovornosti posle 33 godine, vaše zajedničke odgovornosti?

Pošto se trudim da uvek budem korektan i da kažem ako je nešto dobro da je dobro, postoji u ovih mnogo nabacanih zakona koji uglavnom služe za letnju rasprodaju Srbije, za novo zaduživanje, za omogućavanje tajkunima bliskim vladajućem režimu da pravo korišćenja građevinskog zemljišta prevedu u pravo privatne svojine, i ko zna kakvih novih investitorskih urbanističkih haosa koji nas tek čekaju, ono što mogu da pohvalim i što mislim da je dobro, jeste što se razmišljalo, istina nakon mnogo godina raznih pritisaka, da se reši pitanje žena preduzetnika koje imaju ogromne probleme kada ostanu u drugom stanju ili odu na porodiljsko odsustvo, ili da se, recimo, povoljno grade stanovi za pripadnike službi bezbednosti, što ćemo uvek podržati.

Ili ova najnovija mera koja je nama populistička i predizborna i znamo kako izgleda vaše bacanje para iz helikoptera, a tiče se tog davanja 10 hiljada dinara za svu decu do 16 godina, s tim što bismo mi tu meru ispravili i konačno u Srbiji vratili neku pravdu u tu vrstu pomoći porodicama u Srbiji.

Već smo vam u više navrata slali preporuke Vladi Republike Srbije na koje nema nikakvog odgovora, u našoj kampanji "Jedna je majka" za obnovu svih porodilišta u Srbiji za veća prava trudnica i porodilja. Onda smo preuzeli ulogu države pa smo napravili "Vodič za mame", koji ćemo podeliti svakoj trudnici pre ulaska u porodilište, da zna koja su njena prava i da se bori i traži ta prava kada stupi u porodilište.

Isto tako smo tražili i na tome danas ovde insistiram, na kraju ovog svog govora, da ovu pomoć, i to ne od 10 hiljada dinara, nego od 20 hiljada dinara, dobiju svi đaci koji polaze u školu prvog septembra, odnosno sva deca u osnovnom i srednjem sistemu obrazovanja, a ne samo deca do 16 godina. To je prva stvar.

Druga stvar, da konačno ispravimo ovu nebivalu nepravdu i diskriminaciju po kojoj samo deca u Beogradu mogu da imaju besplatne udžbenike ili užine ili vrtiće ili prevoz. A šta su deca van Beograda, deca drugoga reda? Zašto sva deca u Srbiji nemaju besplatne udžbenike ili besplatne vrtiće ili besplatan prevoz ili besplatne užine? Naravno da treba da to imaju deca u Beogradu, ali ne mogu samo deca u Beogradu. I tu tražimo kroz posebne preporuke i Vladi i lokalnim samoupravama da ovaj prvi septembar ne može da počne sa tom nepravdom i diskriminacijom, da će jedino Beograd imati besplatne udžbenike. To morate hitno da ispravite, jer vi niste beogradska Vlada, nego Vlada Srbije.

Dosta nam je te centralizacije i beogradizacije. I to vam govorim iz ugla ljudi koji žive u Beogradu, u smislu, pa da vi pravite haos od života u ovome gradu, i saobraćajni i komunalni i urbanistički i svaki drugi.

Znači, Beogradu ne treba više da se razvija u ovom gradskom jezgru koje je već preopterećeno. Treba da razvijamo unutrašnjost Srbije, da vratimo ljude u manje gradove i opštine, na selo, u rubne krajeve, u granične pojaseve. Šta radimo na tome? A ne da se svi na kraju presele u Beograd ili Novi Sad ili da čitava Srbija funkcioniše samo u Beogradu i Novom Sadu. Jel to vaša ideja? Šta je vaša ideja? Šta vi radite za unutrašnjost? Kako je moguće da samo deca u Beogradu imaju besplatne udžbenike?

Dakle, sve su to pitanja koja govore u korist toga da bi za Srbiju najlekovitije bilo da mi smenimo ne samo vašu vlast, nego kompletan korumpirani politički sistem koji se ovde nije menjao 33 godine. Vi se samo recilirate. Vi uvek iznova u nekim novim strankama, sa nekim kao novim liderima i novim programima menjate zapravo istu ekipu na vlasti 33 godine, a u mnogo čemu još od 1945. godine i vladavine komunista, pa sada nekih njihovih sinova, unuka, praunučadi. I nema kraja vašoj vladavini i vašem otimanju od ovoga naroda i države. Kao što je SPS oteo državno vlasništvo nekadašnje Komunističke partije Jugoslavije i danas ima ogromnu imovinu koju je oteo od naroda, tako sada, je li, treba da otimate i dalje i vi i vaši potomci i nastavljači vaši komunističko ne znam kakvih tradicija i ne znam čega.

Pa, došlo je vreme da se podvuče crta i da se završi sa tom pričom. I došlo je vreme, rekao bih, i tu ću da podržim, iako sam ga ovde prozvao, gradonačelnika Beograda, gospodina Šapića, u njegovom ispravnom zahtevu osnovne ljudske, civilizacijske i istorijske pravde, da se otkrije grobno mesto đenerala Draže Mihailovića, da bude dostojno sahranjen i da mu se podigne spomenik u prestonom srpskom gradu Beogradu. To je istorijski red i dug koji imamo prema prvom gerilcu u okupiranoj Evropi pod nacistima, koga je srpski narod toliko poštovao i voleo, čije se poreklo zna, za razliku od porekla vašeg Josipa Broza Tita, o kome do dana današnjeg ne znate ništa, a nastavljate da ga slavite i od Aleksandra Vučića pravite novoga Tita, misleći da taj titoizam možete i dalje da gurate ovom narodu i državi.

E, pa, došlo je vreme da zajedno sa Josipom Brozom Titom i sa svima vama titoistima i neotitoistima dođe do smene kompletne ove vlasti, ali i kompletnog neotitoističkog, korumpiranog, bahatog, lopovskog vladajućeg sistema i režima. Hvala.

PREDSEDNIK: Eto, da čuju ovi što su se žalili da nema dovoljno vremena da se govori o svakoj tački dnevnog reda kako može sasvim lepo 15 minuta da se govori o svemu ostalom, o svemu sem o tačkama dnevnog reda.

Vidimo prava na repliku, jedno, dva.

Po kom je ovo osnovu?

Sad ću da pitam da li je Poslovnik. U stvari, sad ću da vam kažem pogledajte sad mikrofon Radomira Lazovića. Šta se to dogodilo? Jel uključen? Jeste. Znate li zašto je uključen? Zato što se prijavio za reč, pa pobegao iz sale. Jel vidite kako sad taj mikrofon radi. Neverovatni ste, kao mala deca, bukvalno kao mala deca.

I vi Cakiću. E tako je, isto kao što vi radite sada, Lazović malo pre galamio iz klupe kada mu mikrofon nije uključen, isto tako kao vi sada. Galamio iz klupe kada mu mikrofon nije uključen, a onda kada se javi za reč, pobegne iz sale. I onda šta bude? Mikrofon uključen a njega nema. Tako ćete i vi, jel tako?

Zašto niste izvadili karticu? Po kom osnovu je Radomir Lazović ostavio karticu kad nije prisutan u sali? Uzmete sad lepo i otvorite Poslovnik, svi vi, veliki politički lideri, veliki slobodni mislioci, promislite malo o tome šta kaže Poslovnik na tu temu.

Pravo na repliku, Milenko Jovanov.

MILENKO JOVANOV: Ja prvo, gospodine predsedniče, moram da kažem da mi se jako dopala ova metafora ili ova priča, kako god hoćete, o nekome ko je zaspao pa se probudio, pa sad ne može da prepozna, itd. Ali, zanima me da krene čovek od sebe, pa da kaže šta bi video neko ko je bio u Dverima ili podržavao Dveri recimo početkom 2000. godina, pa je zaspao i sad se probudio? Prvo bih pitao - otkud Dveri stranka? Zar se niste u Hilandaru zakleli da nikad stranka nego porodica? Kad ono - hop, stranka!

Onaj drugi koji je malo kasnije zaspao, on bi se zapitao - a gde je starešinstvo? Oni su imali starešinstvo. Otkud sad jedan lider kad smo imali starešinstvo? Onda bi pitao - a gde su starešine iz starešinstva, Tvrdišić jedan, Tvrdišić drugi, gde je Vladan Glišić, gde se dede Parović iz Novog Sada, gde nestade Nogo? I sad on nama priča šta bi bilo kad bi neki član SNS-a iz 2008. godine se danas probudio, a dovoljno je da zaspe neki pristalica Dveri u odnosu na prethodni mandat, odnosno onaj tamo, prethodni su bojkotovali, pa ne bi ni jednog poslanika prepoznao ovde. Jer, ko je ostao? Ostali su samo oni koji bespogovorno slušaju Boška Obradovića i ništa više. I sad dolazimo do nečega drugog. To je vaša stvar, izabrali ste taj put, niko vam to ne brani, samo oko tih spavanja i buđenja svašta čovek može da vidi. Krenite od sebe.

On računa da protekom vremena čovek dolazi na vlast. On je najstariji novi čovek u srpskoj politici. On računa da ako je dovoljno dugo bio u politici, on računa da će jednog trenutka i on da dođe na vlast. Zato se on sad nervira. Smenjuju se jedni, drugi, jedni, drugi, a nikako da padne ta kuglica na njega. Znate kako, i na ruletu ta kuglica ima jednake šanse pred svako bacanje da bude crveno, crno ili nula. Uvek je isti procenat. Znači, protek vremena. Samo kockari misle da statistički ako je bilo ne znam koliko puta crno, sad mora crveno, ne mora, uvek isti broj.

Dolazimo do Anketnog odbora. Ja razumem njegovu tugu i bol zbog toga što se svaki put sapliće na isti kamen. Ja to stvarno ljudski razumem. Probaću da budem fin i da ne koristim neke teže metafore. Ali razumem da ga boli što svaki put bude iskorišćen kao papirna maramica, da ne kažem nešto teže.

Dakle, bukvalno svaki put papirna maramica Boško Obradović, iskoriste ga ovi liberali. Odrade šta? On odradi ovaj fizički deo posla koji oni sami ne mogu, jer on je za to malo onako drčniji, energičniji itd. i kad dođe da se deli, ne znam ni ja šta, njega se tu niko ne seti. Sad smo mi krivi zato što smo sproveli ono za šta je i on glasao i šta je sam tražio.

Ajde se vi lepo dogovorite, na tim vašim šetnjama, pa nas izvestite sledeći put šta ste hteli, a ovako mi moramo da postupamo po dokumentima koje smo svi zajedno usvojili. Hvala.

PREDSEDNIK: Mada, čisto da budemo realno, svi znamo da je taj problem nerešiv. Uvek će ljudi da budu protiv onoga što su sami tražili. Uvek.

Ponovo pravo na repliku.

Šta ste vi rekli?

I vi kao Lazović ne znate gde se nalazi dugme?

Zamolićemo tehničku službu da asistira.

Dakle, pravo na repliku sada, Snežana Paunović.

SNEŽANA PAUNOVIĆ: Hvala, predsedniče.

Da nije govorio kolega Jovanov, ja bih možda sa replikom otišla u drugom smeru, ali sad mi je bilo krajnje interesantno šta bi se desilo kad bi neko zaspao pa bi se probudio. Ako to posmatramo iz ugla socijalista i da je neko zaspao, bili smo budni 33 godine, video bi tačno ovo što vidite i vi danas.

Koleginice Kerković, ja poštujem vašu potrebu da uvek nešto dobacite, i kad nije pametno, i uopšte mi ne smeta da slušam kako dobacujete, nego je nepristojno, nemate te godine koje vam dozvoljavaju da se tako ponašate.

Dakle, uvaženi kolega Obradoviću, nisam do kraja razumela šta je bila vaša težnja, na šta ste osetljiviji, na imovinu Komunističke partije Jugoslavije ili na grobno mesto đenerala Draže Mihailovića? Ajde da se izdogovaramo.

U pretprošlom mandatu smo vam bili toliko tema da sam ja prepoznala vašu emotivnu vezanost za socijaliste, donela pristupnicu, vi je potpisali i ostavili je u fioci za vreme kada poželite da napokon postanete levičar. Ne možete da šetate između ideje levice i ultradesnice, kao što to radite u 20 minuta. Konačno, možda vas i primimo.

Da biste govorili o besplatnim udžbenicima na način na koji ste to srčano ovde prikazali, morate da budete dovoljno pošteni pa da kažete da ideju o besplatnim udžbenicima prepisujete upravo od ministra prosvete Žarka Obradovića iz redova SPS.

Sproveo je, koleginice. Vi ste, izgleda, taj deo, što bi rekao Milenko, prespavali.

Ne mogu tačno da se setim kad ste se vi bavili politikom, a kad nekim drugim stvarima, ali morate, ako hoćete da polemišemo u Skupštini, ipak da pročitate ponešto što stoji u periodu iz vas koji često kritikujete. Hvala.

PREDSEDNIK: Reč ima ministar Goran Vesić.

GORAN VESIĆ: Najbolje je kada se o Srbiji brine neko ko živi u Beogradu i Skupština mu plaća stan u Beogradu. To obično bude tako.

Slušali smo futurističke priče o tome kako bi izgledala Srbija da se neko danas probudio. Ne znam šta bi pomislio Dimitrije Ljotić da se probudio posle 78 godina, od one 1945. godine kada je stradao, i kad vidi da zastupnici neoljotićevske politike brane institut Josipa Broza Tita i Edvarda Kardelja, koji je inače zasnovan na mislima Karla Marsa i Fridriha Engelsa, da ne kažemo i Lenjina. Zaista ne znam na šta bi to ličilo.

Zaista, kao što možete da vidite, ovde mi imamo sa nekim poslanicima samo jedan problem. To je bilo još kod izbora Vlade. Oni uvek znaju šta treba da se dogodi u drugim strankama, samo ne znaju kako da nešto urade u svojoj stranci da dođu na vlast, pa smo ispali krivi i, ne znam, Ivica Dačić i Siniša Mali i Marinika Tepić i Goran Vesić i ne znam ko još što jedan poslanik nikako da dođe na vlast.

Mislim da mi krivi nismo, koliko god vi nas ne volite. Mislim da su krivi za vas građani, jer građani ne žele da glasaju za vas. Mislim da je vrlo jednostavan način da rešite svoj problem – pobedite na izborima, dobijete malo više glasova nego što ih imate, ne malo, mnogo više glasova nego što ih imate sada, i kad dobijete te glasove, vi onda počnete da sprovodite svoju politiku. Ovako, moram da kažem, to izgleda stvarno čudno. Pričamo stalno o tuđoj politici, stalno vam je neko drugi kriv što vi niste na vlasti, a nikako, nikako da pobedite i da ubedite nekog da je vaša politika dobra.

Prema tome, na dnevnom redu ove Skupštine nalaze se važni zakoni – Zakon o planiranju i izgradnji, izmene i dopune Zakona o ozakonjenju objekata, železnički zakoni, zakon kojim se omogućava pomoć porodicama, odnosno deci, majkama za njihovu decu, zakoni koji treba da omoguće da nastavi ova zemlja da se razvija. Nažalost, ne čusmo apsolutno ni jednu, ali ni jednu, ni jednu primedbu, iz čega mogu da zaključim da su ti zakoni dobri, i ne čusmo ni jedan predlog kako bi poslanik uredio nešto bolje.

Čuli smo to kako on sanja i čuli smo kako brani poslednji recidiv komunizma u ovoj zemlji – upravljanje građevinskim zemljištem po modelu gospodina ili druga Edvarda Kardelja. Eto, to smo čuli. Zaista to, moram da kažem, izgleda paradoksalno. Svako ima pravo na svoju politiku i svako treba da je brani, ali ja nisam ovde čuo reč od politike. Čuo sam samo žalopojku zašto na vlasti nije poslanik i svake godine u svakom novom sazivu mi slušamo istu žalopojku i stalno mu je neko drugi kriv i stalno se zna najbolje šta treba da se uradi u bilo kojoj vladajućoj stranci, ali samo ne zna šta treba da se uradi u njegovoj stranci.

Što se mene tiče, voleo bih da pričamo o argumentima, voleo bih da čujem primedbe, jer ja znam da vi niste glasali za to da gospodin Siniša Mali i ja budemo ministri i ne očekujemo od vas podršku, ali za nas su glasali neki drugi ljudi i oni su većina u ovoj zemlji, a očekujem da pričamo o argumentima o zakonima i da zaista ako imamo argumente ih sučelimo. Prazne priče i o tome šta bi se desilo da se neko probudio posle 78 ili 13 godina ili 23 godine zaista ne doprinose tome da se u ovoj zemlji donose dobri zakoni. To je samo dokaz da izgleda poslanik zakone nije ni pročitao, jer da je pročitao, verovatno bismo imali neku argumentovanu raspravu o onome što se dešava. Mislim da prazne priče ovaj dom i ova zemlja ne zaslužuju.

PREDSEDNIK: Hvala vam.

Reč ima predsednica Vlade.

ANA BRNABIĆ: Osećala sam da treba da reagujem zbog dve zaista kratke, važne stvari.

Jedna je ta što u danu kada razgovaramo o stvarima, kao što je dodatna finansijska podrška porodicama sa decom, dodatna podrška majkama, pre svega, sa decom do 16 godina starosti, kada govorimo značajnim dodatnim sredstvima za našu poljoprivredu i naše poljoprivrednike, i to ne kredita, već bespovratne pomoći EU u iznosu od 288 miliona evra, bespovratne pomoći, dakle, poklona novca, kada govorimo o dodatnim sredstvima za izgradnju autoputa i brze saobraćajnice Ruma-Šabac-Loznice, Moravskog koridora, Dunavske magistrale, kada govorimo o dodatnim sredstvima za zdravstvo i mnogim drugim stvarima, ali ovo su najvažnije, čini mi se za Srbiju i za sve naše građane, javi se neko ko je iz opozicije i priča o 33 godine višestranačja u Srbiji. Toliko o tome. Toliko o tome koliko je suština važna i koliko je važno šta mi kao Vlada predlažemo, a šta vi imate protiv toga ili šta bi drugačije i bolje uradili, da pričamo o 33 godine višestrančja u Srbiji, a da ne pričamo o ovome što smo predložili jer pretpostavljam da nemate šta da zamerite. To mi je prva stvar koju sam želela da kažem zbog građana Republike Srbije.

Druga stvar, pričate o dva kartela i korumpiranom političkom sistemu, kažete, sadašnje i bivše vlasti. Ja samo da podsetim da ste vi bivša vlast. Vi ste bivša vlast.

Rekla sam to nekoliko puta, ne postoji pokret, politički pokret ili politička stranka koja se finansira direktno iz budžeta javnih preduzeća, republičkog budžeta ili lokalnih samouprava, kao što ste se vi finansirali u 2008, 2009, 2011. godini iz sredstava javnog preduzeća Elektroprivreda Republike Srbije, EPS-a. Iz budžeta EPS-a, ste finansirani, iz sistema Kolubare, a da nije deo vlasti. Ne bi tada vlast finansirala opoziciju.

Dakle, to je dokaz da ste bili deo vlasti. Niste vi samo bivša vlast, vi ste ostali sa tim vašim tadašnjim koalicionim partnerima, dalje u partnerstvu, što pokazuje i Savez za Srbiju, ako pogledate, samo pogledajte na Vikipediji, Savez za Srbiju, kaže vođa Dragan Đilas, lideri Dragan Đilas, Boško Obradović, Vuk Jeremić, Zoran Lutovac, Janko Veselinović, Željko Veselinović, Slaviša Ristić. Kaže, međunarodno članstvo. Tu je recimo, zanimljivo, evo, kaže socijalistička internacionala, progresivna alijansa, eto,u pravu je ministar Vesić, da je o tome govorio Dimitrije Ljotić, evropska stranka, partija evropskih socijalista i tu ste vi.

Nije samo Savez za Srbiju, u kome ste svi zajedno bili kao bivša vlast koja ponovo želi da dođe na vlast, ista koalicija, već i sporazum sa narodom, koji ste takođe svi zajedno potpisali, zajedno kao bivša vlast koja želi da se vrati na vlast. U tom sporazumu sa narodom, što dovoljno govori o vašoj ideologiji, vašim prioritetima, ne postoji nijedna jedina reč o Kosovu i Metohiji.

Da vas podsetim, pošto ste pokazivali taj vodič za mame, pa ste valjda, zainteresovani za pronatalitetnu politiku, toliko da ste napravili jedan vodič za mame. U tom sporazumu sa narodom ne postoji nijedna jedina reč o pronatalitetnoj politici u Republici Srbiji i o tome kako ćete u sedam prioriteta koji su najvažniji za dalje vođenje Srbije, imati pronatalitetnu politiku i veći broj dece. Ne postoji nijedna jedina reč.

Tako da, kada pričate o bivšoj vlasti, samo da smo potpuno jasni i da se razumemo, vi ste bivša vlast, a sporazum sa narodom ste potpisali sa političarima za koje danas kažete da su korumpirani. Šta to onda znači, da ste spremni da dalje sarađujete sa političarima sa kojima ste bili u koaliciji i sada ste u koaliciji, jedan dan jeste, jedan dan niste, ali je generalno to vaše trajanje, vaše koalicije, pokazuje koliko ste posvećeni jedni drugima, bez obzira na to što kažete da su korumpirani, vi ste spremni da potpisujete sporazum između vas, njih i kako ste rekli, naroda, zarad vlasti? To su takođe vaši principi. Tako da, se razumemo, bivša vlast, to ste vi. Hvala.

PREDSEDNIK: Pravo na repliku Dveri, dva minuta.

BOŠKO OBRADOVIĆ: Hvala, predsedavajući.

Smešno i tužno slušati predsednika Vlade Republike Srbije koji otvoreno u javnom direktnom prenosu pokušava da se sprda sa zdravim razumom građana Srbije, koji najbolje i odlučno znaju da Sprski pokret Dveri i ja lično nikada i nigde i ni na kakvoj vlasti bili nismo. To nam kažu ljudi koji su promenili ko zna koliko stranaka, koji su bili na vlasti u ko zna koliko režima, koji su radili ko zna koje, za koje strane vladine organizacije i primali pare iz stranih fondova u njima, čija rođena braća dobijaju poslove od države kada su oni ministri i predsednici Vlade, koji ne mogu da dokažu poreklo svoje imovine i kako su kupili stan u Beogradu i oni vam drže lekcije?

Goran Vesić, Siniša Mali i Ana Brnabić, za koje nikada nije glasao u ovoj državi, nikada niko, koji nikada samostalno ne bi došli ni na kakvu vlast, jer ih nikada niko ne bi podržao, koji nikada nisu ni smeli da se izmere pod svojim imenom i prezimenom.

Zašto gospodine Vesiću vi i Siniša Mali niste bili nosioci liste na gradskim izborima u Beogradu? Srpska napredna stranka - Siniša Mali, nego ste se sakrili iza Aleksandra Vučića, koga jedino poštujem kao nekoga ko pod svojim imenom i prezimenom se bavi politikom, ali ga ne poštujem i kritikujem ga zato što je vama dao šansu, kao recikliranim političarima bivšeg režima. To je njegov greh i njegova greška, broj jedan.

Druga stvar, ja sam se za razliku od vas izmerio, izašao na predsedničke izbore pod svojim imenom i prezimenom, osvojio 4,5% glasova, nije mnogo, a nije ni malo, izmerio se u svom rodnom gradu koji nikada napustio, gde nikada nisam promenio prebivalište i na prethodnim lokalnim izborima, lista pod mojim imenom i prezimenom osvojila je 25% glasova u Čačku. Izlazim ovde zahvaljujući tome što imam tu podršku. Ona je tolika kolika je, ali vi, vi nikakvu podršku u srpskom narodu nemate, niti ćete je ikada imati.

PREDSEDNIK: Pravo na repliku, Milenko Jovanov.

MILENKO JOVANOV: Mnogo je sad već, ovo je sad novi krug i neću da širim raspravu u tom pravcu, ali stvarno mislim da je pretenciozno i ja poštujem stvarno rezultat od 25% u Čačku, ali to nije dovoljno da bi ste se kvalifikovali da delite lekcije onome ko je osvojio dva miliona 250 ili 300 hiljada glasova na tim istim izborima.

Znači, malo je mnogo pretenciozno da vi delite lekcije i da vi držite predavanje Vučiću šta bi on trebalo da radi u svojoj stranci, jer vi da znate kako treba, verovatno bi vaša stranka bila mnogo jača od onoga što jeste.

Prema tome, ako zaista znate sve kako treba da se radi, ako ste zaista svesni toga kakve poteze treba da povlačite, to pre svega na sebe isprobajte i na svom okruženju i na vašoj stranci, pa da vidimo kako to funkcioniše i da li će dati rezultate. Do sada vidimo da tih rezultata nije bilo, pa se uzdržite u tom kontekstu od kadrovske nacionalne, međunarodne ili bilo koje druge politike Aleksandra Vučića, njene kritike i saveta u kom pravcu bi ona htela da ide.

Ako bude tražio vaš savet, verujem da ćete ga dati, ali nešto sumnjam da ćete ikada doći u tu poziciju. Prosto, vaša ideja ne dobija legitimitet, nema težinu. Vi mislite da ćete protokom vremena doći na red. Očigledno ne ide i otuda ideja o prelaznoj Vladi, jer ako ne može redovna, daj bar prelaznu, daj šta daš, što bi Šojić rekao „tri meseca, dosta je, dovoljno je i to, samo nekako da se ugura“. Prema tome, ako već imate ideje o tome kako i šta treba, realizujte ih na sebi.

PREDSEDNIK: Hvala.

Reč ima ministar Vesić.

GORAN VESIĆ: Moguće je da je predsednik Vučić pogrešio kad je meni ili gospodinu Malom ili Ani Brnabić dao šansu, ali mi smo stranka u kojoj smo svi stalno na ispitu, tako da ako bude smatramo da je pogrešio, mi sigurno nećemo biti na ovim mestima.

Ono što vidim kao napredak kod vas, to je da ste rekli da poštujete Aleksandra Vučića, to je zaista veliki napredak i vidim vašu želju da Aleksandar Vučić vama da šansu i jasno je da ste očigledno shvatili kako ćete jednom dosanjati svoj san da budete jednom neki ministar, kao što ste potpisali pristupnicu za SPS, izgleda da vas čeka da pokušate da potpišete pristupnicu za SNS i da onda Aleksandar Vučić, predsednik Republike vama da neku šansu.

Dobro je što očigledno shvatate da je to jedini način da ikada dođete na vlast. Dakle, kao što vidim, kod vas postoje određeni napreci, samo nikako da mi objasnite kako to kao krajnje desničarska stranka da podržavate projekte Edvarda Kardelja i krajnje levice? Kako celovito branite tu društvenu svojinu nad građevinskim zemljištem i kako to, kako se to uklapa u vašu ideologiju? Ako to uspete da objasnite, možda će Aleksandar Vučić i vama dati šansu.

PREDSEDNIK: Reč ima predsednica Vlade, izvolite.

ANA BRNABIĆ: Hvala.

Ponovo, samo kratko. Dakle, neverovatno je vaše potcenjivanje građana Srbije. Vi zaista mislite da bilo ko u Srbiji može da pomisli da se neko kao što je vaš pokret ili vaša partija, finansirao iz javnog preduzeća u vreme bivše vlasti iz čak tri ministarstva i da nije bio deo vlasti, nego šta ste bili? Opozicija pa vas je vlast finansirala iz javnih preduzeća i ministarstava.

Onda nakon toga ste se toliko srčano borili protiv njih da ste u svakom pokretu bili zajedno. Na svakim protestima ste bili zajedno, pa i na ovim poslednjim, ovim tzv. protestom „Protiv nasilja“ - vi koji ste tukli kolege narodne poslanike, pa ste pravi promoter drugačije tolerantne nenasilne Srbije koja se bori protiv nasilja, vi koji ste fizički napali predsednicu Narodne skupštine.

Na tim protestima ste bili zajedno, na prethodnim protestima ste bili zajedno, na onim tamo protestima ste bili zajedno. Zajedno ste potpisali sporazum sa narodom, zajedno ste bili u Savezu za Srbiju. Finansirani ste dok su oni bili vlast čak tri ministarstva, javnog preduzeća i vi kažete da građani ne vide i ne znaju da ste vi koalicioni partneri bili, ostali i bićete. Pa, to je zaista nepodaštavanje građana Republike Srbije. Nemojte to da imputirate meni. Hvala.

PREDSEDNIK: Reč ima Stefan Krkobabić.

(Boško Obradović: Replika.)

Nema, bio je krug, završen je.

(Aleksandar Jovanović: Poslovnik.)

Samo bez galame. Dao sam reč.

STEFAN KRKOBABIĆ: Zahvaljujem uvaženi predsedniče Orliću.

Uvaženi potpredsednici Parlamenta, uvažena predsednice Vlade, uvaženi potpredsedniče Siniša Mali, uvaženi gospodine Vesiću, ministri, pred nama je danas 30 tačaka dnevnog reda, od kojih je 26 posvećeno predlozima zakona i sve one su podjednako važne i pokazuju širinu i dubinu reformskih procesa koje naša država nastavlja da sprovodi.

Najpre pozdravljamo Predlog zakona o dopunama Zakona o ozakonjenju objekata koji je podnela Vlada Republike Srbije, jer je reč o izrazito solidarnom i socijalno osetljivom zakonum koji predviđa da se nezakonito izgrađeni objekti priključe na elektroenergetsku, gasnu i grejnu mrežu, kao i na sistem vodovoda i kanalizacije, a čime će se omogućiti da lica koja u njima stanuju ostvare niz svojih prava koje spadaju u korpus ljudskih prava i koja su kao takva zagarantovana Ustavom Republike Srbije.

Naša zemlja nastavlja da se kreće putem aktivnih evropskih integracija i čvrste saradnje sa institucijama EU, o čemu svedoči Predlog zakona koji se tiče sporazuma Evropske komisije i Republike Srbije o načinima primene finansijske pomoći koju naša zemlja dobija od EU kroz instrumente za pretpristupnu pomoć u oblasti podrške programa ruralnog razvoja.

Ova sredstva biće od izuzetnog za nastavak oživljavanja seoskih područja u Srbiji, a što je multisistemski projekat od prvorazrednog državnog i nacionalnog interesa koji je Partija ujedinjenih penzionera, poljoprivrednika i proletara Srbije pokrenula pre nekoliko godina u svesrdnu podršku predsednika Republike Aleksandra Vučića i ove Vlade Republike Srbije i izuzetno nam je važno i meni lično da istaknem da Vlada Srbije i ministarstvo uveliko rade na preporodu sela Srbije.

Valja ukazati na neke od najvažnijih projekata. Pre svega mislim na program dodele seoskih kuća sa okućnicom.

Uvaženi narodni poslanici, a pre svega uvaženi građani Srbije, useljeno je skoro 2000 kuća širom Srbije. Posebno naglašavam da je prosečna starost ljudi koji su konkurisali i dobili kuću ispod 30 godina starosti. Ističem da se radi o gotovo šest hiljada muškaraca i žena i blizu tri hiljade dece, što posebno raduje i ohrabruje. Iznenađuje podatak i vrlo je dobro da ga svi čujemo, a to je da je trećina njih prešla iz grada u selo.

Ne manje bitan uvaženi narodni poslanici i uvaženi građani Srbije je program oživljavanja zadrugarstva. Od 2017. godine osnovano je 1.100 zadruga, a do tada se gasilo sto godišnje. Izuzetno je bitno da sada u ovim sudbonosnim danima za naše ljude na Kosovu i Metohiji ukažem na to kako se oni na pravi način ohrabruju da ostanu i opstanu u svojim selima i domaćinstvima.

Primer toga je zadruga u Zubinom Potoku, osnovana pre Drugog svetskog rata. Država Srbija je pomogla bespovratnim sredstvima nabavku opreme za više faze prerade. Zadruga je zbog te pomoći došla do tri nova proizvoda - voćnik sokova, voćnih namaza i pakovanja meda.

Zadruga u Zubinom Potoku svoje proizvode izvozi u Ujedinjene Arapske Emirate, ali uvaženi građani Srbije, i u zemlji Evropske unije. Istovremeno naglašavam da su po bilansu uložena sredstva doprinela rastu poslovnih prihoda od čak 40%, kako sa ponosom ističe direktor pomenute zadruge Rade Utvić.

Napominjem da upravo ova zadruga u Zubinom Potoku pokriva više opština na prostoru naše južne pokrajine. Trenutno ima 47 zadrugara i više od 400 kooperanata. To je primer kako se praktično pomažu seoska domaćinstva koja su udružena u zadruge. Tako se popravlja kvalitet života ljudi.

Moram da istaknem u svemu tome i značaj Nacionalnog investicionog plana Srbija 2025 koji je predvideo pet milijardi evra za izgradnju pet hiljada kilometara regionalnih i lokalnih puteva, tri milijarde za izgradnju vodovodne i kanalizacione mreže južno od Save i Dunava, ali tri stotine miliona evra mimo budžeta za kupovinu traktora navodnjavanje i komasaciju.

Sve ove mere čine seoske sredine daleko privlačnijim za život, posebno mladih bračnih parova sa decom i siguran sam da ćemo uz pomoć ovih sredstava dobijenih u okviru pretpristupne pomoći od strane EU još mnogo toga uraditi za oživljavanje sela Srbije.

Predlog zakona o privremenom registru majki i drugih lica kojima se plaća novčana pomoć i Predlog zakona o izmenama i dopunama Zakona o finansijskoj podršci i porodici sa decom su od posebnog značaja za našu zemlju i njene građane i u potpunosti usklađeni sa socijalnom i populacionom politikom koji proklamujemo i mi kao politička partija.

Na osnovu prvog od ova dva pomenuta predložena zakona svako dete rođeno u Srbiji, rođeno 21. novembra u 2006. godini i nakon toga dobiće pomoć od 10 hiljada dinara, gde posebno pozdravljam odluku da se u dobijanju ovog vida pomoći uključe i oni koji prošle godine nisu ispunjavali uslov da dobiju pomoć jer su imali 15 godina.

Drugi zakon je ne samo progresivan i značajan sam po sebi, već je, mogu slobodno reći, i revolucionarnog karaktera. Podržati majke preduzetnice, što ovaj Predlog zakona predviđa, predstavlja vrhunski patriotski i državotvorni čin jer bez majki i dece nema i ne može biti naše Srbije.

Činjenica da će ovaj zakon dati mogućnost očevima koju su u radnom odnosu da koriste pravo na odsustvo sa rada kako bi negovali dete majke preduzetnice tri meseca nakon rođenja, te da će za to vreme dobijati i platu i posebnu naknadu govori o visokom stepenu senzibiliteta koji upravo ova Vlada Republike Srbije pokazuje prema majkama, deci i generalno porodicama Srbije.

Sjajnu i ohrabrujuću vest predstavlja i to da će majke preduzetnice od sada nakon rođenja trećeg i svakog narednog deteta imati pravo na odsustvo u trajanju od dve godine.

Dozvolite mi da se pozdravljaju upravo ova dva predloga zakona u ime poslaničke grupe koju predstavljam osvrnem i na naša programska načela koja se, mislim, i naslanjaju na ove zakone.

Tu pre svega mislim na socijalno preduzetništvo kao treći vid privređivanja koje obuhvata ljude za kojima poslodavci nemaju potrebe ili ne žele da ih zaposle. To su osobe sa invaliditetom, izbegla i raseljena lica, ratni vojni invalidi i romska populacija. Ti ljudi imaju pravo na dostojanstven život, na rad i zaradu dostojne čoveka u 21. veku.

Država mora da pomogne konkretno, bespovratnim finansijskim sredstvima, da se oni nađu u sopstvenom poslu od najjednostavnijeg preko zanatskih radnji širokog dijapazona, do biroa velike složenosti, a to znači milostinja ne, zarada da.

Želimo da ovaj civilizacijski iskorak koji smo postigli kroz usvajanje Zakona o socijalnom preduzetništvu i njegovim izmenama, zajedno sa svim konstruktivnim činiocima, bude samo prvi takav u nizu izgradnje još solidarnijeg i još humanijeg društva u kome svi želimo da živimo.

Ova plemenita misija izgradnje društva sa humanim likom po meri i potrebama čoveka 21. veka mora biti sveobuhvatnog i sistemskog karaktera i zato će PUPS nastaviti da se zalaže za socijalnu garantovanu penziju, da svi oni koji sticajem okolnosti nisu stekli uslove za penziju, a imaju navršenih 65 godina života, dobiju tu penziju u iznosu ne manjem od 100 evra. To su ljudi koji su svoje živote, svoj trud, svoj rad decenijama stavljali na raspolaganje našoj Srbiji i imamo veliki dug prema njima, jer kvalitet njihovog života u trećem dobu će biti mera naše solidarnosti i socijalne odgovornosti.

Posebno naglašavam da mi iz Partije Ujedinjenih penzionera poljoprivrednika i proletera Srbije ostajemo dostojni u stavu da je neophodno i uvođenje i trinaeste penzije. Ona je namenjena pre svega penzionerima sa najnižim penzijama, a to je jedini način da se koliko-toliko ublaže sada već očito drastične razlike između najvećih i najmanjih penzija. Da budem potpuno jasan, trinaesta penzija nije penzija u klasičnom smislu, već poseban institut jedne nove aktivne socijalne politike za koju se svi ovde borimo i zalažemo.

Država mora razmišljati u buduće i o trinaestoj plati za zaposlene u javnom sektoru. To je praksa koju su uveliko počele da primenjuju mnoge privatne kompanije u našoj zemlji. Zašto bi rad i zalaganje radnika u javnom sektoru bilo manje značajno od onih u privatnom? Naprotiv, reč je o ljudima na čijim profesijama počiva ova država, odnosno, bez kojih ona ne bi mogla da opstane, a kamoli da funkcioniše normalno. Oni zaslužuju nagradu za lojalnost i posvećenost svojoj zemlji zato što svaki i svaka od njih predstavljaju državu u malom, svakog radnog dana, a neretko i preko tog vremena.

Što se tiče izbora za ministra prosvete, naša Partija ujedinjenih penzionera, poljoprivrednika i proletera Srbije - Solidarnost i pravda podržaće predlog da prof. dr Slavica Đukić Dejanović bude izabrana za ministarku prosvete. Prema profesionalnoj biografiji i karijeri gospođe Đukić Dejanović jedino je moguće uvažene kolege, uvaženi građani Srbije, odnositi se sa maksimalnim poštovanjem i uvažavanjem. Ako je neko tri puta bio biran na ministarsku funkciju, ako je neko redovni profesor na Medicinskom fakultetu Univerziteta u Beogradu, ako je obavljao i niz drugih izuzetno odgovornih funkcija, poput direktora Klinike za psihijatrijske bolesti, to samo znači da ta osoba ima sve stručne, a ono još i bitnije ljudske kvalitete neophodne za obavljanje ovako složenog posla u današnje vreme koje veoma izazovno posle svega što se desilo. Ubeđen sam da će profesorka dr Slavica Đukić Dejanović biti na visini zadatka i da će sa njom na čelu domaći prosvetni sistem dobiti na dodatnom kvalitetu.

Sve ove ostale tačke dnevnog reda imaju veliki značaj, uvaženi narodni poslanici, građani Republike Srbije, s obzirom na njihovu brojnost kao i ograničenog vremena koje mi stoji na raspolaganju, istaći ću u načelu važne kvalitativne promene koje će one sa sobom doneti.

Sa predlozima zakona koji se tiču vazdušnog saobraćaja, železnice, interoperabilnosti železničkog sistema, energetike, infrastrukturnih objekata od posebnog značaj, naša zemlja nastaviće da se kreće u pravcu saobraćajne i infrastrukturne modernizacije koja je neophodna za hvatanje u koštac sa kontinuiranim usložnjavanjem života i rada u uslovima gotovo svakodnevnog napretka koji naša civilizacija ostvaruje.

Predlog zakona o strancima i Zakon o zapošljavanju stranaca su za našu ekonomiju od vitalnog značaja, jer privreda koja je poslednjih godina beležila neke od najviših stopa rasta na evropskom kontinentu iziskuje radnu snagu. To nikako ne znači da nećemo nastaviti sa zapošljavanjem domaćeg radno sposobnost stanovništva, jer to najbolje dokazuje stopa nezaposlenosti koju smo spustili ispod 9% početkom ove godine. Ipak Srbija je deo globalnog sela i globalnog tržišta i uvoz radne snage predstavlja deo naše realnosti sa kojom se moramo suočiti. Zato je važno da imamo što bolje koncipirane zakone u toj oblasti, poput ova dva.

Što se tiče izgradnje i dodeljivanja stanova pripadnicima snaga bezbednosti Republike Srbije, to je nešto što se podrazumeva, to je aksiom naše državne politike i predlog poput zakona koji se tiče ove materije treba hitno usvojiti i insistirati da se na rešavanju stambenog pitanja onih koji su čuvari reda i mira, ali i mirnog sna naroda Srbije radi permanentno.

Uvaženi narodni poslanici, uvaženi građani Srbije, ovde bih zastao i u ime nas iz PUPS-a i u ime našeg poslaničkog kluba posebno skrenuo pažnju na ohrabrujući stav i spremnost Ministarstva za briga o selu da se u okviru programa dodele sredstava za kupovinu seoskih kuća sa okućnicom poveća starosna granica od 45 godina pa naviše. Na taj način bi bilo omogućeno da određene kategorije naših ljudi koji su dali nemerljiv doprinos u odbrani zemlje mogu da konkurišu. Tu pre svega mislim na naše heroje sa Košara. Na taj način bi oni koji nemaju krov nad glavom bili u prilici da ga steknu. Na sve ovo nam je upravo i ukazao naš kolega iz SNS, borac sa Košara, narodni poslanik Ivan Antić.

Apsolutno bez trunki rezervi podržavamo i predloge zakona koji se tiču sporazuma o zajmovima u funkciji razvojne politike, zelenog rasta i zelene tranzicije, jer je održivi razvoj, odnosno razvoj koji će uskladiti naše neograničene ljudske potrebe sa ograničenim prirodnim resursima koje imamo na raspolaganju jedini razvojni put kojim se možemo i moramo kretati u budućnosti. Plodnu zemlju i zdravu životnu sredinu koju su nam ostavili preci moramo kao takve preneti našim potomcima.

Poslanički klub PUPS – Solidarnost i pravda podržaće u danu za glasanje i Predlog zakona o zaduživanju Republike Srbije kod banka Inteze, a za potrebe finansiranja projekta izgradnje saobraćajnice Ruma-Šabac i Loznica. Reč i najvećem infrastrukturnom projektu u ovom delu Srbije i jedan je od 10 projekata brzih saobraćajnica i autoputeva čija je realizacija u toku. To znači da će se npr. od Šapca do Loznice putovati pola sata umesto dosadašnjih sat vremena. To je potpuna promene slike tog dela Srbije. To je signal za privlačenje novih stranih investicija, to je argument više da mladi ostanu u Podrinju, Mačvi i Sremu.

Isto važi i za predlog Zakona o zaduživanju Republike Srbije kod OTP banke Novi Sad za potrebe finansiranja projekta brze saobraćajnice na potezu Požarevac-Golubovac, odnosno dela tzv. Dunavske magistrale.

Ova saobraćajnica ukupne dužine od 68 km povezaće ovaj deo Srbije, podstaći investicije, ubrzati sveukupni privredni razvoj, ali i bitno osnažiti uveliko prisutan turistički razvoj celog Braničevskog okruga.

Uvaženi narodni poslanici, uvaženi predstavnici Vlade, zbog svega ovog navedenog u danu za glasanje poslanička grupa PUPS-a će glasati za predložene zakone. Hvala.

PREDSEDNIK: Hvala.

Sada određujem redovnu pauzu.

Nastavljamo sa radom za 60 minuta.

(Posle pauze)

PREDSEDNIK: Nastavljamo sa radom.

Reč ima Edis Duragutović.

EDIS DURAGUTOVIĆ: Poštovani ministre Dačiću, ministre Selakoviću, poštovana ministarko Đedović i poštovana Slavice Đukić Dejanović, buduća ministarko, poštovani predsedniče Skupštine, dame i gospodo, kolege, u prethodnim danima imali smo priliku da od ministra Vesića čujemo puno toga o Zakonu o planiranju i izgradnji.

Na današnjem dnevnom redu je tridesetak zakona koji su jako bitni za državu Srbiju, a jedan od najbitnijih zakona je svakako Zakon o planiranju i izgradnji. Kao što sam na samom početku rekao, ministar Vesić je u prethodnim danima puno pričao o ovom zakonu, ja stvarno mogu u ime poslanika SDPS da mu se zahvalim na iscrpnom obrazlaganju zakona prethodnih dana u kojima je faktički dotakao sve segmente ovog zakona, odnosno izmena i dopuna ovog zakona. Ta energija, taj način rada koji je njemu svojstven je jako pohvalan i za jednom ministra i za Vladu čiji je on deo.

Gospodin Vesić voli da kaže, to vam je tako i stvarno je tako. Moram da naglasim, ministre Vesiću da je jako pohvalno da kao predstavnik izvršne vlasti, kao ministar, kao neko ko odgovara građanima ne libite se da ulazite u brzo i efikasno rešavanje problema koji su u nadležnosti vašeg ministarstva i predlaganje zakona i zakonskih rešenja. Pa, tako pre nego što počnemo o najvažnijem zakonu želim da istaknem kao dobru, ali nužnu meru u koju ste vi došli do izmene Zakona o ozakonjenju koji ste morali.

Pohvalno je što nije još uvek doneta ni jedna presuda i nije bilo ostavljeno kao zakon, kao nametnut od strane suda, već kroz primer evropskih odluka i kroz sugestiju Poverenice. Vi ste usvojili i danas je na dnevnom redu ta odluka da građanima koji imaju bespravno izgrađene objekte, a koji stanuju, privremeno omogućite da im se uvede struja, voda, grejanje, kao jedna vrsta humanog pristupa odgovoru, te kućnim problemima koje nameće život, jer sama legalizacija, nelegalni objekti, sve to što prati i našu zemlju, ali i druge zemlje u okruženju je više decenijska stvar.

U jednom trenutku slušajući vas sam čuo da ste jednom od poslanika rekli da i kada ste čitali izveštaje sednica grada Beograda da ste i tada videli da i pre 50 godina svaka sednica, tada Gradskog veća, ili kako se već zvala, počinjala sa problemima kanalizacije u gradu Beogradu, problemima bespravne gradnje i tada se to zvalo, kako ste vi rekli kaldrmisanje, odnosno danas asfaltiranje, odnosno izgradnja saobraćajnica.

Najvažniji zakon koji danas usvajamo, odnosno izmene i dopune Zakona o planiranju i izgradnji je sveobuhvatan slojevit zakon kojim jedan od stvari koja takođe dotiče, koja je na dnevnom redu, jeste ukidanje ovog leks specijalisa koji je donet pre par godina kako bi se omogućilo, odnosno kako bi se brže vršila izgradnja linijske infrastrukture za potrebe države Srbije.

Vi ste sad objedinili sa jedne strane sve ono što se tiče infrastrukture i izgradnje ste stavili, integrisali u postojeći zakon, a sa druge strane ste se oslonili i smatrate da je to dobro i za državu i za same investicije na Zakon o javnim nabavkama. Naravno postoje i oni delovi koji se tiču državnih sporazuma koji to omogućavaju i to je dobro, jer svi zakoni koji danas su predloženi od strane vašeg ministarstva su suštinski evropski zakon i suštinski pokazuju onaj smer Vlade koji u ekspozeu ministarka iznela, a to je opredeljenost ka evropskom putu države Srbije, a i u drugom delu zakoni koji predlažete takođe su delo modernizacije, odnosno elektronske uprave i onoga što omogućava brži, lakši i efikasniji rad.

Taj zakon je, znamo svi, bio jedan od spoljnih zakona sa stanovišta EU i vi ste time omogućili ili Vlada, bolje rečeno, i mi kao Skupština kada ga budemo usvojili, da se to Poglavlje V otvori koji se tiče javnih nabavki, koji je sastavni deo puta ka EU.

No, da se vratimo na najvažniji zakon danas na dnevnom redu, jedan od najvažnijih zakona inače, a to je Zakon o izmenama i dopunama planiranju i izgradnji.

Vi ste ovim zakonom ubrzali procedure izdavanja građevinskih dozvola. Otvorili ste mogućnost, odnosno veća transparentnost kroz korišćenje sistema digitalizacije i otvaranje eProstora, da tako navedemo, gde će se svi planski dokumenti i sve ono što je potrebno od dokumentacije naći na jednom eProstoru i time i ubrzati i olakšati izdavanje.

Premijerka je istakla, i vi puno puta, da je ovo jedan od zakona koji se mogu svrstati u zelene zakone, jer ste puno stvari predvideli vezano za zelenu gradnju. Otvorili ste mogućnost, to ću se dotaći u jednom delu, da i stare objekte uvedemo u sistem energetskih pasoša kroz otvaranje mogućnosti tri, pet i deset godina.

Ono što je pohvalno, Srbija će za nekih 10 godina u tom poslu završiti sve što je potrebno i verujem da su rokovi vrlo optimalni, vrlo razumni. Nemamo sumnje da je to nešto što je dobro.

Verujem da ćete vi kao ministar naterati državne institucije da u onom najkraćem roku od tri godine sprovedu i izrade studije o energetskoj efikasnosti i izvade energetske pasoše. Takođe, pet godina za pravna lica, osiguranja, banke i sve one objekte koje oni koriste za poslovanje. Takođe, razuman rok za izradu tih energetskih sertifikata, odnosno energetskih pasoša.

Sa treće strane, građani imaju rok od 10 godina i treba istaći da građani neće imati nikakve dodatne rashode, odnosno dodatne troškove, već da ste to prebacili, predvideli zakonom na lokalne samouprave koje će u nekom razumnom roku od 10 godina, sasvim dovoljno, omogućiti građanima da tačno znaju o kakvoj vrsti objekta, barem kada se energetskog dela tiče, nalaze.

Ovim zakonom, meni je jako to zanimljivo, jako je bitno za zemlju, za razvoj, za investicije, predviđen je registar braunfild lokacija, odnosno mogućnost da na jednom mestu imamo uvid za sve potencijalne braunfild investicije. To je danas u Srbiji po lokalnim samoupravama vrlo teško pohvatati i vrlo teško naći u kom stanju i gde se šta nalazi. Ovim ćemo imati jedan dobar pregled tih stvari.

Takođe, pohvalno je vraćanje Agencije za planiranje i izgradnju i uvođenje državnog, republičkog urbaniste, kao i urbaniste AP Vojvodine. Treba neko brinuti i o samom planiranju i načinu razmišljanja kako će se graditi u Republici Srbiji.

Ono što izaziva na neki način kontraverze, odnosno pokušaj određenih političkih predstavnika, odnosno određenih medija, spinovanja u javnosti i pravljenju atmosfere o spornim detaljima ovog zakona kada se tiče o konverziji - prerano smo ušli, prebrzo. Ja smatram da smo mi prekasno ušli u sve to i mislim da kasnimo.

To možemo gledati sa stanovišta privrede, države i građana, jer period od preko 13 godina je period u kome je svaki zakon mogao da pokaže stvarno stanje i primenu, odnosno da da pozitivne efekte.

Ovaj zakon za više od 13 godina je dao vrlo skromne efekte, odnosno rezultate u tom delu i treba napomenuti da smo mi jedina zemlja regiona koja ima tu odredbu u svom zakonu, odnosno naplatu konverzije zemljišta i treba da znamo da u prethodnom periodu su pokušali, recimo, u BiH pa je brža odustala. Makedonci to rade za jedan denar, čisto simbolično, da ne bi bilo besplatno. Ostale zemlje nisu ni pokušavale i taj prelazak sa društvene svojine na privatnu svojinu pokušava negde da se nametne kao i nekada teza o pljačkaškoj privatizaciji, odnosno sam motiv uvođenja ovih odredbi u zakon jeste, u stvari, pokušaj pravdanje ili ispravljanja nekih nepravdi u privatizaciji koje nisu moguće u ovakvim odredbama.

Mi smo ovakvim odredbama zagušili razvoj sopstvene privrede, zatvorili mogućnost daljeg razvoja i odlukom o ukidanju naknade za konverziju. Mi te lokacije, kolokvijalno rečeno, otključavamo, odnosno otvaramo prostor za dalji razvoj Srbije i ne vidim kako možemo mnogo konceptualno da se razlikujemo, bilo da smo vlast, bilo da smo opozicija, kada je interes države i društva u pitanju, a to je razvoj, investicije i gradnja i pomalo je počelo da mi smeta u nekom prethodnom periodu neka vrsta narativa zli investitori koji će za vrlo malo novca ili bez novca doći do fenomenalnih lokacija koje nisu mogli Zakonom o konverziji da ostvare i sada će nići milioni i milioni metara kvadratnih samo stambenih objekata.

Nigde tu ne vodimo računa o tome da jedan deo tih lokacija u suštini pripada lokalnim samoupravama ili preduzećima u stečaju koji se tiču ili su osnivači lokalne samouprave, gde će lokalne samouprave ovim zakonom dobiti mogućnost da planirane investicije i izgradnju onih stvari koje su im neophodne da bi se dalje razvijale iskoristiti. Tu imaju puno problema i puno otežavajućih okolnosti, jer recimo neko lokalno preduzeće u stečaju nema finansijsku mogućnost i ne može da svoj deo uključi u vid konverzije.

Konverzija je jedan predug put kojim je ova država faktički otežala razvoj sopstvene privrede, sopstvene građevinske industrije i imali smo primer na Ekonomskom kokusu da čujemo stav jedne kompanije koja je investirala u Srbiju prilikom kupovine, odnosno privatizacionog udela od preko 600 miliona dolara, a onda su investirali preko 900 miliona evra u Srbiju, govorim o „Filip Morisu“, a onda su put od preko osam godina, kako bi završili proces konverzije, kako bi dalje mogli da investiraju van okvira svoje fabrike.

Takođe, naglasili ste da većina tih konverzija tih pravnih lica, kako je novinar Miša Brkić rekao, tih poslovnih ljudi mogla da dođe isto bez naknade, samo je to bio dug put. Iscrpljuje sve te privrednike i to vreme koje je ovde sporno, da li je brzo ili se kasni, kasni se, jer za privredu, za poslovne ljude, za biznis vreme je novac, a taj novac koji oni investiraju vraća se indirektno u budžet Republike Srbije.

Podsetiću da kada budemo omogućili da se usvajanjem ovog zakona te lokacije otključaju, ponude, neće svih pet hiljada lokacija biti odjednom stavljene u funkciju i sada krenuti, ali svakako ta gradnja će pospešiti. Bojim se da iz nekog perioda kovid krize ne vodimo računa o budućnosti.

Volim da kažem da ste vi neko ko brzo i efikasno preseca gordijeve čvorove kada je u pitanju procena onoga šta može biti u budućnosti kako bi se olakšalo ili pomoglo razvoju privrede, jer negde, poslovni ljudi, privredu vidite kao partnere i država treba da bude partner na stvarima u kojima omogućavaju razvijanje naše zemlji i priliv u budžet sredstava koji ti poslovni ljudi svojim radom ostvaruju.

Te zaključane lokacije su lokacije koje pre svega treba da služe, ne samo, i to je po meni negde u obrazlaganju ovog zakona mala zamerka, mnogo se stavilo i istaklo da su to lokacije u kojima će samo isključivo da niknu stambeni objekti. Negde je pogrešno preneto u javnosti ili iskreirano da ćemo time dobiti samo jeftine stanove. Ne. Time ćemo našu građevinsku industriju, koja je posle perioda rasta, zbog situacije, kako zbog kovid krize, tako zbog situacije u svetu i uopšte recesije, došla da ta kriva rasta polako usporava i ispravlja se. Ovim otvaramo prostor za dodatnih zamah te industrije, kako bi taj točak nastavio da se okreće i kako bi taj točak dodatno omogućio razvoj privrede i razvoj Srbije.

Kada govorimo o železnici, u kojima se usklađuju zakonu i propisi sa EU, do pre par godina ta železnica znamo svi na šta je ličila, danas gradimo modernu železnicu, moderne pruge, kojima pokušavamo dodatno da razvijamo interese naše zemlje.

Takođe, danas na dnevnom redu imamo zajmove, kredite vezano za investicije u putnu infrastrukturu, završetak određenih projekata, gradnja novih projekata. To je ono što je Srbiji jako bitno, razvoj putne infrastrukture, premrežavanje, otvaranje novih brzih saobraćajnica, novih puteva, stvaranje novih industrijskih zona, povećanje prihoda za našu državu.

Pametna politika je, verujem, ona koja puno misli o razvoju sopstvene privrede, razvoju sopstvene infrastrukture, jer samo na taj način, kao robovi ekonomije i privrede u kojoj želimo da svi građani žive, žive bolje i uspešnije, postižemo aktivnim radom i proaktivnim delovanjem.

Na samom kraju, želeo bih, ne kao manje važno, po malo i lično, da naglasim da će poslanička grupa SDPS u danu za glasanje sa zadovoljstvom podržati izbor Slavice Đukić Dejanović za ministarku prosvete.

Ono što mogu u svoje lično ime da kažem, da vrednost veličina svakog čoveka, pojedinca, političara, nekog ko obnaša najviše državne funkcije kreće od onoga kakav ste komšija, kakav ste sugrađanin, kakav ste profesor, kakav ste stručnjak, kakav ste partijski kolega. I ono što ja iz ličnog iskustva znam, a imam tu privilegiju da budem i vaš komšija i vaš sugrađanin, vaš politički neistomišljenik u jednom delu, ali svakako neko ko sa poštovanjem gleda na vaš doprinos i vaš rad. Vaša biografija, kako politička, tako i stručna, tako i naučna, je impozantna, zahteva svaki vid poštovanja, zahteva činjenicu da svi u ovom društvu treba da znamo da takva osoba na mestu ministra prosvete, svakako u ovim teškim trenucima u kojima se naša prosveta nalazi zbog neželjenih i skorašnjih nemilih događaja, svakako postavlja jedan novi cilj, jedan novi zadatak.

Vi kao stručnjak znate dobro da slušate. Čućete i roditelje i učenike i studente, čućete i prosvetne radnike kako u predškolskom, osnovnom, srednjem i visokom obrazovanju, čućete i zahteve razvijenog sveta i modernizacije te prosvete, koja je neophodna i koja je Socijaldemokratskoj partiji Srbije kao stranci jako bitna, da svi zajedno stvaramo društvo znanja. Samo kroz društvo znanja i kroz stub porodice možemo razviti nove generacije koje će ovu državu učiniti boljim mestom za život.

Ja vam se zahvaljujem. Socijaldemokratska partija Srbije će u danu za glasanje sve zakone koji su danas na dnevnom redu, odnosno objedinjene, podržati. Hvala vam.

PREDSEDNIK: Hvala vam.

Saglasno članu 27. i 87. stav 2. i 3. Poslovnika, obaveštavam vas da ćemo danas raditi i nakon 18,00 časova, zbog potrebe da Narodna skupština donese akta iz dnevnog reda sednice.

Reč ima Dragan Marković Palma.

DRAGAN D. MARKOVIĆ: Poštovani ministri, dame i gospodo narodni poslanici, JS će podržati sve tačke dnevnog reda.

Dosta tačaka dnevnog reda se tiču pomoći građanima. Kada su u pitanju one tačke i predlozi da se država zaduži i međudržavni sporazum, nekoliko međudržavnih sporazuma koje treba danas da izglasamo, šta je najvažnije? Da te pare će doneti novi novac i te pare se ne ulažu u nešto zarad političkih poena, kako to neko želi da naglasi.

Posebno želim da izdvojim Zakon o ozakonjenju, gde će imati priliku oni koji imaju kuće, a čekaju da se izmeni GUP i DUP, posebno o lokalnim samoupravama, da ne mogu da dobiju dozvolu za legalizaciju, da će ti građani moći da se priključe na gas, struju, vodu i kanalizaciju.

Koliko mi je poznato, siguran sam da ima od broja kuća u svakom gradu, svakoj opštini jedno 10 do 15% koji nisu mogli da legalizuju te kuće. Koje su to kuće? Porodice se šire, rađaju se deca i ne mogu da žive u jednoj kući svi, tako da je to veoma dobar predlog koji želim da pohvalim.

Mi treba da izglasamo danas i da se da po 10.000 dinara deci do 16 godina. Svako iznenađenje za decu i za porodice je pozitivno iznenađenje. Ja to radim godinama u Jagodini i veoma mi je drago što moj koalicioni partner SPS i ja podržavamo ono što radi predsednik Aleksandar Vučić, jer sve tačke za koje smo glasali do sada se tiču interesa građana Srbije.

Šta bih želeo da pohvalim kada je u pitanju 10.000 za decu? Da to nije prvi put, da su dobijali i njihovi roditelji, i deke i bake. Isto mogu da konstatujem da nisu očekivali taj novac itd.

Neko je govorio o poljoprivredi. Znate šta, kada pričate o poljoprivredi, morate da imate osnovno znanje. Kažu, i kako taj neko je u vlasti, da su dobre zemljoradničke zadruge i da treba da forsiramo zemljoradničke zadruge. Zemljoradničke zadruge su uništile poljoprivredne proizvođače i one su postojale kada nije bilo interneta. Zadruga je bila posrednik između proizvođača i kupca tih poljoprivrednih proizvoda i uzimala je od tri do pet posto proviziju, odnosno da bi se izdržavali.

Evo jedan primer zadruga u centralnoj Srbiji koje su otkupljivale šećernu repu od poljoprivrednih proizvođača, bila je posrednik između šećerane i poljoprivrednih proizvođača koji su proizvodili šećernu repu. Šta se desilo? Oni isporuče šećerani, šećerana ne isplati poljoprivrednom proizvođaču, odu poljoprivredni proizvođači u šećerane, kažu nismo mi pravili ugovor sa vama, poljoprivredni proizvođači tuže zadruge i zadruge, šta su imale tad u to vreme, dva, tri kombajna, ne znam, dva, tri traktora, sejalice takozvane za kukuruz itd. I da vam kažem, jedno pet hiljada poljoprivrednih proizvođača je ostalo bez svog berićeta.

Danas kada postoji internet, kada svako od poljoprivrednih proizvođača može da se informiše ko su kupci, po kojoj ceni, uopšte zemljoradničke zadruge nisu neophodne, jer su bile štetne, a pogotovo sada, u ovom vremenu.

Kad sam kod poljoprivrede, nije tu ministarka za poljoprivredu, želim da predložim, ako je to moguće, da vidimo kako da pomognemo poljoprivrednim proizvođačima, onima koji su imali teške elementarne nepogode kada je u pitanju poplava i oni zbog jakih padavina, kada je u pitanju žito, mogu da vam kažem da ja živim na selu i nekada je bilo između šest i šest i po tona po hektaru, a danas je četiri tone po hektaru. Šta to znači? I četiri tone nemaju procenat hlebnosti kao što su imali poljoprivredni proizvođači prošle i pretprošle godine, da vidimo kako njima da pomognemo?

Ne znam da li je tu gospodin Vesić, jeste. Njega želim da pohvalim, iz razloga što kad su bile poplave, obišao je sve destinacije i voleo bih da mi odgovori, kako bi čuli oni ljudi koji su poplavljeni - kada će vaša komisija da konačno da odgovor na osnovu procena koje su poslale opštine poplavljene i koja je to vrednost od tih zahteva koja će biti isplaćena poplavljenim domaćinstvima?

Moram da kažem nešto kada je u pitanju Slavica Đukić Dejanović. Slavica Đukić Dejanović je neko ko ima najveće iskustvo, a pogotovo u ovom vremenu, ludilu društvenih mreža. Ona je i profesor, a da ne nabrajam na kojim funkcijama je sve bila. U medicini kažu da mora da se poštuje Hipokratova zakletva, naravno da poštuje, ali ona Hipokratovu zakletvu primenjuje kod svakog čoveka, ne pitajući ga da li ste vi u ovoj, onoj partiji, da li čiste, šta ste, itd.

Gospođa Slavica Đukić Dejanović bila je i predsednik Skupštine. Tada je bila opozicija. Mogu da vam kažem da je taj svoj posao odradila na veoma visokom nivou. Mi sada u Srbiji nemamo sposobnijeg i boljeg čoveka za funkciju ministra prosvete od doktorke profesorke Slavice Đukić Dejanović. Ne zato što je ja lično poznajem, ali ja dam njen broj i zovu je ljudi iz cele Srbije da pomogne, i znate šta kaže - neka krene odmah. Takav čovek, takva dama, treba građanima Srbije, da pomogne prosveti, naravno, u okviru budžeta i ono što se naša koalicija dogovori sa SNS.

Neko je rekao da je SPS na vlasti 33 godine, oni su kao Đoković. Đoković ima 36 godina, sve što su stariji, sve su bolji. Neka kažu oni, kao moji koalicioni partneri da su dobri, nego izađu na izbore, stave ime i prezime, Socijalistička partija Srbije, Ivica Dačić i moja koalicija i građani glasaju. Ko to može da ospori? Niko. I od izbora do izbora, u poslednje vreme, kada je bilo veoma kritično i za građane Srbije itd, oni su povećavali broj glasova kada je u pitanju naša koalicija. I naša koalicija ima veoma dobru saradnju sa SNS.

Ja putujem često po svetu i šta mi kažu - kako je Vučić, kako je Novak Đoković i šta radi Ivica Dačić? Da, to me pitaju. Zato što Ivica Dačić ima sistem kako da razgovara kao ministar inostranih poslova i sa onima koji mrze Srbiju, sa onima koji su nanosili štetu Srbiji i da ubedi za vreme dok je bio ministar inostranih poslova da 18 država, naravno, zajedno sa predsednikom Vučićem, povuku priznanje o nezavisnosti Kosova i Metohije, kasnije je još 10, što znači da je skoro tridesetak država povuklo priznanje, za razliku od nekih koji danas kritikuju, gde je svake nedelje po jedna država priznavala nezavisno Kosovo. Kažu - eto, 33 godine traju.

Da ne bude da mnogo hvalim moje koalicione partnere, ali ja do sada im nisam našao ni jednu manu. Voleo bih da znam sve to što zna Ivica Dačić, ali to je zanat ljudi, nije to ja hoću da budem nešto, nego moraš da naučiš, a to što on zna, ne piše ni u jednoj knjizi, da odete u knjižaru i da kažete - ej, daj mi tu knjigu, hoću ja da naučim bonton ponašanja u međunarodnim odnosima i u diplomatiji.

Vidite ove što se smeju. Da vam kažem nešto, oni su kao oni koji su do pre par godina iz publike uleteli na stadion i onda ih kamera snimi i oni kažu, oni koji gledaju, kaže - svaka mu čast, pa ih zaboravi narod, pa ponovo izlete, protrče malo kroz stadion, toliko su oni poznati i toliko dela imaju.

Hajde kad se smeju da vam kažem i ovo. Jeste li vi znali da su roditelji protiv Anketnog odbora, kada su u pitanju ubijena deca u školi? Ja to nisam znao, ali sam imao neki osećaj i zato smo glasali protiv. Hajde, bre, ljudi, da sačekamo prvo da sudski organi, policija, tužilaštvo donese konačne presude, a onda da vidimo da li je bilo propusta u institucijama itd, a ne da sada, kada je najteže tim roditeljima, mi pričamo.

Zamislite vi sada se pozove neki tužilac na raport. Ako ne dođe, šta ako ne dođe, ako upravo radi na tom slučaju? Hajde Anketni odbor o svemu da možemo da pričamo o nekim drugim stvarima i o ovim ubistvima koja su se desila, ali ne sada u ovom trenutku, ne sada. Tu je napravljena velika greška. Mi smo glasali protiv, SPS je bila uzdržana. Da vam kažem da su roditelji te dece ogorčeni, ogorčeni. Ja ne znam koji dogovor postoji, ne interesuje me, između partija, pojedinaca itd, ali mi ništa dobro ne donosimo.

Mi, kao institucija, parlament, možemo da se ne slažemo oko predloga, oko tačaka dnevnog reda, ali mi sa pojedinim partijama iz opozicije koji kažu - evo, mi smo sada novi, sad smo došli, zaboravili da su trčali, uletali na stadion, pa sada kada se vratimo ima sve da bude u redu itd. Zna se ko je šta radio kada je bio na vlasti, kako se živelo onda, kako se živi danas.

Danas, u poslednjoj godini, četiri milijarde evra i nešto su uložili strani investitori, doneli pare u Srbiju. Iz godine u godinu se to povećava. Danas je mnogo veći suficit, nego što je bio pre osam, devet i deset godina. Ja mogu da pričam o toj temi, jer sam u Jagodinu doveo 12 stranih investitora i jednog sam doveo u Batočinu, a vodio sam sa mnom preko 40 tadašnjih gradonačelnika i predsednika opština. Ne da oni nešto nauče od mene, neću reći da su to ljudi glupi, ali jednostavno da vidim kako možemo da pomognemo jedni drugima. Ti koji su tada bili sa mnom u delegaciji sada su neki poslanici itd, i ja nemam ništa protiv toga što oni govore, ali moramo da se vratimo i ko kome pripada od tada danas i šta su rezultati bili onda, a šta danas.

Neću reći da je sve u Srbiji super, ali idemo ka tome da pomognemo onima koji nemaju.

Znate šta, kad nasledite praznu kasu teško je da odmah od nule skočite do 100. Ovde je iz godine u godinu sve veće poverenje upravo tih stranih investitora.

Evropa i evrozona, hajde da pogledamo PDV, odnosno BDP koliki je u evrozoni. Znači, mnogo manji nego što je u Srbiji.

Da je u Srbiji loše, pa zar bi toliko investitora došlo u Srbiju ako je to tako kako neki žele da nas predstave? Kada odu, sami sebe pozovu na neki sastanak u neku državu i ogovaraju svoju zemlju tamo gde su rođeni i pričaju loše o Srbiji. Ti kojima oni pričaju, oni dođu pa vide i šta se desi? Izgube poverenje kod tih ljudi.

Ja sam imao jedan slučaj u Beču gde je jedan, neću da ga pominjem, rekao kako mene neće da primi predsednik Grupe prijateljstva iz Beča, parlamentarne Grupe prijateljstva, a ja predsednik parlamentarne Grupe prijateljstva iz Srbije. Pošaljem dopis – odmah dođite, kad želite. Vodim svake godine minimum 700 studenata u Beč, da vide naši mladi ljudi kako se živi u Evropi. Vodim ih na ekskurziju nekoliko dana, a ne da ostanu da rade u nekoj državi koja se ne zove Srbija.

Tako da, poštovane dame i gospodo, želim i da pohvalim Zakon o strancima. Na primer, evo mi smo u Jagodini imali problem ne sa radnicima, nego sa menadžerima. Ako neki Fišer, Nemac, otvori fabriku, on hoće od 300 radnika da ima 10 menadžera sa direktorom. Ne mogu ja da kažem – e, sad će ti menadžeri da budu odmah iz Srbije, itd. Ja se zalažem da radnici iz Srbije se zapošljavaju u tim fabrikama. Stalno me zovu – evo, istekao papir, već kako se zove, viza na godinu, evo sada tri godine. I, to smo rešili.

Rešili smo i u onim gradovima gde nema radnika, a ima dosta fabrika, da mogu oni da zaposle i strance u tim fabrikama. Sad kada pogledamo sve ove tačke, ne možemo da kažemo da su ovo tačke loše, da su štetne, itd.

Kada su u pitanju krediti i zajmovi, znate šta, da ne ponavljam koliko godina sam privrednik, ja nikada nisam imao novac onoliko koliko mi košta jedan kamion ili, ne znam, osnovna sredstva, ali ako imate ugovore sa onima kojima vi vršite usluge, onda je mnogo lakše uzeti kredit i od zarade vraćati polako taj kredit.

Svi ovi krediti i zajmovi i ono što se zove novac ja mislim, ne mislim, su namenski i da će te pare da se vrate, da li kroz putarinu, da li, ne znam, u nekom drugom obliku, ali te pare ne idu za kupovinu automobila, nego te pare idu za infrastrukturu i ono što nedostaje Srbiji.

E sad, da Srbija ima lošu etiketu u MNF-u, pa zar bi toliko EU dala para za poljoprivredne proizvođače ako smo mi zemlja koja propada ili stagnira? Imamo veoma visoku ocenu MMF-a. Čekajte, MMF je neko ko daje saglasnost o ekonomskoj stabilnosti – da li imate bonitet i da li ta zemlja može da dobije neka sredstva, itd.

Tako da, poštovane dame i gospodo, dobro je što ova tema danas je počela nekim drugim tonom, nije kao što je to bilo prethodnih četrdeset i nešto dana, da se mi ne slažemo oko dosta stvari, ali da vidimo oko čega se to slažemo. Izgleda, samo bi prihvatili da se složimo da oni uđu direktno u fotelje i da budu ministri, a to ne odlučuje ni Vučić, ni Dačić, ni ja, ni svi ovi poslanici, to odlučuju građani.

Mi znamo šta je bilo „Jedan od pet miliona“. Gde su sada? Čak je i u Jagodini počela šetnja. Jedan koga DS smenila zbog zloupotrebe službenog položaja, tada je to bio zakon, sada je ukinut. Smenili ga, a on se povampirio sada ponovo, a bogatiji od mene. Bogatiji, ali neću da pričam, a ja privrednik 43 godine.

Šta, jel mi isteklo vreme?

Hvala.

PREDSEDNIK: Hvala.

Povreda Poslovnika, Radomir Lazović.

RADOMIR LAZOVIĆ: Izvolite, predsedavajući, zaista su zanimljive ove priče iz života gospodina Markovića. Rado bi ih slušao, samo ima neki Poslovnik ovde koji kaže, član 106, da bi se trebalo držati teme.

Slažem se, jeste, ova sednica ima neverovatno veliki broj tačaka. Mislim, lako je nekako naći nešto o čemu bi čovek mogao da govori, a stvarno mislim da ovo nije na mestu i da nije bilo o temi i da je zato povređen član 106. koji kaže da se samo o tački dnevnog reda može govoriti.

Eto, vi mi recite ako nije, ali zaista mislim da nije.

PREDSEDNIK: Dobro. Hvala vam.

Što se tiče člana 106, znate i sami da nemamo tako striktno tumačenje kakvo ste vi upravo zatražili, pre svega prema vama. I vi ste govorili danas, pa ste svesni šta to znači, a videli ste i druge. Čim vas budem čuo da tako striktno tumačenje zahtevate kada budete govorili i vi i ljudi oko vas razumeću da to zaista želite. Trenutno nemam takav utisak.

Treba li da se glasa.

(Radomir Lazović: Ne.)

Nema potrebe, eto. Čuli ste svi.

Pošto sam za meru udaljenja sa sednice koja je izrečena Aleksandru Jovanoviću na prethodnoj senici rekao da će da se primenjuje na toj sednici, a danas smo počeli novu, dakle mera nije na snazi, imate reč.

ALEKSANDAR JOVANOVIĆ: Hvala.

Ja sam, znači, slobodan čovek, gospodine Orliću. Puno vam hvala.

Uh, posle Palme teško je govoriti, ali ajde da krenemo ovako. Dakle, danas na dnevnom redu su, između ostalog, izmene Zakona o planiranju i izgradnji. Iskoristiću prisustvo gospođe Đedović.

Gospođo Đedović, dobar dan.

Ekološki ustanak je u ponedeljak bio u selu Mazgoš ili Mazgoš na lokalnom jeziku. To je opština Dimitrovgrad, to je pogranična zona. U pitanju je planirana izgradnja rudnika uglja. Nije veliki kao Bor i Majdanpek, mali je, ali je gadan. Gadan po životnu sredinu i po lokalnu zajednicu, po ljude koji tamo čuvaju koze, imaju svoju zemlju, gaje pčele, bave se poljoprivredom.

Sad pričamo o zakonu, izmeni Zakona o planiranju i izgradnji, a vi znate da sam ja konkretan čovek. Evo, imam i konkretan primer. Ovo što držim u ruci je pismo, pismo o namerama između firme „Vuković benz“ iz Veternika u Novom Sadu, čiji ljudi u poslednjih nedelju dana obilaze teren i vrše pritisak na meštane, na kozare, na ovčare, na pčelare da im prodaju svoju zemlju, svoju poljoprivrednu zemlju, ona ima tu namenu, da bi se eksploatisao ugalj, da bi se otvorio rudnik koga nema u prostornom planu.

Kako to obično biva, nikog ne obaveštava nego se pravi dil između predsednika opštine Dimitrovgrada, Vladica, ne znam kako se čovek preziva, nije ni važno. Lepo se oni dogovore, naprave sebi matematiku i krene. Prvo ide pismo o namerama. Ono što je sad sledeće u toku jeste licitacija za zakup zemljišta.

Ono što će sledeće biti na dnevnom redu tj. u ovom postupku jeste prenamena zemljišta, tj. ono što je njiva treba da postane trovačnica, tj. rudnik.

Sada vas pitam, gospodine Vesiću, pošto ovde nisu samo u pitanju zgrade, već ovaj zakon se odnosi i na rudnike, po kom to zakonu se vrši kada neko želi da otvori rudnik procedura, po kom zakonu se dobija dozvola za istražne radnje, po kom zakonu se vrši prenamena zemljišta? Znam da postoji uredba. Znam da postoji sve, ali zar nije logično ako tamo treba da bude rudnik da to stoji u nekakvim planskim aktima? Nema ga, ali zato su tu ovi Vuković i ekipica iz Novog Sada, koja je bila više puta hapšena, između ostalog 2018. godine, ako se ne varam, zbog šverca 520 tona goriva. Ljudi se lepo bave benzinom, imaju svoj biznis.

Dakle, ta ekipa vršlja gore po selu Mazgoš i pritiska ljude, zovu ih novu telefonima, idu po terenu i to smo već viđali hiljadu puta. To je država u kojoj živimo, to je država u kojoj ste vi, gospodine Vesiću, trenutno na poziciji ministra za građevinarstvo, a pokazali ste kakav ste talenat za građevinarstvo.

Vi ste, recimo, mrtvi ladni dozvolili da se oaza nadomak Beograda, Reva zatrpa šutom, jer vama je samo gradnja u pitanju. Vrlo ste talentovani, niste umeli kocke da posložite na Trgu Republike i baš vas briga i za zelenu agendu, za te vaše zelene pametne zgrade o kojima sada ovde prosipate neku zelenu maglu.

Vas zanima samo novac i tu vašu ekipu koja gradi od „Milenijum tima“, koja gradi male hidro elektrane. Tu su naravno, kumovi, ovi drogirani što lupaju besna kola za koja ne važe nikakvi zakoni, ali zato kada se neko pobuni protiv Aleksandra Vučića i napiše nešto loše tj. protiv njega na Fejsbuku završi u zatvoru ili ostane bez posla.

Ono juče čemu smo prisustvovali, ona farsa od nekakvog javnog slušanja, javnih rasprava, dan pred zakazivanje ove sednice u vreme kada se sastaje prvi put i osniva Anketni odbor, sve je to jedna farsa kojoj prisustvujemo, kao i ova ovde sednica, vi ste rešili da zgurate po vašem starom dobrom običaju 30 tačaka bubnete na dnevni red, i rokaj, baš vas briga. To smo navikli.

Da treba da budem srećan što sada imam prava da govorim, što me niste udaljili sa sednice, gospodine Orliću. Evo, ovaj Zukorlić, vaš zamenik mi preti kada dođe na vaše mesto. Ja sam duboko razočaran, gospodine Orliću, ja sam mislio da ste vi sposobni da poštujete svoje odluke. Vi očigledno niste sposobni da poštujete odluke koje sami donesete, i molim vas sledeći put kad hoćete da me udaljite odavde pozovite ove momke iz obezbeđenja i poštujte odluke koje ste sami doneli.

PREDSEDNIK: Jeste li zato dolazili da me zamolite da ipak uradim drugačije, zato što insistirate da se to sprovodi najtvrđe moguće? Jel zbog toga? A ipak nije zbog toga.

ALEKSANDAR JOVANOVIĆ: Malopre gospodin Siniša Mali, pazite šta on priča, slušam vas ovde, mesecima prepucavate se sa žutima - ovaj bio ovamo pa preleteo, u vaše vreme bilo ono, u vaše vreme bilo ono. Treba da znate, gospodo, da postoje ovde narodni poslanici koji nikad nisu bili ni u kakvoj vlasti.

Uvek se osećam loše i ranije dok nisam bio ovde kada sam gledao preko televizije. Čoveče, vi se skrljate 30 godina oko toga gde ste sve bili, a bili ste svi sa svima i svako sa svakim, a gospodin Siniša Mali, a to je najslikovitiji primer kaže - vi ste upropastili, bivša vlast, upropastili ne znam koliko preduzeća u privatizaciji, ostalo pola miliona ljudi na ulici, a on čovek bio direktor Agencije za privatizaciju. Znate koja je to travestija politička u kojoj i ta igranka u kojoj ste vi ovde nametnuli.

Evo, gospođa Nataša Jovanović. Ja kad vas gledam ja se vratim u detinjstvo, koje nije bilo srećno od kada ste se vi pojavili i 30 godina smo došli dotle da narod mora da strepi da li će da mu dođe neki Vukotić, gospođo Đedović, ili neki vaš strateški pajtos, tipa Rio Tinto, tipa Dandi, i da ga otera sa svoje njive, od koje živi.

To što se dešava na Kosovu, to ću ponoviti, to se trenutno dešava ljudima na Homolju. Taj scenario je predviđen za meštane Stare Planine, konkretno sela Mazgoš.

Evo, gospođo Đedović, vi odbijate uporno da dođete na Odbor za zaštitu životne sredine, pozivam vas da sledeći put budete tu, jer tamo vam je mesto i nemojte da se vadite na nekakve većine, manjine, a ne bi bilo loše da evo sada nađete vremena, i vi, gospodine Vesiću, da odete na bugarsku granicu u istoimeno selo pa da pogledate te ljude u oči, da im objasnite po kom to zakonu, evo, novi zakon, izmene i dopune o planiranju i izgradnji, je dozvoljeno da nekakav tajkun koji je sebi napravio matematiku da strpa sebi lovu u džep ljude otera sa te zemlje, zbog kakvog i čijeg interesa. Gde je tu javni interes?

Kad pitam predsednika opštine - čekaj čoveče, imaš ti to u prostornom planu? Pojma nema. Da li je čuo za studiju procene uticaja na životnu sredinu? Pojma nema. Šta je tu dobro za građane i meštane tog sela i za građane Dimitrovgrada - takođe pojma nema. Znate za koga je to dobro? Za njega i za ovog Vukovića i takve slične koji su napravili sebi računicu da zgrnu milione i baš ih briga i za poljoprivredu i za koze i za pčele i za narod.

Tako da vas molim da mi objasnite, molim vas, po kom to zakonu, evo sada pričamo o planiranju i izgradnji, će ovaj rudnik biti otvoren, a budite sigurni da neće, jer tamo ima ljudi koji su spremni da svoju njivu, svoj potok brane isto onako kako smo branili i naše reke na Staroj planini, isto onako kako smo, gospodine Vesiću, branili Revu. Sećate se kako je prošlo sve to zajedno? Jel odgovarao neko za to? Da li je u ovoj zemlji ikad bre odgovarao neko za pljačku jer iza svega ovoga, vaših izmena i dopuna zakona, vaših svih priča o nekakvom napretku stoji samo jedna reč a to je epska pljačka sopstvenog naroda.

Probio sam malo vreme. Ostaviću ostatak vremena Nebojši Zelenoviću i hvala lepo.

PREDSEDNIK: Dobro.

Znači, koliko sam razumeo veoma ste zadovoljni čvrstim stavom gospodina Zukorlića dok je predsedavao i njegovom namerom da vas izbaci tom prilikom, ali ste se pokajali što ste dolazili da zamolite mene da to ipak ne bude baš sve tako. Više vam se dopalo onako? Dobro. Da znam i za ubuduće ako opet budete došli do te mere da vi zapravo nakon toga kada pokažete bilo kakvo kajanje da vi to onda ne mislite ozbiljno. Imaću u vidu. Tako je.

Samo ne znam da li će sada Radomir Lazović da podigne Poslovnik i da traži član 106. s obzirom na vaše izlaganje. Da. Tako to ide.

Idemo, prvo, pravo na repliku.

NATAŠA JOVANOVIĆ: Poštovani predsedniče, gospodine Orliću, zaista pre nego što kratko repliciram kolegi Jovanoviću, ja moram stvarno da podelim sa vama utisak, ovde sam rekla kolegama, ja sam fascinirana kako ga budući ministar prosvete, gospođa Đukić Dejanović, posmatra imajući u vidu njenu struku, uvažena prof. Dejanović i ja mislim da nešto može stručno lice da zaključi.

Ali, znate šta je ovde interesantno? Pominjao je moje detinjstvo. Uzgred, svima vama da kažem, a i čitavoj javnosti, on i ja smo isto godište. Razlika je samo u tome što smo gospodin Dačić i ja kao najmlađi poslanici ovde došli pre 30 godina, a on u Skupštinu pre par meseci.

Sada, da li su to neke traume iz detinjstva, osim što meša pića, gospodin Jovanović meša i dinastije. Čula sam juče, pošto sam ja iz Šumadije, zaista duboko sam povređena zbog toga i šokirana, da je juče rekao da je u Parku Bukovičke banje srušena vila Karađorđevića. Mislim ipak se to uči u osnovnoj školi, pa vratite se malo u detinjstvo i proučite to što ste zaboravili. Hvala.

PREDSEDNIK: Da, razumeo sam da su primedbe išle u smeru prosvetnih pitanja biće sigurno za gospođu Đukić-Dejanović a i za prosvetu generalno puno posla ovde.

Povreda Poslovnika.

RADOMI LAZOVIĆ: Poštovani predsedavajući ja se stvarno izvinjavam što ću morati da vas razočaram, jedan drugi član da reklamiram. Dakle, ja reklamiram ovde po ko zna koji put u ovom sazivu član 100. Vi znate, ali građani ne znaju pa …

PREDSEDNIK: Ne član 100. Član 106.

RADOMIR LAZOVIĆ: Ako želi da učestvuje u pretresu prepuštam predsedavanje jednom od potpredsednika Narodne skupštine …

PREDSEDNIK: Pitao sam za 106. gospodine Lazoviću.

RADOMIR LAZOVIĆ: Ja reklamiram šta ja želim da reklamiram predsedavajući. Ne možete mi vi reći šta da reklamiram. Ja vam ka…

PREDSEDNIK: Baš sam na to mislio kada sam maločas rekao da nećete da …106.

RADOMIR LAZOVIĆ: Mi bismo jako voleli …

PREDSEDNIK: Sve to znamo već napamet. Znači, baš sam na to mislio kada sam rekao da neće sada Radomir Lazović da ukaže na član 106. i pored onakvog izlaganja Aleksandra Jovanovića. Jel vidite Jovanoviću koliko sam bio u pravu? I svaki put uvek isto. I sve tako. Znači, kad govorite vi, kad govori Radomir Lazović i bilo ko sa te strane za Radomira Lazovića član 106. ne postoji. Uverili ste se.

Hoćemo da glasamo za to 100.?

(Radomir Lazović: Nema potrebe.)

Dobro.

Reč ima ministar Vesić. Jel opet nema potrebe, jel čujete Jovanoviću?

Izvolite gospodine ministre.

GORAN VESIĆ: Ja cenim energiju i cenim to što neko unosi emociju samo kada pričamo o zakonima treba da imamo znanje. Sve ono što ste gospodine Jovanoviću sada rekli povodom Zakona o planiranju i izgradnji ne odnosi se na Zakon o planiranju i izgradnji već na Zakon o rudarstvu i ideološkim istraživanjima. Tako da, Zakon o planiranju i izgradnji ni na koji način ne tretira rudarstvo za to, inače postoji poseban zakon i ovaj zakon koji je danas, postojeći zakon o izmeni i dopuni zakona koji su danas na dnevnom redu apsolutno se ne primenjuju na bilo kakav akt koji se tiče samog rudarstva. Tako da bi bilo jako dobro da sledeći put naprosto pročitate zakon i da znate o čemu mi ovde pričamo.

Ovo što ste vi rekli jeste možda mesto za poslaničko pitanje, da o tome dobijete odgovor, ali nije mesto za raspravu o Zakonu o planiranju i izgradnji. Kao što juče mogu da razumem da ste napravili grešku kad ste rekli da je u parku u Aranđelovcu srušen objekat koji su izgradili Karađorđevići, u stvari izgradili su ga Obrenovići. Ovo kažem zato što i žao mi je što kažete da je juče javno slušanje bilo farsa zato što sam ja bio veoma radostan što ste vi učestovali na javnom slušanju, bili ste koliko sam primetio skoro sve vreme tamo. Znači da vam je bilo zanimljivo, pa smo mogli jedne druge da čujemo, žao mi je, rekao sam i tada što je održano dan ranije, ali tada je zakazana sednica Skupštine, ali i ako je bila farsa, kako vi to kažete očigledno vam je bila korisna, jer smo razgovarali, čuo sam neke vaše argumente, odgovorili smo na neka pitanja i mislim da to jeste suština javnog slušanja i zato smo ga i održali.

Tako da ste strane ja stvarno mislim da bi bilo veoma dobro da kada pričamo o Zakonu o planiranju i izgradnji, ne pričamo o drugim zakonima koji nisu na dnevnim redu, a postoje i drugi instituti kako možete da dobijete odgovor na to pitanje.

Inače, ja sam očekivao da ćete vi podržati, ne vi, nego i većina poslanika, bez obzira da li su iz vladajuće većine ili opozicionih redova podržati ovaj zakon. Između ostalog, zato što usvajanje izmena i dopuna Zakona o planiranju i izgradnji i ukidanje, zakon leksa, odnosno Zakona o infrastrukturi znači da ćemo mi moći da zatvorimo Poglavlje pet, pregovora o pristupanju EU koji se odnosi na javne nabavke, što znači da ćemo Klaster jedan moći da zatvorimo. To je jedan od najvažnijih razloga zbog kojih se ukida ovaj zakon i zbog koga se menja i izvršavaju se izmene i dopune Zakona o planiranju i izgradnji.

Očekujem da se podrže i železnički zakoni, Zakon o železnici, zakon o interoperabilnosti železničkog sistema, jer zakon o inteoperabilnosti znači da mi usaglašavamo sve naše propise sa EU kada je u pitanju železnički saobraćaj, što nam omogućava da zatvorimo Poglavlje 14 koje se tiče transporta u pregovorima sa EU i da Poglavlje 21 koji se tiče transservisnih mreža takođe zatvorimo. Tako da su ovi zakoni veoma značajni i veoma važni za pristupanje Srbiji EU. Pretpostavljam da je to cilj većine poslanika u ovoj Skupštini i da oni koji se zalažu za pristupanje EU treba da između ostalog da podrže ove zakone.

Da ne govorim o tome da se u samo Zakonu o planiranju i izgradnji između ostalog usvaja više evropskih direktiva. Jedna od njih je ona koja se tiče energetskih pasoša, odnosno prodaja nekretnina kroz energetske pasoše, odnosno energetska efikasnost. To je Direktiva 13, o zgrada EU koja se potpuno primenjuje. Znači primenjuje se šest evropskih direktiva i to je nešto što je značajno svima.

Kao što sam očekivao da oni koji se zalažu za ekologiju podrže recimo to što ubuduće, ako budu usvojene izmene i dopune ovog zakona više neće moći da se grade objekti čija je bruto površina više od 10.000 kvadrata, bez sertifikata zelene gradnje. O tome smo pričali juče vi i ja na javnom slušanju. Sertifikati zelene gradnje su međunarodni sertifikati, sertifikati koji omogućavaju da se gradi sa ekološkim materijalima, koji garantuju energetsku efikasnost. To je nešto za šta bi trebalo svi da se zalažemo i to je nešto što bi zaista svi trebali da podržimo.

Pričali smo juče o tome da će u buduće prilikom prijave radova morati da se daje garancija za štetu trećim licima, što mislim da se svi slažemo da je bio slučaj u dosadašnjoj praksi koji treba da se prevaziđe. Da neko ko potencijalno bude oštećen zbog nečije gradnje ima odakle da naplati štetu. Izmenama i dopunama ovog zakona će se između ostalog, što je vrlo važno za našu ekologiju i zaštitu životne sredine uvesti da prilikom dobijanja upotrebne dozvole će svako morati da da dokaz o kretanju građevinskog otpada. To znači da ćemo samim tim smanjiti sigurno 50, 60, možda i 70% deponija građevinskog otpada, jer ubuduće onaj ko je investitor neće moći da dobije upotrebnu dozvolu, ako onaj ko mu vozi građevinski otpad ne donese dokaz da je taj otpad predao ovlašćenom operateru. To su važne i dobre stvari, koliko ja razumem za sve nas.

Tako da sam očekivao da pričamo o tim stvarima, a pričali smo o Zakonu o rudarstvu i geološkim istraživanjima i druga stvar. Znate opštine su te koje usvajaju planove i opštine su te koje odlučuju na svojoj teritoriji u skladu sa višim urbanističkim planovima šta može da se radi na njihovoj teritoriji. Takođe veoma brzo će se pred poslanicima Narodne skupštine naći predlog prostornog plana Republike Srbije. To će biti treći plan koji usvajamo u istoriji Srbije i to će tada biti prilika da pričamo o tome šta je sve gde predviđeno i kako možemo da zajednički uvidimo i zajednički sagledamo razvoj Srbije.

Tako da, kažem, sve što ste rekli, ne tiče se zakona koji je na dnevnom redu. Ne znam šta bih vam na to odgovorio, osim moje koleginice Đedović koja će vam odgovoriti sasvim sigurno, ali vas molim da zaista pričamo o onome što je na dnevnom redu i kada pričamo o nekom zakonu da naprosto znamo o čemu pričamo.

Inače, što se tiče vaše želje i toga da cenite šta sam uradio, znate ne bavim se ja samo građevinarstvom. Evo, recimo vi ste radili vremenom u KPGT, kod gospodina Ljubiše Ristića i između ostalog kada sam bio na javnoj funkciji u Beogradu, Grad Beograd je preuzeo KPGT Ljubiše Ristića. To je postalo gradsko pozorište i tako smo ga zaštitili i tako će to pozorište nastaviti da živi onako kako zaslužuje. Tako kada pričate o nekome šta je ko uradio, pogledajte da sagledate ovaj moj savet, ipak sam duže u politici od vas, probajte da sagledate šta je sve ko radio. Probajte da ne vidite u svemu zaveru i pokušajte da se obavestite o stvarima o kojima pričamo. Mislim da kada bismo tako svi radili, da bismo zaista mogli da govorimo na bolji način o zakonima.

PREDSEDNIK: Hvala.

Reč ima ministarka Dubravka Đedović.

DUBRAVKA ĐEDOVIĆ: Hvala.

Moram da se složim da trebamo da imamo adekvatne informacije da bi mogli uopšte da pričamo na zdravim osnovama, a ne sa paušalnim informacija i sa poluinformacijama. Pokušaću u interesu svih građana Republike Srbije da pojasnim situaciju što se tiče sela Mazgoš. U selu Mazgoš se ne vrši eksploatacija uglja, već se vrši potencijalno istraživanje eksploatacije uglja. Nekada tu jeste vršena eksploatacija, u manjem obimu. Sada postoji istražno pravo. Kompanija koja ima istražno pravo je ispunila sve zakonom propisane uslove da vrši istraživanja.

Selo Mazgoš pripada opštini Dimitrovgrad i na granici je sa Bugarskom, u isto vreme sa druge strane granice na teritoriji Bugarske se vrši više godina i decenija eksploatacija uglja i to aktivno, za razliku od Republike Srbije.

Ono što moram da naglasim to je da sve što je u fazi istraživanja ili gde se istraživanja vrše u određenom obimu ne može se govoriti o potencijalu i eksploataciji, ne može se govoriti ni o budućim otvaranjima rudnika. Ono što moram da navedem je to da izvedena geološka istraživanja u manje od 10% slučajeva zapravo dovedu do otvaranja rudnika zbog zapravo nemogućnosti utvrđivanja bilansnih rezervi mineralnih sirovina, a kada su u pitanju metalične mineralne sirovine taj procenat je ispod 5%. Tako da istražna prava ne znače automatsko otvaranje rudnika, to naravno treba da se potvrdi kroz veliki broj radnji koje treba da se izvrši pre nego što i naravno relevantnih dozvola pre nego što do otvaranja rudnika može uopšte da dođe.

Ono što takođe želim da naglasim, to je da sve kompanije koje vrše eksploataciju mineralnih sirovina na teritoriji Republike Srbije moraju se pridržavati zakonom propisanih uslova i mera koje zapravo definiše Ministarstvo zaštite životne sredine, a to kroz studije o proceni uticaja eksploatacije na životnu sredinu, u okviru koje se obrađuju uticaj na izvorišta, na podzemne vode, na vodotokove i tako dalje i uslova koje definišu Zavod za zaštitu prirode Srbije, ali i nadležni Zavod za zaštitu spomenika kulture.

Tako da u slučaju istražnih prava naravno, određeni drugi propisi postoje. Ukoliko neko smatra da se vrši nelegalna eksploatacija može naravno da se obrati nadležnim organima koji sam sasvim sigurna mogu da ispitaju tako nešto. Što se tiče Ministarstva rudarstva i energetike, postoje relevantne inspekcije. Takođe, ukoliko su potrebne dodatne informacije bilo kome od narodnih poslanika, ministarstvo će uredno odgovoriti kao što odgovara na sva poslanička pitanja a ukoliko postoji osnova i za vanredni inspekcijski nadzor, apsolutno ćemo to uraditi i obratiti posebnu pažnju kao i do sada. Hvala.

PREDSEDNIK: Hvala vam. Bio je čist odgovor, nema osnova za dalju polemiku ovde.

Reč ima Dragan Nikolić.

DRAGAN NIKOLIĆ: Gospodine predsedniče Narodne skupštine, dame i gospodo iz Vlade Republike Srbije, poštovani narodni poslanici i poslanice, uvaženi i poštovani građani Republike Srbije, ja danas popodne nemam sreću, a bio sam srećan izjutra jer je ovde bila gospođa Ana Brnabić. Očekivao sam da konačno posle oktobra meseca prošle godine se suočimo, popričamo malo, zatražimo još jednom izvinjenje stranci kojoj pripadam, zato što je prilikom iznošenja svog ekspozea iznela niz neistina na račun Srpske stranke Zavetnici. Pa, sam probao preko nekih ministara, probao sam preko gospodina Siniše Malog da joj prenese da dođe da se izvini i sada zbog toga molim, ministra Ivicu Dačića, da prenese Ani Brnabić da dođe konačno i učini to malo izvinjenje. Mi ćemo ga prihvatiti kao časni ljudi, ali mislim da je potpuno u redu sa njene strane, jer je ona neko ko vodi ovu Vladu i koja je odgovorna za niz mera koje treba da se nadalje preduzmu. Ko zna, možda ćemo nekada nešto i podržati, mada nisam siguran.

Nekako mi se čini da možda nije ona otišla da donese majice - i ja sam bot, jer vidim da neki ministri se slikaju radosni i nasmejani u tim majicama ismevajući čak i onu jadnicu iz Surdulice kojoj zaista nije ni do smeha ni do radosti, kojoj su naloge da napada političku konkurenciju davali ljudi poput vašeg državnog sekretara za sve i svašta. Bio je za privredu, sada je za saobraćaj, ko zna gde će dalje ali posao je bio da se napadne politička konkurencija na najgori mogući način.

Toj ženi iz Surdulice direktor elektrane, postao Don Žuan pod stare dane, pa je slao neke poruke ljubavne sadržine, mislim da je to više nego sramota za sve nas. Međutim, kada sam jutros video koliko vas ima na okupu, tačno sam znao i da nisam čitao dnevni red, da će biti nekakvi zajmovi, da će se ovde predlagati uzimanje kredita i bio sam potpuno u pravu. Dobili smo predlog za dnevni red od 30 tačaka, od tih 30 tačaka 12 su zajmovi. Zajmovi kada saberete sve ono što će biti zadužen svaki građanin Republike Srbije, odnosno Republika Srbija, to će biti još milijardu i 200 skoro, milijardu i 300 miliona eura.

Nije problem kod tih kredita što se uzimaju, nego je problem što treba da se vrate. Problem je što na te kredite ide kamata, jer nema besplatnog ručka. To što vi nama stalno predlažete da usvajamo predloge za novo zaduživanje, mi smo evo, upoznali sve banke koje daju kredite, a ja mnoge banke nisam ni znao niti je javnost Srbije bilo šta o njima znala, sada znamo sve banke, buvkalno. Ne znam koju banku vi niste zazvonili na njihova vrata i zatražili kredit, od svih banaka svetskih i onih koje imaju svoje filijale ovde u Srbiji. Reći ćete vi kako su to razvojni krediti, kako ćemo mi sa tim kreditima da napredujemo. Hoćemo, u ovom trenutku dok ste vi na vlasti, a šta će biti kada dođe vreme da se vraćaju, vraća će ih verovatno neko drugi.

Mi smo danas ovde takođe čuli od ministra Vesića mnogo ružnih stvari o tome kako su neki ljudi kao recidiv komunizma dali nekakve ideje da se ovaj zakon koji kaže o izmenama i dopunama Zakona o planiranju i izgradnji, o konverziji zemljišta iz zemljišta koje se koristi u zemljište koje će biti nečije vlasništvo, da su to recidivi prošlosti, pa je pominjan tu i Lenjin, i Marks, i Engels i tome slično. Pitam vas, a interesuje me da li su svi ovi ljudi koji su sudije Ustavnog suda Srbije na čelu sa doktorom Dragišom Slijepčevićem, doktorkom Oliverom Vučić, doktorkom Marijom Drašković i tako dalje, sve ljudi koji su za komunizam. Da li su to ljudi koji su rekli da ovakva izmena i dopuna zakona je protivna Ustavu i protivna je javnom interesu. To znači da ako mi u ovoj Skupštini budemo usvojili ove izmene i dopune koje forsira gospodine Vesić, da će pred Ustavnim sudom biti proglašen neustavnim i na taj način ćemo brukati i ovu Skupštini, a dati lažnu nadu ljudima koji misle da će dobiti nešto besplatno, nešto što će prerasti u njihovu svojinu, a kada imate svojinu onda to možete i da prodate.

Mnogima se davala lažna nada. Mnogima se i sada daje lažna nada i zato oni to zemljište nisu otkupili iako su mnoge firme kroz privatizaciju ili kroz izvršenje dobili za jeftin novac, ali su kupili firme, kupili su preduzeće. Ako je registrovano u APR-u, a nisu kupili zemljište niti su mogli da ga kupe, jer je to državno zemljište, to nije zemljište te firme.

Nadalje, znači Ustavni sud je nešto što vi ne poštujete, njihove i njegove odluke su za vas potpuno nešto irelevantno. Vi ste ismejali bukvalno kompletan Ustavni sud Srbije koji je zauzeo stav da su ove odredbe suprotne javnom interesu, suprotne su Ustavu.

Da je tako, hajde što ovi što kažu nisu vaši ljudi, pa možete i da ih i ne slušate, ali vi imate i mišljenje Saveta za borbu protiv korupcije Vlade Republike Srbije. Mišljenje je dato 8. maja 2023. godine na predlog koji ste vi ovoj Skupštini dali, a na odluku koju ste doneli 4. maja 2023. godine.

Neću biti maliciozan, mada bih mogao da budem, 3. maja 2023. godine smo imali najveći masakr u Srbiji posle Drugog svetskog rata, kada je dete ubilo decu, svoje školske drugove i kud baš sutradan da Vlada zaseda i da donese ovakvu odluku, a Savet za borbu protiv korupcije Vlade Republike Srbije, dakle, to je vaše telo je isključivo rekao isto što i Ustavni sud, isto potpuno, a to je da je suprotan javnom interesu i da je protivan Ustavu, da je neustavan i samim tim vas zamolio da ovaj predlog povučete.

Džabe sve te vaše slatke priče i obećanja, mnogo smo ih mi slušali, ali ja mislim da vi, gospodine Vesiću, negde od 2005. godine propagirate ovako nešto. Mislim da ste čak nekome i obećali da ćete to, kako se narodski kaže, progurati i dobiće oni mnogo toga za ništa.

Dobiće mnogo toga za ništa. Neće platiti državi, odnosno sada opštinama ono što treba da plate, kupoprodajnu cenu, znači, punu kupoprodajnu cenu, ali zato ćemo da uzimamo kredite, pa ćemo iz kredita da finansiramo mnoge aktivnosti, a kada dođe vreme za naplatu tih kredita, onda ćemo svi da se hvatamo za glavu i da kažemo – jao, šta bi, ko to uze, ali taj neko će biti daleko odavde.

Ne znam, možda neka podsvest radi, pa uzimate i predlažete da uzmemo kredit za zatvorske objekte u Kruševcu i Sremskoj Mitrovici. Ne znam da li je to nešto iz podsvesti, nešto što neko hoće ili neće, plaši se toga? Nije mi jasno, 30 miliona evra tražimo da bismo obnovili zatvore? Sve te zatvore i tih 30 miliona treba da plate i da vrate građani Srbije, a gradiće se samo u Kruševcu i samo u Sremskoj Mitrovici.

Dalje, niste razmislili da u Pirotu nemate pritvorsku jedinicu. Imate viši sud, imate osnovni sud, a nemate pritvorsku jedinicu. Svi pritvorenici su u Nišu. Odvoze se i dovoze se. Prave se ogromni troškovi, a građani Pirota su na taj način diskriminisani, jer se radi o jednom velikom, ozbiljnom gradu, gradu koji je na granici prema Bugarskoj i koji ima veoma veliki broj pritvorenika. Međutim, i to nekome znači. Neko je to hteo verovatno da bi napravio još neki politički poen.

Nadalje, hteo sam samo da pitam ministra Vesića, kada je on već tu, da li zna da put između Vranja i Leskovca, pa preko Poljanice je ucrtan, imate ga na „Guglu“ i mnogi su pošli automobilima, mnogi su pošli i nisu našli gde je taj put zato što on ne postoji, gospodine Vesiću i svi ljudi se tamo pitaju kako nešto može da bude upisano, ucrtano, a da ne postoji.

Na kraju, hteo sam nešto što je sve nas pogodilo iz stranke. Ne tiče se Vlade, ali se tiče svih nas. Izvesni profesor Filozofskog fakulteta u Novom Sadu Dinko Gruhonjić je neki dan izjavio - NATO je nedovoljno intervenisao 1999. godine, srpski fašizam je izuzetno rasprostranjen, a politika genocida kontinuelna, Savahudin Dinko Gruhonjić.

Mi iz stranke Zavetnika zaista pozivamo pravosudne organe, najpre tužilaštvo, jer smo sigurni da ovde ima svih bitni elemenata krivičnog dela, da procesuira i krene u postupak protiv ovog profesora, da se katedra oduzme, jer ako nam takvi ljudi budu trovali omladinu, ovakvim lažima koje su ne samo laži, nego veoma opasne u ovom trenutku u kome se Srbija nalazi, neće na dobro da izađe.

Nadam se da će Srbija da se dozove pameti, da konačno ne jedu srpski hleb oni koji nas ujedaju, koji nas napadaju, koji su protiv nas i koji udaraju na interese ovog naroda, ove države i koji za nas koji smo u dva rata doživeli genocid, koji smo proganjani i koji smo se borili protiv fašizma, sada bivamo proglašeni za narod koji čini genocide, za narod koji je fašistički.

Mogu da kažem samo par reči. Ja sam advokat. Ja sam otac, deda. Ja sam unuk od dede, praunuk od dede koji se borio i u Prvom i u Drugom svetskom ratu i neću dozvoliti da bilo ko kalja ugled ove države, ovog naroda i želim da i ova Skupština pre ili kasnije donese posebne propise kojima će biti zabranjeno, zato što Republika Srpska u ovom trenutku donosi zakon kojim će se štititi od spoljnjeg neprijatelja, a mi moramo da donesemo zakon kojim ćemo se štiti od unutrašnjeg neprijatelja.

Hvala vam.

PREDSEDNIK: Reč ima ministar Goran Vesić.

GORAN VESIĆ: Gospodine Nikoliću, bio jednom jedan profesor na Pravnom fakultetu koji je imao običaj da kaže "mnogo priče, a malo znanja".

Moram da vam kažem da sam zapanjen da vi kao advokat toliko malo pokazujete znanja kada su u pitanju pravne posledice ovog zakona, da zaista počinjem da sumnjam kako vi svoj posao radite.

Inače, kada pričate o tome da li je neko od nas nekome nešto obećao, samo da vam kažem da nama niko nije bacio bombu pošto nikom ništa obećali nismo.

Kada čitate imena sudija Ustavnog suda, samo da vas podsetim da se gospođa ne zove Drašković, već Marija Draškić i to bi kao advokat, takođe, trebalo da znate kada pričamo o Ustavnom sudu.

Inače, neverovatno je da vi kao advokat ne razumete i ne umete da protumačite odluku Ustavnog suda, koja inače ne može da se odnosi na ovaj slučaj, pošto je doneta pre devet godina i to takođe pokazuje neko elementarno neznanje.

Odluka Ustavnog suda je jasna i glasna i kaže: ukoliko ste kao država doneli odluku da naplaćujete konverziju, ona mora da bude po tržišnim uslovima, jednaka za sve, a vaše pravo je da donesete tu odluku ili da je ne donesete.

Prema tome, ne tumačite pogrešno Odluku. Nadam se da to radite samo zato što ne znate, a ne zato što to radite namerno, jer kao advokat trebalo bi da razumete makar odluke sudova.

Moram takođe da vam kažem da mi je neverovatno da kao advokat ne znate za član 102. Zakona o planiranju i izgradnji, koji se inače nalazi u svim zakonima o planiranju i izgradnji od 2003. godine, koji inače propagira princip jedinstva nepokretnosti, što znači da kada kupujete objekat, kupujete i zemljište ispod objekta i to bi takođe trebalo da znate, a vidim da ne znate.

Takođe, kao advokat trebalo bi da znate da Savet za borbu protiv korupcije ne može da oceni da li je nešto ustavno ili nije.

Ne pozivajte se na organe čiji posao nije da ocenjuje ustavnost. Zna se ko u ovoj zemlji jedini može da ocenjuje ustavnost, a to je Ustavni sud.

Prema tome, ne pričajte i ne uzimajte ono što je Savet za borbu protiv korupcije napisao, ne učestvujući naravno u javnoj raspravi, a to je sada manje važno i nije to pitanje za nas ovde, već ukoliko smatrate da je zakon neustavan, znate koji je put, mada sumnjam, kako razumete zakone, da ćete tu žalbu dobro napisati.

Ono što mene najviše zbunjuje nije to što vi branite Kardeljevu politiku i odluku. To nema veze i to sam malopre rekao ovim drugima što sede sa vama. Nije mi jedna stvar jasna. Kako je moguće da vi ne znate da je najveći broj lokacija koje će sada moći da budu puštene u promet, jer se ukida konverzija, u stečaju i da to nema nikakve veze ni sa kakvim vlasnicima firmi.

Da znate nešto o tome, znali biste, recimo, da sve izbeglice koje žive u Altini, u Busijama, u Grmovcu, u svim tim naseljima, Plavim horizontima, oko Beograda, ne mogu da legalizuju svoje kuće zato što se ta zemlja nalazi u stečaju u različitim poljoprivrednim bivšim kombinatima, iako su gradili kuće pre 20 godina i pre 25 godina i 17 godina, imali bi mogućnost da legalizuju po sadašnjem zakonu bez ikakvih problema, ne mogu da legalizuju jer ne mogu da reše imovinu, zato što su ta preduzeća u stečaju i zato što je neko iz lične osvete, tadašnji predsednik Tadić, uveo konverziju da bi se osvetio onim tajkunima sa kojima nije bio u dobrim odnosima. E, zato ti ljudi i dan danas ne mogu da legalizuju svoje kuće.

Pa, razmišljajte malo o posledicama tog zakona da će recimo ukidanje konverzije omogućiti da se izvrši legalizacija u Altini, svim onim ljudima koji su pobegli u „Oluji“ i koji su izgradili kuće ne pre godinu dana i ne pre dve godine, na koje se ne odnosi ova izmena Zakona o legalizaciji, odnosno o ozakonjenju, već pre 10 godina i koje sve uslove imaju da se legalizuju, samo jedan nisu imali, ne mogu da reše problem imovine. A zašto ne mogu da reše problem imovine? Pa, zato što je neko smislio nakaradni institut koji ne donosi nikakvu korist zemlji, osim što koči razvoj privrede i zato što stečajni upravnici nemaju novca, niti poverioci žele da ulože u proces konverzije, niti to mogu da urade, pošto niko ne zna od njih kako bi to uradio i zato stoje i zato su njihove kuće na zemljištu koje su kupili, znači kupili, čak nisu nesavesmo ušli na to zemljište, nego im je neki drugi državni organ, u ovom slučaju organ lokalne samouprave, kao što to dobro znate, prodao tu zemlju, ne mogu da se legalizuju, jer se ona vodi na neki PIK koji je u stečaju i koji je u konverziji.

Rekli ste malopre jednu stvar za koju ne mogu da verujem, nadam se da je lapsus, da je sve to državna zemlja. Državna zemlja, gospodine Nikoliću, ne može da bude predmet konverzije, shvatite to. Samo zemlja koja je u vlasništvu, osnivačkom kapitalu preduzeća, ne državna, gospodine Nikoliću. Kad već pričate o nekom zakonu, pročitajte ga, hajde, samo ga pročitajte, ništa više, samo to, samo malo uložite napor, pročitajte zakon i pošto ste pravnik, hajde samo malo razmišljajte, da ne pričate stvari koje nisu istinite.

Prema tome, donosimo ukidanje konverzije, između ostalog, i da bi oni koji su izbegli, koji žive u Altini, mogli da se legalizuju. A vi ćete ostati zapamćeni da ste protiv toga i to vama neka služi na čast, ne što podržavate ovaj Kardeljev princip upravljanja zemljištem, hajde ostavimo to po strani, to mogu da razumem, prošlo vremena, mnogo njih i ne zna ko je Kardelj, nego vi to sprečavate.

Prema tome, ne pričajte, kad već pričate o posledicama, onda pričajte o svim posledicama, a jedna od posledica ukidanja konverzije je i ova. I ne pričajte o tome da je neko ko nije nadležan doneo odluku da je neka odluka neustavna. Zna se ko u ovoj zemlji, koja je uređena, zna se ko donosi takvu odluku.

Nadam se da je ovo samo vaša želja i da ste sve ovo uradili samo iz vaše želje, da se, eto, dopadnete svojim biračima, a ja pretpostavljam da među tim ljudima koji će se, ili klijentima, moguće je i to, ali ja pretpostavljam da će se među tim ljudima koji će sada moći da se legalizuju i da koriste, između ostalog, to što više nema konverzije, da reše svoja životna pitanja, pretpostavljam da tu može da ima neko ko je glasao i za vas i nemojte tim ljudima da se svetite zato što ne volite ovu Vladu, zato što je ova Vlada hrabra bila da predloži nešto što je inače nonsens koji je postojao u celoj bivšoj Jugoslaviji, samo u Srbiji i nigde više, i koči razvoj zemlje i to svi znamo da se dešava, ali važno da smo protiv. Ja ne kažem, opozicija ste, možda ne želite da glasate za, ali nemojte ono što je dobro da napadamo i nemojmo da govorimo o tome da je to državna zemlja, nije državna zemlja. Nije državna zemlja.

Kao što sam čuo pre neki dan, priča se o Beogradskom sajmu, inače imovina Beogradskog sajma je imovina Republike Srbije i to može svako ko ode u APR da pogleda, jer je Srbija dobila spor sa Sajmom i onda samo treba malo mozak uključiti i pokazati da državna zemlja ne može, gospodine Nikoliću, da bude predmet konverzije, samo ono što je u osnivačkom kapitalu preduzeće.

Izvinjavam se ako sam oštar, ali zaista mislim da treba da pričamo na taj način. Ja sam stvarno očekivao da vi kao advokat to bolje razumete, da bolje razumete ko može da kaže da li je nešto ustavno ili nije, da bolje razumete šta može da bude predmet konverzije. Evo, piše vam u postojećem zakonu. Ne može državna imovina da bude predmet konverzije. Kao što po postojećem zakonu sva imovina, sva zemlja ispod objekta i sva zemlja za redovnu upotrebu nije predmet konverzije, a u 94% slučajeva u kojima je urađena konverzija je to se tako pokazalo.

Prema tome, zašto zadržavati institut koji nam je doneo 30 miliona evra za 12 godina? Evo, sad da ostavimo da je uveden u najboljoj nameri, čak i to hajde da kažemo, ali čemu, jer se pokazalo da ne funkcioniše? Zašto zadržavati institut koji ne donosi prihode, koji koči dalji razvoj i koji, između ostalog, ne rešava ni ove životne situacije, kao što je, recimo, kao što su PIK-ovi u Altini, u Busijama, u Grmovcu, na Plavim Horizontima. Imate toga i po Borči. Siguran sam i na mnogim drugim mestima u Beogradu, ali za ova mesta znam, zato što ti ljudi koji žive u Altini i na Plavim Horizontima nisu ušli na tuđu zemlju i ogradili, nego su uzeli i platili tu zemlju tada opštini Zemun, platili i dobili ljudi zemlju i izgradili kuće. Nisu oni krivi što nisu legalizovali, jer oni nikog prevarili nisu.

Sad im ovim zakonom, između ostalog, i to omogućavamo. Nadam se da vi bar računate da je dobro što smo njima pomogli, ako ne verujete da je dobro što se ovaj zakon donosi.

Tako da vas molim, zaista, sledeći put da kao pravnik stvarno baratamo činjenicama, jer mnogo toga što ste rekli, nažalost, nisu činjenice. Nadam se da je to rečeno u žaru borbe ili kako već, nije važno, ali ovo je dobra stvar. Ovaj institut ne donosi efekte. I nemojmo da pričamo o tome kako tumačimo odluku Ustavnog suda. To sam čuo i od nekih vaših kolega i na javnom slušanju. To nije tačno, to zaista nije tačno. Na kraju krajeva, i da ste u pravu, zna se ko donosi odluku o tome. I kako sud bude rekao, tako će uvek biti.

Prema tome, ne govorimo o državnoj zemlji. Državna zemlja nije predmet konverzije nikada mogla da bude. Ona može da se proda preko Direkcije za imovinu, kako već to ide po zakonom uređenom postupku i to je to.

Čitam da se priča da se zakon donosi zbog Sajma. Sva imovina Sajma je državna imovina, sva. Nema šta tamo, nije predmet konverzije, ne može nikad da bude predmet konverzije. Zato je konverzija nula na Sajmu, jer ne postoji.

Izvinjavam se ako sam bio malo oštriji, ali zaista mislim da treba da pričamo sa argumentima i zaista mislim da ne treba da pričamo o tome i nadam se da ćete vi podržati da izmenama i dopunama ovog zakona ljudi u Altini legalizuju kuće. Evo, ne morate da podržite što će moći da se gradi na drugim mestima, vi imate neku sumnju, jer kažete neko je nekom nešto obećao. Evo, ja obećao u Altini pre šest godina da ću da pomognem da se legalizuje, obećao tim ljudima. Evo, pokušavam da izvršim obećanje. Ako možete da mi pomognete, ja bih bio srećan. Hvala.

PREDSEDAVAJUĆA (Snežana Paunović): Hvala.

Pravo na repliku, kolega Nikolić.

DRAGAN NIKOLIĆ: Evo, gospodine Vesiću, priznajem da apsolutno ništa ne znam, ništa ne razumem i ja sam jedan od onih advokata u Srbiji koji radi preko 35 godina u ovom poslu, ovoj branši. Raspitajte se jer može da se desi vrlo skoro da će vam trebati advokat, pa vidite koga ćete da angažujete. Evo, pošto ste mene proglasili za neznalicu, ja nemam potrebe više da naplaćujem, jer veoma dugo radim i jako dobro sam situiran, od vas neću naplatiti ništa. Prihvatam vaše izvinjenje koje ste na kraju rekli.

Ali, nije problem što ste vi mene uvredili, nego što ste uvredili sve sudije Ustavnog suda Republike Srbije koji su rekli ovo što sam ja malopre rekao, da je ovo protivno javnom interesu Srbije. To su rekli i 2013. godine. Naravno, to je tačno, vi ste to lepo proučili. A šta mislite, da će ti isti ljudi da skoče sebi u stomak zato što ste vi ovde bili sjajna zvezda u ovom parlamentu, pa ste ih ubedili da kažu da je ovo javni interes, da date nešto besplatno nekome ko će to sutra basnoslovno da unovči?

To što će dobiti za nula dinara naplatiće mnogostruko više i obogatiće se preko noći zahvaljujući ovome, ako bude, ne daj bože, usvojeno.

Sa druge strane, vi u izradi zakona ne slušate ni mišljenje Saveta za borbu protiv korupcije Vlade Republike Srbije koja, naravno, nije nadležna za ustavnost i ne ustavnost, ali jeste nadležna da vama koji ste mnogo pametni i koji sve znate savetuje - nemojte ovo da radite, i to istog dana kada ste vi to predložili Skupštini, znači, niste čekali, istog dana ste to predložili.

PREDSEDAVAJUĆA: Vreme, kolega Nikoliću.

DRAGAN NIKOLIĆ: Kako ću biti zapamćen u Srbiji? Ne znam, ali biću zapamćen kao istrajni borac protiv konvertita, kao što ste vi, koji u politici učestvujete samo u strankama koje… (Isključen mikrofon.)

PREDSEDAVAJUĆA: Reč ima ministar Vesić.

GORAN VESIĆ: Gospodine Nikoliću, zaista nemojte vi da pričate o političkim strankama, ali da vam kažem nešto. Vi ste uvredili sudije Ustavnog suda, zato što ste… Prvo, niste znali da pročitate ime sudije Ustavnog suda, a drugo pogrešno ste protumačili odluku, i to namerno radite. Dobro je što ste priznali da ništa ne znate, jer to je veliki napredak u vašem slučaju. Čestitam vam.

PREDSEDAVAJUĆA: Kolega Nikoliću, ne možemo beskonačno ovako. Moraćete svoju polemiku da nastavite negde drugde. Kada god vam pomene ministar ime, zato što vam je odgovorio na vašu repliku, vi računate da trebam da dajem dva plus dva minuta. Hajde molim vas da se uozbiljimo. Bila sam korektna i dala pravo na repliku kada je za to bilo osnova.

Kolega Lutovac, po kom osnovu?

Izvolite.

U sistemu imamo da je Srđan Milivojević ovlašćeni predstavnik, pa zato pitam.

ZORAN LUTOVAC: Da. Po sistemu, takođe, kada je tu šef poslaničkog kluba, mi možemo da delimo vreme, a molim vas da mi ne trošite …

PREDSEDAVAJUĆA: Niste me razumeli. Nije mi bila namera da vam uskratim pravo, nego samo da konstatujem o čemu se radi.

ZORAN LUTOVAC: Dobro, da ne gubimo vreme.

Ovde smo danas slušali ljude iz Vlade, iz izvršne vlasti. Prvo, objedinili smo 32 tačke. Demokratska stranka, poslanički klub, ima 12 minuta. Znači kada bi svako od nas samo pročitao o čemu se danas radi, mi bismo potrošili naše vreme, a kamoli da se nešto diskutuje, a da ne govorim o tome što su pomešane i babe i žabe, da se kolokvijalno izrazim, i što treba da raspravljamo o toliko raznorodnim stvarima.

Čuli smo ovde od izvršne vlasti da teče med i mleko, pa bi neko pomislio da je Srbija zemlja pčelarstva i stočarstva. Međutim, nije to baš tako i zato ću pre nego što uđem u konkretnu priču o ovome što su tačke dnevnog reda reći nešto o kontekstu.

Dakle, Srbija je u 2021. godini bila zemlja koja je četvrta najsiromašnija zemlja u Evropi, mereno po BDP-u i mereno po individualnoj potrošnji, 55% ispod proseka Evropske unije po BDP-u i 47% ispod proseka po potrošnji po stanovniku. Dakle, najveća inflacija posle Mađarske u celoj Evropi, veća inflacija nego u Ukrajini u kojoj se vodi rat. Dakle, ova izvršna vlast je pogubnija po građane nego i sam rat.

Deca od 18 godina su u državi Srbiji najugroženija starosna grupacija i oni su sa stopom rizika od siromaštva od čak 24,2%. U Srbiji 400.000 dece nema sva tri obroka, niti sredstva za higijenu. To je društveni kontekst u kojem se nalazimo, a davanje jednokratne pomoći nije sistem nego pokazatelj, indikator odsustva sistema.

Preko pola miliona stanovnika Srbije je u siromaštvu ili riziku od siromaštva. Svaka peta mlada osoba u Srbiji ili ne radi ili se ne obrazuje ili se stručno ne usavršava. Sa roditeljima i dalje živi 65% mladih od kojih dobija džeparac. To vam je slika Srbije. Oni mladi do 30 godina, većina njih nije u braku i planira da se odseli iz države Srbije, a jedna anketa relevantna je pokazala da čak njih između 70 i 80% se izjasnilo da kada bi bilo u prilici napustilo bi državu Srbiju.

Svaka četvrta mlada osoba u našoj zemlji radi posao za koji se školovala, tek svaka četvrta, a da ne govorimo o emigraciji, da ne govorimo o demografskoj kataklizmi. Zamislite da Srbija ostane bez toliko stanovnika, da se isprazni Novi Sad, Niš, Kragujevac i Jagodina istovremeno. Ne morate da zamišljate, to se desilo od 2013. do 2023. godine. Desilo se to da smo ostali bez skoro milion stanovnika. Dakle, mi ćemo ako se tako nastavi, postati demografska pustinja u srcu Evrope, postaćemo Hazari 21. veka.

Kada govorimo o kontekstu, govorimo i o nejednakosti. Mi smo država sa najvećom nejednakošću u Evropi. Manje od prosečne zarade prima 70% zaposlenih u Srbiji. Najveći poslodavac u Srbiji jeste SNS i ne samo najveći poslodavac, nego i najveći trgovac koji sve to radi i naplaćuje kada su izbori. Kada dođu izbori, i apsurd je da oni koji su najsiromašniji upravo glasaju, ali kada taj izbor dovedete u sklad sa činjenicama, onda vam je jasno zbog čega. Osiromašeni su do te mere da bukvalno razmišljaju kako da opstanu i da za mali novac budu politički i materijalno korumpirani.

U Sloveniji je društvena nejednakost tri puta manja, nego u Srbiji. I ne samo u Sloveniji, nego i u Slovačkoj i u Češkoj. Dakle, 10% onih koji su ispod granice siromaštva. To je ogroman broj ljudi. Sedamdeset posto građana Srbije ima prihode koji su manji od troškova za minimalnu potrošačku korpu. Kako je moguće da zemlja sa tolikim rezervama zlata njeni građani žive toliko loše?

Predsednik Vučić nam je rekao da imamo 38,5 miliona tona zlata. Kada bi svaki stanovnik Srbije dobio po tonu, ostalo bi još preko 30 miliona tona zlata, a svaki bi stanovnik Srbije bio bogatiji, pazite sad, za 60 miliona dolara. Kako je moguće da smo onda toliko siromašni i da je tolika nejednakost?

Dolazimo do nekih odgovora na ta pitanja. Jedan od odgovora jesu botovi. Kaže – šta je problem sa botovima, kaže predsednik države. Ja sam bot. Mi znamo da on jeste bot, jer radi posao za koji nije plaćen, bavi se svojim rejtingom umesto da se bavi ustavnim nadležnostima, obilazi radove, zaobilazi Ustav...

PREDSEDAVAJUĆA: Koja je to tačka dnevnog reda, kolega Lutovac?

ZORAN LUTOVAC: … zaobilazi Ustav i gradi lažnu sliku o sebi…

PREDSEDAVAJUĆA: Hoćete li, molim vas, da mi kažete o kojoj tački dnevnog reda govorite?

ZORAN LUTOVAC: Govorim o 30 tačaka objedinjenih. Ovo je sve objedinjenih 30 tačaka.

PREDSEDAVAJUĆA: Tako ste ih razumeli?

(Tatjana Manojlović: Ne dobacujte.)

Ja ne dobacujem, nego predsedavam. Dobacujete vi, gospođo.

(Tatjana Manojlović: Nemojte da komentarišete.)

ZORAN LUTOVAC: Molim vas, ne upadajte mi u reč.

PREDSEDAVAJUĆA: Ne urlajte na mene. To je nevaspitano. Ne stoji vam, dama ste.

ZORAN LUTOVAC: Molim vas, ne prekidajte me.

PREDSEDAVAJUĆA: Gospodine Lutovac, vratite se na dnevni red da vam ne bih oduzela reč. Hvala.

ZORAN LUTOVAC: Vraćam se na dnevni red. Dajem kontekst za sve ovo.

Dakle, botovi su zaposleni u centrima za socijalni rad i zato nisu mogli da vide pedofila u vrtiću vaspitačice koje rade tamo, jer su botovale u radno vreme. Prosvetni radnici rade za dva, tri puta manju platu od botova. Lekari i sestre odlaze iz Srbije, jer nema dovoljno novca za njih i za botove i zato se zadužujemo i otuda novi zajmovi.

Kaže se, vi ste protiv gradnje puteva. Ne, mi hoćemo puteve, ali po kojoj ceni? Mi hoćemo da se neki drugi ne ugrađuju. Hoćemo da naše firme rade. Oficiri beže u Nemačku da voze kamione zato što se pare koje se uzimaju za zajmove daju za botove, umesto za njih.

Koliko je zaposlenih, koji su fiktivno zaposleni i koji botuju, koji rade nešto što im nije posao? Zato su male plate prosvetnim radnicima, zato su male plate vaspitačima, zato su male plate u zdravstvu. Zbog njih vi svi pobrojani i još mnogi drugi primate manje plate, a mi se zadužujemo da bismo brinuli o rejtingu vladajuće stranke.

Botovi dobijaju više novca nego što se izdvaja za lečenje dece. Dvadeset i pet puta više novca se izdvaja za botove nego za lečenje dece. Sto miliona evra godišnje za botove. Za moj rejting i svu našu decu. To su izračunali neki ljudi koji su se bavili ovih dana tim problemom. Kvalitet i dužina života pokazuju u kakvoj državi živimo i na šta se troše zajmovi i zaduživanja koja uzimamo.

Reći su vam da je smrtnost u populaciji između 45 i 60 godina deset puta veća nego u zemljama EU. Mi se bavimo ovde time da li je potrebno da se uvede odgovornost u naše društvo. Ova vlast ne štiti svoje građane, nego štiti svoje privilegije.

Kada se aflatoksin poveća onda se promeni zakon i onda se vi poštovani građani trujete po zakonu. Više nije van zakona, sada se trujete po zakonu. Kada se dogodi povećano nasilje u školama, onda se skrati škola, školska godina.

Dakle, kažu nam botovi idite iz Srbije ako vam se ne sviđa. To su ovi što su plaćeni od naših para da rade za pojedine stranke. Dakle, nikada nećemo da idemo iz ove zemlje. Otići će oni, upravo oni koji novac svih građana koriste za neke druge stvari, a ne za ono za šta su plaćeni.

Borislav Pekić nije hteo da napusti zatvor kada je bio u Sremskoj Mitrovici, kada je trebalo da izađe iz zatvora, nisu mu vratili olovku koju je ostavio pre nego što je ušao u zatvor i rekao je – zakon se brani na malim stvarima. I potpuno je u pravu. Zakoni se brane na malim stvarima, a na velikim stvarima, na krupnim prevarama, na krupnim pljačkama, tu se brani država. Izgubićemo državu ako se uskoro ne procesuiraju svi oni koji su pljačkali državu Srbiju.

Paralizovana i država, institucije, javna preduzeća, bazeni. Da li je tačno, kao što pišu neki građani da u Crvenki, oni koji su članovi SNS ne plaćaju ništa, a ovi ostali moraju 200 dinara? Da li je to tačno? Da li je moguće da smo do toga došli? Da li je moguće?

Na osnovu anketa i nekih statističkih podataka kaže se da je za pristojan život potrebno između 112.000 i 168.000 hiljada dinara. Dakle, mi nismo bedni i siromašni. Mi jednostavno nismo pristojni. Nemamo dovoljno novca. Nemamo dovoljno novca zato što se rasipamo. Mi ne bismo uzimali ove zajmove, ne bismo se zaduživali, ne bismo plaćali nestručnost u javnim preduzećima da je drugačija situacija.

U Narodnoj banci Srbije ima više zaposlenih, pazite sada, nego u Narodnoj banci Švajcarske, Švedske i Norveške zajedno. Dakle, dok su se vodile evidencije, dok su smeli da vode evidenciju ljudi, Švedska je imala 10, Nemačka manje od 1.000 automobila, a Srbija 6.200 automobila. Računajući lokalne samouprave, računajući Vojsku imali smo oko 30.000 službenih automobila. To ni jedna država ne može da podnese, a pogotovo država sa ovakvim parametrima koje sam pomenuo.

Što se tiče zajmova. Fiskalni savet je rekao da su prethodne mere koje su najavljene, da će koštati preko 350 miliona evra i to po kamatnoj stopi većoj od 8%. Time će se dodatno zaduživati, ne oni koji su sada zaposleni, nego njihova deca, njihovi unuci, oni će to sve vraćati, jer zaduživanje ne prati i rast realnog društvenog proizvoda. Tako da to ostaje nekim novim generacijama da nam vraćaju.

Na kraju, da vam kažem da bismo uredili ovu državu Srbiju potrebna nam je politička odgovornost, a to je ono što tražimo na protestima, potrebno nam je da imamo nezavisno sudstvo, da imamo samostalno tužilaštvo, da imamo profesionalnu policiju, a na sve to udaraju upravo oni iz države koji bi morali to da štite i obezbede. Nećemo doći do društva pravde ako ne dođemo do uređene države. Hvala vam.

PREDSEDAVAJUĆA: Pravo na repliku, Milenko Jovanov.

MILENKO JOVANOV: Njegoš kada bi ovo čuo postideo bi se i sam bi se ponovo popeo na Lovćen da legne, od ovakvog ambasadora Srbije tamo.

Inače da znate, ovaj čovek je bio ambasador kada je najveći kriminalni ološ iz Crne Gore okupirao Srbiju, kada je najveći kriminalni ološ iz Crne Gore sve svoje poslove prebacio u Srbiju, kada ste prodavali tom kriminalnom ološu oranice po Vojvodini, kada ste im prodavali fabrike, kada ste im prodavali sve živo. Da li je on imao neke veze sa tim? Neki ljudi, isti oni koji mu daju ove podatke, kažu da jeste. Isti ti ljudi kažu da je baš on bio veza između tog kriminalnog ološa Šarićevog i svega onoga što se dešavalo ovde.

Pogledajte dalje. On nama priča o siromaštvu. Ko nam priča o siromaštvu? Čovek koji je 500.000 ljudi ostavo bez posla, pola miliona ljudi izbacili iz firmi, ostavili na ulici, njihovu decu ostavili gladne. I on nama sada brine o tome kakva je socijalna situacija. Što ste ih ostavljali bez posla kada vas toliko brine socijala ili ste bavili Šarićem pa niste tada bili u Srbiji pa n iste imali vremena da se time bakćete?

Onda, citira Pekića. Da je Pekić živ i da je član DS danas, on bi ga izbacio kao što je izbacio Vidu Ognjenović, kao što je izbacio svakoga ko je rekao da je nedostojan mesta u DS u kojoj je znači predsednik. Pogledajte kako izgleda ta DS – Pekić, Mićunović i onda ovo. Vidite dokle je to došlo.

Ovo što čujete sa „Gazele“ da dobacuje, vidite ovaj eho sa „Gazele“, znate gospodine Vesiću, nemoguće je da postoji bitanga koja bi ljudima rekla, vi ste učestvovali u protestima, znate kako to ide, nikad se nije desilo da neko pozove ljude i kaže sedite ovde do ispunjenja zahteva, ja samo da trknem do toaleta pa ću da se vratim.

Evo ga, sedi već dva meseca, oni ljudi čekaju na „Gazeli“ da se vrati, a on sedi i nastavlja, čujete taj eho sa „Gazele“, nemoguće je da je tako neko nešto uradio, sigurno je i dalje na „Gazeli“.

Dakle, i na kraju kaže – vi uzimate zajmove za plate. On se opet seća svog vremena kad su zajmovi išli za potrošnju. Ne, nego za izgradnju, da se grade putevi, a ne da se mafijašima prepuštaju oranice u Vojvodini, kao što ste radili zajedno sa Šarićevim klanom. Hvala.

PREDSEDAVAJUĆA: Poslovnik, kolega Puškić. Izvolite.

BORKO PUŠKIĆ: Zahvaljujem, predsedavajuća.

Ukazujem na povredu Poslovnika od strane vas. Mislim da ste na neki način opomenete uvaženog kolegu…

PREDSEDAVAJUĆA: Ja mislim da prvo morate da mi kažete koji član?

BORKO PUŠKIĆ: Dostojanstvo Skupštine, član 107.

Smatram da ste trebali na neki način da ga opomenete iz prostog razloga jer je tri puta glorifikovao Crnogorce crnogorski. U Srbiji, u Beogradu, u Vojvodini, pomenutoj Severnoj Srbiji dosta ljudi živi poreklom iz Crne Gore. Crnogorac je i sveti Vasilije Ostroški, Petar Cetinjski i Njegoš i Marko Miljanov…(Isključen mikrofon)

PREDSEDAVAJUĆA: Kolega Puškiću, hajte da vas ja ovako malo zamolim . Čekajte, ajte nemojte da se šalite na ovako ozbiljnoj sednici.

To znači da ste reklamirali povredu Poslovnika…

(Borko Puškić: Ja sam ozbiljan.)

Ja još ozbiljnija, da ne bih morala da primenim isti Poslovnik…

(Borko Puškić: Omogućite mi da završim.)

Ne, neću vas pustiti, zato što to što pokušavate da ispričate sada, prvo, niko nije rekao, a drugo, ja sam bila ubeđena da ste vi shvatili da zloupotreba povrede Poslovnika ne donosi ni popularnost ni dobro.

Ja neću sada oduzeti vreme vašoj poslaničkoj grupi, prosto zato što ne želim da se na taj način ponašam, a vas molim da više ne zloupotrebljavate Poslovnik na taj način. Hvala vam.

(Borko Puškić: U danu za glasanje tražim da se izjasnimo.)

Ministar Selaković ima reč.

Izvolite.

(Zoran Lutovac: Replika.)

Samo da se vi ne nervirate, gospodine Lutovac, imate prijavljenog ministra koji reaguje na vašu diskusiju.

Jel mogu ja da predsedavam, a vi vičite na nekog ko će vas slušati?

Ministre, izvolite.

NIKOLA SELAKOVIĆ: Zahvaljujem, uvažena predsedavajuća.

Dame i gospodo narodni poslanici, poštovani građani Republike Srbije, kao član Vlade, iako i nije bilo konkretnog govora o onome što jesu tačke dnevnog reda, ali su izrečene ozbiljne neistine zbog kojih moram da reagujem, pogotovo što je reč o nečemu što je do te mere očigledno, do te mere flagrantno, da zaista vređa zdrav razum.

Da krenemo od sledećeg. Rečeno je da jedna četvrtina mladih u Srbiji niti radi, niti se školuje, niti se usavršava. Podsetićemo da oni koji su to rekli, sve da je i to tačno, su ostavili u Srbiji 52% mladih bez posla. Dakle, 52% mladih ljudi nije radilo kada su oni bili na vlasti, više od polovine mladih ljudi.

Gde je ta neistina bila apsolutno najflargantnija? Ako se ne varam, izrečeno je - oficiri ostavljaju uniformu, ostavljaju službu u vojsci i idu da voze kamione.

Da vidimo nešto konkretno. Profesionalni vojnik u vreme kada su ti koji su tu neistinu izrekli vladali Srbijom, profesionalni vojnik 2012. godine imao je prosečnu platu 32.674 dinara. Profesionalni vojnik 2023. godine ima prosečnu platu 71.265 dinara. Da li je to dovoljno? Ja mislim da profesionalni vojnici treba da imaju i više, ali da vas podsetimo, kurs evra je bio gotovo isti a plata je veća puta dva.

Idemo dalje. Podoficir u vojsci Srbije, dakle u ono vreme kada su vojsku finansirali od sečenja topova, haubica, tenkova, potpunog uništavanja svega onoga što su bili resursi naše vojske, dakle u to vreme je podoficir imao prosečnu platu 43.655 dinara, danas ima 93.627 dinara.

Oficir u to vreme kada je naša vojska bila ponižena, kada je trebalo u potpunosti uniziti, uništiti, a u to vreme su, što se saznaje iz onoga što su pričali a o tome izveštavale i strane ambasade iz Beograda, kada su pripremali Srbiju da je jednog dana utope u NATO, suprotno odluci Narodne skupštine Republike Srbije o vojnoj neutralnosti naše zemlje, dakle, u to vreme oficir je imao platu 61.957 dinara, danas je prosečna plata oficira 130.059 dinara.

Naposletku, generalska plata u to vreme je bila 118.555 dinara, a danas je 243.404 dinara. Dakle, u ono vreme kad je bila 118.555 dinara, bila je zahvaljujući njima, a u ovo vreme, kada je 243.404 dinara, je zahvaljujući onoj politici koju vodi i predsednik Vučić i SNS, a da uz to samo dodamo da je vojska danas opremljenija nego što je bila ikada, da su nam ostavili jedan avion koji nije mogao da poleti, da danas imamo više od jedne eskadrile, da ne pričamo o tome koliko je oživela srpska namenska industrija, da ne pričamo o tome koliko smo uspeli da osavremenimo našu vojsku savremenim oruđima i oružjima i da ne pričamo o tome da su sada na Vojnoj akademiji dve trećine pitomaca školovali za tzv. finansijski menadžment u vojsci, za artiljeriju, za pešadiju jednocifren broj, gotovo ništa.

E, to je ona slika Srbije koju su oni ostavili, ovo je ona slika Srbije koju mi i dalje popravljamo i dalje podižemo na noge, a to radimo zahvaljujući tome što nam nije broj zaposlenih, a oni su ostavili broj zaposlenih od 1.865.614 ljudi, nego je danas 2.367.595. Dakle, više od pola miliona zaposlenih.

Da li je tačno da postoji problem odliva stanovništva? Postoji u čitavoj jugoistočnoj Evropi, postoji mnogo veći u državama koje su države članice EU nego što ima kod nas, ali to jeste žar verovatno političke borbe, možda malo i neznanja, možda malo više zlonamernosti, ali ovo su stvari koje ne možete da lažirate.

Dakle, prosečna plata profesionalnog vojnika vam je bila 32.674 dinara. Danas je više nego duplo veća.

Rekao je Maksim Gorki, citiram ga: "Kad lažete, lažite na način da to može da zazvuči kao istina", završen citat.

Sa druge strane, i Dostojevski je imao jednu dobru rečenicu…

(Zoran Lutovac: Imao je dve.)

…Imao je on mnogo dobrih rečenica, vi ste pročitali samo dve pa je zato ostalo to vama u sećanju i u pamćenju, to je dobro, ali i dve su ozbiljan napredak. Dostojevski kaže: "Videti samo loše, gore je nego ne videti ništa". Hvala vam.

PREDSEDAVAJUĆA: Hvala, ministre.

Po Poslovniku, kolega Lazović.

Jel hoćete, ili ste odustali?

RADOMIR LAZOVIĆ: Nisam odustao, ujedno se izvinjavam kolegi Lutovcu, ja sam se javio ranije da reklamiram Poslovnik, ali hvala vam na prilici da o tome kažem i sada.

Dakle, ono što ja reklamiram ovde jeste član 104. vezano za repliku. Replika treba da služi da se nešto pojasni, da ukoliko neko nešto ne razume dobije odgovor i slično, a ne može da služi da kolega Jovanov napada ljude konstantno, iznova i iznova. Ja sam gledao statistiku skupštinskih obraćanja, kolega Jovanov se preko 700 puta u ovom sazivu obratio. Uglavnom su to napadi na ljude.

Jel možemo da instituciju replike nekako sačuvamo za ono što Poslovnik kaže?

PREDSEDAVAJUĆA: Ja ću vas svakako zamoliti da više ne zloupotrebljavate Poslovnik na taj način, naročito ako imate ambiciju da se sad nametnete kao neko ko bi eventualno da kolegu Jovanova usmeri kako će funkcionisati.

Želite da se izjasnimo? Pretpostavljam da ne, pošto nemamo o čemu. Suštinski ste zaista iskoristili Poslovnik samo da biste se javili.

(Radomir Lazović: Ovo je vama sugestija da obratite pažnju.)

Kolega Lazoviću, ja imam samo jedno dete i ono je punoletno. Ja mogu da obratim pažnju na sve ono što se tiče ponašanja u ovoj Skupštini i to mi jako teško ide dok predsedavam. Ja ne znam da li ste primetili da vas jedva i čujem, zato što sve vreme dobacuju.

Baš ste zaustavili kolegu Lutovca koji je vikao malopre da hoće po svaku cenu repliku, ne dozvoljavajući da ja radim svoj posao.

Evo sada replike za vas, kolega Lutovac.

Izvolite.

ZORAN LUTOVAC: Dakle, najpre oko mog ambasadorovanja. Bio sam pet i po godina i dobio sam odlikovanje od Matice srpske, udruženja članova iz Crne Gore i dobio sam odlikovanje Udruženja potomaka učesnika balkanskih ratova i Prvog svetskog rata. Dobio sam, dakle, ta odlikovanja.

Što se tiče ovih poređenja nekad i sad, reći ću vam samo sledeće – 2008. godine evro je bio 82 dinara, sad je 118 dinara. Dizel 92 dinara, sad je 185 dinara. Pšenica 23 dinara 2008. godine, a danas 20. dinara.

Da uporedimo 2022. godinu sa 2023. godinom da bismo videli šta je prava inflacija, a ne ona koja se piše. Znači, hleb Sava 49% je skuplji, crni luk 110%, krompir 70%, paradajz 85%, šargarepa 100% skuplja, lubenica 60% skuplja, pavlaka, jogurt preko 80%, paštete 60% do 100% skuplje. E, ta inflacija, ta inflacija koja pogađa najsiromašnije veća je mnogo više od 50% za najsiromašnije građane ove države.

Što se tiče plata nekad i sad, pa mi smo zatekli radikalsku pustinju 2000. godine. Radikalska pustinja – plate su povećane 10 puta u odnosu na vreme kada smo ušli u tu pustinju. Deset puta, a sada šta imamo? Imamo udvostručene dugove i nemamo čak ni udvostručenu platu. To su cifre.

Najzad, da kažem što se tiče Šarića, Šarić se predao ovoj vlasti zato što ima poverenje u nju. Tako je rekao.

Najzad, što se tiče izbora u stranci, DS…

PREDSEDAVAJUĆA: Najzad ste iskoristili svoje vreme.

ZORAN LUTOVAC: Jel mogu da završim?

PREDSEDAVAJUĆA: Eto, ne možete.

Reč ima kolega Miroslav Aleksić.

Izvolite.

ZORAN LUTOVAC: Znači, tačno u sekundu? Tako ćemo i za njega, jel tako?

PREDSEDAVAJUĆA: Da budem sasvim iskrena, neku sekundu preko. Mada, i meni je, moram priznati, kao i vama žao. Prilično ste proarčili vreme koje ste imali.

ZORAN LUTOVAC: Vama je žao što ste promenili stranu, vidim ja.

PREDSEDAVAJUĆA: Ja nikad nisam menjala strane, vi ste mene pomešali sa nekim od vašim.

Nemojte. Tako je i to će, verovatno, tako i biti, gospodine Lutovac.

ZORAN LUTOVAC: Izvinjavam se.

PREDSEDAVAJUĆA: I treba da se izvinite.

Izvinite, kolega Aleksiću. Ajte da se još jednom javite, ja ću vama vratiti vreme.

Prijavite se još jednom.

MIROSLAV ALEKSIĆ: Zahvaljujem, predsedavajuća.

Poštovani ministri, predstavnici Vlade, poštovane kolege poslanici, evo nas danas na sednici na kojoj treba da raspravljamo o 30 tačaka dnevnog reda. Od tih 30 tačaka 11 tačaka se tiču novih zaduženja građana Republike Srbije i države Republike Srbije.

Slušam današnju raspravu i niko ne reče reč celog dana, što je prilično nezamislivo da se ćuti o tome da smo još po nečemu prvi u svetu, a prvi smo u svetu po tome da je šef BIA Srbije stavljen na sankcije iliti crnu listu SAD. Niko iz Vlade Republike Srbije reč o tome danas nije rekao niti poslanicima, niti građanima Republike Srbije.

Verovatno smatrate da je to sve u redu, kao što je u redu i projekat „Jovanjica“ koje je vaše čedo i koji je postao, izgleda, biznis inkubator koga planirate da razvijate dalje.

Što se tiče zakona koje ste ovde predložili, osvrnuću se na neke od njih, najpre što se tiče Predloga zakona o ozakonjenju. Do 2015. godine, poštovani građani Srbije, podneto je 771.000 zahteva za legalizaciju. Kada je izvršeno satelitsko snimanje za potrebe tadašnjeg zakona iz 2015. godine utvrđeno je da mnogo više od dva miliona nelegalnih objekata postoji u Srbiji. Deset godina obećavate građanima Srbije, obećavate pravnim licima, poslodavcima kako će se legalizacija u najkraćem roku realizovati.

To su pričali svi ministri koji su bili u svim vašim Vladama punih 10 godina. Gde smo danas? Danas smo u situaciji da ne znamo ni koliko imamo nelegalnih objekata. Sada se postavlja pitanje – ako je 2015. godine bila crvena linija da nema više gradnje bez građevinske dozvole kako je moguće da i posle 2015. godine imamo izgradnju nelegalnih objekata i da danas ne znamo koliko imamo nelegalnih objekata?

Voleo bih da mi ministar odgovori koliko imamo nelegalnih objekata u Srbiji.

Zašto i posle 2015. godine imamo nelegalne objekte, takođe bi mogao ministar da odgovori. Ministar Vesić, zato što je on kao neko ko je upravljao gradom Beogradom imao svoje saradnike, kao što je njegov sekretar Sekretarijata za legalizuju građevinskih objekata, Nemanja Stajić. Čuveni Nemanja Stajić, vaš blizak saradnik i neko ko je bio zadužen baš da se bavi ovim što vi danas predlažete u formi novog zakona. Dakle, legalizacija.

On je čovek koji je vrlo sporan privođenju jednom kada je hteo da ide u Crnu Goru sa 26.000 evra i 11 laptopova. To nema direktne veze sa legalizacijom, ali ima veze sa time ko je čovek. Isto tako je on pod istragom. Kao što znate zbog zloupotreba sa legalizacijom. Određeni investitori su prepričavali kako to funkcioniše i kako je danas mnogo bolje da se gradi objekat na crno, bez dozvola, a da se onda čeka ozakonjenje, nego da se ulazi u proceduru dobijanja građevinskih dozvola i oni kažu – više se isplati ukoliko si objekat izgradi nelegalno, pa potom legalizuje. Iako je po zakonu legalizacija moguća samo za ono što je sagrađeno do 2015. godine. Ukoliko da mito ljudima iz Stajićevog sekretarijata, nije problem da se legalizuju zgrade, kuće izgrađene kasnije, kako oni objašnjavaju.

Znate, to govori sve o tome kako vi vodite ovu državu, to govori o tome da su institucije mrtve, da zakoni važe samo za one koji nisu u stanju da nekog korumpiraju i za one koji nisu miljenici režima. Oni drugi, možda moraju da trpe.

Sada vi nama ovde dajete novu priču i kažete – sada ćemo da završimo sa ozakonjenjem na lakši i brži način. Ovaj zakon važeći ističe u novembru 2023. godine i jel po njemu ispunjen rok? Nije. Ko će da odgovara, ne zna se. Ćuti te i dajete novu šargarepu i štap i kažete – sada ćemo to. To je radila onomad Zorana Mihajlović. Godinama je pričala kako će sve da bude rešeno i kako će sve da super funkcioniše. Znate, kada govorimo o tim nelegalnim objektima i sada o tom štapu šargarepe gde kažete – mi ćemo pomoći vlasnicima nelegalnih objekata da mogu da se prikače na sisteme za vodosnabdevanje i električnu energiju. I da, to zvuči jako dobro. Neko nema dozvolu, prevario ga je investitor, nego šta je sa tim investitorima koji su prevarili građane? Jel su oni pohapšeni? Jel će oni da odgovaraju? Ko u ovoj zemlji brine o tome kada se ne poštuju zakoni ili se to samo konstatuje pa idemo dalje na neke načine da se snađemo kako ćemo da nastavimo dalje?

Sada kada govorim o tome kako funkcionišu te stvari u Srbiji vezano za ovu oblast, možda je najbolji primer gospodine ministre čuveni objekat na Pančićevom vrhu. E, to je primer kako funkcioniše vlast pod upravom SNS. Evo ovde dokument, prijava za legalizaciju, 2014. godine. Snežana Mitković podnela je zahtev za legalizaciju objekta na Pančićevom vrhu, poslovno stambeni objekat, katastarska opština Brzeće. Čuveni objekat građen bez građevinske dozvole.

Posle toga, pošto je objekat građen bez građevinske dozvole, vaš partijski kolega Nebojša Stefanović kaže u avgustu 2019. godine – nelegalni objekat na Pančićevom vrhu biće srušen. Onda, resorna ministarka Zorana Mihajlović tada kaže – nelegalni objekat na Pančićevom vrhu biće srušen, samo je pitanje vremena, nešto kasnije, 28. novembra 2019. godine.

Ako niste bili skoro ministre Vesiću, evo tog objekta, i dalje stoji tamo i ovako izgleda, nije srušen do dana današnjeg. Što znači da institucije države Srbije ne postoje. Znači, da ono što ministri kažu, deluje isto kao ono iz serije „Psi laju, vetar nosi“, ne znači ništa. Ništa, osim ukoliko se ne radi o onim projektima u kojima vi imate direktan interes. Ne, vi lično, nego vlast, Vlada i razni oni koji su bliski režimu.

Sada bih vas pitao – da li će ovim zakonom biti omogućeno da i Toma Nikolić priključi legalno vodu i struju za svoje kuće koje je izgradio u rečnom koritu na Savskom nasipu? Jel će moći i on to da uradi, na primer, i mnogo takvih slučajeva, objekata koji nisu srušeni i dan danas. Ako nije sruše ovaj na Pančićevom vrhu, što bi bilo koji drugi bio srušen u Srbiji.

Što se tiče Zakona o planiranju i izgradnji, tu je malo veća katastrofa. Prvo ste 4. maja usvojili taj zakon na Vladi, kada su Srbiju zapljusnule dve najveće tragedije, pogibije dece u „Ribnikaru“ i ovih mladih ljudi u Orašju i Duboni. Niko nije to dobro ispratio, prošao je taj predlog i evo, nas sada ovde da o tome raspravljamo.

Kažete – ključna stvar zakona je da predviđa ukidanje naplate konverzije zemljišta, u prevodu to znači da svi oni koji su imali pravo korišćenja zemljišta sada mogu bez ikakve naknade da zemljište dobiju u svojinu, odnosno, u vlasništvo. Sada, tu ima mnogo spornih stvari. Jedno je direktna šteta za budžet Republike Srbije, direktna šteta kao posledica toga, jer se to državno zemljište poklanja onim investitorima koji su kroz razno-razne privatizacije u prethodnim godinama stekli pravo korišćenja nad tim zemljištem, nad društvenom i državnom svojinom i sada dobijaju to zemljište bez naknade.

Znate šta je problem, ministre Vesiću, što vi kažete nama je bila zaključana konverzija, pa ćete vi sada da otključate. Ne, nije ona bila zaključana, samo je trebala da se plati. Ovi investitori su trebali to da plate, da to bude prihod budžeta, prihod svih građana Srbije, a vi sada kažete - ne, mi ćemo da ih oslobodimo. Sada, godinama unazad, imate situaciju da niko neće da radi konverziju, jer vi najavljujete ovaj zakon, Vlada, vlast, i svi su rekli - ne, ne plaćamo ništa državi, čekamo novi zakon da bi izbegli bilo kakve dažbine, a onda ćemo da radimo naš biznis.

Sada, Savet za borbu protiv korupcije 2015. godine, ministre Vesiću, izašao sa stavom i zaključkom da je taj predlog konverzije bez naknade, i protivustavan i protiv javnog interesa Republike Srbije. Mene sada zanima, kako 2015. godine je bio takav stav, a kako danas 2023. godine, možemo da ukidamo naknadu za konverziju.

To ću na jednom primeru da objasnim građanima da im bude jasnije šta to zapravo znači. Evo, na primeru jednog državnog preduzeća IMT. Znate, IMT je bio gigant, proizvodio je nekada 40 hiljada traktora, 2015. godine pod vašom vlašću je otišao u stečaj. Ja sam 2018. godine, 2018, skoro pre pet godina, držao konferenciju za medije ispred IMT-a, traktorom sam tamo otišao iz simbolike, i tada sam rekao, šta će se desiti danas, a evo šta se dešava.

Dakle, taj IMT koga ste gurnuli u stečaj 2015. godine, naprasno prelazi u vlasništvo, odnosno osniva se nova firma Industrija mehanizacije i traktora, d.o.o. Beograd, u vlasništvu 50% vlasnik kompanija „Tafe“, i 50% Ivana Bošnjaka, vlasnika „Milenijum tima“. Ta firma Industrija mehanizacija i traktora d.o.o. Beograd, postaje stoprocentni vlasnik kapitala IMT, odnosno „Industrije mašina i traktora“, kao državnog preduzeća. Isto tada, gle čuda, IMT, odnosno „Industrija mehanizacije i traktora“ se registruje na istoj adresi gde se nalazi i „Milenijum tim“.

Dakle, „Milenijum tim“, firma koja je kupila celu Srbiju, još malo, je tada preuzela kapital i imovinu IMT. Tada sam govorio da će na mestu fabrike gde se pravilo 40 hiljada traktora da niknu zgrade i sada se to dešava.

Šta se sada dešava? Znate, gradnja koja je tamo, kako čujem predviđena, je 800 hiljada kvadratnih metara. Za tih 800 hiljada kvadratnih metara, i zemljište koje su ovi investitori u liku „Milenijum tima“ kupili, trebala je da se plati konverzija u iznosu između 500 miliona evra i jedne milijarde evra i vi ih sada oslobađate toga. E, tako funkcioniše Srbija, i to je primer kako će da se sprovode ovi zakoni u korist tajkuna, firmi bliskih režimu, vaših raznoraznih finansijera i onih koji glođu državnu imovinu, koju vi krčmite ovih 10 godina kako stignete, bez ikakve odgovornosti, zato što ste razorili institucije, zato što nema nikakvog pravosuđa, samim tim nema ni odgovornosti i radite šta god hoćete.

Sada vi radite šta god hoćete, ali ne možete dokle hoćete. Doći će jedan dan, kada će morati da se odgovara za sve ovo što radite svih ovih godina, a IMT je jedan od sjajnih primera kao i PKB, kao i Pančićev vrh, kao i gomila takvih državnih sistema koje ste razorili, a onda predali u ruke i džepove onima koji su bliski vašoj vlasti i vašem režimu.

Takođe, kad govorimo o ovim zaduženjima, imam jeda zanimljiv slučaj, a to je izgradnja puta kredit za put Požarevac – Golubac, dopuna do duše, već smo zaduženi za to. Znate, taj put su dobili da grade Kinezi, bez tendera, bez tendera zato što je trebao da bude kineski kredit. Dogodilo se da nema kineskog kredita, već da se uzima kredit od OTP Banke, i da „Koridori Srbije“, danas prihvataju za podizvođača firmu „Nukleus“, firmu Zvonka Veselinovića, koji je još jedan na crnoj listi sankcija SAD, i vama to ne smeta. Kombinacije, muljanja, i sve je u redu, pričate ljudima priče i bajke.

Građani Srbije treba da znaju da će na ovoj sednici danas posle nje biti zaduženi sa novim 1,27 milijardi eura. Dakle, zadužujete nemilosrdno državu Srbiju i ove poslednje zajmove koje sada uzimamo dospevaju na naplatu 2034. godine, 2032. godine kada ćete vi biti davna prošlost u ovoj zemlji, ali će vraćati nečija deca i vraća će neki drugi koje sada zadužujete. Zadužili ste Srbiju, Vučić je zadužio Srbiju više od Miloševića zajedno sa Koštunicom, sa Tadićem, od Tita do danas, niko nije zadužio Srbiju koliko ste vi. Kada ste došli na vlast javni dug je bio 15,7 milijardi evra, danas je 35,5 milijardi evra po informacijama Uprave za javni dug.

Do kraja ove godine očekuje se da bude 38 milijardi evra. Drugim rečima, građani Srbije treba da znate da je javni dug „per kapita“ po glavi stanovnika 2012. godine bio 2100 evra, da je danas svaki građanin Srbije zadužen sa 5400 evra. I, kada god počnu da vam pričaju bajke o blagostanju, o helikopterskom bacanju novca, o podršci mladima, penzionerima i tako dalje, znajte da to samo služi za predizborne svrhe i da će se vratiti tri puta skuplje tako što će da poskupi i gorivo, i struja, i ogrev, i roba široke potrošnje i zato što je danas u Srbiji inflacija 15%, sve poskupljuje. Uvozimo pasulj iz Uzbekistana, luk iz Kazahstana, paradajiz uvozimo iz Albanije, mleko iz zemalja EU, meso iz Argentine. Dakle, sve je upropašćeno, zemlja se nemilosrdno zadužuje.

Cene idu u nebesa. Rasprodajete državnu imovinu. Prodali ste i PKB, JAT, Aerodrom „Nikola Tesla i Komercijalnu banku i rudnik „Bor“ i izvore vode i „Jaroslav Černi“ itd, itd, a za sve to vreme građanima Srbije šaljete izvršitelje da im skidaju kožu s leđa. Onome ko nije platio račun za vodu ili za struju ili porez, bez obzira da li je samohrana majka ili drugo socijalno ugroženo lice, izvršitelji iseljavaju iz svojih kuća. Sram da vas bude.

Pozivam vas da, umesto ovih zakona ovde, ukinete ovlašćenja izvršiteljima, a ne da se ponašaju kao haračlije po Srbiji i da cela Srbija se brani kako zna i ume od izvršitelja u Srbiji.

Dakle, što se tiče drugih kredita, naravno, EPS, koji ste srozali sa 15 milijardi vrednosti na dve do tri milijarde, na vrednost, maltene, Grčićeve pečenjare, zadužujete i dalje. Uništili ste EPS. Uništili ste sve čega se dotaknete. Samo stižu novi krediti, a građani jedva sastavljaju kraj sa krajem.

Što se poljoprivrednika tiče, trebalo bi da vidite sada u kakvoj situaciji se nalaze proizvođači pšenice i proizvođači malina i pošto šta danas prodaju i šta će da rade i kako će da prožive ovu godinu, pošto im je dizel, pošto im je repromaterijal, pošto su im drugi imputi, ali vas to ne zanima. Vas zanima da zadužujete nemilo Srbiju, zanima vas da rasprodate sve što možete, da presipate državnu imovinu u privatne džepove kroz raznorazne ovakve zakone i da pripremate teren za ono što je najgore, a to je „Rio Tinto“.

Dakle, ovi zakoni, pre svega Zakon o planiranju i izgradnji, čisti teren „Rio Tintu“, sa kojim i dalje planira da prati saradnju, da mogu da oteraju ljude sa dedovine i da im uzmu njihovu imovinu, a da ovde napravite trovačnicu. To vam nećemo dozvoliti, zapamtite.

Doći će dan kada će institucije u državi Srbiji funkcionisati i kad će svi oni koji su bili na vlasti i ogrešili se o zakon i funkciju morati da odgovaraju, tako da i vi, ministri koji ste danas ovde, uzmite se u pamet, jer vlast ne traje doveka.

Hvala.

PREDSEDNIK: Opet se niko nije setio član 106. sa te strane? Nisam ni sumnjao.

(Radomir Lazović: Član 100.)

Lazoviću, i dalje čitate Poslovnik, ali čitate naglas.

Ne možete da čitate u sebi, samo naglas čitate?

Čitajte, čitajte, neće da vam škodi.

Povreda Poslovnika, Đorđe Komlenski

Izvolite.

ĐORĐE KOMLENSKI: Zahvaljujem, predsedniče.

Povredili ste član 107. Poslovnika.

Iako je ovo postalo već hronično, bili ste dužni da prekinete prethodnog govornika, obzirom da građani Srbije koji su slušali prethodnih 20 minuta mogu da dođu u ozbiljnu zabludu da postoji i jedanaesta božija zapovest koja bi otprilike trebala da glasi – sve što Amerikanci odvale i lupe je istinito i ne preispituje se nikada i nigde.

Šta je to sve što Amerikanci istinito izjave, a pogotovo kada je pominjan šef BIA-e, je verovatno isto ravno istini kao i onoj koju su utvrdili po pitanju Račka, Markala, Ulice Vase Miskina i možemo tako da nabrajamo do sutra ujutru.

U svih tih 20 minuta verujem da vi prethodnog govornika niste prekinuli jer je izgovorio ipak jednu istinu. Citirao je jednu staru dobru narodnu izreku koja kaže – pas laje, vetar nosi.

Naime, kada se u parku čuje kako kevće dobro dresirana pudla, koja besprekorno i bespogovorno veruje svom gazdi, to je u redu i to je nešto sasvim uobičajeno i normalno, ali kada to radi poslanik u Skupštini, pa makar to čuo zato što bespogovorno veruje čak i portiru američke ambasade, onda je to klasična povreda Poslovnika i vi ste bili dužni da ga prekinete i oduzmete reč.

Hvala. Ne mora da se glasa.

PREDSEDNIK: Razumeo sam da ne tražite glasanje. To je u redu.

Što se tiče ovog prvog što ste rekli, moram da priznam, verovatno u tom trenutku nisam bio u sali, jer se toga ne sećam, ali vama je svakako jasno…

(Srđan Milivojević: Na Gazeli.)

Evo viče Milivojević, on je ležao na Gazeli i on je to propustio, samo on ima svoje razloge. Leži tamo od 18. maja.

Dakle, hteo sam da vam kažem da je i vama jasno da je to sada sve u sklopu nekih drugih razloga i priča. To je sve vezano za one izborne procese unutar stranačkih, pa kad neko pominje Ameriku, Kinu, itd. to je da biste vi onda reagovali na to, pa se setili vi Vuka Jeremića i znate već kako to ide dalje, tako da sve vam je jasno.

Pravo na repliku, Milenko Jovanov.

MILENKO JOVANOV: Neću ni ja o Vuku, jer neće vuk…

(Srđan Milivojević: Zakopčaj sako.)

Pa ja bar mogu da ga zakopčam. Ja ne znam šta bi trebalo da se donese da bi mogao da zakopčaš? Stvarno ne znam šta bi ti mogao da zakopčaš preko svog stomaka. To bih voleo da vidim. Šatorsko krilo.

Uglavnom, kaže došao je traktorom pred IMT, a „mercedes“ je ostavio kod kuće, a taj traktor je kupio subvencijom koju mu je dala zla Srpska napredna stranka, ta vlast koju sada upravo komentariše, ali dobro. Hajde i to da ostavimo po strani. To je interesantno, ali za neku drugu priliku. Ono što me sada zanima to je da vam objasnim ko nama drži predavanja o poštenju i kako to izgleda kada ova poštenjačina vrši vlast.

Dakle, napravi nevladinu organizaciju Fond za unapređenje resursa građana Trstenik, NVO Fond i onda ta organizacija dobije ugovore od Nacionalne službe za zapošljavanje, gde je takođe G17 plus i njegova familija, pa do Ministarstva ekonomije i regionalnog razvoja, gde je G17 plus i njegova familija, i to 2012. godine 4.277.000 u aprilu, pa 12. aprila 11 miliona, pa 28. februara 4,5 miliona, pa 2011. godine 2 miliona, pa 3.900.000, pa 9 miliona, pa 9 miliona, pa 9 miliona. Sve ukupno 54 miliona. Sitnica jedna za jednog lokalnog secikesu koji je mnogo gori problem uradio za svoju opštinu, a to je što je izvesnoj firmi „Boss Construction“ dodelio gasifikaciju Trstenika, dobio neke stanove.

Gospodine Vesiću, ja ne znam da li su ti stanovi građeni pre konverzije, posle konverzije, ali on ih je uzeo. Legalizovani ili ne legalizovani, ali ih je uzeo.

Pazite sada, on ovlašćuje, potpis Miroslav Aleksić, ko će da predstavlja tu nevladinu organizaciju, tako da nije to samo familijarna veza, nego najdirektnija moguća veza.

Najzad, gde su, bre, kada ste o helikopeter parama počeli da pričate, onih hiljadu evra Dinkićevih što ste obećali, Aleksiću? Trideset evra ste nam dali, Aleksiću, a 970 evra ste dužni svakom u ovoj sali.

(Miroslav Aleksić: Pitaj Ivicu Kojića.)

Da pitam Ivicu Kojića? Ja tebe pitam.

Tebe pitam da li ćeš sada u četvrtu stranku da ideš kada te ispraše u ovoj u kojoj si? Znači, to je četvrta stranka sa dva poslanika koja imaš u sali. Zato su ti dali da vodiš poslaničku grupu. Pored tebe, kontrolišeš još dvojicu, a svi ostali niti te slušaju, niti te šta pitaju.

Prema tome, kada završe sa tobom, ja pitam tebe, ti si G17 plus, veliki kadar Verice Kalanović, da nam objasniš gde je naših 970 evra?

PREDSEDNIK: Povreda Poslovnika, Tatjana Manojlović.

TATJANA MANOJLOVIĆ: Član 107. Dostojanstvo Skupštine.

Poslanik nema pravo da se lično obraća drugom poslaniku i uvredljivim izražavanjem da ga dovodi u uvredljivu poziciju, a naročito ne da ukazuje na njegova fizička svojstva, kao što je uradio poslanik Jovanov malopre, upućujući uvrede poslaniku Milivojeviću, ali od ove vlasti ništa ne čudi…

PREDSEDNIK: Vi govorite o Srđanu Milivojeviću?

TATJANA MANOJLOVIĆ: Ovo ništa ne čudi.

Znate, dva dana student štrajkuje… (Isključen mikrofon.)

PREDSEDNIK: Vi govorite o Srđanu Milivojeviću zbog čega tačno? Da bi razumeli ljudi koji gledaju prenos, da li zbog toga što kada govori Milenko Jovanov Srđan Milivojević viče iz klupe? Jel zbog toga?

Srđan Milivojević nije imao reč, Srđan Milivojević nije govorio ništa, nije učestvovao u raspravi…

(Tatjana Manojlović: Ne možete sa mnom da razgovarate na taj način.)

Samo vam objašnjavam šta trenutno radite, a sami ne primećujete u čemu je problem u onome što izgovarate.

Onome kome je uključen mikrofon data je mogućnost da govori i sada vama nije čudno da vi pominjete uopšte Srđana Milivojevića, kome nije ni bio uključen mikrofon, a ja znam zašto ste vi to sad uradili i svi mi u ovoj sali znamo – zato što je Srđan Milivojević pokušavao da učestvuje u raspravi tako što je vikao iz klupe.

Vi ne vidite problem u tome?

(Tatjana Manojlović: Vama nije problem da komentarišete…)

Ništa vam nije jasno. Hoćete li i vi sada, kao Srđan Milivojević, da nastavite da pokušavate da učestvujete u raspravi tako što ćete da vičete sa tog mesta i ništa ne razumete?

Treba li da glasamo za član 107?

(Tatjana Manojlović: Da.)

Glasaćemo.

Eno, Lazović je čitao malopre Poslovnik na glas. Oslušnite malo kada Lazović čita. Značiće i vama.

Reč ima ministar Goran Vesić.

GORAN VESIĆ: Kad smo kod zaduženja, vrednost BDP Srbije na kraju 2012. godine iznosila je nešto malo više od 60 milijardi evra, 2012. godine je iznosila 34 milijarde, kada je bilo 34 milijarde tada je zaduženje Srbije iznosilo 74% bruto domaćeg proizvoda, danas je oko 50%, na skoro duplo veću vrednost BDP-a.

Meni je stvarno, inače, kada pričamo, recimo, o evru, pošto se i o tome govorilo, 5. avgusta 2008. godine vrednost evra bila je 78 dinara, a 2012. godine bila je 119,8 dinara. Danas je koliko, 119 dinara, 117, čak i manje, izvinjavam se, a prošlo je u međuvremenu od 2012. godine jedanaest godina. Znači, od 2008. do 2012. godine evro je porastao sa 78 na 119 dinara, kad pričamo o tome koliko je bila stabilna nacionalna valuta.

Pričamo danas o finansijskim zakonima, ja bih voleo, pošto se o tome priča kao o nečemu što najstrašnije treba da zadesi Srbiju, da kažemo građanima i građankama Srbije šta će se graditi iz ovih zakona, odnosno na osnovu zakona za koje se nadam da će dobiti podršku.

Recimo, ulagaće se u naučnu inovacionu infrastrukturu Srbije. Radiće se istraživanje u javnom sektoru, odnosno Naučno-tehnološki park u Nišu, u kome je nastavak, zatim, gradiće se proširenje Naučno-tehnološkog parka u Čačku, gradiće se u Kruševcu biznis inkubator i to je nešto što mislim da je važno za sve građane Srbije i da pokazujemo time da ne želimo da razvijamo samo Beograd.

Gradiće se brza saobraćajnica između Šapca i Loznice. Zaista ne mogu da verujem da nekome pada napamet da mi ne treba da povežemo Srbiju sa Republikom Srpskom. Srbija i Bosna i Hercegovina za vreme socijalizma iz nekog razloga nisu bile povezane, ne znam zašto. Mi danas gradimo dve brze saobraćajnice i jedan auto-put prema Republici Srpskoj i drugi je u planu. Gradimo Sremska Rača – Kuzmin koji je deo auto-puta Beograd-Sarajevo, koji će se od Doboja vezivati prema Banja Luci, a Republika Srpska gradi svoj deo do Bijeljine, a gradimo i Ruma-Šabac, pošto ćemo Šabac-Ruma, odnosno Ruma-Šabac-Loznica, izvinjavam se, pošto ćemo od Rume do Šapca auto-put pustiti do kraja oktobra, znači, do Loznice, koji će biti veza preko graničnog prelaza Šepak sa Republikom Srpskom i gradićemo odvojak na Slepčević-Badovinci, tako da ćemo imati na toj brzoj saobraćajnici za koju danas uzimamo kredit dve veze sa Republikom Srpskom. Ako to nije nacionalni interes, ja stvarno ne znam šta je nacionalni interes i ne mogu da verujem da neko može da glasa protiv ovoga.

Govorim o tome da ćemo raditi, da ćemo obezbediti dodatni novac za Moravski koridor. Vidim da ovde smeta samo Veliko Gradište – Požarevac, a niko ne pominje Moravski koridor, gde ćemo povezati, evo već do kraja oktobra Kruševac, a vrlo brzo i Trstenik, koji niko se ranije nije setio da poveže auto-putem, a mogli su, imali su prilike, i imali su i ministra, pa nisu povezali Trstenik. Znači, do kraja oktobra povezaćemo Kruševac na auto-put.

Do kraja sledeće godine povezaćemo Kraljevo na auto-put. Preko, od Preljine do Adrana, a do kraja 2025. godine Trstenik, Vrnjačku Banju i Kraljevo će dobiti još dve petlje, Vrbu i Kamidžoru. Tako će pet stotina hiljada ljudi koji žive na tom potezu dobiti mogućnost da brže putuju po Srbiji. Obezbedićemo prostor za nove investicije.

Tako da, kada pričamo o tome koji se krediti uzimaju, treba da govorimo o tome šta će se graditi iz tih kredita, a kao što možete da vidite, gradiće se puno.

Ja bih voleo, nisam znao inače, do skora su bili popularni Kinezi, kod pojedinih poslanika, izgleda se stvari menjaju kako se menjaju političke ambicije, i Hong Kong i Kinezi i svi ostali, nisam znao, nisam znao, zaista, da je zabranjeno uzeti kredit od nekog drugog ako gradite kroz međudržavni sporazum, jer to se upravo radilo za vreme predsednika Borisa Tadića. Kada su Azerbejdžanci gradili puteve, nisu samo Azerbejdžanci obezbeđivali novac. I mi smo to poštovali. A da ne govorimo o tome da smo zatekli ugovor koji je potpisan 2012. godine, gde je Francuzima bez ugovora, bez tendera dodeljen posao za projektovanje i izgradnju Beogradskog metroa. Pa, šta smo trebali da radimo, da raskinemo to? Ne, nego smo poštovali to što je potpisano, iako nismo bili mnogo srećni sa tim.

Pa, kako su "Alston" i "Ežis" ušli u izgradnju Beogradskog metroa? Pa, tako što su dobili posao direktno, bez pregovora, bez tendera, direktno, kroz međudržavni ugovor.

Prema tome, praksa međudržavnih ugovora nije uvedena pre pet ili pre 10 godina, ona postoji, bogami, decenijama, postojala je i u vreme Jugoslavije i ona se kao takva koristila.

Kada pričamo o samoj konverziji, ja bih voleo da ponovo podsetim, pošto vidim da neki poslanici to ne razumeju, da državno zemljište nije predmet konverzije. Kada je nešto državno, to nije predmet konverzije. Ne mešajmo, ne govorimo o tome kako će se državno zemljište prodavati ili davati nekome, jer državno zemljište nije predmet konverzije. Da ne pričamo o tome kako samo od jedne konverzije bi trebalo po nečijem mišljenju da se zaradi jedna milijarda, zato što je za 12 godina od konverzije zarađeno 30 miliona evra, a u tih 12 godina prve tri godine su bili na vlasti oni koji su inače usvojili tu konverziju.

Nije bilo moguće sprovesti konverziju. To je nazadan institut koji nije donosio nikakav prihod Republici Srbiji. Sprečavao je investicije. Zato Beograd danas ima 1,2 miliona kvadratnih metara poslovnog prostora, a Sofija 2,6, Bukurešt 2,7, a Budimpešta 4,2 miliona, jer tih 12 izgubljenih godina koje smo imali sa konverzijom ne mogu da se vrate, nažalost, ne možemo još uvek da ih vratimo.

Sad, doneo sam jednu odluku da pokažem kako se to radilo u vreme 2009. godine sa nekim od objekata koji se sada pominju da će biti predmet konverzije, a neće.

Ovo su odluke Vlade Republike Srbije koje se tiču Beogradskog sajma. Kažem to ne slučajno, zato što je G17 tada imao ambiciju da proda Beogradski sajam i to jednoj italijanskoj kompaniji, mislim da je bila iz Riminija, da su o tome čak i mediji pisali. Vlada Republike Srbije donese odluku na sednici koja je održana 15. januara 2009. godine da se kompletan Beogradski sajam stavi pod zaštitu kao objekat, kao spomenik kulture, što znači da ne može nijedan ekser, nijedan šraf da se promeni bez saglasnosti Zavoda za zaštitu spomenika.

Nije baš opravdana bila odluka, jer nije baš ceo Sajam zaslužio da bude spomenik kulture, ali eto, neko je to uradio i Vlada donese tu odluku. Sedam dana kasnije održi se nova sednica Vlade, u kome Vlada povlači tu odluku i kaže - Beogradski sajam više nije spomenik kulture, odustajemo od toga, pa zato što je G17 hteo da proda Beogradski sajam. Nisu tad pitali da li je državno, jer smo mi tek posle toga poveli spor da se utvrdi da je državno vlasništvo nad Beogradskim sajmom, dobili smo sudsku presudu, upisali smo u APR-u državno vlasništvo, da bi onda bila doneta treća odluka 6. marta 2009. godine, u kojoj se samo Hala jedan Beogradskog sajma proglašava spomenikom kulture.

Tako to izgleda kad menjate državne odluke prema tome da li ste odlučili nešto da prodate, pa je nešto spomenik kulture 15. januara, pa nije spomenik kulture 22. januara, pa onda je delimično spomenik kulture 6. marta, zavisno od toga da li se G17 tada dogovorio da proda Sajam ili se nije dogovorio da proda Sajam, pa pošto nisu

uspeli, hvala Bogu, da prodaju Sajam, tada bi bio prodat nezavisno od konverzije, jer su konverziju uveli, kao što sami znate, u septembru, pa su onda izuzeli NIS iz konverzije, pa je onda konverzija važila za sve druge, ali nije važila za NIS. Zašto nije važila za NIS? Pa, ne smeju da naplate NIS-u. A što nisu smeli da naplate NIS-u? Pa, da ih neko ne zove telefonom. To je tako bilo, to je tako izgledalo.

Prema tome, tako je izgledala ta konverzija koja se brani, to je tako izgledalo. Kada pričamo o objektu na Pančićevom vrhu, da je pročitan pažljivo zakon, a nije, mogao bi svako da vidi da se izmenama i dopunama Zakona o planiranju i izgradnji predviđa da nadležnost kompletna i urbanistička i građevinska na nacionalnim parkovima pređe na Vladu Republike Srbije upravo zato što su opštine radile svašta i što nije mogao niko, i to ne sada, nego dvadeset, trideset godina unazad. Zaista je red da Vlada vodi računa o onome što su zaštićena prirodna dobra, a to su nacionalni parkovi. Taj objekat nikada ne može da bude legalizovan, bez obzira što je predat broj ili kako se kaže zahtev. Na tom mestu ne može da bude nikakav objekat i taj objekat tamo ne može da opstane.

Kada pričamo o izmenama i dopunama Zakona o ozakonjenju, da se pažljivo čitao zakon mogli smo da pročitamo u tom zakonu da piše da će se ovo ozakonjenje odnositi samo na vlasnike stambenih objekata koji mogu da dokažu da žive u tom objektu. Na Savskom nasipu nema vlasnika. Prvo, nemoguća je legalizacija, to je jedno, a drugo na tom objektu koji se pominje niko ne živi i nije moguće izvršiti priključenje struje i vode na taj objekat. Samo treba pažljivo pročitati zakon, samo treba malo čitati, samo pročitati zakon i videti na koga se to odnosi.

(Narodni poslanik Aleksandar Jovanović dobacuje iz klupe.)

PREDSEDNIK: Bez dobacivanja Jovanoviću.

GORAN VESIĆ: Prema tome, odnosi se samo na ljude, odnosi se samo na one koji žive u objektima koji mogu da dokažu da žive sa svojim porodicama. Ne odnosi se na one koji su gradili bespravno, odnosi se na one koji su kupili stanove. Znači, to nikakve veze nema sa investitorima i nikakve veze nema sa procedurom o ozakonjenju, izmenama i dopunama Zakona o ozakonjenju. Ne rešava se ozakonjenje, već se rešava jedna urgentna situacija na koju su nam ukazali Zaštitnik građana, na koju nam je ukazao na kraju i Evropski sud za ljudska prava i postoji evropska praksa gde se smatra da su struja i voda i grejanje osnovna ljudska prava i da to ne treba da ima veze sa statusom objekta.

Uostalom, ta praksa je takva da, recimo, kada se gradi nešto, a finansira se kreditima Evropske investicione banke i Evropske banke za obnovu i razvoj ili Banke Saveta Evrope ili drugih međunarodnih finansijskih institucija, oni traže od nas kao investitora da čak isplatimo i bespravne objekte, i to je tako i zbog toga ne pričajmo priče da se na ovaj način završava ozakonjenje.

Nisam pričao o tome kako će biti rešeno ozakonjenje, a biće rešeno, nisam pričao, jer i nisam neko ko je davao prazna obećanja. Kada budem bio spreman da o tome pričamo, onda ću naravno doći ovde pred Skupštinu, pa ćemo razgovarati. Ovo je rešavanje urgentne situacije za ljude koji žive u tim objektima.

Kada pričamo o tome ko će imati korist od toga što će biti ukinuta konverzija bez naknade, ja mogu da se setim, kada sam bio u Busijama bili su tamo Milan, Milka, Svetlana, Darko, Jovan, oni će imati korist, oni će da imaju korist, pošto ćemo rešiti problem PIK-a, a zbog koga ne mogu da se legalizuju. Gradili su kuće pre dvadeset godina. Oni će imati korist, oni će imati korist, a imaće korist i država zato što će naplatiti novac od izgradnje, od kupovine građevinskog materijala, od angažovanja domaćih firmi, od plaćanja poreza na promet, od plaćanja poreza na imovinu, od plaćanja poreza na apsolutni prenos prava. Samo sa jedne lokacije naplatićemo više od 30 miliona evra, i to je nešto što je važno za ovu državu - da je dobro imati konverziju i da to nije bio lični hir i lična osveta bivšeg predsednika Tadića.

To je dokaz kako ne treba donositi zakone po pojedinačnim slučajevima. Zakoni ne treba da budu u korist pojedinaca, ali ne treba da budu ni protiv pojedinaca. Zakoni se donose iz opšteg dobra, iz opštih razloga, a ne zato da se neko kazni. Zato danas Beograd ima manje poslovnog prostora, nego što ga imaju i Sofija i Bukurešt i zato danas mnoge firme teško mogu da dođu u Beograd, iako žele, iako imamo bolju poziciju od Sofije i Bukurešta, jer nema dovoljno poslovnog prostora.

Prema tome, Savet za borbu protiv korupcije ne odlučuje o tome da li je nešto ustavno ili ne. Ja sam nadam da smo to raščistili i naučili u ovoj Skupštini. Pričao sam malopre sa jednim pravnikom i on to nije razumeo. Ja mogu da razumem da neko ko je poljoprivrednik kaže da ne razumete to ili neko ko nije pravnik, kao što ja ne razumem medicinu, ja sam pravnik, ili ne razumem neko drugo zanimanje, ali zaista ne mogu da shvatim da neko ne razume da Savet za borbu protiv korupcije, od kada je osnovan, i bilo ko drugi, bilo kod od nas u ovoj Skupštini, bilo koja nevladina organizacija, bilo koja institucija, izuzev Ustavnog suda, ne može da oceni da li je nešto protiv ustavno ili nije. To ocenjuje samo i isključivo Ustavni sud i niko više. Prema tome, voleo bih da ne koristimo argumente koji nisu realni, da ne koristimo argumente koji ne mogu da opstanu.

Kada pričamo o Savskom nasipu, pa znate kada se gradilo na Savskom nasipu? Godine 2009, 2010, 2011, 2012. Tada se gradilo na Savskom nasipu, tada se gradilo, i svi su dobijali od tadašnjeg vodovoda mogućnost da se priključe na one njihove stanice. Od 2013. godine niko nije dobio tu mogućnost. Ne znam ko im je to davao, čak su od „Beogradvoda“ dobijali neke papire da mogu tamo privremeno da stoje, kada pričamo o Savskom nasipu. Ne kažem da je neko namerno hteo da uništi Savski nasip i ne kažem da je za to… I tada je postojala volja da se sa tim izbori. Samo vam kažem – nemojmo sprečavati ljude koji čekaju izmenu i dopunu ovog zakona da iskoriste tih 30 dana da dobiju struju i vodu time što ćemo pričati netačne priče o tome da će, ne znam, dobiti neka vikendica na Savskom nasipu struju ili vodu, jer neće. Nemojmo pričati o tome da će to dobiti na Kopaoniku bespravni objekat koji ne može nikada da se legalizuje. Prema tome, ne pričajmo netačne priče o tome da se na ovaj način rešava legalizacija, jer to apsolutno nije tačno.

Ne pričajmo paušalno, bez ikakvog znanja i bez ikakvih informacija o tome da bi se od neke konverzije naplatile milijarde, ali da bismo pokazali kako je to, zamoliću Ministarstvo finansija da do kraja ove sednice izračuna koliko bi koštala konverzija upravo za taj objekat, pa kao što smo videli da ne bi bilo konverzije za Beogradski sajam, kao što bi konverzija bila nula za Luku Beograda zbog koje je i donet ovaj zakon, ne zakon, nego uvedena naplata konverzije, jer je inače zakonom i sadašnjim zakonom koji je danas na snazi predviđeno da zemljište ispod objekta i da zemljište za redovnu upotrebu nije predmet konverzije.

U slučaju fabrika sve je zemljište ispod objekta i sve je zemljište za redovnu upotrebu i svi su to dokazali i zato 94% konverzije urađeno bez naknade, 94% konverzije u Srbiji je urađeno u ovih 12 godina bez naknade, jer su to vrlo lako dokazali. Jeste trajalo dve godine, tri godine, četiri godine, pa su neki morali da idu na sud, ali su to mogli i uspeli da dokažu.

Ne pričajmo o tome da bi sada bila naplaćena konverzija za zemljište ispod objekta. Samo u slučaju IMT-a postoji preko 100.000 kvadrata koji su uknjiženi, legalni i koji dele sudbinu objekta, samo u tom slučaju, a da ne pričam o drugim slučajevima, kao što ne treba da pričamo o Beogradskom sajmu, kako bi Beogradski sajam bio predmet konverzije. Beogradski sajam je državna svojina. Nedavno smo upisali državnu svojinu i uspeli smo da sačuvamo državnu svojinu, da država odlučuje kada će i gde će biti Beogradski sajam, a ne da to odlučuje G17 kako je to bilo 2009. godine i da nalaze investitore koji inače ne bi uložili dinar u taj sajam, jer tamo nema šta novo da se izgradi, pošto nema prostora, i da menjaju odluku, pa je sajam 15. januara bio zaštićen, pa je 22. januara bio nezaštićen, pa je 6. marta bio delimično zaštićen.

Eto, tako se to radi kad se državne odluke prilagođavaju privatnim interesima i to je nešto što se dešavalo.

Prema tome, ja pozivam sve poslanike da glasaju za izmene i dopune Zakona o planiranju i izgradnji zato što te izmene i dopune omogućavaju da se promoviše zelena gradnja u Srbiji, omogućavaju veću zaštitu građana od investitora, omogućavaju, odnosno obezbeđuju da smanjimo broj divljih deponija.

Te izmene i dopune zakona približavaju Srbiju EU. Moći ćemo da zatvorimo Poglavlje 5. o javnim nabavkama u klasteru 1, a usvajanje železničkih zakona Poglavlje 14. koje se tiče transporta i Poglavlje 21. koje se tiče transevropskih mreža. Nedavno smo stavili četiri nove pruge u TENT odnosno u transevropsku mrežu pruga, a usvajanje ova dva zakona omogućava da se kandidujemo za grantove i da dobijemo novac kako bismo te pruge rekonstruisali.

Jedna pruga je Sombor-Vrbas, druga pruga je od Pančeva prema Kikindi, Zrenjaninu, Senti gore, pa Horgoš, izlazi na Mađarsku. Treća pruga je od Male Krsne preko Požarevca, pa sve do Bora i četvrta pruga je od Rume, Šapca prema Malom Zvorniku. To su značajne pruge, jer će prvo biti ukinute dizel lokomotive, biće elektrificirane, voziće se do 120 kilometara na sat i to je nešto što treba da bude budućnost Srbije.

Glasanjem za ove zakone glasamo za to. Glasamo da se izvrši rekonstrukcija tih pruga i između ostalog glasamo da se konačno omogući da se u Srbiji gradi i da se razvijaju one lokacije koje su bile zaključane samo zbog privatnog hira tadašnjeg predsednika.

Ja ne optužujem nikoga ovde u sali za to i ne kažem da je bilo ko u tome učestvovao da je to hteo, jer znam ko je doneo tu odluku i nije doneo niko, čak ni od onih koji kritikuju sada ovu odluku. Odluka je bila pogubna za Srbiju, desila se na početku velike ekonomske krize koja se najviše odrazila na tržište nekretnina. Sve zemlje su 2009, 2010. godine usvajale stimulativne mere za razvoj tržišta nekretnina. Srbija je zahvaljujući konverziji uvela restriktivne mere i danas plaćamo cenu toga.

Imamo 1,2 miliona kvadrata poslovnog prostora u Beogradu, Sofija 2,6, Bukurešta 2,7, Budimpešta 4,2 i to je cena onoga, pogrešnih odluka, odluka koje su nepromišljene i koje se donose na bazi emocija i na bazi toga kada donosite zakone da bi ste se sa nekim privatno obračunali. Mislim da je dobro da te odluke ispravimo ne upirući prstom bilo u koga.

Kada kao zemlja u nečemu pogrešimo, trebamo da kažemo da nešto nije bilo uspešno i da idemo dalje. Konverzija nije bila uspešna, nije donela nikakve efekte i zato je napuštamo i to je jedini razlog. Radovaće se ljudi u Busijama i u Altini i u mnogi drugi koji će sada moći da se legalizuju, jer ćemo i taj problem rešiti ukidanjem konverzije uz naplatu, radovaće se ljudi u Pirotu koji će dobiti intermoderni terminal.

Evo, tu je bilo priučeno javno slušanje predsednika opštine Topola koji je rekao da su oni za sve ove godine imali prihod od 1,8 miliona dinara, ako se dobro ne varam, od konverzije. Radovaće se svi oni, jer ćemo na taj način moći da razvijamo Srbiju i zato su ovi zakoni dobri. Ja pozivam da pričamo o zakonima.

Rekao sam da ću pogledati svaki amandman, da ću prihvatiti svaki amandman koji je dobar zato smo imali dobru diskusiju na javnom slušanju, čak i ako se nismo slagali. Evo, tu je bila koleginica Gajić, recimo, koju sada vidim ovde koja je bila vrlo kritična, ali smo dobro razgovarali i mislim da smo neke stvari razjasnili.

Prema tome, zato služe ove rasprave, a ne da pričamo neistine, da pričamo o Zakonu o ozakonjenju koji nije na dnevnom redu. Na dnevnom redu urgentna mera zbog omogućavanja priključka ljudima. Mi ne rešavamo ovim pitanje ozakonjenja, slažem se da je to veliko pitanje i slažem se da je to veliki problem i kada budem spreman kao ministar ja ću doći ovde, pa ću pričati o tome i predložiću model kako ćemo to jednom za uvek rešiti, ali danas to nije na dnevnom redu, niti sam ikada rekao da je to na dnevnom redu. Vrlo smo jasno rekli našta se odnosi ovaj zakon.

Tako da bih ja molio, mislim da vam je sama konverzija nauk kao zemlji i kao društvu da se nikada zakoni ne donose na prečac i da se nikada zakoni ne donose tako što neko rešava svoje privatne sukobe donošenjem zakona, bez obzira koliko je u tom trenutku moćan.

Što se tiče Zakona o planiranju i izgradnji on je prošao javnu raspravu. Javna rasprava je bila 20 dana. Posle toga je dodatna rasprava svođena na 25 dana. Stiglo je preko 600 predloga različitih, kažu šta može novo da se uradi u tom zakonu. Prihvaćeno je stotinak, manje-više. Prema tome o samom zakonu je vođena temeljita i ozbiljna rasprava i on se danas nalazi pred vama i danas pričamo o tome.

Zato molim da pričamo o argumentima i da pričamo o zakonu, a da ne iznosimo paušalne stvari i paušalne ocene koje nisu tačne. Hvala.

PREDSEDNIK: Reč ima ministarka Đedović. Izvolite.

DUBRAVKA ĐEDOVIĆ: Nažalost, ne pričamo o zakonima i pričamo veoma paušalno i iznosimo netačne podatke, ali evo ja ću još jednom pokušati da pojasnim, odnosno da objasnim zašto je neistinito ovo što je poslanik Aleksić rekao. U pitanju je vrednost EPS. Pozivam ga zaista da zapiše dobro i da dobro se udubi u ono što ću reći i da ne iznosi više lažne podatke koji nemaju veze sa mozgom, a pre svega su neuporedivi.

Pomenuo je cifru od 14 milijardi evra i pomenuo je cifru od tri milijarde evra, da bi ih navodno uporedio. Nije rekao ni šta je jedna cifra, ništa je druga cifra, a ni to da ni jedna ni druga cifra nisu dobro interpretirane, odnosno da u osnovi nisu potpune. Evo, ja ću pojasniti.

Poredi imovinu sa kapitalom, što shvatićete i razumećete ko god se i malo razume i ima i malo znanja o ekonomiji, finansijama i računovodstvu može da shvati da su vrednost imovine i vrednost kapitala neuporedive, a pogotovo ako iznosi netačne informacije i kada je vrednost imovine u pitanju, ukoliko iznosi informacije polovne kada je vrednost kapitala u pitanju, ali hajde da počnemo od kapitala.

Ukupan kapital EPS, podatak iz 2021. godine iznosio je 632 milijarde dinara, znači nešto iznad pet milijardi evra. Predmet konverzije u akcije promenom pravne forme je bio samo osnovni kapital u iznosu od 365 milijardi dinara, odnosno 3,1 milijarde evra. Evo kako dolazimo do 3,1 milijarde evra. Znači, to je vrednost samo osnovnog kapitala.

Ukupan kapital, zapišite dobro, se pored osnovnog kapitala sastoji i od revalorizacionih rezervi i neraspoređene dobiti iz prethodnih godina, ali ova dva elementa, kao što vi to ne znate, ne mogu biti predmet konverzije u akcije i nažalost to ne znaju oni i svi oni koji se ne razumeju u računovodstvo i finansije.

Nije problem što se neko ne razume, veći je problem što iznosi neistine, što poredi ono što ne može da se poredi i time zbunjuje narod. Iznosi netačne informacije i lažno predstavlja stvari.

Hajmo da se pozabavimo imovinom, odnosno procenjenom vrednosti imovine. Godine 2011. procenjena vrednost imovine po fer vrednosti, oni koji mogu da da razumeju šta to znači, jer se tako procenjuje imovina, je bila nešto iznad sedam milijardi evra. Godine 2021. ta ista procenjena imovina, po fer vrednosti, možemo samo da upoređujemo iste kategorije, iznosila je nešto više od osam milijardi evra. Šta to znači? To znači da se vrednost imovine povećala. Normalno je da se ona povećala zato što je u tom periodu su izvršena značajna ulaganja u održavanje te iste imovine i opreme.

Ja sam se trudila veoma dugo da dođem do tog broja od 14 milijardi, ali nažalost taj iznos od 14 milijardi ne postoji niti u finansijskim izveštajima, niti u izveštajima procenitelja, a složićete se da jedino ovlašćeni procenitelji i reputabilne računovodstvene kuće mogu da rade ovakve procene.

Cifra približna tom iznosu može se naći u jednom izveštaju, ali se ona odnosi na nabavnu vrednost imovine. Nabavna vrednost ne uključuje akumuliranu amortizaciju, pa opet se ne može porediti sa vrednošću fer imovine.

Znači, ovde smo imali pod argumentom da je nešto uništeno i da je neka vrednost uništena, poređenje cifre od 14 milijardi sa cifrom od tri milijarde. Znači, da smo poredili sa jedne strane imovinu, ali ne onu vrednost koja je i relevantna, a to je jedino fer vrednost i poredili smo osnovni kapital, a shvatićete da ni jedno ni drugo zapravo nije uporedivo.

I to opet kažem, cifra od 14 milijardi evra koja je ovde izneta, pa tobože upoređena sa tri da bi se predstavilo kako je nešto uništeno, je nabavna vrednost. Znači ne uključuje sve ono što procene jedne imovine treba da uključi, a to je pre svega akumulirana amortizacija.

Znači, molim još jednom zaista da iznosimo jedino informacije koje su proverene, a ovo su sve podaci koji su javno dostupni i provereni. Samo ako neko malo želi i ako se interesuje za ovu temu, koliko o njoj priča, treba samo da pogleda par dokumenata, odnosno da uzme finansijske izveštaje koji su javni, dostupni, da sedne, da pročita šta može da se konvertuje u akcije, koja je to računovodstvena kategorija koja može, a to je samo osnovni kapital, a ne da poredi nešto što nije za poređenje i da onda optužuje, priča neistine, i govori nešto što nema veze sa mozgom.

Tako da bi bilo jako korisno da se zaista fokusiramo na ako ima bilo kakvih sugestija ili primedbi u vezi predloženih zakona, ali pretpostavljam da je zakone još teže čitati nego finansijske izveštaje, jer su duži i kompleksni pa verovatno postoji određeno ograničenje da se oni i kao takvi razumeju i zato se verovatno ne komentarišu, nego se iznose neistinite informacije, poredi ono što nije za poređenje, da bi se neko optužio da je nešto uradio, u čemu nema puno uporišta, ako pogledamo cifre i ako pričamo o zapravo vrednosti imovine, onda će svi koji se udube u dokumenta videti i zaključiti da se vrednost „Elektroprivrede Srbije“ povećala, a povećavala se zato što je bilo ulaganja u održavanje i opremu. Hvala vam.

PREDSEDNIK: Neka se prijave i ovi ostali ovlašćeni predstavnici.

(Miroslav Aleksić: Replika.)

Daću vam pravo na repliku, mada nema baš previše smisla dalje, ali svakako je poslednji krug, da znaju svi.

MIROSLAV ALEKSIĆ: Zahvaljujem predsedniče.

Najpre što se tiče ovih političkih poruka vezano za G17 DS vrlo je zanimljivo kada vi, gospodine Vesiću, to pričate, pa vi kada pričate o prethodnoj vlasti pričate o vama, jer ste vi bili nekada u Demokratskoj stranci.

Što se tiče ovih iz G17 pa Dinkić je savetnik bio predsednika Vučića, tadašnjeg premijera, sad vam je Ivica Kojić šef kabineta predsednika države i pitajte sve što se tiče i besplatnih akcija i ostalog vezano za G17, Čučkovića, Vidoja Petrovića, Milana Đokića i sve ostale koji su kao i vi, gospodine Vesiću, prilagodili interesima svoju politiku i tu je razlika između nas, znate. Neki se bave politikom samo da bi bili u vlasti.

Što se tiče ovih drugih stvari, Moravski koridor, da, dobro je što se gradi i pozdravljam, ali je problem što 2013. godine bio dogovoren za duplo nižu cenu koju je vaša Zorana Mihajlović potpisala sa 500 miliona nekadašnjih na 800 i nešto miliona, i ona je bila G17 plus, pa je sada došlo to i do milijardu evra.

Što se tiče vaših drugih stvari, niste odgovorili koliko ima nelegalnih objekata, zašto ne srušite ovaj objekata na Pančićevom vrhu, šta je sa investitorima koji su prevarili građane i naravno, uvođenje Agencije za prostorno planiranje koje direktni uvod da investitori mogu da finansiraju, a to se pre svega odnosi na Rio Tinto.

Što se tiče tendera, javnih nabavki, pa vi ste to ukinuli. Kod vas to ne postoji. Samo direktna pogodba i onako ispod stola šta ko kome dođe.

Vi, gospođo ministarka energetike, sramotno je koliko ne govorite istinu. Prvo, teorija je jedno, realnost drugo. EPS dobit ne uplaćuje poodavno u budžet. Pogledajte i sami. Nema pozicije. Do pre tri godine je uplaćivao.

Drugo, isknjižili ste i „Obilić“ i sve druge energetske objekte koji su na KiM i tužno je to što pokušavate da građane Srbije dovedete u zabludu, a dovodite stručnjake iz Norveške da oni rešavaju pitanje problema sa EPS-om i ….

PREDSEDNIK: To je bilo tih dva minuta.

MIROSLAV ALEKSIĆ: … plaćate ih debelo za to. Hvala.

PREDSEDNIK: Povreda Poslovnika.

MILENKO JOVANOV: Poslovnik, 104. – replika. Dakle, ja ne dam da se moje zasluge pripisuju Vesiću. Dakle, nije Vesić pričao o Dinkiću, o akcijama nego ja. Kako možete njemu da odgovarate na te stvari.

Molim vas, predsedniče, da ukažete ubuduće na te stvari. Možda je to pobrkao. Mnogo je tu podataka izneto. Čudi me, on kao obrazovan čovek sve to može da apsorbuje i da razume, ali potpuno je promašio osobu kojoj je odgovarao.

Dakle, ja sam govorio o tome i pitali smo sve te i Čučkovića i ovoga i onoga i svi kažu – pitajte Aleksića. Svi su rekli – pitajte Aleksića. Zato i pitamo.

Dakle, Aleksić, G17 plus da objasni gde su akcije. To sam samo rekao i to ponavljam. Vesić nema veze čovek sa tim, ništa nije rekao.

(Srđan Milivojević dobacuje.)

Opet zvuk sa Gazele. Jel čujete?

PREDSEDNIK: Nije baš samo zvuk, više je jauk sa Gazele.

MILENKO JOVANOV: Jauk sa Gazele. Čuje se znači. Čuje se.

U svakom slučaju, ta zasluga je moja i ne dozvoljavam da se pripisuje gospodinu Vesiću. Dakle, za sve rečeno za G17 plus i Aleksićevom radu u G17 plus, a sad mi kažu da nije to jedina priča, ima tu još tema, kako su on i Verica Kalanović nosili frižider neki iz G17 plus u novu stranku koju su napravili. To ćemo nekom drugom prilikom, time da se bavimo. To je posebno interesantno, ali da vidimo prvo za ovih 970 evra što su nam dužni.

Dakle, Aleksić da odgovori u ime G17 plus. To sam ja tražio. Vesić nema veze sa tim. Molim vas da reagujete ubuduće na te stvari. Hvala.

PREDSEDNIK: Razumeo sam primedbu i priznajem – i ja sam primetio da tu postoji izvesna nelogičnost, ali kako da vam kažem – to je već pojava. To nije incident, to je pojava, pošto se oglasio malopre i Milivojević. Znate, od njega je krenula da se širi ta pojava.

Kada ga je Bulatović pozvao na repliku, on odgovarao svim u sali samo ne Bulatoviću. Njega nije smeo ni da pogleda. Vidite, od tada se ta pojava širi po ovoj strani sale. Tako da sada imate i ovo – pitajte sve, samo nemojte mene.

(Srđan Milivojević dobacuje.)

Vi, Milivojeviću, šta kažete? Nažuljali ste se na Gazeli?

(Srđan Milivojević: Jesam.)

A šta bi sa onim šatorima što ste delili? To je bilo za druge? To nije bilo za vas? Vi ste drugima podelili šatore, a vi ste legli na hladan beton. Pazite samo, Milivojeviću, da ne povučete vlagu. Zabrinuću se za vas.

Reč ima ministar Vesić.

GORAN VESIĆ: Dobro ovo zvuči – pitajte Kojića, pitajte Čučkovića, pitajte sve, samo nemojte njega ništa da pitate. Ništa on ne zna. Sve druge treba pitati šta se dešava. Tako je do juče bilo – pitajte Patrika Hoa, pitajte Kineze, pitajte tamo, a sada odjednom nema više ni Kineza, sada više ni Kinezi nisu dobro. Tako to izgleda kada se menja politika iz dana u dan.

Nemojte vi da branite DS. Nisam ja rekao da su oni hteli da prodaju Sajam, nego G17. Tačno se zna ko je hteo to da uradi u Vladi. Cela Vlada priča o tome. Svaka sekretarica to zna kako je trčano da se menja odluka Vlade za sedam dana. Nemojte da uvlačite druge u to koje nisam pomenuo.

Znači, G17 je imao dogovor da proda Beogradski sajam, pa su onda ovi ljudi Zavoda za zaštitu spomenika radeći svoj posao poslali na Vladu, to stavljeno na Vladu da se 15. januara proglasi Beogradski sajam spomenikom zaštite kulture. Pod zaštitom. Pa onda je bio haos ko je to uradio sedam dana, G17, pa je moralo 22. da se poništava odluka, da bi se onda našao kompromis pa 6. marta da bude samo Hala 1 stavljena. Znači, samo Hala 1.

(Aleksandar Jovanović: Šta nas zanima.)

PREDSEDNIK: Bez vikanja iz klupe Jovanoviću.

GORAN VESIĆ: Tako izgleda i tako se radilo kada su se odluke donosile u privatnom interesu.

PREDSEDNIK: Bez vikanja iz klupe, rekao sam.

GORAN VESIĆ: Prema tome, nemojte vi da abolirate sebe i da tražite da mi pitamo drugog. Mi vas ovde pitamo – šta se tada desilo? Mi vas pitamo. To koliko ste želeli da bude opozicija pa najbolje govore vaši pregovori da ostanete predsednik opštine. Pa pamtimo mi to. Tako da, sve je u redu, gospodine Aleksiću.

U svakom slučaju, samo nemojte da bežite od svojih bivših partijskih prijatelja, onako kao što bežite od ovih sadašnjih, pa vam sada više nisu dobri ni Patri Ho, ni Vuk Jeremić i svi oni koji su do juče branili, kao što vam sada nisu dobri ni Verica Kalanović, ni ne znam Čučković, sve koje pominjete.

Ja vas pitam gospodine Aleksiću. Kako je moguće da se Beogradski sajam proglasi za spomenik kulture pa da se za sedam dana poništi odluka? Kakve ste vi to kombinacije imali? Hoćete to da nam kažete? Pa, vi. Vi koji ste u toj stranci bili. Kakve ste imali. Recite nam to. Vi koji pričate o tome paušalno kako bi od jedne konverzije koja ne može inače da se dogodi, neko će izgubiti milijarde evra. Onda kada vas pitamo nešto, onda se sakrijete iza imuniteta. Evo, pitajte Sinišu Malog. Pobegnete iza imuniteta. Onda se krijete iza toga. Ako tražite da vam neko odgovori, onda budite spremni da vi odgovarate na pitanja, gospodine Aleksiću.

Prema tome, mi vas pitamo šta ste to radili sa Beogradskim sajmom? Nemojte samo da prebacujete na druge. Sada su svi drugi krivi, samo vi niste krivi. Još optužujete svoje kolege tu iz opozicije koje niti sam prozvao, niti imaju veze s tim. Ja vas pitam. Dužni ste da odgovorite. Odgovorićete. Sve drugo što ste me pitali, gospodine Aleksiću, da vas nešto naučim, obratite se kroz formu poslaničkog pitanja. Na svako pitanje ćete dobiti odgovor, kao i svi drugi.

Prema tome, sve što mislite da vam nisam odgovorio, obratite mi se poslaničkim pitanjem i biće vam odgovoreno. Samo bez paušalnih ocena i bez toga da su svi drugi krivi, a samo vi ne.

(Aleksandar Jovanović: Ja sam za ovo bio kažnjen.)

PREDSEDNIK: Za to što sada radite ste dobijali kazne. Da. Šta? Da li želite ponovo?

(Aleksandar Jovanović: Želim. Nema problema, samo nemojte da nas maltretira. Nema smisla.)

Želite. Znači, koliko vam je trebalo da se pokajete što ste želeli da govorite na ovoj sednici. Pola dana. Već vam je žao što ste to želeli. Već vam je teško što ste ovde. Dugo ste u sali. Ima par sati. Stigli ste da postignete radnu temperaturu.

Reč ima Zoran Sandić.

ZORAN SANDIĆ: Poštovani predsedavajući, poštovani predstavnici Vlade Republike Srbije, kolege poslanici, poštovani građani Srbije.

Pred nama je obiman dnevni red. Pokušaću da ukažem na i loše i dobre stvari zakona koji su pred nama i da se držim, koliko je to moguće u ovoj situaciji suštine, jer mislim da su ovi zakoni jako važni i za Srbiju i za građane Srbije i sigurno mnogo važniji od ovih ličnih prepucavanja, ko je bio u DS, u G17, šta su radili pre 12 godina. To građane u ovom momentu sigurno ne interesuje.

Ono što je meni indikativno i prvo bode oči kada sam video ovih 30 tačaka dnevnog reda, to je da je skoro trećina ili malo više od trećine predstavljaju zajmovi Republike Srbije i nova zaduženja. Ja se pitam samo, ko će vraćati sve ovo? Bojim se da ćemo našoj deci ostaviti Srbiju prezaduženu.

Znate, Grčka kada je bila u problemu finansijskom, tada je opšte, onako jedna krilatica bila – dužan si ko Grčka. Bojim se da za koju godinu ne bude jedna krilatica u Srbiji – dužan si ko Srbija. Ja se nadam lično da do toga neće doći i da oni koji treba da vode računa o tome, vode računa.

Stvarno me neke stvari ovde debelo zanimaju. Mogu da razumem, donekle i to mogu da razumem, ako se diže kredit ili zajam za neku saobraćajnu, putnu ili železničku infrastrukturu, ako se gradi put Pojate-Preljina-Murija, Moravski koridor treba da se gradi, to mogu da razumem, Fruškogorski tunel, spajanje Rume, Loznice, Šapca sa Republikom Srpskom, to mogu da razumem ili Požarevac-Golubac. Tu mogu donekle da vidim i opravdanje ako mora da se digne kredit. Tu mora da se vodi računa kolika je zaduženost zemlje.

Ne mogu da shvatim da mi moramo da dižemo zajam ili kredit da bi uradili adaptaciju i renoviranje zatvora u Kruševcu ili Sremskoj Mitrovici. Ne mogu da vidim ni opravdanje da dižemo, za neki tzv. termin „zeleni rast“ ili za projekat „nauka“. Čuli smo da je to u Nišu istraživački park. Ako su nam finansije stabilne, kao što ovde stalno čujemo od predstavnika vlasti, kako je moguće da mi dižemo zajam i kredit da bi renovirali zatvor u Sremskoj Mitrovici? To je meni malo indikativno.

Moramo da kažemo da je 35 milijardi trenutni javni dug Srbije sa tendencijom do kraja godine da bude 37 milijardi. To je po meni zabrinjavajuće. Građani moraju to da znaju. Ako to podelimo na broj građana, vidimo svako dete koje se rodi odmah je dužno nešto malo preko 5.000 evra. Ja razumem da zemlje kao što je Srbija moraju da se razvijaju, da se grade i da su tu krediti neophodni. Čini mi se da je Srbija u nekim kandžama tih međunarodnih finansijskih institucija. Tu mislim na MMF.

Građani moraju da znaju da je 1. maja poskupljenje struje i gasa zahtevao MMF, da bi dobili novi aranžman i da će to poskupljenje doći na jesen i verovatno do kraja godine još jedno. Zato što to od nas straži MMF, ne zato što je to želja nas ovde ili Vlade Republike Srbije, nego smo pristali na takav aranžman sa MMF-om i sada smo u njihovim kandžama. Ja bih voleo da grešim. Pokazaće vreme i videćemo da li je tako.

Što se tiče recimo Predloga zakona o privremenom registru majki i drugih lica kojima se uplaćuje novčana pomoć, u Predlogu ovog zakona je predviđeno da se ciljna pomoć namenjena pre svega majkama dece predškolskog i školskog uzrasta upravo one grupe mladih kojih prethodnim merama nije bilo direktno omogućeno, što je dobro. Pomoć će se izvršiti u septembru mesecu i visini od 10.000 dinara. Mi iz koalicije Nada-Novi DSS-POKS smatramo da je možda granica trebala da bude 18 godina. Tako bi obuhvatili decu i osnovnog i srednjeg obrazovanja. Ovako to ide samo do 16 godina.

Svaka vrsta novčane pomoći je deci svakako dobra, ali to ne rešava trajno pitanje porodica sa decom, samohranih majki, očeva ili staratelja, jer je život u Srbiji postao preskup. Loše vođenje politike od strane aktuelne vlasti je doprinelo da se pogorša položaj ove kategorije u društvu. Kada kažem zbog lošeg vođenja politike, jeste da zvanična statistika kaže da je inflacija nešto malo preko 13%, ali inflacija osnovnih životnih namirnica je blizu 50%. Imate realnu situaciju kada se krećete među građanima da ne možete više u samoposlugu bez dve, tri hiljade ili što bi naši građani rekli dve, tri crvene.

Kada primite prosečnu platu možete da podmirite račune, komunalne usluge, grejanje i jako malo vam ostane za jedan običan život. Prosečna potrošačka korpa, ne kažem minimalna, prosečna potrošačka korpa je 98.000 dinara. Pa vidite kako onaj sa prosečnom platom može da živi uz sve ove dažbine koje nam dolaze.

Pretpostavka je da u Srbiji postoji 18% porodica u kojima o deci brini samo jedan roditelj. Najčešće majka obavlja tu roditeljsku dužnost. Postoje brojni problemi sa kojima se suočavaju samohrane porodice. Tu pre svega treba pomenuti ono što se tiče pravne prirode, nedostatak potpune pravne definicije koja bi obuhvatila sve slučajeve samohranog roditeljstva, nepostojanje precizne službene evidencije o broju samohranih roditelja, nedosledna primena pravila u postojećem sistemu zaštite samohranih roditelja. Tako da u praksi prilikom pokušaju recimo zapošljavanja dolazi do pojave diskriminacije nažalost, na osnovu porodičnog statusa iako zakon to strogo zabranjuje.

Takođe nedovoljno je iskorišćena mogućnost uz radno-pravnog statusa korišćenje kliznog ili fleksibilnog radnog vremena, rad od kuće i uvođenje neradne nedelje samo za ovu kategoriju ljudi. U praksi postoji izbegavanje zapošljavanja samohranih roditelja u punom radnom odnosu, već samo po ugovoru o delu ili po ugovoru o privremenim i povremenim poslovima, jer time poslodavci izbegavaju proširena prava trudnica, porodilja, samohranih roditelja. Tu moraju inspekcije nadležnog ministarstva da povedu računa da se to isprati i da se takve stvari sankcionišu.

Veoma je bitno spomenuti problem samohranih roditelja, kao što su nerešeno njihovo stambeno pitanje, mala zaposlenost itd. pogotovo onih koji imaju stambene kredite, skokom euribora došlo je do povećanja kredita i samim tim do otežavanja života porodica ove kategorije.

Neko je ovde govorio i hoću da pohvalim, to nije ništa loše, ako je Grad Beograd doneo odluku da svojim đacima obezbedi besplatne udžbenike, verovatno imaju sredstava u budžetu i tu su videli neki potez koji će doprineti deci u Gradu Beogradu, ali to ne sme da dovede do diskriminacije dece u ostatku naše države.

Stoga pozivam Vladu, nadležno ministarstvo, ako može da se iznađe način, ili preko lokalnih samouprava, mada retko koja lokalna samouprava je dobrostojeća u budžetu da može to da podmiri, ili preko nadležnog ministarstva, da prosto i ostala deca u Srbiji ne ostanu diskriminisana i da i oni dobiju udžbenike za sledeću školsku godinu, a to je negde iznos od 18 do 20 hiljada dinara i predstavlja iz godine u godinu veliku stavku i opterećuje budžet roditelja.

Hteo bih da se osvrnem na izbor Slavice Đukić Dejanović, ona je još uvek, koliko vidim, prisutna i to je dobro, žao mi je što je premijer ove zemlje Ana Brnabić izašla i otišla, verovatno ima preča posla a ne da razgovara sa poslanicima o ovako važnoj temi, ali to je već njen problem, gospođa Slavica Đukić Dejanović je dobila jedan težak posao - nasledila je Branka Ružića na mestu Ministarstva prosvete. Branko Ružić je iz moralnih principa podneo ostavku posle one tragedije i to jeste za svako poštovanje.

Nažalost, tragedija koja se desila zahteva velike promene u našem društvu, da nam se tako nešto više nikad ne bi desilo, počevši od porodice, od vaspitanja dece, od jačanja institucija, zato se obraćam vama i dotakao sam se ove tačke, do reforme obrazovnog sistema. Znate, škola je i obrazovna i vaspitna kategorija. Ja sam se ovde naslušao svašta. Mi bukvalno hoćemo da rešimo problem da se ovako nešto više nikad ne desi u Srbiji tako što povećavamo broj privatnog obezbeđenja, broj policajaca. Nije poenta da od škole napravimo kasarnu. Poenta je da deca idu u školu kao u svoj novi dom, da deca u toj školi budu vesela, razdragana, da uče i da budu vaspitana. Da bi se to desilo, mora da se uradi reforma školstva i obrazovanja. Ne možemo samo da potenciramo, to je onaj zapadni šablon, rijaliti šablon, nije to rijaliti samo u Srbiji, to smo sve poprimili sa Zapada, od "Velikog brata" pa do ove "Zadruge", ne možemo decu samo da vršimo edukaciju, prava deteta, prava deteta, a niko ne govori - a obaveze deteta.

To spada u jednu vrstu te kategorije reforme našeg obrazovanja. Šta je tu potrebno suštinski, po nama iz koalicije NADA-Novog DSS i POKS-a još da se uradi? Treba vaspitati decu u duhu naše tradicije, istorije, a ne po zapadnim rijaliti šablonima, to sam već rekao. Odeljenja, i to je apel i nastavnika i učitelja koji su se i meni obraćali, odeljenja ne bi trebalo da budu više od 20 učenika. Ne može jedan nastavnik, učitelj, da se posveti ako u učionici ima 30 dece. Znači, odeljenja mora da se svedu na 20 učenika.

Potrebno je vratiti autoritet nastavnog osoblja. Ne može da učenik, ma kako je vaspitan od kuće, da to prenese u školu, da izmakne stolicu učiteljici. To ne sme da se dešava. Treba naći model kako vratiti autoritet nastavnom osoblju.

Što se tiče broja pedagoga i psihologa, mnogi su o tome govorili. Ja znam jednu školu u Beogradu gde na 1.400 učenika ima samo jedan i po psiholog. Broj pedagoga i psihologa mora da se povede računa da se ima tačna i jasna slika i da se tu nešto konkretno poradi.

Potrebno je smanjiti stepen tolerancije prema onim učenicima sa neprimerenim ponašanjem. Ne možemo samo stavljati glavu u pesak. Znači, pojačati stepen, smanjiti taj stepen tolerancije prema takvim učenicima koji prave probleme, adekvatno ih sankcionisati i, da tako kažem, dovesti ih u red i poštovati tu instituciju učitelja i nastavnika.

Plate - večita dilema. Naravno, svi imaju veću motivaciju, želju za radom itd. ako su im plate veće. Generalno, u javnom sektoru, od zdravstva, prosvete, pa nadalje, ali plate konstantno moraju da idu uzlaznom putanjom što se tiče prosvete.

Sprovođenje zakona. Mi imamo dobar zakon o udaljenosti kladionica od škola. Ali, taj zakon se ne sprovodi. Pogledajte u svojim gradovima odakle dolazite, pa ćete videti da li se poštuje, da li je svaka kladionica propisno udaljena po zakonu od osnovne škole. Videćete da nije i taj zakon treba da se pooštri, da se to dovede u red. Ne kažem da su kladionice uzrok velikog problema, ali svakako da tu treba takođe povesti računa.

To je ono što sam mislio lično vama da poručim i nadam se da ćete nešto od ovoga uspeti, ako imate volje i želje, a nadam se da imate, vi ste iskusna žena i u politici, imate i dovoljan nivo stručnosti i obrazovanja i da shvatate šta sam hteo da kažem. Naravno, ovo ne može preko noći, iziskuje dug rad reforma ovog obrazovanja i, naravno, štampanje udžbenika, da se više prekine sa praksom da nam strane zemlje, recimo Nemačka i njihova firma, štampaju udžbenike i da naša deca uče ono što ne bi trebalo da uče, pre svega iz istorije ili nekih drugih predmeta.

Ja se nadam da ćete nešto od ovoga primeniti i uspeti da primenite.

Sledeće na šta sam hteo da ukažem jeste Predlog zakona o izmeni i dopuni Zakona o zapošljavanju stranaca. Naravno, tu je cilj da se pojednostavi postupak zapošljavanja stranaca pa se tu priča - digitalizacija elektronskim putem, pa će onaj ko bude hteo da konkuriše, iz Brisela, Moskve, Londona, Vašingtona, manje je bitno, elektronskim putem da konkuriše i to će sve preko Nacionalne službe za zapošljavanje biti završeno za 10 dana i to je lepo, usklađujemo se sa nekim standardima EU i to je dobro.

Nikad ne sme stranac, ako konkuriše za radno mesto, da li je on tehnolog, mašinski elektroinženjer, IT stručnjak, itd, da ima slučajno u Srbiji prednost u odnosu našeg radnika. To nije diskriminacija, to je samo vođenje računa o našem stanovništvu i o našoj državi.

Ono što je meni tu najveća začkoljica, kaže se u obrazloženju ovog zakona - ovaj zakon će pokrenuti stepen stranih investicija. Ja uvek volim da kažem, i to je sušta istina, možemo da bežimo od toga koliko hoćemo, ni jedna država na svetu, ako mi neko nađe primer, neka mi javi, ni jedna država na svetu nije razvila svoju ekonomiju i svoju državu stranim investicijama. Bez domaće jake privrede, bez domaće poljoprivrede, neće biti jake ekonomije i jake države.

Možemo mi da privlačimo strance i tako što ćemo im dati besplatnu infrastrukturu i stotine hiljada hektara, naše oranice da im damo kao "Ling Longu", besplatno, da im damo i sto hiljada evra po radnom mestu, imate primere i dan-danas na jugu Srbije, firme koje su potrošile ta sredstva po radnom mestu posle nekoliko godina se povlače iz Srbije. Prosto, mnoge od tih firmi su montažno-demontažni objekti i uvek spremni da odu na neko tržište gde će dobiti bolje uslove i neće mariti za Srbiju, a ni porez ne ostavljaju ovoj zemlji.

Šta mislite kad bi mi ta sredstva dali nekim zanimanjima koja u Srbiji izumiru, nažalost, kad bi, recimo, dali, ne mora 100 hiljada evra, 10 hiljada evra nekom ko otvori krojačku radnju, pet hiljada evra ko zaposli radnika u kozmetičkom salonu, u frizerskom salonu, ko otvori neku radnju za stolariju, itd, da ne pričam, ima tu zanimanja koja izumiru? Ili kada bi ova sredstva uložili u našu poljoprivredu?

O ovome se mora povesti računa. Ne može niko da me ubedi da će ovaj zakon privući strane investitore. Strane investitore privlači naša nakaradna politika, gde im dajemo stotine hiljada hektara zemljišta besplatno, infrastrukturu i negde čak i preko 100 hiljada evra po radnom mestu. I dobijaju kvalitetnu i vrednu radnu snagu, a Srbija i Srbi jesu poznati po tome. To njih privlači, a ne zakon, što će on elektronski iz Brisela da popuni i da bude primljen ovde u Srbiji.

Ima tu još jedna stvar. Kaže se - Srbija se suočava sa nedostatkom radne snage. E, pa, baš super. Zašto je došlo do nedostatka radne snage? Pa, zato što nam godinama, da ne kažem decenijama, mladi, porodice, stručni ljudi, obrazovani, odlaze u inostranstvo.

Ja imam prijatelja koga poznajem, koji je otišao pre šest meseci, koji radi u bolnici u Švedskoj. U toj bolnici, javio mi je, ima šest ljudi iz Srbije koji rade, dva doktora i četiri medicinska tehničara. Samo u jednoj bolnici u Švedskoj. I verujte, nisu samo oni, većina njih ide u potrazi za boljom egzistencijom, za boljim životom, životnim standardom. I sve je to u redu, ali mnogi od njih odlaze i zbog partijske države.

Sad opet ne upirem prstom u vas, ni u koga, partijsku državu smo napravili svi zajedno od 2000. godine, ali ste je vi doveli do savršenstva.

Kad ljudi vide da ne mogu da dobiju posao u domu zdravlja i bolnici dok nemaju člansku kartu SNS-a, ma ne može da bude čistačica u vrtiću, vidite, to ljude boli. To je nepravda i to je rak rana našeg društva.

Opet kažem, to je od 2000. godine. Radili su to svi, ajde da se ne lažemo. To mora da prestane, jer ovi ljudi što odlaze jedan deo njih odlazi i zbog ovakvog, da kažem, načina ponašanja i partijske države koju smo stvorili u našoj Srbiji i da stvari samo tako mogu da funkcionišu.

Onda imamo, imamo i svetao primer. Mi stalno pozivamo, i Vlada poziva, to je dobro, da se vrate naši mladi stručnjaci koji završe škole, itd, da se vrate u svoju zemlju, da ovde osnuju porodice, da ovde daju svoj doprinos i pokažu to što su naučili u svetu.

Vi onda imate jednog doktora, Miloša Jovanovića, koji je završio dva fakulteta na Sorboni, koji je bio predavač na Sorboni, koji je mogao lagodno da živi u Parizu kao predavač na Sorboni, sa dvoje maloletne dece i suprugom se vratio u svoju zemlju i radi na Pravnom fakultetu i valja se u ovom političkom blatu. Vi ste njega provukli i pokazali… Znate šta ste pokazali? Zove me kolega iz Australije, pa kaže – šta ako se ja vratim hoću li ja biti kengur i Australijanac?

Znači, šaljemo ružnu sliku. Evo vam primer mog predsednika, dr Miloša Jovanovića.

Možete vi da… Molim vas samo da kritiku istrpite shodno demokratiji. Vi ste većina, mi manjina. Ako ne možete da istrpite ovu činjeničnu, umerenu, kulturnu kritiku ne znam šta možete. Evo, replicirajte mi posle, nikakav problem. Ja samo govorim šta je činjenica, a činjenica je da se dr Miloš Jovanović vratio u zemlju, radi na Pravnom fakultetu, a provučen je kroz blato kao Miloš Francuz samo zato što je rekao da je francusko-nemački predlog, da kažem, izdaja ili suprotan našim nacionalnim interesima. Zbog toga je bio na svim medijima, lepljena mu je slika, itd.

S tim šaljemo lošu poruku svim onim građanima koji su završili fakultet u inostranstvu, da li da se vrate u svoju zemlju ili ne.

Ljutili se ili ne, to je tako. To je tako, ali pokazaće vreme da ste pogrešili. Mislim, ja vidim i kod vas mnogih da ste tu napravili jednu veliku grešku. Ne trebamo to da radimo. Ako pozivamo naše mlade koji otišli dozvolimo im da se vrate i da rade svoj posao za koji su školovani u inostranstvu. Tako svaka normalna zemlja radi, pa tako treba da radimo i mi.

Što se tiče izmena i dopuna Zakona o železnici, hteo sam i tu da se dotaknem samo nekoliko stvari.

PREDSEDAVAJUĆA (Snežana Paunović): Kolega Sandiću, vreme.

Reč ima ministar Nikola Selaković.

Izvolite.

NIKOLA SELAKOVIĆ: Zahvaljujem.

Uvažena predsedavajuća, dame i gospodo narodni poslanici, poštovani građani Srbije, dakle jedno malo razjašnjenje. Kada je uvaženi prethodnih govorio o zakonu o izmenama i dopunama, tj. o Predlogu zakona o izmenama i dopunama Zakona o zapošljavanju stranaca tačno je da taj zakon donosi veći red, veću efikasnost, brži postupak sticanja objedinjene boravišne i radne dozvole, produžavanje roka trajanja te dozvole i činjenica jeste da je donošenje tog zakona, između ostalog, motivisano i time što Srbija ima manjak radne snage.

Taj predlog zakona veoma jasno nudi mehanizme kojima se štiti građanin Srbije koji je određene profesije, koji je na službi, odnosno u evidenciji Nacionalne službe za zapošljavanje, a nema zaposlenja. Zato je zakonom i propisano ispitivanje tržišta radne snage, odnosno da li postoje na našem tržištu ljudi koji su sposobni da rade na takvim mestima i takve poslove za koje potencijalni poslodavac traži uvoz radne snage.

Međutim, pokrenuto je jedno pitanje na koje je veoma važno da se odgovori, a to je – zašto je u Srbiji došlo do nedostatka radne snage? Stvar je isuviše kompleksna da bi se reklo – postoji jedan odgovor na to pitanje – da, došlo je do nedostatka radne snage zato što su ljudi odlazili iz Srbije. Da li je to jedan od faktora koji je uticao? Jedan od faktora jeste, ali ajte da se ne lažemo.

Evo, daću vam jedan konkretan primer. U Dimitrovgradu smo otvorili Sajam zapošljavanja pre pet dana. Dakle, prošlog petka. Dimitrovgrad ima, po poslednjem popisu, oko 8.200 stanovnika. Na evidenciji Nacionalne službe za zapošljavanje ima 814 nezaposlenih. Dvadeset preduzeća nudilo je zaposlenje za 126 ljudi. Čekam još uvek tačan podatak koliko je od tih ljudi, razgovori još uvek traju, videćemo koliko je tih ljudi zaposleno, tj. koliko je od tih mesta popunjeno, ali je činjenica da je na poslednjem sajmu te vrste u Dimitrovgradu 2021. godine zaposleno svega 36% od ponuđenih radnih mesta.

Dakle, mi imamo situaciju da u Srbiji ljudi biraju poslove koje hoće da rade. Nedostaju nam zanatlije. Ozbiljno nam nedostaju zanatlije. Zašto? Jednostavno decenijama je u Srbiji propagiran stil života prema kome treba da se držimo onoga što je pričano – uči sine da ne bi radio, sramota je da se radi. Nije sramota da se radi.

Nije sramota da se radi. Za neke od tih zanatskih profila nude se prilično dobre plate. Tamo ljudi nemaju da zaposle pekara, kuvara, stolara, krojača.

Zašto je opet došlo do toga? Pa, došlo je, između ostalog, do toga zato što smo imali u proseku po porodici ne čak ni dvoje dece.

Samo da vas podsetim. Svi smo mi ovde prisutni došli iz porodica koje su dva ili tri kolena unazad imale i po četvoro i petoro i osmoro i više dece. U takvim društvima ne možete svakoga poslati na fakultet. Šalje se onaj ko je najtalentovaniji i onaj ko je najuspešniji, ali i za svaki drugi častan i čestit posao, pa i zanat. Pogledajte koliko danas u Srbiji zarađuje jedan keramičar, jedan vodoinstalater, jedan tesar ili armirač, a nemamo ih. Nemamo ih zato što su otišli tamo gde je taj posao mnogo plaćeniji, jer tamo u tim zemljama nema ljudi koji te poslove hoće da rade, jer ista pojava koja je zadesila nas, zadesila je i zemlje zapadne Evrope. Potpuno ista. Manje se rađaju deca, više biraju poslove, viši životni standard.

Već sam jednom govorio o tome, ove godine u Nemačkoj samo u prosveti, prosvetnih radnika nedostaje im 42.000 koje ne mogu da uvezu. Zašto? Zato što njihova deca ne žele da uče za te obrazovne profile.

Zašto nam je odlazilo u jednom trenutku mnogo i lekara i medicinskih sestara? Zato što njihovi građani ne žele… Toliko je visok životni standard, ne žele da studiraju medicinu. Znate šta kažu? Kažu – neću da žrtvujem 12 godina života za to i da posle toga do kraja života se stalno usavršavam. Neće ljudi za to da uče i neće da se zapošljavaju na takvim mestima. To je zahvatilo i nas.

Ono što je u našem slučaju dobro jeste da imamo i sve više imamo sa jedne strane kao rezultat krize u takvim zemljama, sa druge strane kao rezultat poboljšanja u našoj zemlji veliko interesovanje ljudi koji se vraćaju i to je počelo sa vraćanjem ljudi koji su visoko obrazovani sa razvojem digitalnog sektora, IT industrije u Srbiji. Veliki broj njih i sve veći je broj njih koji se vraća.

Nominalno, on dobije nešto manju platu u Srbiji, ali u Srbiji ima svoju roditeljsku kuću ili stan, mnogo niže troškove života, ima rodbinu, ima prijatelje, ima kumove i ne gleda sve u životu kroz dinar ili kroz evro i to je nešto što je rezultat ozbiljne politike.

Postavljeno je jedno pitanje, a ja neću davati primere zemalja sa kojima ne možemo, nećemo moći ili u ovom trenutku ne možemo da se poredimo, koju zemlju su podigle, čiju su, u stvari, ekonomiju koje zemlje podigle strane investicije. Odmah ću vam dati primer jedne zemlje. Pogledajte šta je uradilo ulaganje u automobilsku industriju Slovačke. Pogledajte gde je Slovačka danas, gde je Slovačka bila pre 10, 20 ili 30 godina. Dakle, to je primer zemlje, nama prijateljske, bratske zemlje članice EU, koju su bukvalno, bukvalno, u nebesa digle strane investicije, samo kad pogledate sektor automobilske industrije, ne pričam ni o čemu drugom.

Ne pričam, recimo, o Samsungu, gde su i televizori i mobilni telefoni i tablet računari pravljeni u Slovačkoj, a ne u Koreji. Ali, uporedite tu zemlju i po veličini i po broju stanovnika i po snazi privrede i brojke to veoma ozbiljno govore. Ako je Srbija u prošloj godini uspela da premaši nivo stranih direktnih investicija više od 4,1 milijarde evra, više od svih drugih u regionu zajedno, a to je omogućilo i naplatu i poreza i doprinosa, jer je omogućilo da se i povećaju penzije iz realnih izvora, da se povećaju plate i da ulažemo i u infrastrukturu

Odmah ću vam reći nešto, sećam se toga iz vremena kada sam obavljao funkciju ministra u Vladi u drugom jednom resoru, između ostalog, povelo se pitanje i o ovom kreditu Banke za razvoj Saveta Evrope, koja je usmerena na podizanje standarda u Upravi za izvršenje krivičnih sankcija, odnosno u sistemu za izvršenje krivičnih sankcija.

Ja sada ne govorim o tome šta su naše obaveze i koje standarde treba da dosegnemo, ali ono što građani treba da znaju, reč je o jednim od apsolutno najpovoljnijih i najjeftinijih kredita koji mogu da se dobiju. Naša država je već zahvaljujući takvim kreditima uspela da izgradi Kazneno-popravni zavod u Pančevu, apsolutno jedan od najboljih u Srbiji, Kazneno-popravni zavod u Kragujevcu.

Samo da vas podsetim, za one kojima je Kragujevac dobro poznat i koji znaju, gde se nalazio zatvor, prvo se nalazio u centru grada, u podrumu Palate pravde, pa je onda odatle prebačen u predgrađe, u prilično neuslovan prostor, pa je onda sagrađen potpuno novi zatvor, kao što je sagrađena i Palata pravde u Kragujevcu, izašlo se iz stare zgrade Palate pravde, odnosno Načelstva, koje se nalazi u centru grada, predivne jedne zgrade iz vremena Kraljevine Srbije, koju nadam se da će se smoći snage da se ta zgrada obnovi, da se, tada je bila ideja gradonačelnika, pretvori u muzej, jer je u njoj bila i vrhovna komanda Kraljevine Srbije u vreme Prvog svetskog rata.

Ovoga puta, dakle, za te kredite, gde je kamatna stopa 3%, gde prilikom uzimanja svake tranše kredita možete sami da izaberete da li hoćete fiksnu ili varijabilnu kamatnu stopu, gde imate grejs period pet godina i rok otplate 20 godina, i gde se taj novac, po ovom predlogu zakona, kojim će se omogućiti uzimanje toga zajma, opredeljuje za dva grada, za dve ustanove, da se u Kruševcu sagradi popuno novi kazneno-popravni zavod, koji će omogućiti da se rasterete i Ćuprija i Niš, koji omogućava, takođe, da se za prostor koji je u ovom trenutku u Kazneno-popravnom zavodu Sremska Mitrovica, inače, najvećem u Srbiji, dakle, u ovom trenutku imate prostor u kome boravi, koji je, u stvari, registrovan da u njemu boravi 1463 lica lišena slobode, u tom kompleksu paviljona u Sremskoj Mitrovici u ovom trenutku boravi 2000 lica. Dakle, ovim zajmom će se omogućiti izgradnja novih paviljona, i ne samo paviljona za boravak, nego i prostora za profesionalnu rehabilitaciju, resocijalizaciju. Dakle, popravljanje, da se na takav način izrazim, onih koji borave u tim zavodima.

Zašto je ovo važno što sam ispričao? Važno je jer nijedna jedina država u ovaj sistem ne ulaže živ novac koji ima na svom računu, već se ovakve stvari grade iz najpovoljnijih kreditnih linija, a Banka za razvoj Saveta Evrope je jedna od retkih, baš zato što nije finansijska institucija koja daje upravo ove pogodnosti.

Još nešto, pošto je bilo reči o podršci porodicama sa decom, mogu da se složim u jednoj stvari, to je kada su u pitanju samohrani roditelji, nije jednostavno, nije lako biti samohrani roditelj, ljudi koji se suočavaju sa mnogobrojnim problemima. Naravno, u zakonu su prepoznati kao kategorija koja kada su u pitanju socijalna davanja dobija nešto više, takozvana jednoroditeljska porodica.

Ali, ono na šta treba da budemo svi ponosni, apsolutno svi ponosni, o tome govore konkretne, jasne brojke. Nepunih pet godina od kako smo na inicijativu predsednika Vučića, tada sam radio kao njegov generalni sekretar, profesorka Đukić Dejanović je tada bila ministar bez portfelja u Vladi zadužena za brigu o porodici i demografiju, zajedno smo radili po nalogu predsednika na osmišljavanju ovih mera. To su mere koje sada postepeno kroz primenu menjamo i dopunjujemo. Napravljen je recept. Čekalo se pet godina da počne da raste broj novorođenčadi.

Ono što je važno, ne samo da imamo 0,8% povećanje broja živorođene dece u 2022. godini u odnosu na 2021. godinu, nego imamo značajno povećanje treće rođenog deteta i imamo u 2022. godini prvi put povećanje broja prvorotki. To je ono čemu se težilo i to je razlog zašto su toliko veća davanja za prvorođeno dete. Kada to uporedite sa svim onim što se dešavalo u drugim zemljama u okruženju, kada vidite pad koji postoji, da li hoćete u procentima, da li u apsolutnom broju, kod naših suseda Rumuna, da se smrznete. Kada pogledate poređenje između Srbije i Bugarske, koje imaju sličan broj stanovnika, sličnu veličinu teritorije, da ne pričam o tome da smo kulturološki veoma slični i bliski, onda mislim da time kao nacija sveukupno treba da se ponosimo.

Kada imamo u vidu da upravo među povratnicima u Srbiji dominiraju mladi ljudi, dakle, oni koji mogu da imaju svoje porodice, onda je to nešto što je dodatna šansa. Mogu da vam kažem, imao sam prilike da razgovaram sa kolegama iz mađarske Vlade, kada smo imali Savet za stratešku saradnju na Paliću pre nepunih mesec dana. Oni su neko ko je značajno pre nas počeo da primenjuje ozbiljne mere demografske politike. Trebalo im je više vremena da postignu, tj. da pokrenu taj pozitivan trend nego što je trebalo nama.

Naravno, ovo je jedna veoma osetljiva oblast, veoma osetljiva, ali činjenica da smo krenuli, samo ću još ovo da kažem i da završim, kada smo uradili prve mere, tada je ministar Đorđević bio u resoru kada je taj zakon bio u ovoj Skupštini, otprilike za četvrto rođeno dete majka je dobijala iznos u dinarskoj protivvrednosti koji je bio oko 150 evra, pet godina nakon toga taj iznos je sada poslednjim obračunom prešao 200 evra mesečno, zbog usklađivanja, ali to usklađivanje je i zbog rasta prosečne zarade, jer se usklađuje sa tim.

Dakle, jedna stvar koja je izuzetno važna, kada dođe do rasta prosečne zarade u Srbiji, a to je nešto što treba da znaju i građani Srbije i svako od prisutnih ko to ne zna, kada dođe do rasta prosečne zarade u Srbiji, sve vrste socijalnih davanja se povećavaju. Zato smo mi i došli do toga da smo u budžetu ministarstva koje vodim gde se i nalaze još uvek te budžetske aproprijacije za podrške merama populacione politike, dakle, u ovoj godini imamo 87 milijardi dinara, sledeće godine zbog dugoročnosti mera preći ćemo 100 milijardi dinara. To je sigurno. Prošle godine 132.247 majki u Srbiji su bile primaoci ove vrste podsticajnih mera. Namerno to kažem, jer nisu u pitanju socijalna davanja već mere podsticaja populacione politike.

Hvala vam na pažnji i hvala vam što ste pokrenuli neka pitanja i dali mi priliku da to dodatno razjasnim.

PREDSEDNIK: Zahvaljujem.

Reč ima Pavle Grbović.

PAVLE GRBOVIĆ: Zahvaljujem, predsedavajući.

Ja se danas po prvi put obraćam Skupštini kao predstavnik poslaničke grupe sa novim imenom, imenom – Pravac Evropa. Mi smo naravno kao grupacija prepoznali da je ovo jedan od najvažnijih trenutaka i da će se odluke koje budemo donosili u narednim mesecima odraziti na život svih građana u Srbiji narednih godina i narednih decenija. Ta naša odluka nije od juče, ona je doneta mnogo ranije i ova formalizacija trebala je da nastupi mnogo ranije. Sada ću vam reći zbog čega ovo govorim.

Mi smo sa tom kampanjom krenuli još u aprilu mesecu. Dakle, mi iz Pokreta slobodnih građana zajedno sa našim partnerima iz Stranke slobode i pravde, Pokreta za preokret, Sindikata „Sloga“ i ostalih istaknutih pojedinaca. Hteli smo na prvoj sledećoj sednici da zaista i promenimo ime, ali onda se desilo nešto što je promenilo sve u Srbiji. Desio se jedan strahovit događaj kakav nikada pre nismo imali u našoj zemlji, desile su se dve vezane tragedije. Prosto smatrali smo bez obzira na to koliko je realno ovo pitanje benigno i beznačajno u nekoj široj javnosti da ipak ne bi bilo prikladno da u takvoj atmosferi u tim danima se bavimo tim temama.

Međutim, nismo imali sreću da su svi imali jednako osećaj za vreme i za trenutak i za teme kojima treba da se bave. Tako smo imali slučaj da na istoj sednici Vlade Republike Srbije 4. maja ove godine, na istoj sednici na kojoj je doneta Odluka o uvođenju tri dana žalosti zbog strašne tragedije koja se desila, da premijerka, odnosno predsednica Vlade ne izađe čak ni da izjavi saučešće javno na konferenciji za medije, ali se zato na toj sednici Vlade usvoji nacrt zakona, jedan veoma kontraverzni nacrt koji je sada postao zakonski predlog o kom mi danas razgovaramo.

Dakle, iskorišćeno je vreme kada je pažnja javnosti i svih nas opravdano bila usmerena na nešto sasvim drugo da bi se nešto, što je u suprotnosti sa interesima građana Srbije, u suprotnosti sa našim državnim interesima i nešto što je vrlo moguće i u suprotnosti sa Ustavom Republike Srbije, našlo na dnevnom redu. To je činjenica koja mene zaista duboko razočarava kao građanina Srbije.

Naravno govorimo o Zakonu o planiranju i izgradnji, odnosno Zakonu o izmenama i dopunama Zakona o planiranju i izgradnji. Jasno je da glavni motiv koji stoji iza donošenje, odnosno usvajanje ovakvih izmena, nažalost, jeste forsiranje interesa privatnih investitora, privatnog kapitala nasuprot interesima građana i nasuprot interesima celog našeg društva.

Vi ste, gospodine Vesiću, kao resorni ministar u više navrata pokušali da to opravdate, prebacujući određenim kolegama iz opozicije i opoziciji, kao takvoj, da se zalažemo za jedan model ekonomskog upravljanja kakav je postojao u nekim prethodnim vremenima, da se zalažemo za model društvene svojine, za model samoupravljanja itd. To naravno nije tačno. To pogotovo nije tačno kada je reč o Pokretu slobodnih građana, kada je reč o našoj poslaničkoj grupi Pravac Evropa, ali bez obzira na to što se zalažemo zaista za otvoreno tržište, ne zalažemo se za to da se naša imovina prodaje budzašto ili još gore da se poklanja bilo kome. Dakle, zalažemo se zaista za otvoreno tržište, ali i za poštovanje nekih osnovnih principa.

Dve su najspornije tačke kada je reč o ovom zakonu. Jedna se tiče naknade za eksproprijaciju, kada se pokrene postupak eksproprijacije neizgrađenog građevinskog zemljišta. Novi zakon podrazumeva da će se isplatiti cena koja odgovara tržišnoj ceni poljoprivrednog, odnosno šumskog zemljišta, a čime se najdirektnije moguće ugrožava interes vlasnika tog zemljišta, čime se sprovodi nešto što je u suprotnosti sa Ustavom Republike Srbije, sa članom 20. Ustava Republike Srbije, a čime se devalvira privatna imovina i sprovodi nešto što po efektima najviše liči na prinudnu konfiskaciju imovine.

Sa druge strane, ukida se konverzija, odnosno sada se omogućava konverzija prava korišćenja u pravo svojine bez ikakve naknade. Dakle, govorili smo o tome koliko će to ekonomsku štetu moći da nanese Republici Srbiji. Vi ste se pozivali na to kako je konverzija u prethodnim godinama i prethodnim decenijama bila neefikasna, kako je u čak 94% slučajeva, ako se ne varam, sprovedena bez naknade, kako smo dobili svega nekih 30 miliona dinara po tom osnovu, tridesetak miliona evra po tom osnovu. Priznaćete da je to za desetak godina zaista mizerna suma novca, ali kada se već suočimo sa takvim problemom, zar nije logičnije raditi na poboljšanju efikasnosti naplate tih potraživanja, nego na ukidanju i davanju nekog zemljišta, neke imovine i bespovratnom odricanju od nje u nedogled.

Kada ukrstite tu odluku koju ste vi pravdali sa nekim drugim odlukama koje se danas nalaze na dnevnom redu, mi dolazimo u situaciju da se odričemo sopstvene imovine, da se odričemo prihoda sopstvene imovine, a da se sa druge strane zadužujemo u iznosu od gotovo milijardu i 300 miliona evra u samo jednom danu.

Mene sada interesuje, može gospodin Dačić, kao potpredsednik Vlade, ili bilo ko drugi od vas da odgovori, ukoliko smo toliko bogati da možemo da se odričemo svoje imovine, da opraštamo potraživanja nekim ljudima, zašto se onda zadužujemo? Da želim da budem ciničan, ja bih vas podsetio na izjavu predsednika države Aleksandra Vučića koji je rekao da mi u rezervama imamo 38,5 miliona tona zlata, što je dva puta više nego što imaju SAD, Rusija, Kina, Francuska, Italija zajedno. Kada smo već toliko moćni, što bismo se uopšte zaduživali? Možemo lepo da prodamo jednu količinu tog zlata i rešimo sve naše probleme za jedan duži, duži vremenski period.

Pozivate se takođe da za izmene i dopune ovog zakona imate i podršku EU. Ja u to ne sumnjam. Prvo, EU vodi računa o svojim interesima, a ne o našim. Dakle, reč je o našoj imovini, a ne bilo čijoj drugoj.

Postoji druga stvar što pravna kultura i politička kultura, koja postoji u zemljama EU, dovodi do toga da se određeni zakoni usvajaju onda kada postoje određene pravne praznine kako bi se one popunile i kako bi se jedan pravni sistem i politički sistem očuvao u jednom integralnom i normalnom obliku. Kod nas se, nažalost, izmene i dopune zakona donose da bi se stvorile pravne praznine, da bi se one kasnije zloupotrebile i da bi od toga direktnu finansijsku i neku drugu neimovinsku korist imali ljudi koji su najdirektnije povezani sa režimom. Zbog toga je naša bojazan vrlo opravdana da će ovaj Zakon o planiranju i izgradnju, po svojim efektima, da se pretvori u zakon o ugrađivanju i razgradnji još jednog sistema u Republici Srbiji.

Kada govorimo o razgradnji kao takvoj, nažalost, svedočimo razgradnji našeg prosvetnog sistema. Meni je veoma žao što gospođa Brnabić danas nije tu, ali tu je gospođa Slavica Đukić Dejanović. Ne znam da li po procedurama imate pravo danas da se javite za reč, da obrazložite. Mislim da nije u redu ni prema nama, ni pre vama način na koji je predsednica Vlade govorila o predlogu da vi postanete nova ministarka prosvete.

Dakle, mi smo čuli u nekoliko minuta da je gospođa Slavica Đukić Dejanović bila poslanik u sedam mandata, čuli smo na kojim je ministarskim pozicijama bila, čuli smo na kojim savetničkim pozicijama je bila, čime se tamo bavila. Jedino nismo čuli dali gospođa Slavica Đukić Dejanović unosi određeni plan rada, da li unosi neku novu viziju, da li unosi neka nova rešenja u ministarstvo koje se trenutno nalazi u jako kritičnoj situaciji u koju je gotovo svaki građanin Republike Srbije zagledan, tražeći, očekujući odgovore i očekujući umirenje za ono što tek treba da dođe, a to je 1. septembar. Zbog toga mislim da nije pošteno što gospođa Brnabić o tome nije pričala, ukoliko ste vi takav plan, program, viziju i ideje dostavili.

Ja znam kako politika funkcioniše, ja razumem vaše koalicione sporazume. Razumem da po koalicionom sporazumu SPS može da predloži određenog ministra za određeni resor i znam da ste vi gospođo Đukić Dejanović predloženi i nije sporna vaša biografija i ona je daleko bogatija i relevantnija nego biografija dosadašnjeg vršioca dužnosti, ali mislim da to ne sme da se pretvori samo u međupartijsko potkusurivanje i moramo da saznamo koji je vaš stav sa čim ćete vi izaći pred roditelje koji od prvog septembra treba da vrate decu u školu ne znajući da li će ona na tom mestu biti bezbedna ili neće biti bezbedna.

Treba da se vrate u školu prvog septembra i nervozni su zbog toga, anksiozni, opravdano su pod stresom ne znajući šta će ih tamo dočekati. Da li će se nešto promeniti nakon što se Srbija nepovratno promenila 3. maja? To je odgovor koji vi morate da date i ekstremno je težak zadatak pred vama i ja ne želim da vam stajem na putu toga, ali ja prosto ne mogu svojim glasom da podržim vaš izbor kada nisam čuo ni jedan argument i ni jednu rečenicu ni od vas ni od onih koji vas predlažu, šta ćete uraditi da se nešto promeni?

Kako ćete izaći pred profesore i pred nastavnike koji 1. septembra treba da uđu u učionice, koji treba da uče našu decu, da ih vaspitavaju, da preuzmu na sebe strahovito tešku obavezu i važnu i plemenitu, socijalnog oblikovanje naše dece i ti ljudi su takođe u strahu i u stresu zato što i sami znaju da je i prethodna školska godina prekinuta na način na koji je prekinuta, na način koji nije bio jasan ni njima, ni đacima, ni roditeljima. Nikome od njih nije bilo jasno zašto se donosi ta odluka i koje efekte ona treba da sprovede.

Na kraju krajeva, od vas se očekuje pošto je ipak to politička funkcija, da iskažete i svoj politički stav da li će za vas svi đaci i svi studenti biti jednako tretirani? Da li ćete biti ministarka i onim studentima koji svih ovih nedelja i meseci protestuju protiv nasilja u svim gradovima širom naše zemlje, jer ovde je malo iznad vas sedeo, gde danas sedi gospodin Dačić, je sedeo vaš budući kolega, gospodin Martinović koji je čitao biografije, koji je prebrojavao krvna zrnca, koji je prebrojavao porodično stablo određenim studentima čije je jedini greh to što su izašli na ulicu i rekli da žele da žive u zemlji bez nasilja, bez mržnje, bez podela, bez tabloidizacije, bez rijalitizacije.

Da li ćete biti spremni kao što drugi ministri koji su tu sedeli nisu bili spremni, nisu imali hrabrosti da ustanu i da nešto kažu, između ostalog, nažalost i profesorka Tanja Miščević koja je sedela i slušala kako joj blate studenta, gledala u pod, ni reč jednu nije rekla. Da li će te vi u takvim situacijama reagovati? I da li će za vas ti studenti biti jednako tretirani kao što su recimo tretirane one dve studentkinje koje su od strane šefa BIA dobila stipendiju zbog toga što su veličale ratne zločince, zbog toga što su svojim kolegama, svojim sugrađanima pisali kako je šteta što ih nisu sve pobili.

Kakva se poruka mladim ljudima u Srbiji danas šalje da će biti na stubu srama, da će njihove porodice biti na stubu srama, samo ako izađu na ulicu da se bore protiv nasilja,, ali da će sa druge strane biti nagrađeni ako to nasilje promovišu, ako promovišu one najgore pripadnike našeg naroda i ako šire svaku nacionalnu, rasnu i svaku drugu vrstu mržnje i netrpeljivosti.I to je takođe jedna vrsta političkog pitanja i političke teme na koje vi morate da date odgovor.

A kada smo se već dotakli gospodina Aleksandra Vulina, odnosno šefa bezbednosno-informativne agencije kad već govorimo o razgrađivanju kao takvom, jasno je da i naš bezbednosni sistem u Srbiji razgrađen u poslednjih deset godina.

Čovek koji je danas šef BIA, do juče je bio ministar policije, do pre nekoliko godina je bio ministar odbrane, nalazi se pod sankcijama najmoćnije države sveta.

Gospodine Dačiću, s obzirom na to da gospođa Ana Brnabić nije tu, možete li vi da nam kažete šta će Vlada Republike Srbije da preduzme po tom pitanju? Deset dana imamo situaciju da je šef BIA na listi sankcija, zbog toga što je optužen da je učestvovao u švercu oružja i droge. Deset dana imamo situaciju da je naš bezbednosni sistem vitalno ugrožen zbog toga što obaveštajne agencije nekih od najmoćnijih zemalja sveta više neće razmenjivati informacije sa nama.

Da li imate neki odgovor na to ili vaš jedini odgovor kao što je uvek vaš jedini odgovor da ćutite, da čekate da nešto prođe i da se desi neka druga afera koja će da poklopi onu prethodnu pa će neko zaboraviti? Ja se plašim da neće niko zaboraviti, a verujem da se vi plašite i da vam je prvo pitanje ko će biti sledeći na toj listi sankcija? Ko će biti sledeći na toj listi sankcija jeste pitanje za vas i toga treba vi da se plašite, to nije nešto što mene pogađa i to što ćete vi biti izolovani i što ćete biti sankcionisani, takođe nije nešto što mene pogađa.

Mnogo me pogađa to što će sledeće na listi tih sankcija i što će sledeći na udaru svega toga biti ceo naš narod, svi građani Srbije zbog toga što ćete u tu rupu samoizolacije ako nastavite da se ponašate tako ignorantski, politikantski i neodgovorno uvući celu zemlju, a nije da bi vam to bilo prvi put i to vam ovog puta nećemo dopustiti.

PREDSEDNIK: Pravo na repliku, narodni poslanik Milenko Jovanov.

MILENKO JOVANOV: Zanimljiva je ova teza da Srbija treba da rasprodaje zlatne rezerve. Mi imamo potpuno drugačije i to jedina politička poruka koja je ovde poslata, znači programska i tu se sada mi razlikujemo programski, politički, na svaki drugi način.

Dakle, mi smatramo da Srbija ne treba da prodaje svoje zlatne rezerve, naprotiv. Podržavamo ono što je predsednik i ranije tražio od institucija republike Srbije, a to je da kupujemo i pojačavamo svoje zlatne rezerve. Jako je važno što smo povukli kompletno svo zlato koje smo imali u inostranstvu na našu teritoriju. Prosto, živimo u vrlo turbulentnim vremenima i važno je da to tako funkcioniše.

Ono što je ovde sada interesantno, to su druge dve stvari. Vidite, mnogo toga je rečeno, neke dve studentkinje iz Republike Srpske, jer su one Bože moj rekle nešto strašno, ali zato ni reč nije rečeno o Naseru Oriću koji je pretio da će na Drini da završi ono što je započeo, a započeo je u podrinjskim selima, u okolini Srebrenice iz koje izlazi iz zaštićene zone i onda klao lično i igrao fudbal odsečenim glavama. Ali, to nije zabrinulo, to nije zabrinulo ovo "drugo pakovanje", da ne počinjem rečenicu kako već počinje, pa se sada drugačije zovu ali je suština ista.

Dakle, jako je ovo zabrinulo, ali Naser Orić je okej, jer ne možete biti protiv Nasera Orića i letovati u Hrvatskoj, to nekako ne ide jedno sa drugim. Ne ide zato što će da vam zamere ako prolazite kroz taj deo teritorije BiH.

Onda dolazimo do poslednjeg pitanja, a to je šta je Martinović govorio? Čitao koliko su para dobili od stranaca. Znači, nije sramota uzimati pare od stranaca, ali je sramota kad se to javno pročita. Valjda se time ponosite što ste dobijali od stranca. Onda kaže "on je student". Ne, on je političar koji vodi političke proteste i to je jasno rečeno, ali to što vi hoćete da budete pola riba, pola devojka otprilike, to u politici ne može. Kad hoćete da se bavite politikom, onda ste političar. Hvala.

PREDSEDNIK: Povreda Poslovnika, Bojan Torbica.

BOJAN TORBICA: Poštovani predsedavajući, reklamiram povredu člana 107. govornik na sednici Skupštine je dužan da poštuje dostojanstvo Narodne skupštine.

Prethodni govornik ne samo da nije poštovao dostojanstvo, već je dozvolio sebi da kao pola čovek i političar koji je poznat po tome što zastupa stavove da su Srbi genocidan narod i da su izvršili genocid u Srebrenici, što podržava nezavisno Kosovo, počeo je da progoni i pripadnike srpskog naroda u regionu da javno poziva i optužuje na neko veličanje ratnih zločina dve studentkinje srpske nacionalnosti iz Sarajeva, ne komentarišući šta su doživele na tim istim društvenim mrežama samo zato što su se uslikale sa tri prsta.

Koje uvrede su one doživele, ja ne kažem da je svaka njihova reakcija bila ispravna ali koje uvrede su te dve studentkinje, devojke doživele od ljudi koji su komentarisali i slali im to ne zna da kaže, ali zna da optuži i upravo ono što jeste ova država Srbija i treba da radi, treba da misli o svakom svom građaninu, svakom pripadniku srpskog naroda i svakom pripadniku srpskog naroda čiji je život i bezbednost ugrožen u regionu, upravo Srbija mora biti i biće garant i bezbednosti i njihove sigurnosti i te dve devojke treba da nastave školovanje u Beogradu, pre svega zato što zbog dve fotografije na kojima su podigle tri prsta i ne vidim šta je tu strašno, je ugrožen njihov život i opstanak u BiH. Hvala.

Ne tražim da se izjasnimo.

PREDSEDNIK: Ne tražite da se izjasnimo za član 107.

Dobro.

(Tatjana Manojlović: Šta je ovo?)

Što vičete?

Manojlović, vi, opet neke probleme imate i morate naglas da ih podelite sa svima ostalima. Ne umete to da kažete na drugačiji način. Mora da se viče iz klupe, mora da se maše rukama, da se viče iz klupe. Dobro, nadam se da nećete danas kao prošli put sa muzičkim instrumentima, pištaljkama i šta ste već sve radili, da ćete da šaljete dimne signale sa Gazele, jel tako? Sa mora, da. Neko sa mora, neko sa Divčibara.

Pravo na repliku.

(Srđan Milivojević dobacuje.)

Evo, prepoznali se na moru. Da li ste povukli vlagu, Milivojeviću, od ležanja? Pažljivo, molim vas.

Izvolite.

UGLjEŠA MARKOVIĆ: Zahvaljujem se uvaženi predsedniče.

Moram da konstatujem da smo od prethodnog govornika dobrih 15 minuta slušali jednu demagogiju, praznu demagogiju koja je podrazumevala da je znajući da profesorka Slavica Đukić Dejanović nema pravo po Poslovniku da govori, da joj se neprestano, neposredno obraća i tražio je od nje odgovore koja ona ne može zbog samog Poslovnika, kao što sam rekao, da mu odgovori.

Ali, ono što mene više zanima, mene zanima kada već pričamo o tome ko su ratni zločinci i kada utvrđujemo na taj način i dajemo epitete ljudima, mene zanima - da li je za PSG ratni zločinac i Tači, da li je on za njih ratni zločinac?

Ne, za Tačija pitam, kolege, konkretno zato što je PSG glasala da se Demokratska partija Kosova, glasali su za prijem Demokratske partije Kosova u Organizaciju liberalnih partija Jugoistočne Evrope.

Pa, me zato baš zanima, a za širu javnost, ako ne znaju, osnivač Demokratske partije Kosova jeste upravo Tači, pa kako to Tači za njih nije ratni zločinac, a ovamo osuđujemo dve neke studentkinje koje su rekle ili, kako to kolega kaže, veličale Ratka Mladića. Konkretno pretpostavljam da je na to mislio.

Ratko Mladić je zaštitio srpski narod i hajde da kažemo jedan od ljudi koji je najzaslužniji zašto srpski narod ima svoj entitet zapadno od reke Drine, ali ne ulazeći u tu tematiku ne znam kako to za kolegu Tači nije ratni zločinac i mestu mu je među liberalima Jugoistočne Evrope, a dvema studentkinjama iz Sarajeva, odnosno iz Banjaluke nije mesto u Beogradu. Zahvaljujem.

PREDSEDNIK: Pravo na repliku.

PAVLE GRBOVIĆ: Počastvovan sam.

Pre svega Naser Orić nije bio tema ovog obraćanja zato što Naser Orić čini mi se, ispravite me ako grešim, nikada nije dobio stipendiju Republike Srbije i daće Bog da tako zaista i ostane, pa da i ne bude ove teme.

Ne znam da li je kolega iz vladajuće poslaničke grupe replicirao Pavlu Grboviću ili Pavlu Cicvariću, ali čini mi se da je pre ovom drugom. Ne znam kako smo se, kako smo se u tome našli. Onaj pokušaj humora o različitom pakovanju, to neću komentarisati. Izgleda da vas ne inspirišem baš previše i to mi je jako žao.

Što se tiče kolega iz Socijalističke patrije Srbije, prvo pitanje za vas, gospodine predsedavajući, na bazi čega je gospodin Marković dobio repliku? Ja nijednom o Socijalističkoj partije nisam rekao ništa loše. Pomenuo sam da imate koalicioni sporazum i da na bazi tog koalicionog sporazuma Socijalistička partija Srbije imenuje, imenuje kandidata za ministra, to jest predlaže kandidata za ministra. Predsednika stranke sam upitao nešto kao člana Vlade, odnosno potpredsednika Vlade, ali hajde, to je sada na stranu.

Dakle, postavljate mi pitanje - da li je za mene Hašim Tači ratni zločinac? Jeste i nadam se da će biti makar malo pravde i da će Hašim Tači tamo gde je sada, tamo i ostati do kraja svog života.

Ako vas baš interesuje iskustva sa gospodinom Tačijem, onda recimo o tome možete da pitate predsednika svoje stranke, pošto je sa njim on potpisivao Briselski sporazum, a ne ja, a možete takođe da to tome pitate i predsednika Republike, pošto je podelu Kosova sa njim dogovarao on, a ne ja.

Tako da ste potpuno promašili adresu, gospodine Markoviću. Pokušali ste da mi imputirate neke stvari koje nikada nisam rekao, između ostalog da tim studentkinjama nije mesto u Beogradu, što nije tačno. Jeste im mesto u Beogradu i treba da dođu ovde i treba da im se pomogne, ali da im se pomogne na taj način što će im se objasniti da nisu reagovale kako treba, da to što su radile nije bilo u redu, da je to bilo vrlo pogrešno i da takve stvari treba da se menjaju, a ne da se takve stvari nagrađuju zato što se time šalje veoma pogrešan signal.

Ja sam siguran da vi to vrlo dobro znate onda kada zaboravite na svoje i moje i bilo čije stranačko opredeljenje.

PREDSEDNIK: To je bilo dva minuta.

Prvo, pravo na repliku.

MILENKO JOVANOV: Vrlo kratko.

Dakle, da, drugo ste pakovanje, to ste sami rekli, a ostali ste u suštini isti, pa sada da vam citiram celo ne priliči domu. Ali, ono što jeste činjenica to je da vi pokušavate sada toliko da zamenite teze da je to nešto neverovatno. Dakle, vi sada poredite ono što je obaveza državnog funkcionera da se viđa i razgovara sa predstavnikom privremenih institucija u Prištini, ma ko bio, i vašeg dobrovoljnog, bez ikakvog povoda, ikakvog razloga, sedenja i ćaskanja sa Tačijemo strankom.

Ko je vas terao? U kojem svojstvu ste?

(Pavle Grbović: Ko je vas terao?)

Ko je nas terao? Jel treba da prekinemo pregovore, da kažemo – mi nećemo da pregovaramo zato što ste vi na vašim izborima izabrali šiptarske teroriste da vam budu na čelu?

PREDSEDNIK: Bez dobacivanja iz klupa.

MILENKO JOVANOV: I kažemo nema razgovora. Jel to vaša politika? A ne nije. Aha, nego ćete to samo da zamerate.

Znači, ko je vas doveo u situaciju da uopšte razgovarate sa predstavnicima stranke Hašima Tačija, pobogu čoveče, sami ničim izazvani. Niti ste predstavljali državu, niti vas je neko pozvao, niti je bilo bilo kakvih razgovora. Vi sami otišli zato što širite – šta? Bratstvo i jedinstvo? Kao što širite bratstvo i jedinstvo na isti način na koji su ga širili nekada vaše preteče, jer to isti ona…

(Pavle Grbović: Ko su naše preteče?)

Ko su vaše preteče? Pa oni koji su poraženi na Osmoj sednici. Eto ti. To je ta ista ekipa. Znači, ista ekipa od Osme sednice preko Građanskog saveza preko Pokreta slobodnih građana. Sve ista, ideološki ista ekipa. Potpuno ista ekipa. Potpuno ista ekipa. Uvek su Srbi krivi, uvek je Srbija kriva, uvek su Srbi odgovorni i nikada nećete spomenuti ničije zločine. Kako to da vam ni u jednom trenutku nije zaparalo uši ono što je izgovorio Naser Orić? Kako to? Šta ste rekli Sergeju Trifunoviću kada je obukao majicu sa likom Joje Divjaka? Jeste li mu rekli – jesi li normalan da to obučeš? Pa baš vas briga jer kul je biti raja u Sarajevu. Jel tako? Jer to vam je fora, jer to je in, to je krug beogradske dvojke. Pa ne predstavljate vi nikoga.

Kada pričate više o tim protestima, ma ni njih više ne predstavljate. Juče ste dobili jasnu poruku i oko vaših anketnih odbora i oko svih svinjarija koje ste pravili od roditelja, onih koji su najpozvaniji da govore o toj tragediji. I ćutite više o tome ako za obraz znate.

PREDSEDNIK: Znači, ako nije pravo na repliku, čekate kao ovlašćeni?

Samo ćemo da vas čujemo.

(Snežana Paunović: Imamo mi osnova i za repliku.)

I to. Dobro. Onda znači i pravo na repliku pa posle toga ministar ima reč.

SNEŽANA PAUNOVIĆ: Ja se izvinjavam ministrima, ali sad smo imali zabunu u poslaničkoj klupi u kojoj sedim. Kada se obratite nekome ko vam je replicirao sa – gospodine Markoviću, a kod mene u klupi sede dva gospodina Markovića, onda se javim ja da repliciram kao treća jer nismo mogli da razrešimo dilemu na koga ste tačno, kolega, mislili.

Bilo kako bilo, ja se potpuno slažem da se ovde radilo o jednoj simpatičnoj demagogiji. Simpatična je zato što ste vi jedan mlad čovek i meni je uvek simpatično kada vi govorite, ali znate šta nije simpatično. Nije simpatično kada na konkretno postavljeno pitanje – da li ste glasali, vi kažete da treba da našeg predsednika partije, gospodina Ivicu Dačića, pitamo o tome kako je razgovarati sa Hašimom Tačijem sa kojim je, citiram, to ste rekli, potpisao Briselski sporazum.

Jel vam stvarno dozvoljavaju godine da tako bestidno izgovorite tu glupu rečenicu i da ne osećate makar malo stida, jer morate da imate svest tim pre što ste promenili ime, da su neke stvari od presudnog značaja za ljude čiji je život ugrožen.

Nije Ivica Dačić sedeo sa Hašimom Tačijem zato što su kršteni kumovi ili imaju zajednički dil, nego zato što je u to vreme bio zvanični pregovarač Republike Srbije, pa jel mislite da bi bilo korektno da vas pitam i da vam kažem da možete da se okrenete malo iza sebe, pa da pitate i nekoga ko je pre Ivice Dačića razgovarao. Ko je pre Ivice Dačića obećavao? Ko je pre Ivice Dačića na tacni dao i ono što nisu tražili? Ili stvarno mislite da će vam Srbija verovati ako Uglješi Markoviću spočitavate rečenicu – pitajte vašeg predsednika partije kako je razgovarati sa Tačijem?

Predsednika SPS Ivicu Dačića možete i da pitate i da slušate danima i godinama, jer ćete imati šta da naučite, ali ga nemojte zloupotrebljavati da vas ne bi iznenadio odgovor koji ćete čuti. Hvala.

PREDSEDNIK: Ministar Goran Vesić.

GORAN VESIĆ: Ja bih voleo gospodine Grboviću samo da razjasnimo neke od primedbi koje ste dali u vezi sa ovim zakonom.

Prvo, pitali ste i rekli ste da li ste pokušali da unapredite način naplate, odnosno da promenite nešto u ovom zakonu. Tako je pokušali smo. Vi dobro znate da je konverzija uz naknadu uvedena 2009. godine i da je do 2015. godine ona bila deo Zakona o planiranju i izgradnji tada je donet poseban zakon i donet je poseban zakon upravo zato što se tada verovalo da je moguće ovaj sistem unaprediti.

Od 2009. godine do 2015. godine nije bilo skoro nikakvih efekata, a od 2015. godine se pokazalo da je nemoguće unaprediti ovaj sistem, jer za svih ovih 12 godina, znači za svih 12 godina, imali smo prihod u budžet nešto oko 30 miliona evra. Ja mislim, i to ste se i vi složili i svi ćemo se složiti da to nije dovoljno i da to pokazuje da ovaj institut ne može da funkcioniše. Znači, pokušana je promena zato je bio donet poseban zakon. Prošlo je ….do 2015. godine osam godina ili sedam i po godina i za sedam i po godina se pokazalo da ništa bolje nije funkcionisalo nego prethodnih šest godina. Tako da sa te strane nije bilo moguće unaprediti sistem i zato je doneta odluka da idemo na promenu sistema.

Promena sistema, odnosno ukidanje naknade za konverziju, poslednja smo zemlja bivše Jugoslavije ili jedina, bolje tako reći, koja ima ovaj sistem. Znači, sve zemlje bivše Jugoslavije, mlađi ste od mene, pa se ne sećate kako je izgledao taj sistem sa društvenim upravljanjem građevinskim zemljištem. Nikada nisu imale ovu vrstu konverzije. Ja sam siguran da sigurno pretpostavljate da misle da je taj sistem efikasan, da omogućava više investicija da bi se verovatno i oni opredelili za to. Nisu su se opredelili ni Slovenija, ni Hrvatska, Bosna je to radila svega nekoliko godina, pa je odustala, jer nikakvih efekata nije bilo. Što se tiče Makedonije rekao sam vam kako to izgleda, prema tome to vam jasno pokazuje da je ovaj sistem anahron i da ovaj sistem zaista nije mogao da funkcioniše. To je moje objašnjenje da li smo pokušali da nešto promenimo. Pokušali smo, ali kao što vidite ništa se bolje nije dogodilo.

Što se tiče finansijskih efekata to moram da vam kažem da zaista nemojte da koristite priče koje su se pojavile u medijima oko milijardi koje su mogle da se naplate jer to naprosto nije tačno. Ne postoji ni jedna analiza koja to dokazuje, ali ni jedna. Ja sam zato rekao da ćemo za neke od ovih preduzeća tražiti da se urade analize kao šta bi se desilo da se radila konverzija zato što moram da vas podsetim da po zakonu koji je donet, koji predviđa konverziju uz naknadu je predviđeno da zemljište ispod objekta, kao i zemljište za redovnu upotrebu na to se ne plaća konverzija.

Vi pričate uglavnom o industrijskim objektima gde sve, inače zemljišta ispod objekta ili skoro sve i zemljište za redovnu upotrebu. Prema tome, ne bi bilo naplate konverzija i zato mi imamo ovih 30 miliona evra, jer da je moguće bilo naplati više novca taj novac bi bio naplaćen.

Kada pričamo o EU i o tome da li postoji podrška EU za ovaj zakon, a ja vam to kažem otvoreno kao ministar koji smatra da je mesto Srbiji u EU, kao što je to politika Vlade čiji sam član, Evropa nije ideja, Evropa je set pravila koje treba da primenjujemo. Oni koji žele da postanu članovi EU treba da primenjuju, odnosno prilagođavaju svoje zakone i svoje zakonodavstvo setu tih pravila. Postoji snažna i jasna podrška EU za usvajanje ovog zakona. Nju su ne samo na sastanku koji sam imao u januaru sa komesarom za proširenje Verhejem, gde smo dobili podršku za ovaj zakon, već i Gert Kopman koji je direktor Direktorata za proširenje EU i dao je izjavu u ime EU da se ovaj zakon podržava.

Ono što želim da vam kažem i to je nešto što mislim da je veoma važno da kažemo, a to je da se izmenama i dopunama ovog zakona prvo ispunjavaju skoro svi ciljevi iz Deklaracije o zelenoj agendi koju je Srbija potpisala u Sofiji 2020. godine. To su razvoj i podsticanje elektromobilnosti, kroz to što uvodimo obavezne elektro punjače u zgradama koje se grade, kako u rezidencionalnim, tako i poslovnim, kroz to što se uvodi obaveza da na autoputevima pumpe imaju elektro punjače. Drugi cilj je podsticanje izgradnje postrojenja za proizvodnju električne energije iz obnovljivih izvora. Ovim zakonom se bitno olakšavaju propisi za izgradnju solarnih parkova i vetro elektrana što je inače cilj ove agende.

Treći cilj je smanjenje zagađenja vazduha, smanjenje individualnih ložišta. Vi ste videli da u ovom zakonu postoji obaveza priključenja na komunalnu infrastrukturu što direktno utiče na smanjenje zagađenja i pogotovo na smanjenje individualnih ložišta.

Četvrti cilj je unapređenje procesa upravljanja otpadom. Sami ste videli da su investitori obavezni da daju dokaz o kretanju građevinskog otpada pre dobijanja upotrebne dozvole što znači da će biti bitno manje divljih deponija građevinskog otpada. Neće se nažalost sve ukinuti, ali mnoge ili većina hoće.

Ono što takođe imamo kroz ovu zelenu agendu, odnosno kroz agendu koju smo potpisali, deklaraciju u Sofiji, to je proces realizacije projekata izgradnje lokalne infrastrukture. Kada pričamo o energetskim pasošima, vi imate direktivu o energetskim performansima EU iz 2012. do 2031. godine. Mi smo direktno primenili, ali direktno transponovali članove 12. i 13. koji se tiču energetskih pasoša i to je nešto što je podržala i zato smo dobili podršku EU.

Da ne govorim o tome da je zakonom omogućeno kada je u pitanju pristup osoba sa invaliditetom da prvi put možemo da izdamo dozvolu za izgradnju rampi ako većina suvlasnika na parceli da saglasnost, a ne svi kao do sada. Da ne govorimo o tome da je omogućen pristup elektronskim komunikacionim mrežama nove generacije i da ne govorim o tome da postoji čitav niz direktiva EU koje se potpuno primenjuju izmenama i dopunama zakona.

Prema tome, ako pričamo o tome da je zakon podržan od EU, on je podržan zato što je između ostalog i evropski zakon. Kada budemo usvojili ovaj zakon koji inače podrazumeva ukidanje leks specijalisa Zakona o linijskoj infrastrukturi. Mi ćemo moći da zatvorimo Poglavlje 5 u pregovorima sa EU koji se tiče javnih nabavki. To znači da će Klaster 1 moći da bude zatvoren, kao i Poglavlje 14 koje se tiče transporta i Poglavlje 21 koje se tiče transevropskih mreža među kojima su od skoro i četiri nove pruge regionalne koje smo mi stavili u ovaj sistem evropskih mreža kako bismo mogli da dobijemo grantove i da ih rekonstruišemo.

Tako da moja molba je da zaista ako podržavate ulazak Srbije u EU, onda je glasanje za ovaj zakon jedan od način da se Srbija približi EU. Ono što takođe želim da kažem, zaista bih molio da se ne koristimo svaki put i mislim da to nije ni umesno, da koristimo tragediju i kao što ste i sami rekli tešku i nezapamćenu tragediju koja se nikada nije dogodila u ovoj zemlji, u OŠ „Vladislav Ribnikar“ i koja se desila dan kasnije u Mladenovcu, jer ovaj zakon je bio na javnoj raspravi od januara meseca. Javna rasprava je trajala 20 dana, potom je produžena za dodatnih 25 dana. razgovaralo se sa svima koji su zainteresovani, izrazili želju da pričaju o ovom zakonu. Stiglo je preko 600 primedbi, preko 100 ih je usvojeno u samoj javnoj raspravi što možete da pročitate iz izveštaja o javnoj raspravi, koji je dostupan i on se našao na Vladi onda kada su dobijena mišljenja svih ministarstava.

Ako već pričamo o zloupotrebi tragedije, ja mislim da je mnogo veća zloupotreba zakazivati proteste povodom tragedije i to je zaista veća zloupotreba, ako već pričamo o tome da neko zloupotrebljava tragediju, jer mislim da treba da biramo reči kojim pričamo, jer ova tragedija je jasno pogodila svakog od ljudi koji sedi u ovoj sali. Ne verujem da iko želi da je zloupotrebljava.

Tako da bih voleo, kada pričamo o tome zaista biramo reči, kao što kažem koristimo informacije koje su tačne. Ja vam kažem, ovaj zakona je zelen u smislu da zaista uvodi energetsku efikasnost, uvodi standarde zelene gradnje, prvi put od kada to imamo, uvodi BI model u projektovanju što znaju inženjeri šta znači i prva smo zemlja posle Nemačke u Evropi koja će imati BI model, doduše od 2026. godine i zaista je zakon evropski zakon.

Zakon zaista omogućava da zatvorimo određena poglavlja i omogućava korake bliže naše zemlje Evropskoj uniji i zato pretpostavljam, ukoliko, ne ukoliko, nego siguran sam da se zalažete za to da Srbija pristupi Evropskoj uniji. Izglasavanje, odnosno glasanje za ovaj zakon je korak bliže Srbije Evropskoj uniji.

PREDSEDNIK: Hvala.

Reč ima prvi potpredsednik Vlade, Ivica Dačić.

IVICA DAČIĆ: Hvala, gospodine predsedniče.

Pošto moje Ministarstvo praktično nijedan od ovih zakona, maltene nije iz moje nadležnosti, ja ću se pozabaviti isključivo ovim političkim temama, jer nisam dovoljno upoznat o ovim drugim temama. Želim da vas obavestim da me je premijerka odredila da je danas zamenjujem kao prvi potpredsednik Vlade, u smislu i nje kao predlagača novog ministra prosvete prof. dr Slavice Đukić Dejanović, s tim što svi znate da to nije nikakva tajna, da je to naš predlog, da je to predlog SPS i ona nije nepoznata.

Uostalom ona je u ovoj sali provela dovoljno vremena i na ovom mestu predsedavajućeg, a mislim da je bila i predsednik parlamenta kada je parlament prešao da radi u ovu zgradu iz zgrade Narodne skupštine koja je bila u, ne znam kako se tada zvala, Srpskih vladara ili, pre toga je bila Maršala Tita, pa sada je Kralja Milana.

U svakom slučaju, ne znam da li ima potrebe da govorim o kvalitetima profesorke Slavice Đukić Dejanović. Naravno, ne bih odgovarao na ta pitanja koja se tiču njenih godina. Prvo to je i nepristojno, a sa druge strane, znate, i vaš kandidat za gradonačelnika i naš kandidat za gradonačelnika su 10 godina stariji od nje.

Nisam govorio o vama. Ja vama uopšte ne repliciram.

(Dragana Rakić: To niko nije rekao.)

Jeste, rekli su u javnom diskursu Sanda Rašković Ivić itd. Znači, nemojte mi dobacivati, ja sam vas slušao i prema tome ne želim uopšte da govorim ratoborno. Želim da govorim racionalno o ovim temama, jer nemam ni razloga da govorim na takav način. To je prvo.

Drugo, znate, profesorka Slavica Đukić Dejanović je bila naš predlog za predsednika Narodne skupštine Republike Srbije 2008. godine, gotovo svi sa ove strane ste glasali za nju.

Ja sam malo u problemu zato što praktično, pošto sam ja u ovoj sali od 1992. godine, prosto nemam ni sa kim da diskutujem, jer nažalost mnogi od ljudi koji su ovde bili sa vaše strane, nažalost neki nisu živi, ali neki više nisu politički na tim mestima. Neko je rekao, Boško Obradović je rekao SPS je 33 godine i sada on misli da ću zbog toga da se naljutim. Pa, ne da neću da se naljutim, pa valjda i zbog toga postojite. Za šta vi postojite, da budete leva smetala ili da budete u super ligi, u ligi šampiona, el tako? Ja ne razumem. Kada se neko nazove opozicija, demokratska opozicija Srbije, znači da mu je, i dođe na vlast i ne promeni ime nego se i dalje zove demokratska opozicija. To nešto nije normalno.

Pa, zašto vi postojite kao političari. Politika je javna delatnost, za javnu korist. Nemojte od toga da pravite zanimanje koje treba da ima niske i moralne kvalitete. Ako se već borite za nešto, borite se za najviše domete.

A pošto ste govorili o tome da SPS su često pripadali resori prosvete, želim da vas podsetim od 2000. godine do 2004. godine ministar prosvete je bio ko? Gašo Knežević, iz Građanskog saveza Srbije, iz demokratske opozicije Srbije. Onda je bila Ljiljana Čolić, ako se sećate toga, koja je osporavala i Darvinovu teoriju. Pa, onda posle nje je bio Slobodan Vuksanović. Da li vam je poznato to ime? Pa, onda posle toga je bio Zoran Lončar. Pa, gde je tu neko iz SPS? Gospodin Pavle Grbović je 1993. godine rođen, ja znam, on možda ima neke traume iz mladosti, ali sigurno ih nema u prvih tih šest, sedam godina, sigurno su mu jače ove do 19 godine koje je imao posle 5. oktobra, sigurno su mu ostale više u sećanju nego ove u prvim godinama života.

Pričamo realno. Nema potrebe da jedni druge zasenjujemo svojim senzacionalnim replikama i kako ćemo jedni druge da napadamo i tako dalje. Čemu sve to? Mi sad pričamo nešto kao da sada prvi put sedimo ovde i prvi put se neko suočava sa vlasti. Čekajte, Slavica Đukić je menjala vašeg predsednika Borisa Tadića, bila je v.d. predsednik Republike Srbije kada je Tadić podneo ostavku. Ko će danas da osporava njene kvalitete? Može da bude predsednik parlamenta i predsednik Skupštine, a ne može da bude ministar prosvete.

Prema tome, sve u redu, ja ne očekujem da glasate za nju. Pa, ko očekuje da glasate za nju. Pa, ja bih morao da preispitam svoju odluku kada bi vi glasali za nju, morao bih da se zapitam čija je. Voleo bih kada bi svi glasali jedni za druge, ali ne verujem da ćemo doći do tog stepena, ali ja stvarno mislim da ona poseduje kvalitete koji su u ovom trenutku bitni za čoveka koji će voditi ovaj resor.

Da li će ona imati prilike da govori o sistemu, o obrazovnom sistemu u celini? Da li će imati prilike da nešto uradi i koliko je vreme njenog mandata pred njom? To je veliko pitanje i to je ono na primer što ja stalno govorim i gde nisam za održavanje čestih vanrednih izbora, jer vi morate da imate određene planove, a ne da svakih mesec dana treba da raspravljate o nekim eskalacijama kriza i problema i deskalacijama tih problema.

Uostalom, evo ga Srđan Milivojević ovde, njega sam zapamtio, on je glasao za Slavicu. Janko Veselinović, ne znam gde je Janko Veselinović, glasao je za Slavicu 2008. godine. E, sad Lutovac je otišao, malo pre on dodaje, kaže, vi ste u vlasti. Misli sada da će nešto da nas uvredi.

Stvarno ne razumem. Šta, njemu je bila loša vlast? Jel da? Lutovcu je bila toliko toliko loša vlast… Pa, ako mu je bila loša vlast što 2012. godine nije podneo ostavku na mesto ambasadora, nego tek 2013. godine, kada je razrešen?

Ja sam postao premijer 2012. godine, a on je ostao ambasador do 2013. godine. Ako nije voleo Vučića, ako nije voleo Dačića… Pretpostavljam da me je ranije voleo dok sam bio u koaliciji sa vama pošto me je tamo dočekivao dok sam dolazio u posetu. Mogao je, imao je vremena za tako nešto.

Ja samo hoću sve da vas podsetim… Ne govorim o vama poslanicima koji se možda niste bavili politikom u to vreme. Govorim o nekim ljudima koji su u tome učestvovali od početka. Tu je i Verko Stevanović. On je bio u SPO-u. Čekajte, 1990. godine Socijalistička partija Srbije, Srpski pokret obnove, DS i od 1991. godine SRS i niko više. To što ste vi sada rasuti po raznim strankama, svi ste odatle potekli i mi sada treba da budemo krivi što se nismo raspali. Pa, nismo i nećemo.

Naravno, sada ne ulazim u ove zakone, ali hoću da kažem da… Slavica ne može danas da govori ovde, takva su pravila, takav je Poslovnik o radu i ja ne bih govorio u njeno ime, ali sam siguran, ona je žena koja je bila profesor univerziteta, bila je direktor u zdravstvenom sistemu. Znači, ne samo na političkim funkcijama. Uostalom, mnogi od vas bili gosti čak i u njenim televizijskim emisijama. Svi su govorili o tome da je ona divan primer jednog pristupa koji može da malo relaksira situaciju i da razmišljamo strateški u narednom periodu, tako da to nije samo pitanje koalicionog sporazuma, ja mislim da je to dobro kadrovsko rešenje za ovo mesto.

Moram da kažem i Goranu Vesiću, mnogo pominje ove komuniste i Kardelja. Ne sviđa nam se to. Mnogo kritikuje. Uostalom, ovaj Boško traži da se Dražin grob nađe, a ti se isto zalažeš protiv komunista. Nemoj da nas zbunjuješ ovde.

Što se tiče IMT-a… Ko je rekao za IMT? Aleksić. Bio je gigant. A kada je bio gigant? U koje vreme je bio gigant? Da li je bio u socijalizmu gigant, a loše vam bilo? Da li je tako?

Ne želim da dalje oko ovoga govorim, hoću samo da potpuno… pošto ste pominjali Anju Brnabić, premijerku, ona nema veze sa ovim predlogom. To jeste njen predlog u smislu toga kao premijera, ali to jeste naš partijski i koalicioni, u okviru dogovora koji imamo sa SNS, ali ona je dugo godina sarađivala sa Slavicom Đukić. Bila je i savetnica njena za pitanja održivog razvoja i siguran sam da će u narednom periodu imati dobru saradnju.

Kada je reč o ovim pitanjima koja ste pokrenuli, koja su opšte političkog karaktera, ja pripadam onima koji dobro znaju kakva je bila situacija 2012. godine i u ekonomskom smislu. Mlađan Dinkić je tada bio ministar finansija i privrede i govorio je Vučiću i meni kako je sve uredu, sve je super. Pre toga sam bio i na sastancima kod Tadića gde se govorilo o tome da MMF neće da obnovi aranžman sa nama. Zašto? Zato što mora da se nešto radi u predizbornoj kampanji. Nemojte da pričate sada o tome.

Ja znam da to možda mislite da je nešto politički profitabilno. Dajte nešto konkretno ako imate neke primedbe na ove predloge zakona. Politička borba je politička borba, ali javni dug nesumnjivo da je povećao broj nezaposlenih u tom periodu, naročito posle te ekonomske krize 2009. godine. Za 200 – 300 hiljada mislim da je povećan broj nezaposlenih, možda i više, nisam siguran sada i znam da je došlo do kritične faze kada je reč o procentu.

Znam da je došla delegacija MMF na početku mog mandata kao premijera da kaže da ćemo mi da upadnemo u dužničku krizu ako brzo ne reagujemo.

Iskreno rečeno, ja sam tada smenio Dinkića i tada smo Vučić i ja prvi put saznali dubinu finansijske krize u kojoj se nalazimo.

Ako govorimo o apsolutnim brojkama, najvažnije je, kada je reč o javnom dugu, pitanje procenta u odnosu na BDP.

Neko je pominjao koliko Japan, na primer, ima, koliko iznosi u apsolutnoj brojci, a koliko je u procentu u odnosu na BDP. U svakom slučaju, da ne pričam sada i o drugim nekim temama, mislim da je jedino što… Pavle je rekao da EU vodi računa o svojim interesima. To je tačno, ali i mi imamo pravo da vodimo računa o svojim interesima. U tome je stvar.

Znači, ja samo mislim da kod nas smo veoma često skloni da mislimo da ako neko treba da bude Evropljanin, treba da bude antisrbin. To nije tačno i to nije dobro i zato vas molim da tu vodimo računa i pravimo razliku između nečega što će se možda svideti nekome, da li je tu Evropa, Amerika ili Rusija i Kina, svejedno, i nečega što je naš državni i nacionalni interes.

Možemo da se razlikujemo u tome šta vi mislite da je državni interes. Sigurno da možda ima nekoga ko misli, a video sam da ima, da je državni interes da treba da uvedemo sankcije Rusiji. Drugi misle da možda treba da razmotrimo pitanje priznanja nezavisnosti Kosova. Ja ne govorim o tome da ne treba da se razgovara, ali mislim da je veoma važno da se zna i državni organi utvrđuju državnu politiku koju mi vodimo.

Mislim da ne treba pojedinačne neke slučajeve vezivati za državnu politiku. Apsolutno ne možemo da ne reagujemo na Nasera Orića. Meni je ministar spoljnih poslova poslao pismo gde pita da li je tačno da su ovi dobili stipendije, a ja sam ga pitao – dobro, da li su veći problem stipendije ili Naser Orić koji kaže da je sve počelo na Drini i završiće se na Drini? To je otvoreni poziv na rat. Ne možemo imati dvostruke standarde.

Uostalom, kada govorimo o genocidu u Srebrenici, neko je to spominjao ovde, želim da vas obavestim da je turski parlament odbio deklaraciju opozicije o proglašenju zločina u Srebrenici za genocid. A da li znate zašto je odbio? Otišli su svi ovi stari iz DS, ne znam na koga da se pozovem, ali u to vreme Vuk Jeremić i Boris Tadić su ispregovarali sa Turskom o formulaciji koja je usvojena ovde u ovoj Skupštini o osudi zločina u Srebrenici, a Turska se složila sa tim da se ne spominje reč genocid zato što i njima nije u interesu da se ta reč spominje jer postoji i oni su optuženi za genocid na Jermenima.

Uostalom, neki kažu da je to bio i razlog zašto se Srbija na neki način saglasila da se Ejup Ganić pusti iz pritvora u Velikoj Britaniji. Toliko o onome što je bilo. Zato kažem da su to sve neke istorijske stvari i teško je razgovarati sada posle 20-30 godina ili 10-15 godina, kada vi sada ne znate… nemamo relevantne učesnike svih tih događaja.

Za nas je ovde bitno, ja mislim da ne smemo da sami za sebe kažemo, ono što se ja ne slažem sa gospodinom Grbovićem, to je da mi vodimo neku politiku samoizolacije, da smo protiv Evrope, itd.

Podsetiću vas da su pregovori o članstvu Srbije u EU započeli kad sam ja bio premijer i kada je napravljena koalicija sa SNS-om, da su započeli posle potpisivanja Briselskog sporazuma, tad smo Aleksandar Vučić i ja bili, mislim da je Branko Ružić tada bio ministar za Evropu. Tada su započeti pregovori o članstvu.

Vi dobro znate, svako ko je doprineo na tom putu je zaslužan, ali isto tako dobro znate da sve ove teme o kojima danas pričamo, da su bile aktuelne i tada, u tom periodu, i da smo i tada, da me ne shvate pogrešno i Borko Stefanović i Vuk Jeremić i ostali, su išli po Vladi da kontrolišu da li slučajno neko ne radi za strance, nego da radi isključivo, pa i da ne kažem, u tom interesu koji se tada pre svega bazirao vezano za Kosovo i Metohiju, uključujući i Rusiju.

Promenila su se vremena, ali mi ne treba da menjamo naše političke stavove.

Da ne širim dalje temu, samo hoću da vas sve pozovem, ne znam da li ću ja biti i sutra, biće sigurno rasprave, ali nije uopšte bitno, celu odgovornost, ne samo za ovaj predlog nego i naravno za politiku Vlade Republike Srbije, predsednik Republike je danas u Briselu, ima veoma važne razgovore, ono što je sigurno, vi ste to dobro znali, čuli ste više puta i ovde, nema priznanja nezavisnosti Kosova, nema prijema u članstvo UN kad je reč o Kosovu, nema tolerisanja fizičkog zlostavljanja i pogroma našeg naroda na Kosovu i Metohiji. To ne može da bude razlog za samoizolaciju Srbije. To ne može da bude prihvaćeno.

U tom pogledu vam se zahvaljujem svima.

Što se tiče Tačija, da ne zaboravim, prvi put kad sam video Tačija, ja sam mu rekao - da sam te sreo u šumi, ubio bih te. Tačno sam mu tako rekao. Ali, pošto te nisam sreo u šumi nego za pregovaračkim stolom, odnosno nismo se sreli u ratu nego za pregovaračkim stolom, kao predstavnici našeg naroda, mi moramo da razgovaramo. Ali, ja ga nikada nisam ni podržavao za međunarodne organizacije niti za bilo šta drugo. Naravno, to su ljudi koji su ratni zločinci i koji treba da odgovaraju za svoje zločine.

Ali se ne kajem zbog toga što sam potpisao Briselski sporazum, mislim da je to bilo u interesu Srbije, u interesu našeg naroda. Nije problem Briselski sporazum, nego je problem što se on ne poštuje, kao i ovo što sve dogovara predsednik Vučić, što služi jednostavno samo za zamazivanje očiju međunarodne zajednice srpskom narodu, a ovako iza leđa, kako je govorio i Đinđić, iza leđa rade na uspostavljanju nezavisne države Kosovo. Hvala vam.

PREDSEDNIK: Reč ima Snežana Paunović. Izvolite.

SNEŽANA PAUNOVIĆ: Ovo je sada situacija koja se ne dešava često.

Poštovani prvi potpredsedniče Vlade, uvaženi ministri, predsedniče Skupštine, koleginice i kolege i pre svega, građanke i građani Srbije, kada sam pre nepunih 20-ak minuta rekla da kad progovori Ivica Dačić onda imate šta i da čujete i da naučite, mogli ste i da mi ne verujete, ali sad kad ste ga čuli, morate da mi verujete.

Ono što je moj veliki problem je šta sada govoriti kao ovlašćeni predstavnik poslaničke grupe "Ivica Dačić - Socijalistička partija Srbije"? Evo, neko mi kaže - ništa. To je vaše sugerisanje. Znam, Pavle, da niste vi. To su mlade dame iza vas. Ipak ću imati nešto da kažem.

Ono što mi je žao, iznad svega, jeste da od jutros slušam sve diskusije ovlašćenih predstavnika svih poslaničkih grupa i praktično se nije dogodilo da je bilo ko govorio da SPS nije bila tema i nikada ne možete u dva minuta da odgovorite nekome ko se spremio i napisao govor za 20 minuta, pa sam sebe podseti tako s vremena na vreme kada eventualno zabaguje.

Sad kad se okrenem, vidim da u sali nema apsolutno nikoga osim kolege Dragana Markovića Palme, kome bih mogla da kažem "hvala", ali nije to poenta. Trebalo je da ovde ostanu do kraja radnog vremena, valjda smo svi za to plaćeni, i predsednik poslaničke grupe Levo-Zeleni klub, moj kolega Lazović, kolega Boško Obradović, nema Mikija Aleksića, nema kolege Sandića i sad ću ja zvučati kao da razgovaram sama sa sobom, ali neću, razgovaraću sa građanima Republike Srbije, u pokušaju da odgovorim jedinom predstavniku opozicionih partija koji je još uvek u sali, mom uvaženom kolegi Pavlu Grboviću, kakav će odnos imati profesor Slavica Đukić Dejanović prema studentima.

Mnoge su stvari dozvoljene kada se vi bavite politikom i kada se otvori ovaj ring koji je jeftin.

Koleginice Manojlović, opet imate nešto da mi kažete? Ja ne znam da li ste čuli da sam rekla - niko od kolega ko je govorio? To što ste se vi hvatali za Poslovnik, to je vaša navika i mi uvek vidimo da vi imate savršen stajling kad god uhvatite Poslovnik i ja na tome čestitam. Jedino što je problematično, što uz taj stajling uvek ide onaj vokabular koji je bliži nečemu drugom, ne jednoj dami. A sad me pustite da završim, pošto se stvarno nije odnosilo na vas, nisam ni primetila da ste tu, niti je imalo veze sa vama koji niste govorili a koji ćete govoriti, pretpostavljam, po listi. Po meni, dame treba da budu dame, kad tako izgledaju. Ja očekujem pun kadar na vas, da bi shvatili zbog čega ja kažem da ste jedna dama, dok ne progovorite. Ali, niste tema.

Tema je jedna druga dama, u punom smislu te reči, profesor doktor Slavica Đukić Dejanović, univerzitetski profesor, za koga pouzdano znam, uprkos tome da je moja diskusija na temu moje Slavice vrlo subjektivna i uvek će biti, ali nećete naći studenta medicinskog fakulteta u Kragujevcu koji će reći makar jedno slovo koje je ružno o Slavici Đukić Dejanović. Nećete naći nijednog lekara koji je sa njom sarađivao, nijednu medicinsku sestru, bilo koga iz sistema zdravstvenih radnika, ali ćete naći ljude koji su se bavili politikom i pre 15 godina i pre 20, jer je Slavica jedan od osnivača SPS. Kritikovaće je samo onaj ko je ne poznaje.

U tom smislu, nije bilo zabranjeno postaviti pitanje, osim ako imate svest o tome da Slavica danas ne može da govori i da ne može da vam odgovori šta je strategija koju će primeniti u najosetljivijem momentu ako govorimo o prosveti u Republici Srbiji, a govorimo.

Mi ovde govorimo o situaciji koja nije bila nimalo naivna kada je dovela do promene ministra prosvete u Republici Srbiji. Imamo pred nama jedan ozbiljan izazov, da prepoznamo razloge koji su doveli do svega ovoga.

E, pa, ako hoćete, ne postoji niko ko je pozvaniji da se time bavi sa pozicije ministra prosvete od vrhunskog neuropsihijatra kakav je Slavica Đukić Dejanović.

Sa druge strane, ja u njenoj biografiji koju imam ispred sebe imam i precizan broj svih njenih naučnih radova, ali sigurna sam posle današnjeg dana jedan ovakav stručnjak imaće osnov za još jedan stručni rad. Nekoliko puta smo pominjali Slavicu Đukić Dejanović kao posledicu atmosfere u parlamentu Srbije.

Opet čujem dobacivanje, zato mi pominjemo Slavicu Đukić Dejanović. Ona je znala da upozori da je vaspitanje osnovni element kada ste nosilac javne funkcije, kada ste predstavnik građana.

Ko god bili građani, ja poštujem svaki glas koji je dobio bilo ko od vas i nikada u životu nisam dovela u pitanje ljude koji su dali podršku, iz bilo kog razloga, pa neka je i iz zablude, čak ni one koji su prevareni pre 20 godina.

Ako bih krenula da na sva vaša dobacivanja sad odgovaram, to bi onda otišlo u mnogo kontra smeru od onoga što jeste suština ove današnje sednice i današnji dnevni red.

Jeste kompleksno razgovarati o 30 tačaka dnevnog reda, jeste kompleksno smestiti ih u 20 minuta vremena za ovlašćenog predstavnika, ali nije ako imate organizovanu poslaničku grupu koja je sela, dogovorila se i podelila i vreme i, na osnovu znanja, spremna da govori po spisku govornika, odnosno od sutra kada se završi ova megalomanska rasprava i ovo što bi se danas moglo zvati predstavnicima ili predsednicima političkih, odnosno poslaničkih grupa.

Ministre, meni je duplo neprijatno da upozorim na ono o čemu je govorio predsednik SPS i vaš kolega u Vladi, a to je da ste bezbroj puta objašnjavajući, iako… Slažem se, imali ste niz nekih optužbi koje možda i nisu baš bile i osnovane, ni preterano stručne. Odličan je argument kada objasnite onima koji ne razumeju da bi jedan ovakav zakon i da hoće rešiti problem svih onih koji žive na Altini i nemaju rešen problem legalizacije godinama unazad. Tim pre što se radi o ljudima koji pre svega nisu svojom voljom na Altini.

To vam je možda i najjači adut, daleko jači i od onog ne brojano puta pominjanog Kardelja. Ne znam da li on ima naslednike, ali ako ih nema vi ste mu se danas odužili za sve ono što je uradio u istoriji. Mislim da ga niko češće nije pomenuo od kad je čovek napustio političku scenu, sada već bivše SFRJ.

No, ta društvena svojina nije uvek bila tako nakaradna. Ono što je najgore, gde ste možda najviše pogrešili, one koje ste optužili da je brane, verujte mi, samo su živeli njene benefite, ne brane oni ništa, oni samo jure svoje pozicije. Velika je razlika između branjenja i profitiranja na određene teme.

Nemojte mi zameriti što sam možda bila i lična u ovom delu, ali nekako kada imate svest da ipak sedimo u sali, pa i da smo koalicioni partneri, a i da nema Kardelja, onda bi trebalo da ima malo više tolerancije u odnosu na ono što su tekovine koje baštinimo, što je ideja koju baštinimo i, što moram da vam priznam, sve teže nam polazi za rukom i da odbranimo, jer sad kako se stvari menjaju sad više nema precizne definicije ko se ovde nalazi na desnici, a ko na levici. To je dnevno politička potreba. Tu sad više programa, dao Bog, niko nema. Važno je da na dnevnom nivou profitiramo iz onoga što je aktuelna tema.

Danas je pomenuta i još jedna situacija zbog koje verovatno imam obavezu da kažem neku rečenicu, a to je situacija da se Boško Obradović zahvalio što su socijalisti glasali kao uzdržani na temu izbora Marinike Tepić za predsednika Anketnog odbora. Dva su razloga.

Razgovarali smo o Anketnom odboru i na Kolegijumu i samo onaj ko je nepošten neće reći da i tada nisam upozorila da treba razmišljati da li je ovo momenat da mi na taj način reagujemo. Kada sam shvatila da je većina za to, čak mislim da je bila odluka jednoglasna, sigurno socijalisti neće biti neko ko će osporiti takvu odluku. Šta će socijalisti biti? Odgovorni kao i uvek i kao dva kandidata dati ljude koji su pozvani da sa one pozicije koju obezbeđuje članstvo u Anketnom odboru razgovaraju na tu temu.

Danas moram da vam priznam da me je malo više ipak sramota činjenice da smo povukli taj potez i formirali taj Anketni odbor. Zato nismo glasali za izbor predsednika, jer i kada ste pravili anketni odbor, predlog anketnog odbora, osmislili ste ga na način da ste tačno znali ko će od vas biti predsednik.

U tom kontekstu i sa nama i bez nas vi ste smislili, ja bih rekla, politički pravac. Socijalistička partija Srbije smatra da nisu sve teme političke. Neke imaju malo veze i sa obrazom i moralom.

Konačno, na dnevnom redu današnje sednice nalaze se i oni važni zakoni o kojima je možda trebalo prvo da govorim, ali ova sednica sama diktira kako će se čovek obraćati, a to su zakoni koji se tiču socijalnih mera i opet nekako usko vezani, bez obzira što je izbor prof. Slavice Đukić Dejanović za ministra peta tačka, ona nekako apsolutno ima čime da se pohvali kada je u pitanju cela ta populaciona politika koja je, takođe, bila jedan period, resor kojim se veoma uspešno bavila. Kada se primenjuju socijalne mere koje često kritikuju samo zato što je najpitkije politički kritikovati, onda ja ne mogu da razumem da li neko stvarno misli da postoji politički profit od toga hoće li neko dobiti 10.000 dinara ili politički profit ako glasno napadnete te neke prevarante koji tako skupljaju poene.

Možemo li nekada da imamo odnos prema građankama i građanima Srbije kao da su to ljudi koji zaslužuju da o njima vodimo računa bez da merimo da li su to dva glasa u kutiju levo ili desno? To je najveća tragedija aktuelnog saziva. Nikada nismo seli da razgovaramo bar o jednoj tački dnevnog reda koja se našla na bilo kojoj od sednica koje smo održali, a da isključimo političku ostrašćenost, da ne kažemo onu težu kvalifikaciju koju često vidimo, a to je apsolutnu mržnju.

Sa dubokim ubeđenjem da će se bar ova načelna rasprava završiti sigurno burno, da će tražiti da razgovaramo i na kraju ove rasprave u načelu, a pre nego što pređemo na pojedinosti, ja ću se ovde zaustaviti da sačuvam vreme na koje me tako često opominjete. Zato vam uvek kažem da nikad ne brinem za vreme, ja vremena uvek imam, jer ga ne trošim uludo. Vrlo racionalno koristim vreme i svoje lično i poslaničke grupe SPS.

Moje uvažene kolege Uglješa Marković, Mirka Lukić Šarkanović, moj drug Cane i Tanja, govoriće o ostalim tačkama dnevnog reda kada rasprava krene po spisku govornika, a ja sigurno sa dosta motiva na kraju ove sednice, kada budemo čuli još sve ono što će biti, pretpostavljam, opet prazne optužbe, ali zarad građana Srbije, uvek smo u obavezi da kažemo ono što je istina. Hvala.

PREDSEDNIK: Reč ima Ninoslav Erić.

NINOSLAV ERIĆ: Poštovani predsedniče Narodne skupštine, poštovani ministri u Vladi Republike Srbije, poštovane kolege i koleginice, poštovani građani Republike Srbije, kao poslednji ovlašćeni predstavnik ispred SNS sa ove distance mogu da sumiram šta smo do sada čuli od predlagača i od opozicije. Predstavnici Vlade, predsednica Vlade i ministri su argumentovano objasnili zašto ove izmene zakona u krajnjoj instanci utiču na poboljšavanje života naših građana, a sa druge strane, čuli smo i opoziciju koja je samo pričala o netačnim podacima, političkoj demagogiji, bez znanja i bez argumenata.

Oni su na početku, neke poslaničke grupe pitale su zašto je objedinjena rasprava o 30 tačaka. Neki nisu pričali o nijednoj tački. Pričali su o 31. tački koja uopšte nije na dnevnom redu, i svakog puta pričaju istu temu i iste laži, kako bi hteli da političkom demagogijom utiču na javno mnjenje.

Svi zakoni koji su danas u Skupštini veoma su važni i treba da doprinesu podizanju životnog standarda. Nit koja povezuje ovaj set zakona su građani. Nama su uvek građani u fokusu. To je politika SNS i to je politika Aleksandra Vučića, briga o deci i briga o građanima Republike Srbije.

Imamo dva važna zakona, Zakon o finansiranju finansijskoj podršci porodici sa decom i Zakon o privremenom registru majki i drugih lica kojima se uplaćuje novčana pomoć. Skoro da ništa nismo čuli o tome. Ulaganje i podizanje životnog standarda je vrlo važno u uslovima kada rastu troškovi života. Mi to možemo da kažemo, jer smo realni. Nakon korone i nakon rata u Ukrajini desio se kolaps svetskog tržišta gde smo kao rezultat dobili globalnu inflaciju. Ali, ovim korakom pokazujemo snagu i stabilnost javnih finansija. Mi danas u budžetu imamo 650 milijardi dinara i naravno da pokazujemo da su nam bitni građani.

Ne vidim zašto bi neko imao nešto protiv zašto podižemo plate, zašto podižemo penzije i zašto pomažemo majkama. Do kraja septembra svakoj majci isplatićemo 10 hiljada dinara jednokratne pomoći. Nadam se i da će opozicija da glasa za ovaj zakon.

Pored ovog zakona važna izmena zakona se odnosi na građane, a to je izmena Zakona o ozakonjenju objekata. Dajemo mogućnost da se naši građani priključe na električnu energiju, gas i vodu. Ja kao predsednik opštine imao sam puno pitanja građana zašto, kako da im pomognemo, kako da ih priključimo na struju, a objekti su im nelegalni. Sada smo ovim zakonom predvideli mogućnost da rešimo taj problem.

Jedan deo ovih zakona se takođe odnosi na građane, jer se odnosi na finansiranje važnih infrastrukturnih projekata. Imamo nekoliko važnih ratifikacija kako bismo obezbedili nastavak izgradnje važnih infrastrukturnih puteva, Moravskog koridora, Pojate – Preljina, brze saobraćajnice Ruma – Šabac – Loznica. Brze saobraćajnice Požarevac – Golubac. Takođe, ulaganja u izgradnju novih tehnoloških parkova, i naravno tu je zdravstvo, gde se nastavljaju projekti da se finansiraju od strane Republike.

Ovde smo čuli puno netačnih informacija ili neznanja, jer svi dugoročni infrastrukturni radovi nikako se ne finansiraju sa sredstvima iz budžeta, iz keš love, već se finansiraju iz dugoročnih kredita. To je ekonomsko pravilo koje svi treba da znaju, ali oni koriste neke poštapalice, kako bi predstavili da je mnogo bolje da se veliki infrastrukturni projekti finansiraju iz budžeta direktno.

Naš javni dug je danas 50,5%, nivo Mastrihta je 60% i tu vi želite da predstavite kako je velika nominalna vrednost našeg zaduživanja, ali naravno svi znamo ko se to izračunava, da javni dug mora da se izračuna u odnosu na BDP.

Moj stav je suprotan od opozicije. Čak imamo i restriktivan stav ministra finansija i zato je taj naš dug pao na 50%. Što se tiče lokalnih samouprava one se manje zadužuju jer njihov javni dug ulazi u ukupan dug države.

Dug opštine Ćuprija je bio 35%, danas je 5,2%.

Naravno, razumem da moramo da kontrolišemo inflaciju, ali ono što nas očekuje to su dva motora privrednog razvoja. Jedan je izmena Zakona o planiranju i izgradnji, a drugi je Ekspo 2027. Naravno, pored toga imamo i infrastrukturne projekte koje moramo da završimo.

Kao što sam rekao, motor razvoja je Zakon o planiranju i izgradnji. Mi smo u Ekonomskom kokusu zajedno sa ministrom Vesićem odradili javne konsultacije. Imali smo dva sastanka Ekonomskog kokusa gde smo pričali i imali dijalog sa građanima i imali smo dijalog sa poslanicima. Imali smo dijalog sa stručnom javnošću.

Ono što donosi ovaj zakon jeste uvođenje E-prostora kojim postupak izrade izmene planske dokumentacije postaje efikasniji i brži. Krajnji cilj je da imamo informacije iz Katastra nepokretnosti i da imamo planske dokumente da bi svi ti podaci bili javni i dostupni u elektronskom obliku.

U ovoj izmeni zakona unapređuju se odredbe o energetskoj efikasnosti, gde se podižu standardi urbanističke gradnje uvođenjem zelenih sertifikata. Naravno, pored toga izmenom zakona definiše se i obaveza minimalnih broja mesta za punjenje električnih vozila čime se utiče na elektromobilnost i to utiče u krajnjoj instanci na životnu sredinu.

Takođe, izdvojio bih jasno definisan način kretanja građevinskog otpada koji takođe utiče na životnu sredinu, ali ono što je vrlo bitno, to je izmena Zakona u delu konverzije i tu smo imali veoma malo komentara i dosadašnje rešenje je predstavljalo pravno-politički promašaj, jer smo mi u ovom periodu izgubili vreme sa jedne strane, a sa druge strane izgubili smo prihod.

Prihod koji smo imali od konverzije iznosio je 30 miliona evra. U opštini Ćuprija 30.000 dinara. Trideset hiljada dinara, a izgubili smo vreme. Mi očekujemo od ove izmene zakona povećanje BDP, prihoda od PDV, rast zarada, rast prihoda lokalnih samouprava.

Takođe, lokalne samouprave dobiće i određene prostore koji su namenjeni za javne površine, a gde je konverzija urađena za nula dinara. Tako će da i opštine postanu vlasnici onih parcela koje su javne površine.

Do sada imali smo mrtav kapital, imali smo zaključene lokacije, a siguran sam da ova izmena zakona uticaće na privredni rast i privredni razvoj Republike Srbije.

Prema dogovoru sa koalicionim partnerima, SNS naravno podržaće profesorku doktorku Slavicu Đukić Dejanović za izbor ministra prosvete i želim da u Danu za glasanje svi podržimo sve zakone jer su oni u krajnjoj instanci, utiču na život naših građana i to je politika SNS i Aleksandra Vučića. Zahvaljujem.

PREDSEDNIK: Zahvaljujem, gospodine Eriću.

Ovim završavamo za danas.

Nastavljamo sutra u 10,00 časova.

(Sednica je prekinuta u 20.35 časova.)